
PARTEA ÎNTÎI 


UNU 


Nimeni nu observă piatra. 

Şi pentru un motiv foarte întemeiat. Piatra era greu de 
definit, una dintre milioanele de bucăţi de rocă şi de gheață 
care pluteau pe orbita parabolică a unei comete cu perioadă 
scurtă, de mult moarte, arătînd exact cum ar arăta orice bucată 
din cometa distrusă. Piatra era mai mică decît unele, mai mare 
decît altele, dar pe o scală a distribuţiei nu exista nimic care 
să o distingă într-un fel sau altul. În cazul, cu o probabilitate 
aproape imperceptibil de mică, în care piatra era zărită de o 
rețea planetară defensivă, o examinare superficială ar fi arătat 
că piatra era compusă din silicați şi unele minereuri. Cu alte 
cuvinte: o piatră nici pe departe destul de mare pentru a 
provoca vreo stricăciune serioasă. 

Aceasta era o problemă academică pentru planeta care 
intersecta în respectivul moment traiectoria pietrei şi a cîtorva 
mii dintre surorile ei; nu avea rețea planetară defensivă. Repre- 
zenta totuşi un puț de gravitație, în care piatra căzu, laolaltă 
cu aceste numeroase surori. Împreună, formau un curent de 
meteoriți, aşa cum făceau multe bucăţi de gheaţă şi de rocă 
de fiecare dată cînd planeta intersecta orbita cometei, o dată 
la fiecare revoluţie planetară. Nici o creatură inteligentă nu se 
afla pe suprafaţa acestei planete înfiorător de reci, dar dacă ar 
fi existat, ar fi putut să se uite în sus şi să vadă dungile şi petele 
lăsate de aceste bucăţi de materie cînd ardeau în atmosferă, 
supraîncălzite de frecarea aerului pe rocă. 

Marea majoritate a acestor meteori nou-apăruţi aveau să 
se vaporizeze în atmosferă, materia lor transmutîndu-se în 
timpul căderii incandescente dintr-un bulgăre discret şi solid 
într-un şuvoi lung de particule microscopice. Acestea aveau 
să rămînă în atmosferă un timp nedefinit, pînă cînd aveau să 
devină nucleele unor picături de apă, şi simpla masă a apei 
avea să le tragă către sol sub formă de ploaie (sau, mai probabil, 
avînd în vedere natura planetei, de zăpadă). 

Această piatră, totuşi, avea masa de partea sa. Bucăţile 
zburau în timp ce presiunea atmosferică deschidea crăpături 
fine în structura pietrei, tensiunea căderii prin stratul tot mai 
dens de gaze dezvăluind defectele structurale şi slăbiciunile 
şi exploatîndu-le cu violență. Fragmente se desprinseră, scîn- 
teiară scurt şi puternic şi fură consumate de către cer. Şi totuşi, 
la sfîrşitul călătoriei prin atmosferă, rămase destul cât să se 
ciocnească de suprafaţa planetei, bulgărele în flăcări izbind 
cu viteză şi cu putere un platou de piatră care fusese curățat 
de gheaţă şi de zăpadă de către vînturile de altitudine. 

Impactul vaporiză piatra şi o mică parte a platoului, săpînd 
un crater la fel de mic. Platoul de piatră, care se întindea pe o 
distanță semnificativă pe orizontală şi dedesubtul suprafeţei 
planetei, răsună la ciocnire ca un clopot, armonicele coborînd 
cu cîteva octave sub amplitudinea auzului celor mai multe 
specii inteligente cunoscute. 

Solul se cutremură. 

Şi în depărtare, sub suprafaţa planetei, cineva observă în 
sfîrşit piatra. 

— Cutremur, zise Sharan. 

Nu ridică ochii de la monitor. 

Cîteva clipe mai tîrziu, urmă o altă zguduire. 

— Cutremur, repetă Sharan. 

Cainen își privi cercetător asistenta, de la propriul lui monitor. 

— Plănuieşti să faci asta de fiecare dată? întrebă el. 

— Vreau să te țin la curent cu evenimentele pe măsură ce se 
petrec, răspunse Sharan. 

— Apreciez sentimentul, spuse Cainen, dar chiar nu trebuie 
să pomeneşti de asta de fiecare dată. Sînt om de ştiinţă. Înţeleg 

că atunci cînd solul se mişcă avem de-a face cu un cutremur. 
Prima ta declaraţie a fost folositoare. Începînd de la a cincea 
sau a şasea oară, devine monoton. 

Încă un huruit. 

— Cutremur, spuse Sharan. Ăsta e numărul şapte. Oricum, 
tu nu eşti specialist în tectonică. E în afara multelor tale 
domenii de experienţă. 

În ciuda modului de obicei lipsit de expresie de a vorbi al 
lui Sharan, era greu să-ți scape sarcasmul. Dacă Cainen nu 
s-ar fi culcat cu asistenta lui, ar fi putut fi iritat. Aşa cum stăteau 
însă lucrurile, îşi permitea să se amuze, plin de toleranţă. 

— Nu-mi aduc aminte ca tu să fii specialistă în tectonică, 
remarcă el. 

— E un hobby, replică Sharan. 

Cainen deschise gura să răspundă, cînd solul porni în sus 
spre el, brusc şi violent. Avu nevoie de o clipă ca să-şi dea 
seama că nu podeaua se mișcase, ci el fusese trîntit brusc la 
podea. Era acum întins la întîmplare pe dale, laolaltă cu jumă- 
tate dintre obiectele aşezate pînă cu puţin înainte pe staţia lui 
de lucru. Scaunul de lucru al lui Cainen zăcea răsturnat la 
vreo doi metri spre dreapta, încă legănîndu-se după cădere. 

Aruncă o privire spre Sharan, care nu se mai uita spre mo- 
nitor, în parte din cauză că acesta zăcea sfărimat pe podea, în 
apropiere de locul unde se rostogolise Sharan însăşi. 

— Ce-a fost asta? întrebă Cainen. 

— Cutremur? sugeră Sharan, şi apoi ţipă cînd laboratorul 
săltă din nou, energic, în jurul lor. 

Panoul pentru iluminat şi cel acustic căzură din tavan; atît 
Cainen cât şi Sharan se căzniră să se tîrască sub bancurile de 
lucru. Lumea făcu pentru o vreme implozie în jurul lor, în 
timp ce se ghemuiau sub mese. 

Dintr-odată, zguduiturile se opriră. Cainen se uită în jur, 
la puţina lumină pîlpîitoare care mai rămăsese, şi văzu cea 
mai mare parte a laboratorului căzută pe jos, inclusiv o parte 
serioasă din tavan şi din pereţi. De obicei, laboratorul era plin 
de muncitori şi de ceilalți asistenţi ai lui Cainen, dar astăzi el 
şi cu Sharan veniseră aici tîrziu, să termine o secvenţțiere. Cea 

mai mare parte a echipei se afla în cazărmile bazei, probabil 
adormită. Ei bine, acum erau treji. 

Un zgomot ascuţit, pătrunzător, răsună pe holul care ducea 
la laborator. 

— Auzi asta? întrebă Sharan. 

Cainen înclină afirmativ capul. 

— E sirena pentru staţiile de luptă. 

— Sîntem atacați? întrebă Sharan. Credeam că baza asta e 
ecranată. 

— Este, răspunse Cainen. Sau era. Ar trebui să fie, oricum. 

— Ei, bună treabă, trebuie să spun, comentă Sharan. 

Acum Cainen era iritat. 

— Nimic nu e perfect, Sharan, replică el. 

— Îmi pare rău, zise Sharan,adaptîndu-se la iritarea bruscă 
a şefului său. Cainen mîrîi, apoi se strecură afară de sub bancul 
lui de lucru şi porni către un dulap răsturnat. 

— Vino să mă ajuţi cu asta, îi ceru lui Sharan. 

Manevrară între ei dulapul pînă în poziţia în care Cainen 
putea să deschidă uşa. Înăuntru se afla o mică armă cu pro- 
iectile şi un încărcător. 

— De unde ai căpătat asta? întrebă Sharan. 

— Aici este o bază militară, Sharan, răspunse Cainen. Au 
arme. Eu am două dintr-astea. Una aici şi una în cazarmă. 
M-am gîndit că ar fi de folos dacă s-ar întîmpla aşa ceva... 

— Noi nu sîntem militari, observă Sharan. 

— Şi sînt sigur că o să conteze foarte mult pentru oricine 
atacă baza, continuă Cainen, dîndu-i arma lui Sharan. la asta. 

— Nu mi-o da mie, protestă Sharan. N-am folosit niciodată 
așa ceva. la-o tu. 

— Eşti sigură? întrebă Cainen. 

— Sînt sigură, răspunse Sharan. N-aş face decât să mă îm- 
puşc singură în picior. 

— Bine, spuse Cainen. 

Montă încărcătorul de muniţie în armă şi o băgă într-un 
buzunar al hainei. 

— Artrebui să plecăm spre cazarma noastră. Oamenii noştri 
sînt acolo. Dacă se întîmplă ceva, ar trebui să fim alături de ei. 

Sharan încuviinţă fără cuvinte. Personalitatea ei sarcastică 
obişnuită dispăruse acum cu desăvîrşire; arăta istovită şi spe- 
riată. Cainen o strînse scurt de mînă. 

— Vino, Sharan, o chemă el. O să ne descurcăm. Să încer- 
căm doar să ajungem la cazarmă. 

Cei doi începură să se strecoare printre dărîimăturile din 
hol, cînd auziră uşa de la casa scărilor de la nivelul de dedesubt 
deschizîndu-se. Cainen privi prin norul de praf şi lumina scă- 
zută şi distinse două siluete masive trecînd pe uşă. Cainen 
porni înapoi spre laborator; Sharan, care avusese acelaşi gînd 
mai repede decît şeful ei, ajunsese deja la uşa laboratorului. 
Singura cale diferită de a pleca de la acest etaj era liftul, care 
se afla dincolo de casa scărilor. Erau prinşi în capcană. Cainen 
îşi atinse buzunarul în timp ce se retrăgea; nu avea prea multă 
experienţă în plus cu o armă faţă de Sharan şi nu era deloc 
încrezător că ar putea să lovească chiar şi o singură ţintă la 
distanţă, cu atît mai puțin două, fiecare dintre ele fiind probabil 
un soldat antrenat. 

— Domnule administrator Cainen, zise una dintre siluete. 

— Ce? răspunse Cainen, chiar dacă ştia că n-ar fi trebuit 
să o facă, şi regretă imediat că se dăduse de gol. 

— Domnule administrator Cainen, repetă silueta. Am venit 
să vă recuperăm. Nu sînteți în siguranţă aici. 

Silueta înaintă într-un cerc de lumină şi se dovedi a fi Aten 
Randt, unul dintre comandaţii bazei. Cainen îl recunoscu în 
sfîrşit după desenul clanului aplicat pe carapace şi după în- 
semne. Aten Randt era eneshan, iar lui Cainen îi era puțin 
ruşine să recunoască faptul că, şi după atîta timp în bază, încă 
i se păreau toţi la fel. 

— Cine ne atacă? întrebă Cainen. Cum au găsit baza? 

— Nu sînt sigur cine ne atacă sau de ce, răspunse Aten Randt. 

Pocnetele mandibulelor sale erau traduse într-o vorbire 
recognoscibilă de către un mic dispozitiv care-i atîrna de gît. 
Aten Randt îl putea înțelege pe Cainen fără dispozitiv, dar 
avea nevoie de el ca să-i vorbească. 

— Bombardamentul a venit de pe orbită şi abia acum le-am 
descoperit aparatul de debarcare. 

Aten Randt se apropie de Cainen; acesta încercă să nu se 
clintească din loc. În ciuda timpului petrecut aici şi a relaţiei 
de serviciu destul de bune, încă era nervos în preajma masivei 
rase de insectoizi. 

— Domnule administrator Cainen, nu te putem lăsa să fii 
găsit aici. Trebuie să te luăm înainte ca baza să fie invadată. 

— Bine, răspunse Cainen. 

Îi făcu semn lui Sharan să vină cu el. 

— Ea nu, spuse Aten Randt. Numai tu. 

Cainen se opri. 

— E asistenta mea. Am nevoie de ea, insistă el. 

Baza se zgudui din cauza unui alt bombardament. Cainen 
se simți izbit de un perete şi se prăbuşi. În timp ce cădea, 
observă că nici Aten Randt, nici celălalt soldat eneshan nu se 
mişcaseră vreun pic din poziţia lor. 

— Nu este momentul potrivit să discutăm această pro- 
blemă, domnule administrator, zise Aten Randt. 

Lipsa de emoție a dispozitivului de traducere dădea 
comentariului o nuanţă sardonică neintenţionată. 

Cainen începu să protesteze din nou, dar Sharan îl luă cu 
blîndeţe de braţ. 

— Cainen. Are dreptate, spuse ea. Trebuie să ieşi de aici. E 
destul de rău că oricare dintre noi se află aici. Dar dacă tu ai 
fi găsit aici, ar fi foarte rău. 

— Nu te las singură, exclamă Cainen. 

— Cainen, insistă Sharan, şi arătă înspre Aten Randt, care 
stătea alături, impasibil. E unul dintre ofiţerii de cel mai înalt 
rang de aici. Sîntem atacați. N-ar trimite pe cineva ca el cu o 
misiune banală. Iar acum, oricum nu este momentul să ne 
certăm. Aşa că pleacă. O să găsesc eu drumul înapoi la cazar- 
mă. Am petrecut în locul ăsta ceva vreme, mai ştii? Îmi aduc 
eu aminte cumva cum se ajunge acolo. 

Cainen se uită lung la Sharan pentru o clipă, apoi arătă, 
pe lîngă Aten Randt, către celălalt soldat eneshan. 

— Tu, rosti el. Escorteaz-o înapoi la cazarmă. 

— Am nevoie de el alături de mine, domnule administrator, 
protestă Aten Randt. 

— Poţi să te descurci şi singur cu mine, zise Cainen. lar 
dacă nu este însoţită de el, o să fie însoțită de mine. 

Aten Randt îşi acoperi dispozitivul de traducere şi făcu un 
semn soldatului. Se aplecară unul spre celălalt şi pocniră înce- 
tişor din mandibule — nu că ar fi contat, din moment ce Cainen 
nu înţelegea limba eneshan. Apoi cei doi se despărțiră şi 
soldatul se duse să stea lîngă Sharan. 

— O s-o ducă la cazarmă, spuse Aten Randt. Dar să nu mai 
aud nici un argument din partea ta. Am irosit deja prea mult 
timp. Vino cu mine acum, domnule administrator. 

Întinse mîna, îl apucă pe Cainen de braţ şi-l trase către uşa 
casei scării. Cainen aruncă o privire în urmă şi o văzu pe 
Sharan uitîndu-se cu teamă la uriaşul soldat eneshan. Această 
ultimă imagine a asistentei şi iubitei lui dispăru cînd Aten 
Randt îl împinse pe uşă. 

— Asta a durut! protestă Cainen. 

— Taci, se răsti Aten Randt şi-l împinse pe Cainen înainte 
pe scări. Începură să urce; membrele surprinzător de scurte şi 
delicate ale eneshanului erau pe măsura paşilor lui Cainen, 
în susul scărilor. 

— Mi-a luat mult prea mult să te găsesc şi prea mult să te 
fac să te mişti. De ce nu erai în cazarmă? 

— Terminam nişte treburi, răspunse Cainen. Nu că am 
avea cine ştie ce altceva de făcut aici. Unde mergem acum? 

— Sus, zise Aten Randt. E o cale ferată de serviciu subte- 
rană, la care trebuie să ajungem. 

Cainen se opri pentru o clipă şi se uită în urmă, la Aten 
Randt, care, în ciuda faptului că se afla cu cîteva trepte mai 
jos decit el, era aproape la aceeaşi înălțime. 

— Asta duce la culturile hidroponice, observă Cainen. 

Cainen, Sharan şi alți membri ai echipei lui se duceau din 
cînd în cînd la hala imensă a culturilor hidroponice, pentru 
verdeață; suprafața planetei nu arăta tocmai îmbietoare, în afară 
de cazul în care hipotermia era ceva ce-ţi plăcea. Culturile hidro- 
ponice însemnau lucrul cel mai apropiat de noțiunea de „afară”. 

— Culturile hidroponice sînt într-o peşteră naturală, spuse 
Aten Randt, îndemnîndu-l pe Cainen să se pună din nou în 

mişcare. Un rîu subteran se întinde dincolo de ea, într-o zonă 
închisă. Curge într-un lac subteran. Acolo e ascuns un mic 
modul locuibil în care te vei adăposti. 

— Nu mi-ai spus niciodată pînă acum despre asta, se miră 
Cainen. 

— Nu ne-am aşteptat să avem nevoie să-ți spunem, replică 
Aten Randt. 

— O să înot pînă acolo? întrebă Cainen. 

— Există un mic submersibil, răspunse Aten Randt. Va fi 
cam înghesuială înăuntru, chiar şi pentru tine. Dar a fost deja 
programat cu amplasarea modulului. 

— Şi cît o să stau acolo? 

— Să sperăm că nu prea mult, îl linişti Aten Randt. Pentru 
că alternativa ar însemna un timp într-adevăr lung. Încă două 
etaje, domnule administrator... 

Cei doi se opriră la uşă, cu două etaje mai sus, în timp ce 
Cainen încerca să-şi recapete răsuflarea, iar Aten Randt pocnea 
din maxilare la comunicator. Zgomotul bătăliei, la cîteva etaje 
deasupra, era filtrat la trecerea prin piatra solului şi prin 
betonul pereților. 

— Au ajuns la bază, dar deocamdată îi ținem la suprafață, 
îi explică Aten Randt lui Cainen, lăsînd jos comunicatorul. 
N-au ajuns la acest nivel. S-ar putea să ajungem să te ducem 
la adăpost. Vino după mine şi stai aproape, domnule admi- 
nistrator. Să nu rămii în urmă. Întelegi? 

— Înţeleg, răspunse Cainen. 

— Atunci să mergem, îl îndemnă Aten Randt. 

Îşi ridică arma destul de impresionantă, deschise uşa, şi ieşi 
pe hol. Cînd Aten Randt începu să se mişte, Cainen văzu mem- 
brele inferioare ale eneshanului extinzîndu-se cînd o articulaţie 
suplimentară a piciorului ieşi din carapace. Era un mecanism 
de alergare care le dădea eneshanilor o viteză şi o agilitate în- 
spăimîntătoare în condiţii de bătălie şi îi aminti lui Cainen de 
numeroasele insecte tîrîtoare din copilăria lui. Îşi înăbuşi un 
fior de repulsie şi alergă să ţină pasul, poticnindu-se nu doar o 
dată în holul presărat cu dărîmături, îndreptîndu-se prea încet 
către mica staţie de tren de pe partea cealaltă a nivelului. 

Cainen gîfîia, în timp ce Aten Randt examina comenzile 
unei locomotive al cărei compartiment de pasageri era deschis 
către exterior. Deconectase deja locomotiva de vagoanele din 
spatele ei. 

— Ţi-am zis să ţii pasul... 

— Unii dintre noi sîntem bătrîni şi nu ne putem dubla lun- 
gimea picioarele, bombăni Cainen, apoi arătă către locomotivă. 
Mă sui în asta? 

— Ar trebui să mergem pe jos, spuse Aten Randt, iar pe 
Cainen începură să-l doară deja picioarele. Dar nu cred că o 
să poţi să ţii pasul pe întreaga distanţă, şi sîntem în criză de 
timp. Va trebui să riscăm să folosim asta. Urcă-te. 

Cainen se sui recunoscător în zona pentru pasageri, care 
era încăpătoare, fiind construită pentru doi eneshani. Aten 
Randt porni mica locomotivă la viteză maximă — cam de două 
ori viteza alergării unui eneshan, ceea ce părea stînjenitor de 
repede în tunelul îngust —, apoi se întoarse şi ridică din nou 
arma, scrutînd tunelul din spatele lor în căutarea țintelor. 

— Ce se întîmplă cu mine dacă baza e cucerită? întrebă 
Cainen. 

— Vei fi în siguranţă în modulul locuibil. 

— Da, dar dacă baza e cucerită, cine va veni să mă ia? Nu 
pot să stau în modul pentru totdeauna şi nu o să ştiu cum să 
ies. Oricât de bine pregătit e modulul ăsta al vostru, va rămîne 
pînă la urmă fără provizii. Ca să nu mai pomenim de aer. 

— Modulul are capacitatea de a extrage oxigenul dizolvat 
din apă, explică Aten Randt. N-o să te sufoci. 

— Minunat! Dar tot mai rămîne foamea... 

— Lacul are o scurgere..., începu Aten Randt şi atît reuşi 
să spună înainte ca locomotiva să deraieze cu o zguduitură 
bruscă. 

Vuietul tunelului care se prăbuşea acoperi toate celelalte 
zgomote; Cainen şi Aten Randt se treziră zburînd pentru scurtă 
vreme, cînd fură aruncaţi din zona pentru pasageri a locomo- 
tivei în întunericul plin de praf care se cobori brusc asupra 
lor. După un timp nedeterminat, Cainen simţi că este îmboldit 
să se trezească de către Aten Randt. 

— Scoală-te, domnule administrator. 

— Nu văd nimic, se plînse Cainen. 

Aten Randt răspunse îndreptînd spre el o rază de la lampa 
ataşată de armă. 

— Mulţumesc. 

— Te simți bine? întrebă Aten Randt. 

— Da, răspunse Cainen. Dacă este cîtuşi de puțin posibil, 
mi-ar plăcea să-mi petrec restul zilei fără să mai iau contact 
cu pămîntul. 

Aten Randt pocni din mandibule în semn de încuviințare 
şi mută raza de lumină, ca să se uite la căderile de pietre care 
le blocaseră drumul. Cainen porni să se ridice, alunecînd puțin 
pe pietriş. 

Aten Randt îndreptă din nou raza spre Cainen. 

— Rămii acolo, domnule administrator. E mai sigur. 

Raza de lumină coborî spre șine. 

— S-ar putea să mai fie curent în ele. 

Raza se îndepărtă din nou, înapoi către pereții prăbuşiți ai 
noului lor țarc. Fie din întîmplare, fie intenționat, bombarda- 
mentul care lovise linia de cale ferată îi închisese complet pe 
Cainen şi Aten Randt; nu exista nici o deschidere în zidul dărî- 
mat. Cainen îşi spuse că sufocarea devenise din nou o proble- 
mă reală. Aten Randt continuă examinarea porțiunii de coridor 
şi încercă din nou comutatorul, care părea să nu meargă. 
Cainen se aşeză şi încercă să nu respire prea adînc. 

Ceva mai tîrziu Aten Randt, care renunțase la examinare 
şi îi lăsase pe amindoi în întuneric cât timp se odihnea, aprinse 
din nou lumina, îndreptînd-o către peretele de sfărimături cel 
mai apropiat de bază. 

— Ce e? întrebă Cainen. 

— Taci, replică Aten Randt, şi se duse mai aproape de 
perete, încercînd parcă să audă ceva. 

Cîteva clipe mai tîrziu, Cainen auzi şi el: un zgomot care 
ar fi putut fi voci, dar nu ale cuiva de aici, sau prietenoase. 
Scurtă vreme după aceea, se auziră exploziile. Oricine era de 
partea cealaltă a peretelui, se hotărîse că vrea să treacă. 

Aten Randt se dădu repede la o parte de lîngă peretele de 
sfărimături şi se apropie de Cainen, cu arma ridicată, orbindu-l 
cu raza de lumină. 

— Îmi pare rău, domnule administrator, zise Aten Randt, 
şi atunci îi deveni limpede lui Cainen că ordinele lui Aten Randt 
de a-l duce la adăpost mergeau probabil doar pînă aici. Din 
instinct, mai mult decât pentru că se gîndise, Cainen se răsuci 
din faţa razei; glonţul menit să-l nimerească în plin se duse în 
schimb în braţ, făcîndu-l să se învîrtească şi trîntindu-l la 
pămînt. Cainen se strădui să se ridice în genunchi şi zări umbra 
apărută în faţa lui cînd lumina lui Aten Randt îi căzu în spate. 

— Aşteaptă, exclamă Cainen în direcția umbrei. Nu în 
spate. Ştiu ce trebuie să faci. Dar nu în spate. Te rog. 

Trecu o clipă întreruptă de sunetele exploziilor în pietriş. 

— Întoarce-te, domnule administrator. 

Cainen se întoarse încet, scîrțiind cu genunchii pe pietriş 
şi băgînd mîinile în buzunarele de la haină, ca şi cum ar fi fost 
cătuşe. Aten Randt ţinti; avînd luxul de a-şi alege unde să 
tragă, îndreptă arma spre creierul lui Cainen. 

— Eşti gata, domnule administrator? 

— Sînt, răspunse Cainen, şi-l împuşcă pe Aten Randt cu 
arma din buzunarul hainei, ochind spre raza de lumină. 

Împuşcătura lui Cainen coincise cu o explozie în partea 
cealaltă a peretelui. Aten Randt nu păru să-şi dea seama că 
fusese împuşcat, pînă cînd sîngele nu începu să-i curgă din 
rana din carapace; pentru Cainen, era abia vizibilă în lumină. 
Cainen îl văzu pe Aten Randt uitîndu-se în jos la rană, fixînd-o 
cu privirea pentru o clipă, apoi întoarse din nou ochii spre 
Cainen, nedumerit. Pînă în acest moment, Cainen scosese deja 
pistolul din buzunar. Trase în Aten Randt încă de trei ori, 
golind încărcătorul. Aten Randt se aplecă uşor înainte pe 
picioarele din față, apoi căzu pe spate la fel de mult, cu partea 
principală a corpului său mare aşezîndu-se pe sol şi cu pi- 
cioarele întinse în unghiuri ciudate. 

— Îmi pare rău, spuse Cainen adresîndu-se proaspătului 
cadavru. 

Spaţiul se umplu de praf şi apoi de lumină, cînd peretele 
de sfărimături fu spart şi creaturi cu lumini pe arme se revăr- 
sară prin el. Una dintre ele îl zări pe Cainen şi lătră; dintr-odată 
cîteva raze de lumină se îndreptară spre administrator. Cainen 
lăsă arma din mînă, ridică braţul sănătos în semn de capitulare 
şi se îndepărtă de corpul lui Aten Randt. Faptul că îl împuşcase 
pe Aten Randt pentru a rămîne în viaţă nu i-ar fi slujit prea 
mult dacă aceşti invadatori se hotărau să-l ciuruiască. Printre 
razele de lumină, unul dintre invadatori înaintă trăncănind 
ceva în limba lui, iar Cainen reuşi în sfîrşit să vadă specia cu 
care avea de-a face. 

Instruirea sa de xenobiolog ieşi la suprafaţă atunci cînd 
începu să observe particularitățile fenotipului speciei: simetrie 
bilaterală, bipezi şi în consecinţă cu membre diferenţiate pen- 
tru braţe şi picioare; genunchii li se îndoiau invers. Cam de 
aceeaşi mărime şi construiți după aceeaşi schemă a corpului, 
ceea ce nu era surprinzător, din moment ce un număr neobiş- 
nuit de mare de specii aşa-zis inteligente erau bipede, cu sime- 
trie bilaterală şi avînd volum şi masă destul de asemănătoare. 
Era unul dintre lucrurile care făcea ca relaţiile interspecii din 
această parte de univers să fie atît de litigioase precum erau. 
Atît de multe specii inteligente asemănătoare, atît de puţin 
spaţiu cu adevărat utilizabil pentru toate nevoile lor... 

Dar acum apar diferențele, se gîndi Cainen, cînd creatura 
lătră din nou la el: un tors mai lat şi o structură a scheletului 
şi a musculaturii în general stîngace. Picioare ca nişte cioturi; 
mîini ca nişte ciomege. Diferenţiere sexuală extrem de vizibilă 
(aceasta din fața lui era femelă, dacă-şi amintea corect). Intrări 
senzoriale compromise din cauza a numai două mici organe 
optice şi auditive, în loc de benzile optice şi auditive care se 
înfăşurau aproape complet în jurul capului lui Cainen. Fibre 
cheratinice subțiri pe cap, în loc de cute ale pielii care radiază 
căldură. Nu pentru prima oară, Cainen reflectă că evoluția 
nu făcuse mari favoruri acestei specii în particular, din punct 
de vedere fizic. 

Îi făcuse doar agresivi, periculoşi şi al naibii de greu de 
curăţat de pe suprafaţa unei planete. O problemă, adică. 

Creatura din faţa lui Cainen trăncăni din nou spre el şi scoase 
un obiect scurt, cu înfăţişare amenințătoare. 

— Umani nenorociţi, comentă el. 

Creatura îl pocni cu obiectul; Cainen simţi un şoc, văzu 
un dans multicolor de lumină şi căzu la pămînt pentru ultima 
oară în acea zi. 


%* 


— Îţi aduci aminte cine sînt? întrebă umanul de la masă, 
cînd Cainen fu condus în încăpere. Cei care-l făcuseră prizonier 
îi oferiseră un scaun potrivit pentru genunchii lui cu fața în 
spate (pentru ei); umanul vorbi, iar traducerea ieşea dintr-un 
difuzor de pe masă. Singurul alt obiect de pe masă era o se- 
ringă umplută cu un lichid limpede. 

— Eşti soldatul care m-a lovit şi din cauza căruia mi-am 
pierdut cunoştinţa, răspunse Cainen. 

Difuzorul nu dădu o traducere a cuvintelor sale, sugerînd 
că soldatul avea pe undeva un alt dispozitiv de traducere. 

— Aşa e, zise umanul. Sînt locotenentul Jane Sagan. 

Făcu semn către scaun. 

— Te rog ia loc. 

Cainen se aşeză. 

— Nu era necesar să mă faci să-mi pierd cunoştinţa, zise 
el. Aş fi venit de bunăvoie. 

— Am avut motivele noastre să te vrem fără cunoştinţă, 
spuse Sagan. 

Arătă spre braţul lui rănit, unde îl lovise glonţul lui Aten 
Randt. 

— Ce-ţi mai face brațul? îi întrebă. 

— Pare să fie bine, răspunse Cainen. 

— N-am reuşit să-l vindecăm în întregime, explică Sagan. 
Tehnologia noastră medicală poate vindeca rapid cea mai mare 
parte a rănilor noastre, dar tu eşti rraey, nu om. Tehnologiile 
noastre nu cartografiază precis țesuturile voastre. Dar am 
făcut tot ce-am putut... 

— Mulţumesc, zise Cainen. 

— Presupun că ai fost împuşcat de către eneshanul lîngă 
care te-am găsit, continuă Sagan. Cel pe care l-ai împuşcat... 

— Da, încuviinţă Cainen. 

— Sînt curioasă de ce erați angajaţi într-un schimb de focuri. 

— Era pe cale să mă omoare, iar eu nu voiam să mor. 

— Asta atrage după sine întrebarea de ce eneshanul te voia 
mort, spuse Sagan. 

— Eram prizonierul lui, o lămuri Cainen. Presupun că ordi- 
nele lui erau să mă omoare, mai curînd decît să îngăduie să 
fiu prins de viu. 

— Frai prizonierul lui, repetă Sagan. Şi totuşi, aveai o armă. 

— Am găsit-o. 

— Chiar aşa? comentă Sagan. Asta înseamnă o securitate 
foarte proastă din partea eneshanilor. Nu le stă în fire. 

— Cu toţii facem greşeli, zise Cainen. 

— Şi toţi ceilalți rraey pe care i-am găsit în bază? întrebă 
Sagan. Erau şi ei prizonieri? 

— Erau, răspunse Cainen, şi simţi un val de îngrijorare 
pentru Sharan şi pentru restul echipei sale. 

— Cum se face că aţi ajuns cu toţii să fiți prizonierii ene- 
shanilor? 

— Ne aflam pe o navă rraey care ne ducea spre una dintre 
coloniile noastre, cu ocazia unei rotații medicale, povesti 
Cainen. Eneshanii ne-au atacat nava. Ne-au abordat, mi-au 
luat echipajul prizonier şi ne-au trimis aici. 

— Cu câtă vreme în urmă s-a întîmplat totul? 

— Cu destulă vreme, continuă Cainen. Nu sînt prea sigur. 
Aici folosim măsurătoarea militară eneshană a timpului, iar 
unităţile lor nu-mi sînt prea familiare. Apoi, mai există şi peri- 
oada de rotaţie planetară locală, care e rapidă şi face lucrurile 
şi mai încurcate. Şi nici diviziunile umane ale timpului nu-mi 
sînt familiare, aşa că nu pot spune cu precizie. 

— Serviciile noastre de informații nu au nici o înregistrare 
despre eneshani care să fi atacat un vehicul rraey în ultimul 
an — asta ar însemna cam două treimi de hked pentru tine, zise 
Sagan, folosind termenul rraey pentru o orbită completă a 
planetei lui în jurul propriului soare. 

— Poate că informaţiile voastre nu sînt atît de bune pe cât 
crezi, observă Cainen. 

— E posibil, recunoscu Sagan. Totuşi, avînd în vedere că 
eneshanii şi rraey se află încă, din punct de vedere tehnic, în 
stare de război, unei nave atacate ar fi trebuit să i se acorde 
atenţie. Cele două popoare ale voastre s-au bătut pentru mult 
mai puțin... 

— Nu-ţi pot spune mai mult decit ştiu, spuse Cainen. Am 
fost luaţi de pe navă şi aduşi la bază. Ce s-a întîmplat sau ce 
nu s-a întîmplat în afara bazei, în tot acest timp, nu este un 
subiect despre care să ştiu prea multe. 

— Ai fost ţinut prizonier în bază, zise Sagan. 

— Da, răspunse Cainen. 

— Am umbla prin toată baza, şi există o singură zonă mică 
de detenţie, continuă Sagan. Nu există nimic care să sugereze 
că erați ţinuţi încuiați. 

Cainen scoase echivalentul rraey al unui chicotit melan- 
colic. 

— Dacă ai văzut baza, ai văzut fără îndoială şi suprafaţa 
planetei. Dacă vreunul dintre noi ar fi încercat să evadeze, ar 
fi îngheţat înainte să ajungă prea departe. Ca să nu mai po- 
menim că n-aveam unde ne duce. 

— De unde ştii? 

— Ne-au spus eneshanii. Şi nimeni din echipajul meu n-a 
plănuit o excursie ca să testeze afirmația. 

— Aşa că nu ştii nimic altceva despre planetă, comentă 
Sagan. 

— Uneori e rece, alteori e şi mai rece, răspunse Cainen. La 
atît se rezumă cunoştinţele mele despre planetă. 

— Eşti doctor, spuse Sagan. 

— Aceste termen nu-mi este familiar, arătă Cainen către 
difuzor. Maşina voastră nu e destul de deşteaptă ca să găsească 
un echivalent în limba mea. 

— Eşti un profesionist în domeniul medicinei. Faci medi- 
cină, explică Sagan. 

— Da. Sînt specialist în genetică. De aceea ne aflam pe nava 
aceea, echipa mea şi cu mine. Una dintre coloniile noastre 

suferea de o epidemie care afecta secvenţierea genelor şi 
diviziunea celulară. Am fost trimişi să investigăm şi, din cîte 
speram, să găsim un tratament. Sînt sigur că, dacă aţi trecut 
prin bază, aţi văzut aparatura noastră. Cei care ne-au făcut 
prizonieri au fost atît de amabili să ne dea spaţiu pentru un 
laborator. 

— De ce-ar fi făcut aşa ceva? 

— Poate s-au gîndit că, dacă eram ținuți ocupați cu propriile 
noastre proiecte, am fi fost mai uşor de manevrat? Dacă e aşa, 
a funcționat, pentru că ne-am făcut o regulă din a ne ţine deo- 
parte şi a încerca să nu provocăm necazuri. 

— Adică în afară de momentele cînd furați arme, îl ironiză 
Sagan. 

— Le aveam de câtva timp, aşa că, după cît se pare, nu 
le-am stârnit bănuielile. 

— Arma pe care ai folosit-o era proiectată pentru un rraey, 
observă Sagan. Un lucru ciudat pentru o bază militară ene- 
shană. 

— Trebuie s-o fi luat de pe nava noastră, cînd ne-au abordat. 
Sînt sigur că, în timp ce căutaţi prin navă, o să găsiţi un număr 
oarecare de alte obiecte de fabricaţie rraey. 

— Aşadar, să recapitulăm, spuse Sagan. Tu şi cu echipa ta, 
formată din personal medical, ați fost capturați de eneshani 
în urmă cu un timp nedeterminat şi aduşi aici, unde aţi fost 
ţinuţi prizonieri şi fără posibilitatea de a comunica cu oricine 
din poporul vostru. Nu ştiţi unde vă aflaţi sau ce planuri au 
eneshanii cu voi... 

— Exact, confirmă Cainen. În afară de asta, presupun că 
nu voiau ca cineva să afle că eram aici, odată ce baza era inva- 
dată, pentru că unul dintre ei a încercat să mă omoare. 

— Adevărat. Te-ai descurcat mai bine decît echipa ta, mă 
tem... 

— Nu ştiu ce vrei să spui. 

— Eşti singurul rraey pe care l-am găsit în viaţă, zise Sagan. 
Restul au fost împuşcaţi şi ucişi de către eneshani. Cei mai 
mulți se aflau în ceea ce părea să fie o cazarmă. Am mai găsit 
unul în apropiere de ceea ce-mi închipui că era laboratorul 

tău, din moment ce avea destul de multă tehnologie rraey în 
ea. 

Cainen simţi că i se face rău. 

— Minţi! exclamă el. 

— Mă tem că nu, răspunse Sagan. 

— Voi, umanii, i-aţi omorât! continuă Cainen furios. 

— Eneshanii au încercat să te omoare pe tine. De ce n-ar 
omori ceilalți membri ai echipei tale? 

— Nu te cred! 

— Înţeleg de ce nu mă crezi. Acesta este totuşi adevărul. 

Cainen stătea încremenit, îndurerat. Sagan îl lăsă o vreme. 

— În regulă, vorbi Cainen în cele din urmă. Spune-mi ce 
vreţi de la mine... 

— Pentru început, domnule administrator Cainen, am dori 
adevărul. 

Cainen avu nevoie de o clipă ca să-şi dea seama că era pen- 
tru prima oară cînd ființa umană i se adresase pe nume. Şi 
folosindu-i titlul. 

— V-am spus adevărul, insistă el. 

— Prostii! 

Cainen arătă din nou spre difuzor. 

— Am primit doar o traducere parţială pentru asta. 

— Eşti administratorul Cainen Suen Su. Şi, dacă este destul 
de adevărat că ai o oarecare instruire medicală, principalele 
două domenii de studiu ale tale sînt xenobiologia şi sistemele 
defensive de tip reţea neurală semiorganică — două domenii 
de studiu despre care îmi închipui că se îmbină foarte bine. 

Cainen nu scoase nici o vorbă. Sagan continuă: 

— Acum, domnule administrator Cainen, dă-mi voie să-ţi 
spun câte ceva despre ceea ce ştim noi. Cu cincisprezece luni 
în urmă, rraey şi eneshanii luptau în acelaşi război sporadic 
pe care-l duc de treizeci de ani, un război pe care l-am încu- 
rajat, din moment ce v-a luat şi pe unii şi pe alţii din spinarea 
noastră. 

— Nu în întregime. A fost şi bătălia de la Coral... 

— Da, a fost, încuviință Sagan. Am fost acolo. Aproape că 
am murit. 

— Am pierdut un frate acolo. Cel mai mic. Poate l-ai întîlnit... 

— Poate că da. Cu cincisprezece luni în urmă, rraey şi ene- 
shanii erau duşmani. Şi, dintr-odată, n-au mai fost, dintr-un 
motiv pe care serviciile noastre de informaţii n-au reuşit să-l 
descopere. 

— Am discutat deja despre lipsurile serviciilor voastre de 
informații. Rasele încetează războaiele tot timpul. După Coral, 
noi şi cu voi ne-am oprit din luptă. 

— Am oprit lupta pentru că v-am bătut. V-aţi retras, iar 
noi am reconstruit Coral. Asta-i problema — există un motiv 
pentru care am încetat lupta, cel puţin deocamdată. Voi şi cu 
eneshanii nu aveţi nici un motiv. Asta ne îngrijorează. Cu trei 
luni în urmă, satelitul spion pe care l-am lansat deasupra acestei 
planete a observat că, pentru o lume pretins nelocuită, a înce- 
put dintr-odată să primească un trafic intens, atît eneshan cît 
şi rraey. Ceea ce face acest lucru deosebit de interesant pentru 
noi este că planeta nu este revendicată nici de către eneshani, 
nici de către rraey, ci de către obini. Obinii nu se amestecă, 
domnule administrator, şi sînt destul de puternici pentru ca 
nici eneshanii, nici rraey să nu se gîndească cu uşurinţă să-şi 
instaleze prăvălia pe teritoriul lor. Aşa că am pus un satelit 
spion mai avansat deasupra planetei ca să caute semne de 
locuire. Nu ne-am ales cu nimic. Ca specialist în apărare, dom- 
nule administrator, ai dori să rişti să ghiceşti de ce? 

— Mi-aş imagina că baza era ecranată, răspunse Cainen. 

— Era. Şi, ca din întîmplare, exact cu tipul de sistem de 
apărare în care eşti specializat. N-am ştiut asta atunci, desigur, 
dar ştim acum. 

— Cum ați găsit baza dacă era ecranată? Sînt curios din 
punct de vedere profesional. 

— Am aruncat pietre. 

— Poftim? se miră Cainen. 

— Pietre, repetă Sagan. Cu o lună în urmă, am presărat 
planeta cu cîteva zeci de senzori seismici, care erau programaţi 
să caute semnături seismice care să sugereze structuri subterane 
proiectate în mod inteligent. Vorbind din experienţă, bazele 
secrete sînt mai uşor de ecranat cînd sînt la subsol. Ne-am 

bazat pe activitatea seismică naturală a planetei pentru a 
restrînge zonele de investigaţie. Apoi am aruncat pietre în 
regiunile care ne interesau. lar astăzi am aruncat cîteva chiar 
înainte de atac, pentru a obține o imagine sonică exactă a bazei. 
Pietrele sînt bune pentru că arată ca nişte meteoriți apăruţi în 
mod natural. Nu sperie pe nimeni. Şi nimeni nu se ecranează 
împotriva scanărilor seismice. Cele mai multe rase sînt prea 
ocupate să se ecraneze împotriva scanerelor optice şi electro- 
magnetice de înaltă energie, ca să considere undele sonore 
cine ştie ce pericol. Este slăbiciunea înaltei tehnologii: ignoră 
eficienţa nivelurilor inferioare de tehnologie. Cum ar fi arun- 
carea pietrelor... 

— Lăsăm în seama umanilor să ciocnească pietre, comentă 
Cainen. 

Sagan ridică din umeri. 

— N-avem nimic împotrivă cînd tipul celălalt aduce un 
pistol la o luptă cu cuțite. Asta face mai uşor pentru noi să-i 
scoatem inima din piept. Sau orice altceva foloseşte ca să 
pompeze sînge. Încrederea prea mare în voi înşivă lucrează 
în favoarea noastră. Aşa cum poți să vezi, pentru că eşti aici. 
Dar ceea ce vrem să ştim cu adevărat, domnule administrator, 
este de ce sînteţi aici. Eneshanii şi rraey lucrînd împreună e 
destul de surprinzător, dar eneshanii, rraey şi obinii? Asta 
nu-i doar surprinzător. Asta-i interesant! 

— Nu ştiu nimic despre proprietarul acestei planete. 

— Iar ceea ce este încă şi mai interesant eşti tu, domnule 
administrator Cainen, continuă Sagan, ignorînd comentariul. 
În timp ce dormeai, am făcut o scanare genetică asupra ta care 
să ne spună cine eşti, apoi am accesat înregistrările navei pen- 
tru a afla cîte ceva despre istoria ta. Ştim că unul dintre princi- 
palele domenii care te interesează în materie de xenobiologie 
este specia umană. Eşti probabil cea mai mare autoritate rraey 
în genetica umană. Şi ştim de asemenea că arăţi un interes 
deosebit felului în care funcţionează creierul uman. 

— Face parte din interesul meu general pentru reţele 
neuronale. Nu mă interesează în mod deosebit creierul uman, 
aşa cum spui. Toate creierele sînt interesante în felul lor. 

— Dacă zici tu... Dar orice ai fi făcut aici, jos, era destul de 
important pentru ca eneshanii să prefere să vă vadă pe tine şi 
echipa ta mai degrabă morţi, decât în mîinile noastre. 

— V-am spus. Eram prizonierii lor. 

Sagan îşi rostogoli ochii în orbite. 

— Pentru o clipă, hai să ne prefacem că nu sîntem proşti, 
domnule administrator Cainen. 

Cainen se aplecă în față, apropiindu-se de Sagan de pe 
partea cealaltă a mesei. 

— Ce fel de ființă umană eşti tu? întrebă el. 

— Ce vrei să spui? 

— Ştim că există trei feluri de umani, socotind şi variațiile, 
zise Cainen şi ridică în sus degetele cu mult mai lungi şi mai 
articulate decât cele ale oamenilor. Există umani nemodificaţi, 
care sînt cei ce colonizează planetele. Aceştia au forme şi 
mărimi şi culori diferite — o diversitate genetică bună, aici. 
Al doilea grup este partea cea mai mare a castei voastre de 
soldaţi. Şi aceştia variază în mărime şi formă, dar în măsură 
mult mai mică, şi au cu toţii aceeaşi culoare: verde. Ştim că 
aceşti soldaţi nu sînt în corpurile lor originare — conştiinţa 
lor este transferată din corpurile membrilor bătrîni ai speciei 
voastre în aceste corpuri mai puternice şi mai sănătoase. 
Aceste corpuri sînt puternic modificate genetic, atît de mult 
încât nu se pot înmulți, nici între ei, nici cu umani nemo- 
dificați. Dar pot fi încă recunoscuţi drept umani, în special 
materia cerebrală. Dar al treilea grup..., continuă Cainen şi 
se lăsă pe spate. Am auzit tot felul de poveşti, locotenent 
Sagan. 

— Ce-ai auzit? 

— Că membrii lui sînt creați din morți. Că plasma embrio- 
nară umană a morților este amestecată şi reamestecată cu 
material genetic al altor specii, pentru a vedea ce iese. Că unii 
dintre ei nici măcar nu seamănă a ființe umane, aşa cum se 
recunosc ei înşişi. Că se nasc ca adulți, cu capacităţi şi talente, 
dar fără memorie. Şi nu numai fără memorie. Fără sine. Fără 
morală. Fără rețineri. Fără... 

Făcu o pauză, ca pentru a căuta cuvîntul potrivit. 

— Fără umanitate, zise el în sfîrşit. Aşa cum aţi spune voi. 
Copii războinici, în corpuri adulte. Grozăvii. Monştri. Unelte 
pe care Uniunea voastră Colonială le foloseşte pentru misiunile 
pe care nu pot sau nu vor să le încredinţeze soldaților ce au 
experienţă de viaţă şi un sine moral, sau care ar putea să se 
teamă pentru sufletul lor, în această lume sau în următoarea. 

— Un om de ştiinţă preocupat de suflete, comentă Sagan. 
Asta nu-i foarte pragmatic. 

— Sînt om de ştiinţă, dar sînt şi rraey. Ştiu că am un suflet, 
şi am grijă de el. Tu ai un suflet, locotenent Sagan? 

— Nu unul de care să ştiu, domnule administrator Cainen. 
Sînt greu de cuantificat. 

— Prin urmare, faci parte din al treilea tip de umani. 

— Da. 

— Eşti construită din carnea unei moarte. 

— Din genele ei. Nu din carne. 

— Genele construiesc carnea, locotenente. Genele visează 
carnea, în care sălăşluieşte sufletul. 

— Acum eşti poet... 

— Citez. Unul dintre filozofii noştri. Care era şi om de şti- 
ință... N-ai de unde s-o ştii. Pot să te întreb câți ani ai? 

— Şapte, aproape opt. Cam patru şi jumătate de hked de-ai 
voştri. 

— Atât de tînără... Un rraey de vîrsta ta abia şi-ar începe 
educaţia. Am de mai mult de zece ori vîrsta ta, locotenente. 

— Şi totuşi, sîntem amîndoi aici. 

— Sîntem aici, fu de acord Cainen. Aş fi dorit să ne întîlnim 
în alte împrejurări, locotenente. Mi-ar plăcea foarte mult să te 
studiez. 

— Nu ştiu cum să reacţionez la asta. „Mulţumesc” nu pare 
potrivit, avînd în vedere ce-ar însemna probabil să fiu studiată 
de tine. 

— Ai putea fi ținută în viață. 

— O, ce bucurie. Dar s-ar putea să capeţi ce-ţi doreşti, 
într-un fel. Trebuie să-ţi fi dat seama pînă acum că eşti pri- 
zonier — cu adevărat de data asta, şi așa vei fi pentru tot restul 
vieții. 

— Mi-am dat seama de asta cînd ai început să-mi spui 
lucruri pe care le-aş putea raporta guvernului meu. De pildă, 
şmecheria cu piatra. Deşi am presupus că o să mă omori după 
aceea... 

— Noi, fiinţele umane, sîntem un popor pragmatic, dom- 
nule administrator Cainen. Ai cunoştinţe pe care le-am putea 
folosi, iar dacă eşti dispus să cooperezi, nu există nici un motiv 
pentru care nu ţi-ai putea continua studiul geneticii şi al 
creierului uman. Doar că pentru folosul nostru, în loc s-o faci 
pentru rraey. 

— Tot ce-ar trebui să fac ar fi să-mi trădez poporul! 

— Asta e. 

— Cred că aş prefera mai degrabă să mor. 

— Cu tot respectul cuvenit, domnule administrator, dacă 
într-adevăr crezi asta, probabil că nu l-ai fi împuşcat pe ene- 
shanul acela care-a încercat să te omoare mai devreme. Eu 
cred că vrei să trăieşti. 

— S-ar putea să ai dreptate. Dar fie că ai dreptate, fie că 
nu, copilă, am terminat să mai vorbesc cu tine acum. Ţi-am 
spus tot ce sînt dispus să-ţi spun din propria mea voinţă liberă. 

Sagan îi zîmbi lui Cainen. 

— Domnule administrator, ştii ce au în comun umanii şi 
rraey? 

— Avem cîteva lucruri în comun, într-adevăr, răspunse 
Cainen. Alege unul. 

— Genetica. Nu e nevoie să-ţi spun eu că secvenţierea gene- 
tică umană şi cea rraey sînt substanţial diferite în materie de 
amănunte. Dar la nivel macroscopic împărtăşim cîteva asemă- 
nări, inclusiv faptul că primim un set de gene de la un părinte 
şi altul de la celălalt părinte. Reproducere sexuală cu doi 
părinți. 

— Reproducere sexuală standard printre specii care se 
reproduc sexual. Unele specii au nevoie de trei sau chiar patru 
părinţi, dar nu mai mulți. E prea ineficient. 

— Fără îndoială. Domnule administrator, ai auzit de sindro- 
mul lui Fronig? 

— Este o boală genetică rară printre rraey. Foarte rară. 

— Din ceea ce înțeleg eu, boala este provocată de defi- 
ciențele din două seturi de gene neînrudite. Un set de gene 
guvernează dezvoltarea celulelor nervoase şi, în mod specific, 
a unui înveliş izolator electric în jurul lor. Al doilea set de gene 
guvernează organul care produce analogul rraey pentru ceea 
ce umanii numesc limfă. Face unele lucruri la fel, şi altele 
diferit. La oameni, limfa este oarecum conducătoare electric, 
în schimb la rraey acest lichid este izolator electric. Din câte 
ştim despre fiziologia rraey, calitatea de izolator electric a 
limfei voastre, de obicei nu prezintă nici un avantaj sau un 
dezavantaj deosebit, la fel cum şi natura conductoare a limfei 
umane nu este nici un plus, nici un minus — ea doar există. 

— Mda... 

— Dar pentru acei rraey care sînt destul de ghinionişti ca 
să aibă două gene defecte pentru dezvoltarea nervilor, această 
izolare electrică este un avantaj. Acest fluid scaldă zona inter- 
stițială care înconjoară celulele rraey, inclusiv celulele ner- 
voase. Aceasta împiedică semnalele electrice ale nervilor s-o 
ia razna. Ceea ce este interesant în legătura cu limfa rraey este 
controlul ei hormonal: o uşoară schimbare în semnalul hor- 
monal o va transforma din izolator electric în conducător 
electric. Din nou, pentru cei mai mulți rraey asta nu are nici o 
importanţă. Dar pentru cei care au celule nervoase expuse... 

— ...provoacă atacuri şi convulsii cînd semnalele lor ner- 
voase se scurg în corp. Faptul că e fatală este motivul pentru 
care se întîlnește atât de rar. Indivizii care au gene pentru limfă 
conducătoare electric şi nervi expuşi mor în timpul gestaţiei, 
de obicei după ce celulele încep să se diferențieze prima oară 
şi sindromul se manifestă. 

— Există însă şi un debut al sindromului Fronig la vîrsta 
adultă. Genele programează schimbarea semnalului hormonal 
mai tîrziu, la începutul maturității. Ceea ce e destul de tîrziu 
pentru ca reproducerea să aibă loc şi gena să fie transmisă 
mai departe. Dar este, de asemenea, nevoie de două gene 
defecte pentru a se manifesta... 

— Da, desigur. Acesta se dovedește un alt motiv pentru 
care boala Fronig este atît de rară; nu se întîmplă prea des ca 

un individ să primească două seturi de gene nervoase defecte 
şi două seturi de gene care provoacă schimbări hormonale 
tîrzii în viaţă, la organul lor limfatic. Spune-mi unde vrei să 
ajungi cu asta... 

— Domnule administrator, mostra genetică pe care ţi-am 
luat-o cînd ai venit la bord arată că ai genele pentru defectul 
nervilor... 

— Dar nu şi cele pentru schimbările hormonale. Altfel aş 
fi deja mort. Fronig se manifestă la începutul maturității. 

— E-adevărat. Dar se pot induce schimbări hormonale 
distrugînd cîteva grupe de celule în organul limfatic rraey. 
Dacă distrugi destule grupuri care generează hormonul corect, 
poţi produce în continuare limfă. Va avea pur şi simplu pro- 
prietăţi diferite. Proprietăţi mortale, în cazul tău. Se poate 
face chimic. 

Atenţia lui Cainen fu atrasă către seringa care zăcuse pe 
masă de-a lungul întregii conversații. 

— lar aceasta este substanţa care-o poate face, presupun. 

— Acesta este antidotul, replică Sagan. 


Jane Sagan îl găsea pe administratorul Cainen Suen Su 
admirabil în felul lui; nu ceda uşor. Suferi vreme de cîteva 
ore, în timp ce organul lui limfatic înlocuia treptat limfa din 
corpul său cu noul fluid alterat; fu cuprins de convulsii şi 
atacuri, pe măsură ce concentrația de limfă conducătoare 
electric îi declanşa descărcări nervoase aleatorii prin corp, iar 
conductivitatea electrică generală a întregului său sistem 
creştea cu fiecare minut. Dacă n-ar fi cedat atunci cînd a făcut-o, 
era foarte probabil că n-ar mai fi reuşit să le spună că voia să 
vorbească. 

Dar cedă, şi imploră să primească antidotul. Pînă la urmă, 
voia să trăiască. Sagan îi administră chiar ea antidotul (nu 
chiar un antidot, din moment ce acele grupuri de celule moarte 
rămîneau moarte pentru totdeauna; avea să fie nevoie să 
primească doze zilnice de substanţă pentru tot restul vieţii). 

În timp ce antidotul alerga prin trupul lui Cainen, Sagan află 
despre un război care se cocea împotriva omenirii, şi despre 
un plan pentru subjugarea şi eradicarea întregii ei specii. Un 
genocid plănuit cu mare amănunţime, bazat pe cooperarea 
nemaiauzită pînă acum între trei rase. 

Şi o ființă umană. 


DOI 


Colonelul James Robbins cobori privirea pentru o clipă 
către corpul putrezit, exhumat, de pe masa de la morgă, 
evaluînd putrefacția trupului, după mai bine de un an de zăcut 
sub pămînt. Observă craniul distrus, deformat mortal de ex- 
plozia puştii care-i smulsese treimea de sus, odată cu viața 
posesorului, omul care s-ar putea să fi trădat omenirea în 
favoarea a trei rase extraterestre. Apoi se uită la căpitanul 
Winters, examinatorul medical de la staţia Phoenix. 

— Spune-mi că acesta este corpul doctorului Boutin, zise 
colonelul Robbins. 

— Păi, este, răspunse Winters. Şi totuşi nu este. 

— Ştii, Ted, ăsta-i exact genul de declaraţie competentă în 
urma căreia o să mă aleg cu fundul găurit cînd o să-i raportez 
generalului Mattson, comentă colonelul Robbins. Presupun 
că nu ti-ar plăcea să fii mai amabil... 

— Îmi pare rău, Jim, răspunse căpitanul Winters, şi arătă 
către corpul de pe masă: Din punct de vedere genetic, ăsta-i 
omul tău. Doctorul Boutin era colonist, ceea ce înseamnă că 
n-a fost mutat într-un corp militar. Asta înseamnă că trupul 
lui are tot ADN-ul original. Am făcut testele genetice standard. 
Acest corp are ADN-ul lui Boutin — şi, doar ca să mă distrez, 
am făcut şi un test mitocondrial. Şi ăsta se potriveşte. 

— Atunci, care-i problema? întrebă Robbins. 

— Problema este creşterea oaselor. În universul real, creş- 
terea oaselor umane variază pe baza factorilor de mediu, cum 
ar fi nutriția sau mişcarea. Dacă petreci o perioadă într-o lume 
cu gravitație ridicată, apoi te muţi într-una cu gravitație mai 
scăzută, asta o să-ţi influențeze felul în care cresc oasele. Dacă 

îţi rupi un os, o să se vadă şi asta. Întreaga istorie a vieţii tale 
apare în dezvoltarea oaselor. 

Winters se întinse şi apucă o parte a piciorului stîng al 
cadavrului, care fusese retezată de restul corpului, şi arătă 
către secţiunea transversală a femurului, vizibilă acolo. 

— Această dezvoltare a oaselor corpului este excepțional 
de uniformă. Nu există nici o urmă a unor evenimente de 
mediu sau accidentale în dezvoltarea lui, doar un tipar de 
creştere a oaselor corespunzător unei nutriții excelente şi unui 
stres scăzut. 

— Boutin era de pe Phoenix, preciză Robbins. Planeta fost 
colonizată de două sute de ani. Nu-i ca şi cum ar fi crescut 
într-o colonie înapoiată, unde oamenii se luptă să mănînce şi 
să se apere... 

— Poate că nu, dar tot nu se potriveşte. Poţi trăi în locul 
cel mai civilizat din spaţiul uman şi tot se întîmplă să cazi pe 
scări sau să-ți rupi un os făcînd vreun sport. E posibil să treci 
prin viaţă fără măcar o fractură provocată de osteoporoză, 
dar cunoşti pe cineva care s-o fi făcut? 

Robbins clătină din cap. 

— Tipul ăsta a făcut-o. Dar de fapt n-a făcut-o, din moment 
ce dosarul lui medical arată că şi-a rupt piciorul, piciorul ăsta 
- Winters scutură bucata de picior — cînd avea şaisprezece 
ani. Accident de schi. S-a ciocnit de un bolovan şi şi-a rupt 
femurul şi tibia. Urmele accidentului însă nu sînt aici. 

— Am auzit că tehnologia medicală e bună în zilele noastre, 
observă Robbins. 

— E excelentă, mulțumesc foarte mult, răspunse Winters. 
Dar nu e magică. Nu frîngi un femur, fără să laşi o urmă. Şi 
chiar dacă treci prin viaţă fără să-ţi rupi nici un os, asta nu 
explică dezvoltarea osoasă constant uniformă. Singurul fel în 
care o să obţii acest soi de dezvoltare a oaselor este dacă acestea 
se dezvoltă fără nici un stres de mediu, de nici un fel. Boutin 
ar fi trebuit să-şi trăiască viaţa într-o cutie. 

— Sau într-un incubator de clone, spuse Robbins. 

— Sau într-un incubator de clone, fu de acord Winters. 
Cealaltă explicaţie posibilă ar fi că prietenul tău de-aici şi-a 

amputat piciorul la un moment dat şi a făcut să-i crească altul, 
dar i-am verificat dosarul; asta nu s-a întîmplat. Dar, numai 
ca să fiu sigur, am luat mostre de os de la coaste, pelvis, braţ 
şi craniu — din porțiunea nevătămată, oricum. Toate aceste 
mostre au arătat o creştere osoasă nefiresc de constantă, de 
uniformă. Ai aici un corp clonat, Jim! 

— Atunci, Charles Boutin trăieşte încă. 

— Asta nu ştiu, replică Winters. Dar ăsta nu-i el. Singura 
veste bună e faptul că, după toate indiciile fizice, clona asta a 
stat în cuvă chiar pînă înainte de a muri. Este extrem de puţin 
probabil că a fost vreodată trează sau, chiar dacă a fost, că era 
conştientă şi lucidă. Închipuie-ți că te trezeşti şi descoperi că 
prima şi ultima ta imagine a lumii e o ţeavă de puşcă. Asta ar 
fi o viaţă dată naibii. 

— Aşa că, dacă Boutin încă trăieşte, e şi un asasin pe dea- 
supra, zise Robbins. 

Winters ridică din umeri şi lăsă piciorul jos. 

— Asta să-mi spui tu mie, Jim. Forţele Coloniale de Apărare 
fac corpuri tot timpul — creăm supertrupuri modificate pentru 
a le da noilor noştri recruți, apoi, cînd serviciul li se încheie, 
le dăm corpuri noi, normale, clonate din ADN-ul lor original. 
Au drepturi aceste trupuri, înainte de a transfera conştiinţa în 
ele? De fiecare dată cînd transferăm conştiinţa, lăsăm în urmă 
un corp — un corp care-a înglobat o minte. Au drepturi aceste 
corpuri? Dacă au, sîntem cu toţii în belea, pentru că scăpăm 
de ele al naibii de repede. Ştii ce facem cu toate corpurile 
folosite, Jim? 

— Nu, recunoscu Robbins. 

— Le transformăm în îngrăşămînt. Sînt prea multe ca să le 
îngropăm. Aşa că le măcinăm, sterilizăm ce rămîne şi le trans- 
formăm în fertilizator pentru plante. După care trimitem 
îngrăşămîntul în noile colonii. Ajută la adaptarea solului 
pentru culturile de plante umane. Ai putea spune că noile 
colonii trăiesc din trupurile celor morţi. Numai că nu sînt cu 
adevărat trupurile celor morţi. Sînt doar corpurile aruncate, 
ale celor vii. Singura dată cînd îngropăm cu adevărat un corp 
este atunci cînd o minte moare în interiorul lui. 

— Giîndeşte-te să-ţi iei puțin timp liber, Ted, comentă 
Robbins. Slujba te face morbid... 

— Nu slujba mă face morbid, zise Winters, şi arătă spre 
rămăşiţele lui non-Charles Boutin. Ce vrei să fac cu asta? 

— Vreau să le reînmormîntezi, hotărî Robbins. 

— Dar nu e Charles Boutin. 

— Nu, nu e, fu de acord Robbins. Dar dacă Charles Boutin 
mai trăieşte, nu vreau să ştie că noi ştim. 

Se uită din nou la corpul de pe masă. 

— Şi fie că acest corp ştia ce se întîmplă cu el, fie că nu, 
merita mai mult decât a căpătat. O înmormîntare este cel mai 
mic lucru pe care-l putem face. 


— Lua-l-ar naiba pe Charles Boutin, exclamă generalul 
Greg Mattson, şi-şi sui picioarele pe birou. 

Colonelul Robbins stătea la capătul celălalt al biroului şi 
nu spuse nimic. Generalul Mattson îl descumpănea, ca în- 
totdeauna. Mattson era şeful departamentului de cercetare 
militară al Forţelor Coloniale de Apărare de aproape treizeci 
de ani, dar, la fel ca tot personalul FCA, avea un corp de 
producţie militară, care rezista la îmbătrînire; nu arăta — ca 
tot personalul FCA — în vârstă de mai mult de douăzeci şi cinci 
de ani. Colonelul Robbins era de părerea că, pe măsură ce 
oamenii avansau în grad în FCA, ar fi trebuit făcuţi să pară că 
îmbătrînesc puţin; unui general care arăta de douăzeci şi cinci 
de ani îi lipsea o oarecare solemnitate. 

Robbins şi-l închipui pentru o clipă pe Mattson arătîndu-şi 
adevărata vîrstă, care trebuia să fie pe undeva în jur de o sută 
douăzeci şi cinci de ani; cu ochii minţii, văzu ceva asemănător 
unui scrot zbîrcit, învelit într-o uniformă. Asta era amuzant 
pentru Robbins, în afară de faptul că la cei nouăzeci de ani pe 
care-i avea el, n-ar fi arătat cu mult mai bine. 

Apoi mai era și problema celuilalt general din încăpere, 
care, dacă trupul i-ar fi dezvăluit adevărata vîrstă, ar fi arătat 
aproape cu siguranță mai tînăr decît părea acum. Forţele 

Speciale îl descumpăneau pe Robbins chiar şi mai mult decît 
membrii obişnuiţi ai FCA. Era ceva nu tocmai în regulă cu 
oameni în vîrstă de trei ani, complet maturi şi absolut mortali. 

Nu că acest general ar fi avut trei ani. Era probabil adolescent. 

— Aşadar, prietenul nostru rraey ne-a spus adevărul, vorbi 
generalul Szilard din scaunul lui din faţa biroului. Fostul 
vostru şef de la cercetarea conştiinţei e încă în viaţă. 

— Să-i zboare capul propriei sale clone, ei, asta-i o chestie 
drăguță, observă generalul Mattson, cu un iz de sarcasm în 
glas. Amăriţii ăia au curăţat creieri de pe aparatura de labo- 
rator o săptămînă întreagă după aceea. 

Îi aruncă o privire lui Robbins. 

— Ştim cum a făcut asta? Cum a crescut o clonă? Asta-i 
ceva ce n-ar trebui să poţi face fără să observe cineva. Nu putea 
să încropească pur şi simplu una în dulap. 

— Din câte ne putem da seama, a introdus un cod în pro- 
gramele de monitorizare a cuvelor de clonare, răspunse 
Robbins. A făcut ca una dintre cuve să pară scoasă din func- 
ţiune pentru monitoare. A fost luată să fie reparată; Boutin a 
scos-o din evidențe şi apoi a instalat-o în depozitul laborato- 
rului său privat şi a pus-o să funcționeze pe propriul lui server 
şi pe propria lui alimentare de energie. Serverul nu era conectat 
la sistem, iar cuva era scoasă din evidenţă, şi numai Boutin 
avea acces la depozit. 

— Aşadar, a încropit una în dulap, bombăni Mattson. Căcă- 
ciosul! 

— Trebuie să fi avut acces la depozit după ce s-a presupus 
că a murit, remarcă Szilard. Vrei să spui că nimănui nu i s-a 
părut ciudat faptul că avea o cuvă de clonare în depozit? 

Robbins deschise gura, dar Mattson răspunse: 

— Dacă ar fi fost un bun şef de cercetări — şi era — ar fi avut 
o mulţime de echipament scos din funcțiune sau în plus, 
pentru a meşteri şi a-l optimiza fără să se amestece cu echipa- 
mentul pe care-l folosim deja. Şi aş presupune că atunci cînd 
am ajuns noi la cuvă, era deja golită, sterilizată şi deconectată 
de la server şi de la sursa de energie. 

— Exact, confirmă Robbins. Abia cînd am primit raportul 
vostru am pus lucrurile cap la cap, generale Szilard. 

— Mă bucur că informaţia a fost folositoare, spuse Szilard. 
Aş dori să fi pus lucrurile cap la cap mai devreme. Găsesc 
îngrozitoare ideea că cercetările militare aveau un trădător în 
rîndurile lor — şi mai ales că era şeful unei secţiuni extrem de 
sensibile. Ar fi trebuit să ştiţi despre asta... 

Robbins nu comentă nimic la această remarcă; în măsura 
în care Forţele Speciale aveau vreun fel de reputație, în afara 
dibăciei militare, era aceea că membrilor lor le lipseau complet 
tactul şi răbdarea. Faptul de a fi maşini de ucis în vîrstă de 
trei ani nu le lăsa prea mult timp pentru politețuri. 

— Ce era de ştiut? replică Mattson. Boutin n-a dat niciodată 
vreun indiciu că devenea trădător. Într-o zi îşi face treaba, în 
ziua următoare îl găsim mort de propria lui mînă în propriul 
lui laborator, sau aşa am crezut. Nimic care să sugereze că 
avea altceva în minte în afară de muncă. 

— Mi-ai spus mai devreme că Boutin te ura, îi zise Szilard 
lui Mattson. 

— Boutin chiar m-a urit, şi pentru motive serioase, răspunse 
Mattson. lar sentimentul era reciproc. Dar numai pentru că 
un om crede că ofițerul lui superior e un ticălos, nu înseamnă 
că devine un trădător al propriei specii. 

Mattson arătă spre Robbins. 

— Nici colonelul de-aici nu mă simpatizează în mod deo- 
sebit, şi e adjutantul meu. Dar nu se duce în fugă la rraey sau 
la eneshani cu informaţii strict secrete. 

Szilard se uită la Robbins. 

— E adevărat? întrebă el. 

— Care parte, domnule? 

— Că nu-l simpatizezi pe generalul Mattson. 

— E nevoie de timp ca să te obişnuieşti cu el, domnule, 
răspunse Robbins. 

— Prin asta vrea să spună că sînt un ticălos, spuse Mattson, 
cu un chicotit. Şi e în regulă. Nu sînt aici ca să cîştig concursuri 
de popularitate. Sînt aici să furnizez arme şi tehnologii. Dar, 

indiferent ce se petrecea în capul lui Boutin, nu cred că eu 
aveam prea mult de-a face cu asta. 

— Atunci ce era? întrebă Szilard. 

— Ar trebui să ştii mai bine decât noi, Szi, zise Mattson. Tu 
eşti cel care-l ai pe savantul rraey ca animal favorit, pe care 
l-ai învăţat să chițăie. 

— Administratorul Cainen nu l-a întîlnit niciodată personal 
pe Boutin, sau măcar aşa pretinde, replică Szilard. Nu ştie 
nimic despre motivațiile lui, doar că Boutin le-a dat rraey-ilor 
informaţii despre cel mai recent hardware BrainPal. Asta face 
parte din cercetările la care lucra grupul administratorului 
Cainen — încercau să integreze tehnologia BrainPal în creierele 
rraey. 

— E tot ce ne mai trebuia, comentă Mattson. Rraey cu 
supercomputere în cap! 

— Nu pare să fi avut prea mult succes cu integrarea, zise 
Robbins, şi se uită spre Szilard. Cel puţin nu potrivit datelor 
pe care oamenii voştri le-au recuperat din laborator. Structura 
creierului rraey este prea diferită. 

— Mici avantaje, spuse Mattson. Szi, trebuie să fi obținut 
şi altceva de la tipul vostru. 

— În afară de munca şi de situaţia lui specifică, adminis- 
tratorul Cainen n-a fost grozav de folositor, zise Szilard. lar 
cei cîțiva eneshani pe care i-am capturat vii au rezistat la con- 
versaţie, ca să folosim un eufemism. Ştim că Rraey, eneshanii 
şi obinii s-au aliat ca să ne atace. Dar nu ştim de ce, cum sau 
cînd, sau ce aduce Boutin în ecuaţie. Avem nevoie de oamenii 
tăi ca să lămurească asta, Mattson. 

Mattson făcu semn din cap către Robbins. 

— În ce stadiu ne aflăm? întrebă. 

— Boutin era responsabil pentru o mulțime de informații 
sensibile, zise Robbins, îndreptîndu-şi răspunsul către Szilard. 
Grupele lui se ocupau de transferul conştiinţei, de dezvoltarea 
sistemului BrainPal şi de tehnicile de generare a corpurilor. 
Toate astea ar putea fi folositoare pentru un inamic, fie pentru 
a-l ajuta să-şi dezvolte propria tehnologie, fie să găsească 
slăbiciuni într-a noastră. Boutin însuşi era probabil cel mai 

mare expert în mutarea minţilor dintr-un corp în altul. Dar 
există o limită privind cât de mult putea purta din aceste in- 
formaţii. Boutin era un om de ştiinţă civil. Nu avea un BrainPal. 
Clona lui avea toate protezele lui cerebrale înregistrate, şi nu 
e prea probabil să fi avut o rezervă. Protezele sînt strict mo- 
nitorizate şi ar fi trebuit să petreacă vreo cîteva săptămîni 
instruindu-le. Nu avem nici o înregistrare din rețea referitoare 
la Boutin folosind altceva decît propriile lui proteze înre- 
gistrate. 

— Vorbim despre un om care a făcut rost de o cuvă de 
clonare pe la spatele vostru, mormăi Szilard. 

— Nu este imposibil să fi plecat din laborator cu o mulțime 
de informaţii, spuse Robbins. Dar e foarte puţin probabil. E 
mai probabil că a luat cu el numai cunoştinţele din capul lui. 

— Şi motivațiile, preciză Szilard. Faptul că nu le ştim pe 
acestea e lucrul cel mai periculos pentru noi. 

— Sînt mai îngrijorat în legătură cu ceea ce ştie, zise 
Mattson. Chiar şi cu ceea ce are în cap în mod natural, tot e 
prea mult. Am pus echipele să-şi amine propriile proiecte ca 
să lucreze la actualizarea securității pentru BrainPal. Orice-ar 
şti Boutin, o să avem grijă să fie învechit. lar Robbins are 
sarcina să cotrobăie prin datele pe care le-a lăsat în urmă 
Boutin. Dacă e ceva acolo, vom afla. 

— O să mă întîlnesc cu fostul tehnician al lui Boutin după 
ce terminăm aici, spuse Robbins. Locotenentul Harry Wilson. 
Zice că are ceva ce s-ar putea dovedi interesant pentru mine. 

— Nu ne lăsa să te reținem, zise Mattson. Eşti liber. 

— Mulţumesc, domnule. Înainte să plec, aş dori să ştiu sub 
ce restricții de timp lucrăm aici. Am aflat despre Boutin doar 
atacînd baza aceea. Fără îndoială, eneshanii ştiu că noi ştim 
despre planurile lor. Mi-ar plăcea să aflu cât timp credem că 
avem înainte de represalii. 

— Ai ceva timp, colonele, îi spuse Szilard. Nimeni nu ştie 
că am atacat baza aceea. 

— Cum să nu ştie? întrebă Robbins. Cu tot respectul cuvenit 
Forţelor Speciale, domnule general, e greu să ascunzi un ase- 
menea atac. 

— Eneshanii ştiu că au pierdut contactul cu baza, explică 
Szilard. Cînd vor investiga, ceea ce vor afla este că o bucată 
stîincoasă de cometă de mărimea unui teren de fotbal a izbit 
planeta cam la zece kilometri de bază, distrugînd-o, împreună 
cu orice altceva din zona înconjurătoare. Pot face toate testele 
pe care vor să le facă; nimic nu va arăta altceva decît dovada 
unei catastrofe naturale. Pentru că asta a fost. A avut nevoie 
doar de puţin ajutor. 


— E foarte drăguţ, zise colonelul Robbins, arătînd spre 
ceea ce părea un spectacol de lumini în miniatură pe ecranul 
holografic al locotenentului Harry Wilson. Dar nu ştiu ce-mi 
arăţi tu aici. 

— E sufletul lui Charlie Boutin, răspunse Wilson. 

Robbins se trase de lîngă ecran şi ridică ochii spre Wilson. 

— Poftim? 

Wilson făcu semn din cap către ecran. 

— E sufletul lui Charlie, repetă el. Mai precis, o repre- 
zentare holografică a sistemului electrodinamic care alcă- 
tuieşte conştiinţa lui Charles Boutin. Sau o copie a lui, oricum. 
Presupun că dacă vrei să faci filozofie în legătură cu asta poţi 
discuta dacă aceasta este mintea sau sufletul lui. Dar dacă 
ceea ce spui despre Charlie e adevărat, probabil că are încă 
inteligenţa cu el, deşi aş zice că şi-a pierdut sufletul. Şi iată-l 
aici. 

— Mi s-a spus că soiul ăsta de lucru e imposibil, se miră 
Robbins. Fără creier, tiparul se prăbuşeşte. De aceea transferăm 
conştiinţa aşa cum o facem, de la un corp viu la alt corp viu. 

— Păi, nu ştiu dacă de aceea transferăm conştiinţa aşa cum 
o facem, din moment ce cred că oamenii ar fi mult mai reticenţi 
să lase un tehnician FCA să le scoată mintea din căpățină, dacă 
ar şti că n-o să facă altceva decît să le-o depoziteze într-un 
computer. Tu ai face-o? 

— Dumnezeule, nu! exclamă Robbins. Aproape că am făcut 
pe mine chiar şi aşa, cînd m-au transferat în noul corp. 

— Exact ce voiam şi eu să spun. Cu toate acestea, ai drep- 
tate. Pînă la asta — făcu semn către hologramă — n-am fi putut 
să o facem chiar dacă am fi vrut. 

— Atunci cum a făcut-o Boutin? întrebă Robbins. 

— A trişat, desigur. Pînă acum un an şi jumătate, Charlie 
şi toţi ceilalţi trebuiau să lucreze cu tehnologie de origine 
umană sau cu orice altă tehnologie puteam împrumuta sau 
fura de la alte rase. Şi cele mai multe alte rase din partea noas- 
tră de spaţiu aveau mai mult sau mai puțin acelaşi nivel de 
tehnologie ca şi noi, pentru că rasele mai slabe erau alungate 
de pe teritoriul lor şi mureau sau erau ucise. Dar există o 
specie care e la ani-lumină înaintea oricui altcuiva din îm- 
prejurimi... 

— Consu, rosti Robbins, şi-şi reprezentă unul în minte: 
mare, asemănător unui crab şi aproape inimaginabil de avansat. 

— Exact. Consu le-au dat rraey-ilor unele dintre tehno- 
logiile lor, cînd rraey au atacat colonia noastră de pe Coral cu 
cîţiva ani în urmă, iar noi le-am furat-o cînd am contraatacat. 
Am făcut parte din echipa însărcinată să extragă principiile 
din tehnologia Consu şi te pot asigura că tot nu înțelegem cea 
mai mare parte din ea. Dar unul dintre fragmentele pe care 
le-am putut pricepe i le-am dat lui Charlie, să lucreze cu el, să 
îmbunătăţească procesul de transfer al conştiinţei. Aşa am 
ajuns să lucrez cu el; l-am învăţat să folosească chestiile astea. 
Şi, aşa cum vezi, învaţă repede. Desigur, e uşor să duci lucrurile 
la capăt cînd ți se îmbunătăţesc uneltele. Cu asta am trecut de 
la ciocnirea a două pietre la lampa de sudură. 

— Nu ştiai nimic despre asta, zise Robbins. 

— Nu, răspunse Wilson. Am văzut ceva asemănător — Charlie 
folosea tehnologia Consu ca să rafineze procesul de transfer 
al conştiinţei pe care îl avem. Putem acum crea un tampon 
pe care nu-l puteam obține înainte şi care face transferul mult 
mai puţin susceptibil de eşec la fiecare fază a transferului. 
Dar a păstrat acest truc pentru el. Am aflat abia după ce mi-ai 
spus să caut prin lucrările lui personale. Ceea ce a fost un 
noroc, din moment ce maşina pe care am găsit asta era pro- 
gramată să fie ştearsă şi trimisă la observatorul FCA. Voiau 

să vadă cît de bine modelează tehnologia Consu interiorul 
unei stele... 

Robbins făcu semn către hologramă. 

— Cred că asta e puţin mai important. 

Wilson ridică din umeri. 

— De fapt, nu e foarte util în sens general. 

— Glumeşti! Putem păstra conştiinţa! 

— Sigur, şi poate că asta este util. Dar nu poți face prea 
multe. Cît de mult ştii despre detaliile transferului conştiinţei? 

— Câte ceva, răspunse Robbins. Nu sînt expert. Am fost 
făcut adjutantul generalului pentru talentul de organizator, 
nu pentru formaţia ştiinţifică. 

— În regulă, uite... Ai observat şi tu — fără creier, tiparul 
conştiinţei de obicei se prăbuşeşte. Asta deoarece conştiinţa e 
complet dependentă de structura fizică a creierului. Şi nu doar 
a oricărui creier; depinde de creierul în care a apărut. Fiecare 
tipar al unei conştiinţe este ca o amprentă digitală. Este spe- 
cifică acelei persoane, şi este specifică pînă la nivelul genelor. 

Wilson arătă spre Robbins. 

— Uită-te la corpul tău, colonele. A fost profund modificat 
la nivel genetic — ai căpătat piele verde, musculatură îmbună- 
tăţită şi sînge artificial care are capacitatea de a transporta 
oxigen de cîteva ori mai mare decît sîngele adevărat. Eşti un 
hibrid format din genele tale personale şi gene manipulate 
pentru a-ţi extinde capacităţile. Aşadar, la nivel genetic, nu 
mai eşti cu adevărat tu — în afară de creier. Creierul tău este în 
întregime uman, şi bazat în întregime pe genele tale. Pentru 
că dacă n-ar fi fost, conştiinţa ta nu s-ar fi putut transfera. 

— De ce? 

Wilson rînji. 

— Aş fi vrut să-ți pot răspunde. Zic şi eu mai departe ce 
mi-au spus mie Charlie şi echipa lui din laborator. Eu sînt aici 
doar mesagerul. Dar ştiu că înseamnă un lucru: asta — Wilson 
arătă holograma - nu-ţi foloseşte la nimic aşa cum este, pentru 
că are nevoie de un creier, şi are nevoie de creierul lui Charlie, 
care să-ți spună ce ştie. Iar creierul lui Charlie a dispărut odată 
cu restul persoanei lui. 

— Dacă nu ne foloseşte naibii la nimic, atunci aş vrea să 
ştiu de ce m-ai pus să vin pînă aici. 

— Am spus că nu e foarte util în sens general. Dar într-un 
sens foarte specific, ar putea fi ultrafolositor. 

— Locotenent Wilson, zise Robbins. Te rog, treci la subiect. 

— Conştiinţa nu este doar un simţ al identităţii. Înseamnă 
de asemenea cunoaştere, emoție şi stare mintală, explică 
Wilson, şi arătă din nou spre hologramă. Chestia asta are ca- 
pacitatea de a şti şi de a simți tot ceea ce ştia şi simțea Charlie, 
pînă în momentul în care a făcut această copie. Îmi închipui 
că, dacă vrei să ştii ce pune la cale Charlie şi de ce, de aici ai 
vrea să porneşti. 

— Tocmai spuneai că avem nevoie de creierul lui Boutin 
ca să avem acces la conştiinţă. Nu avem acces la ea. 

— Dar genele lui au. Charlie a creat o clonă pentru a servi 
scopurilor lui, colonele. Vă sugerez să creați una care să ser- 
vească scopurilor voastre. 


— Să-l clonăm pe Charles Boutin, pufni generalul Mattson. 
Ca şi cum unul singur n-ar fi fost destul de rău... 

Mattson, Robbins şi Szilard stăteau la popota generalului 
din stația Phoenix. Mattson şi Szilard mîncau ceva; Robbins, 
nu. Tehnic vorbind, popota generalului era deschisă tuturor 
ofiţerilor; practic, nimeni sub gradul de general nu mînca 
vreodată aici, iar ofiţerii inferiori intrau la popotă numai la 
invitaţia unui general şi rareori luau mai mult decît un pahar 
cu apă. Robbins se întrebă cum începuse acest protocol ridicol. 
Îi era foame. 

Popota generalului se afla la capătul axei de rotaţie a staţiei 
Phoenix şi era înconjurată de un cristal transparent, alcătuit 
dintr-o singură bucată, ce-i cuprindea pereţii şi tavanul. Oferea 
o privelişte uluitoare a planetei Phoenix, care se rotea încet 
pe deasupra, ocupînd aproape întregul cer, o nestemată per- 
fectă alb-albastră a cărei asemănare cu Pămîntul nu înceta 
niciodată să-i provoace lui Robbins un junghi ascuţit în centrii 

din creier ai dorului de casă. Era uşor să părăseşti Pămîntul, 
atunci cînd aveai şaptezeci şi cinci de ani şi perspectiva de a 
muri de bătrîneţe peste cîțiva ani din ce în ce mai scurți. Dar, 
odată plecat, nu te mai puteai întoarce sub nici o formă; cu cât 
trăia Robbins mai mult în universul ostil în care se găseau 
coloniile umane, cu atît mai afectuos îşi aducea aminte de 
zilele domoale și relativ lipsite de griji de cînd avea cincizeci, 
şaizeci, sau abia trecuse de şaptezeci de ani. Ignoranţa însemna 
extaz, sau cel puţin era mai liniştitoare. 

Prea tîrziu acum, se gîndi Robbins, şi-şi îndreptă din nou 
atenţia către Mattson şi Szilard. 

— Locotenentul Wilson pare să creadă că este cea mai bună 
şansă pe care o avem de a înțelege ce se petrecea în capul lui 
Boutin. În orice caz, e mai mult decît avem acum, adică nimic. 

— De unde ştie locotenentul Wilson că ceea ce are în maşina 
lui sînt undele cerebrale ale lui Boutin? Asta aş vrea să ştiu, 
spuse Mattson. Boutin ar fi putut lua ca mostră conştiinţa alt- 
cuiva. Rahat, ar putea fi pisica lui, din câte ştim... 

— Tiparul corespunde conştiinţei umane, preciză Robbins. 
Ne putem da seama de atîta lucru, pentru că transferăm sute 
de conştiinţe în fiecare zi. Nu-i o pisică. 

— A fost o glumă, Robbins. Dar tot ar putea să nu fie Boutin. 

— E posibil să fie altcineva, dar nu pare probabil. Nimeni 
din laboratorul lui Boutin nu ştia că lucra la asta. Și n-a existat 
nici o ocazie să copieze conştiinţa altcuiva. Nu-i un lucru să-l 
poți lua de la un ins, fără ca respectivul să observe. 

— Măcar ştim cum s-o transferăm? întrebă generalul Szilard. 
Locotenentul Wilson ăla, al vostru, a zis că era pe-o maşină 
adaptată pentru tehnologia Consu. Chiar dacă vrem s-o folo- 
sim, ştim cum s-o facem? 

— Nu, răspunse Robbins. Nu încă. Wilson pare încrezător 
că se poate lămuri, dar nu e expert în transferul de conştiinţe. 

— Eu sînt, zise Mattson. Sau cel puţin am fost responsabil 
destul de multă vreme cu oameni care sînt ca să ştiu ceva 
despre asta. Procesul presupune creiere fizice, ca şi conştiinţa 
care este mutată. Pentru asta ne lipseşte un creier. Ca să nu 
mai pomenim că există probleme etice. 

— Probleme etice? exclamă Robbins. 

Nu reuşi să-şi ascundă surpriza din voce. 

— Da, colonele, probleme etice, replică Mattson, iritat. 
Crezi ce vrei. 

— Nu voiam să vă pun la îndoială etica, domnule general. 

Mattson îi făcu semn să plece. 

— Las-o baltă. Problema rămîne. Uniunea Colonială are o 
lege foarte veche împotriva clonării personalului care nu apar- 
ține FCA, vii sau morţi, dar în special vii. Singura dată cînd 
clonăm ființe umane este ca să punem oamenii înapoi în corpuri 
nemodificate după ce-şi încheie termenul de serviciu. Boutin e 
civil şi colonist. Chiar dacă am vrea, nu-l putem clona legal. 

— Boutin a făcut o clonă, observă Robbins. 

— Dacă ne e perfect egal, nu vom lăsa morala unui trădător 
să ne îndrume în privinţa asta, colonele, zise Mattson, din nou 
iritat. 

— Aţi putea obține o dispensă pentru cercetare de la legea 
colonială, sugeră Robbins. S-a mai făcut şi înainte. Dumnea- 
voastră aţi făcut-o şi înainte. 

— Nu pentru aşa ceva, răspunse Mattson. Obţinem dis- 
pense cînd testăm sisteme de armament pe planete nelocuite. 
Apucă-te să te încurci cu clonele, şi unii dintre tipii cei mai 
reacționari or să simtă un declic în căpățină. Aşa ceva nici 
măcar nu ar trece de comitet. 

— Boutin e cheia pentru indiferent ce au plănuit rraey şi 
aliaţii lor, insistă Robbins. Acesta ar putea fi momentul să 
luăm exemplu de la infanteria marină a SUA şi să cerem iertare, 
mai curînd decât să cerem permisiunea. 

— Îţi admir dorinţa de a înălța steagul piraţilor, colonele, 
spuse Mattson. Dar nu tu eşti cel pe care-l vor împuşca. Sau 
nu singurul. 

Szilard, care mestecase în liniște o friptură, înghiţi şi-şi 
lăsă jos tacimurile. 

— O s-o facem noi, vorbi el. 

— Pardon? exclamă Mattson. 

— Daţi tiparul conştiinţei Forţelor Speciale, generale, conti- 
nuă Szilard. Şi genele lui Boutin. O să le folosim ca să construim 

un soldat al forţelor speciale. Noi folosim mai mult de un 
singur set de gene ca să facem fiecare soldat; din punct de 
vedere tehnic, nu va fi o clonă. lar dacă tiparul conştiinţei nu 
se imprimă, n-are nici o importanţă. N-o să fie decît un soldat 
din Forţele Speciale în plus. N-avem nimic de pierdut. 

— Numai că, dacă tiparul conştiinţei se imprimă, vom avea 
un soldat din forţele speciale cu trădarea în minte, îl avertiză 
Mattson. Asta nu sună prea ispititor. 

— Ne putem pregăti pentru asta, replică Szilard, şi-şi luă 
din nou tacîmurile. 

— O să foloseşti gene de la o persoană în viaţă, şi colonist, 
interveni Robbins. Eu înţelesesem că Forţele Speciale iau 
genele numai de la voluntarii FCA care mor înainte de a apuca 
să-şi îndeplinească serviciul. De aceea poartă numele de 
„Brigăzile-fantomă” 

Szilard îl privi tăios pe Robbins. 

— Nu-mi place prea mult acest nume. Genele voluntarilor 
FCA nu sînt decît o componentă. Şi, în mod obişnuit, folosim 
genele voluntarilor ca model. Dar Forţele Speciale au o liber- 
tate mai largă în ceea ce priveşte materialul genetic pe care-l 
putem folosi ca să ne construim soldaţii. Avînd în vedere mi- 
siunea noastră pentru FCA, este aproape obligatoriu. Oricum, 
Boutin este mort din punct de vedere legal — avem un trup 
mort cu genele lui în el. Şi nu ştim că e în viață. Are moşte- 
nitori? 

— Nu, răspunse Mattson. A avut o soţie şi un copil, dar au 
murit înaintea lui. Nici un alt membru al familiei. 

— Atunci nu-i nici o problemă, spuse Szilard. După ce 
mori, genele nu-ţi mai aparțin. Am mai folosit gene de colonişti 
decedați pînă acum. Nu văd de ce n-am putea s-o facem din 
nou. 

— Nu-mi aduc aminte să fi auzit aşa ceva despre felul în 
care îţi construieşti oamenii, Szi, comentă Mattson. 

— Sîntem discreţi în legătură cu ceea ce facem, generale, 
zise Szilard. Ştii asta. 

Tăie o bucată de friptură şi o băgă în gură. Stomacul lui 
Robbins ghiorăi. Mattson se încruntă, se rezemă de spătarul 


BRIGĂZILE FANTOMĂ / 47 


scaunului şi ridică ochii spre Phoenix, care se rotea impercep- 
tibil pe cer. Robbins îi urmări privirea şi simţi încă un ghimpe 
de dor de casă. 

Dintr-odată, Mattson îşi întoarse atenţia înapoi spre Szilard, 

— Boutin e unul dintre oamenii mei. La bine şi la rău, nu 
pot lăsa responsabilitatea pentru asta numai pe umerii tăi, 
Szi... 

— Bine, răspunse Szilard, şi dădu din cap spre Robbins. 
Atunci, dă-mi voie să-l împrumut pe Robbins. Poate fi omul 
tău de legătură, aşa că Cercetările Militare vor fi şi ele ames- 
tecate în asta. Vom face schimb de informaţii. ÎI vom împrumuta 
şi pe tehnician. Pe Wilson. Poate lucra cu tehnicienii noştri la 
integrarea tehnologiei consu. Dacă merge, avem amintirile şi 
motivațiile lui Charles Boutin, şi o cale de a ne pregăti pentru 
acest război. Dacă nu merge, avem încă un soldat al Forţelor 
Speciale. Nu irosim nimic. Nu ne lipseşte nimic. 

Mattson se uită spre Szilard, cugetînd. 

— Pari dornic să faci asta, Szi... 

— Fiinţele umane se îndreaptă spre un război cu trei specii 
care s-au aliat între ele. Asta nu s-a mai întîmplat pînă acum. 
Ne-am putea descurca cu fiecare dintre ele, dar nu cu toate 
trei deodată. Forţelor Speciale li s-a cerut să oprească acest 
război înainte de a începe. Dacă asta ne ajută, ar trebui s-o 
facem. Încearcă, cel puţin. 

— Robbins, vorbi Mattson. Tu ce crezi? 

— Dacă generalul Szilard are dreptate, atunci asta ar ocoli 
problemele legale şi morale, răspunse Robbins. Ceea ce merită 
o încercare... 

Robbins păstra propriile lui îngrijorări în legătură cu lucrul 
alături de tehnicienii şi soldaţii din Forţele Speciale, dar nu 
părea momentul potrivit să le exprime. 

Mattson nu avea totuşi nevoie să fie atît de circumspect. 

— Băieţii şi fetele tale nu se împacă prea bine cu tipii nor- 
mali, generale. Este motivul pentru care Cercetările Militare 
şi Forțele Speciale nu lucrează prea mult împreună. 

— Forţele Speciale sînt soldaţi, în primul şi-n ultimul rînd. 
Urmează ordine. O să facem lucrurile să meargă. Am mai 

făcut-o. Am avut un soldat obişnuit al FCA, care-a luat parte 
la misiunile Forţelor Speciale în Bătălia de pe Coral. Dacă 
putem face asta să meargă, atunci o să reuşim să punem teh- 
nicienii să lucreze împreună fără vărsare de sînge necuvenită. 

Mattson ciocăni masa cu degetele în faţa lui, gînditor. 

— Cât timp o să ne ia? întrebă el. 

— Va trebui să construim un nou model pentru acest corp, 
nu doar să adaptăm metodele genetice mai vechi, răspunse 
Szilard. Am nevoie să verific de două ori cu tehnicienii mei, 
dar de obicei le trebuie o lună ca să construiască totul de la 
zero. După aceea, e nevoie de cel puţin şaisprezece săptămîni 
ca să crească un corp. lar după aceea, timpul necesar, atât cât 
o să fie, ca să dezvoltăm procesul de transfer al conştiinţei. 
Putem încerca asta în acelaşi timp cu creşterea corpului. 

— Nu puteţi face să meargă totul mai repede? întrebă 
Mattson. 

— Ba putem face să meargă totul mai repede... Însă veţi 
avea un corp mort. Sau mai rău. Ştii că nu se poate grăbi fa- 
bricarea corpurilor. Corpurile propriilor voştri soldaţi sînt 
construite după acelaşi program, şi cred că-ţi aduci aminte ce 
se întîmplă cînd grăbeşti procesul... 

Mattson se strimbă; Robbins, care era omul de legătură al 
lui Mattson de numai optsprezece luni, îşi aminti că Mattson 
avusese slujba asta de foarte multă vreme. Indiferent de relația 
lor de serviciu, existau încă lipsuri în cunoştinţele lui Robbins 
despre şeful lui. 

— Bine, încuviinţă Mattson. la-l. Vezi dacă poți scoate ceva. 
Dar stai cu ochii pe el. Am avut problemele mele cu Boutin, 
însă nu l-am văzut niciodată ca pe un trădător. M-a dus de 
nas. A dus de nas pe toată lumea. Vei avea mintea lui Charles 
Boutin într-unul dintre corpurile voastre din Forţele Speciale. 
Numai Dumnezeu ştie ce-ar putea face cu unul dintr-astea! 

— De acord, răspunse Szilard. Dacă transferul este un suc- 
ces, o să ştim destul de curînd. Dacă nu, ştiu unde-l pot pune. 
Doar ca să fiu sigur. 

— Bine, spuse Mattson, şi se uită din nou în sus, către 
Phoenix, care se rotea încet pe cer. Phoenix, zise el, urmărind 

lumea învîrtindu-se deasupra lui. O creatură renăscută. Ei, 
asta se potriveşte. Un phoenix ar trebui să se înalțe din flăcări, 
ştii. Să sperăm doar că această creatură renăscută nu va trage 
totul după ea în aceste flăcări... 

Priviră cu toţii, îndelung, planeta de deasupra lor. 


TREI 


— Asta e, îi zise colonelul Robbins locotenentului Wilson, 
în timp ce trupul, închis în incubatorul lui, era împins pe roți 
în laboratorul de decantare. 

— Asta e, fu de acord Wilson, apropiindu-se de un monitor 
care afişa pe moment semnele vitale ale corpului. Ai fost vreo- 
dată tată, colonele? 

— Nu, răspunse Robbins. Înclinaţiile mele personale nu 
m-au dus pînă într-acolo... 

— Ei bine, zise Wilson, atunci probabil că n-o să fii niciodată 
mai aproape de-atit. 

În mod normal, laboratorul de naşteri ar fi fost plin cu pînă 
la şaisprezece soldaţi din Forţele Speciale decantaţi toți deo- 
dată — soldaţi care-ar fi fost activaţi şi antrenați împreună, 
pentru a construi coeziunea unității în timpul instruirii, dar şi 
pentru a uşura dezorientarea soldaţilor activaţi complet 
conştienţi, însă fără nici o amintire de care să vorbească. De 
data asta, era un singur soldat: cel care urma să servească 
drept adăpost conştiinţei lui Charles Boutin. 


Trecuseră mai mult de două secole de cînd abia născuta 
Uniune Colonială, pusă în faţa eşecului spectaculos de a apăra 
coloniile sale cele mai timpurii (planeta Phoenix avea un motiv 
să se numească astfel), îşi dăduse seama că soldaţii umani 
nemodificaţi nu erau capabili să îndeplinească sarcina. Spiritul 
era dornic — istoria umană consemnă în aceşti ani unele dintre 
cele mai mari bătălii sortite eşecului, cu bătălia pentru Armstrong 

studiată în mod special ca un exemplu desăvîrşit pentru felul 
în care se poate transforma o debandadă iminentă provocată 
de forțele extraterestre într-o şocantă şi dureroasă victorie ă 
la Pyrrhus pentru un duşman —, dar carnea era slabă. Duş- 
manul, toți duşmanii, erau prea rapizi, prea sîngeroşi, prea 
nemiloşi şi prea mulţi. Tehnologia umană era bună şi, armă 
contra armă, oamenii erau la fel de bine echipați ca marea 
majoritate a adversarilor lor. Dar arma care conta în ultimă 
instanţă era aceea din spatele trăgaciului. 

Primele modificări fură relativ simple: viteză sporită, masă 
musculară şi forță mai mare, rezistență. Primii ingineri genetici 
erau limitați totuşi de problemele practice şi etice ale modi- 
ficării fiinţelor umane in vitro, apoi de necesitatea de a-i aştepta 
să crească suficient de mari şi de inteligenţi ca să lupte, un 
proces care dura în jur de treizeci de ani. Forţele Coloniale de 
apărare descoperiră, spre marea lor amărăciune, că mulți 
dintre oamenii (relativ) uşor modificaţi genetic nu erau deo- 
sebit de mulțumiți să descopere că erau crescuţi ca recoltă de 
carne de tun şi refuzau să lupte, în ciuda îndoctrinării insis- 
tente şi a eforturilor propagandei de a-i convinge de contrariu. 
Oamenii nemodificaţi erau la fel de scandalizaţi, cîtă vreme 
efortul mirosea prea mult a încă o încercare de eugenie din 
partea guvernului, iar în experiența umană, palmaresul gu- 
vernelor iubitoare de eugenie nu era tocmai extraordinar. 

Uniunea Colonială supravieţui valurilor distrugătoare de 
crize politice care urmară drept rezultat al încercărilor mai 
vechi de a-şi modifica genetic soldaţii, dar o făcu cu greu. 
Dacă bătălia pentru Armstrong n-ar fi arătat în mod categoric 
coloniilor cu ce soi de univers se confruntau, Uniunea s-ar fi 
prăbuşit probabil, iar coloniile umane ar fi fost lăsate în situația 
de a concura unele cu altele, ca şi împotriva tuturor celorlalte 
specii pe care le întîlniseră pînă în acel moment. 

Uniunea fu salvată, de asemenea, de sosirea aproape simul- 
tană a două tehnologii critice: posibilitatea de a creşte forțat 
un corp uman, pînă la mărimea adultă, în cîteva luni, şi apariţia 
protocolului de transfer al conştiinţei, care permitea perso- 
nalităţii şi amintirilor unui individ să fie transportate în alt 

creier, cu condiţia ca acel creier să aibă aceeaşi structură ge- 
netică şi să fi fost pregătit corespunzător printr-o serie de 
proceduri premergătoare transferului, care creau unele dintre 
căile bioelectrice necesare în creier. Aceste noi tehnologii 
permiseră Uniunii Coloniale să dezvolte o sursă largă, alter- 
nativă, de recruți potenţiali: bătrînii, dintre care mulți ar fi 
acceptat cu bucurie o viaţă în armată în loc să moară de 
bătrîneţe, şi a căror moarte, în orice caz, n-ar fi creat pierderile 
demografice întinse pe mai multe generații, ce-ar fi rezultat 
dacă un număr mare de tineri adulți sănătoşi ar fi fost spul- 
beraţi din rezervorul de gene la capătul unei arme extra- 
terestre. 

Primind cadou acest nou rezervor îmbelşugat de recruți 
potenţiali, Forţele Coloniale de Apărare descoperiră că aveau 
luxul de a face unele alegeri în materie de personal. FCA nu 
mai cereau coloniştilor să servească; acest lucru a avut efectul 
salutar de a îngădui coloniştilor să se concentreze asupra dez- 
voltării noilor lumi şi să producă atâția colonişti de a doua 
generaţie cîți puteau susţine planetele lor. Elimină de ase- 
menea o sursă cheie de tensiune politică dintre colonişti şi 
guvern. Acum, că tinerii adulți nu mai erau extraşi de la casele 
şi din familiile lor şi trimişi să moară pe cîmpuri de bătălie la 
trilioane de mile depărtare, coloniştii deveniseră prea puţin 
preocupați, în cea mai mare parte, de problemele etice din 
jurul soldaţilor modificaţi genetic, în special al unora care se 
oferiseră, la urma urmei, voluntari ca să lupte. 

În loc de colonişti, FCA preferau să-şi selecteze recruții 
dintre locuitorii căminului ancestral al omenirii, Pământul. 
Pământul adăpostea miliarde de oameni; erau mai mulți pe 
acel singur glob, de fapt, decât existau în toate coloniile umane 
la un loc. Rezervorul de recruți potenţiali era enorm - atît de 
mare, încît FCA îşi limitară şi mai mult rezervorul, alegînd 
să-şi ia recruţii din naţiuni tihnite şi industrializate, ale căror 
circumstanţe economice îngăduiau cetăţenilor să supravie- 
țţuiască pînă la o vîrstă foarte înaintată şi ale căror modele 
sociale creau atît o supralicitare a dezirabilității tinereţii, cât şi 
un disconfort psihic naţional paralel şi profund legat de 

îmbătrînire şi de moarte. Aceşti cetățeni vîrstnici erau modelaţi 
de societăţile lor să fie recruți excelenți şi dornici pentru FCA; 
FCA descoperiră repede că aceşti cetățeni în vârstă s-ar fi înrolat 
pentru un stagiu militar chiar şi în absenţa informaţiilor amă- 
nunţite în legătură cu ceea ce atrăgea după sine un asemenea 
stagiu -— şi, într-adevăr, rezultatele recrutărilor erau cu atît 
mai mari, cu cât recruții ştiau mai puţin. Aceştia presupuneau 
că serviciul militar în FCA semăna cu serviciul militar pe 
Pămînt. FCA se mulțumeau să lase presupunerea să persiste. 

Recruţii vîrstnici din naţiunile industrializate se dovediră 
atît de plini de succes, încît Uniunea Colonială îşi protejă rezer- 
vorul de recrutare, interzicînd plecarea spre colonii din aceste 
naţiuni, alegîndu-şi în schimb rezerva de colonişti din sînul 
naţiunilor ale căror probleme economice şi sociale îi încurajau 
pe cei mai ambiţioşi dintre tinerii lor să plece naibii cît mai 
curînd era omeneşte posibil. Această diviziune dintre recru- 
tarea militară şi cea a coloniştilor aducea dividende consistente 
Uniunii Coloniale în ambele domenii. 

Recrutarea militară a cetăţenilor vârstnici creă însă FCA o 
problemă neaşteptată. Un număr destul de mare dintre recruți 
mureau înainte de a apuca să intre în serviciu, victime ale 
atacurilor de inimă, comoţiilor şi ale prea multor cheese- 
burgeri, plăcinte şi budinci cu brînză. FCA, care luau mostre 
genetice de la recruți, se treziră încărcați cu o enormă bibliotecă 
de genomuri umane cu care nu putea face nimic. FCA se mai 
treziră, de asemenea, şi cu dorinţa, dar şi cu nevoia de a experi- 
menta în continuare cu modelele de corpuri pentru Forţele 
Coloniale de Apărare, pentru a le îmbunătăţi proiectul, fără 
să se amestece în vreun fel în eficiența forței combatante pe 
care-o avea deja. 

Apoi se produse o breşă tehnologică: un computer extrem 
de puternic, compact, semiorganic, complet integrat cu creierul 
uman, care — într-un moment de profund nepotrivită alegere 
a unei mărci — fu botezat cu uşurinţă BrainPal. Pentru un creier 
deja plin de cunoştinţe şi experienţe adunate într-o viață, 
BrainPal oferea un sprijin critic privind abilitatea mintală, 
stocarea memoriei şi comunicarea. 

Dar pentru un creier care era literalmente tabula rasa, 
BrainPal oferea chiar mai mult... 


Robbins se uită îndelung în incubator, unde era întins 
corpul, ţinut pe loc de un cîmp de suspensie. 

— Nu seamănă prea mult cu Charles Boutin, îi zise el lui 
Wilson. 

Wilson, care făcea reglări de ultim moment la hardware-ul 
conținînd conştiinţa înregistrată a lui Boutin, nu ridică ochii 
de la ceea ce-l ţinea ocupat. 

— Boutin era un om nemodificat, spuse el. Era trecut de 
vîrsta mijlocie, cînd l-am cunoscut. Probabil că arăta puţin 
cam ca tipul ăsta pe cînd avea douăzeci de ani. Mai puțin 
pielea verde, ochii de pisică şi alte modificări. Şi probabil că 
nici nu era într-o formă atît de bună ca acest corp. Ştiu sigur 
că eu, de pildă, nu eram în formă atît de bună la douăzeci de 
ani, cum sînt acum. Şi nici măcar nu trebuie să mă antrenez... 

— Ai un corp proiectat să aibă grijă de el însuşi, îi aminti 
Robbins lui Wilson. 

— Slavă Domnului pentru asta! Sînt un mare iubitor de 
gogoşi. 

— Tot ce ai de făcut ca să-l capeți este să serveşti drept țintă 
tuturor celorlalte specii din univers. 

— Ăsta-i şpilul, comentă Wilson. 

Robbins se întoarse către corpul din incubator. 

— Toate schimbările astea n-or să încurce transferul de 
conştiinţă? 

— N-ar trebui. Genele legate de dezvoltarea creierului sînt 
nealterate în noul genom al tipului. E creierul lui Boutin acolo. 
Din punct de vedere genetic, cel puţin. 

— Şi cum arată creierul lui? întrebă Robbins. 

— Arată bine, răspunse Wilson, ciocănind cu degetul moni- 
torul panoului de control al incubatorului. Sănătos. Pregătit. 

— Crezi că o să meargă? întrebă iar Robbins. 

— Nu ştiu ce să spun. 

— Îmi pare bine că dăm pe-afară de atîta încredere... 

Wilson deschise gura ca să răspundă, dar fu întrerupt în 
clipa cînd uşa se deschise şi intrară generalii Mattson şi 
Szilard, însoţiţi de trei tehnicieni de la decantare, din rîndul 
Forţelor Speciale. Tehnicienii se duseră de-a dreptul la incu- 
bator; Mattson se apropie de Robbins, care salută, odată cu 
Wilson. 

— Spune-mi că o să meargă, vorbi Mattson, răspunzînd la 
salut. 

— Locotenentul Wilson şi cu mine tocmai vorbeam despre 
asta, zise Robbins, după o pauză aproape imperceptibilă. 

Mattson se întoarse spre Wilson. 

— Şi, locotenente? 

Wilson arătă spre corpul din incubator, în jurul căruia se 
învîrteau tehnicienii, cu o grijă exagerată. 

— Corpul e sănătos, şi la fel şi creierul. BrainPal funcţio- 
nează perfect, ceea ce nu e nici o surpriză. Am reuşit să inte- 
grăm tiparul conştiinţei lui Boutin în maşina de transfer cu 
surprinzător de puţine probleme, iar testele pe care le-am 
făcut sugerează că nu vom avea probleme cu transmisia. În 
teorie, ar trebui să reuşim să transferăm conştiinţa la fel cum 
facem cu oricare alta. 

— Cuvintele tale sună pline de încredere, locotenente, dar 
tonul vocii nu, remarcă Mattson. 

— Există o mulțime de incertitudini, generale, explică 
Wilson. De obicei subiectul este conştient cînd se transferă. 
Asta ajută în proces. Nu este cazul aici. N-o să ştim dacă trans- 
ferul a avut succes decât cînd trezim trupul. E prima oară cînd 
încercăm un transfer fără să fie implicate două creiere. Dacă 
aici nu este de fapt conştiinţa lui Boutin, tiparul nu se va copia. 
Chiar dacă este conştiinţa lui Boutin, nu există nici o garanţie 
că se va imprima. Am făcut tot ce ne-a stat în putinţă ca să 
asigurăm un transfer liniştit. Aţi citit rapoartele. Dar sînt 
implicate încă atît de multe lucruri despre care nu ştim nimic... 
Cunoaştem toate posibilitățile de a merge bine, dar nu şi toate 
în care ar putea merge prost. 

— Crezi că o să meargă sau nu? insistă Mattson. 

— Cred că va merge, răspunse Wilson. Dar trebuie să avem 
un respect sănătos pentru tot ceea ce nu ştim despre ceea ce 
facem. Există mult loc pentru eroare, domnule. 

— Robbins? întrebă scurt Mattson. 

— Aprecierea locotenentului Wilson mi se pare corectă, 
generale, replică Robbins. 

Tehnicienii îşi terminară evaluarea şi-i raportară gene- 
ralului Szilard, care dădu din cap şi se duse lîngă Mattson. 

— Tehnicienii zic că sîntem gata, anunţă Szilard. 

Mattson îi aruncă o privire lui Robbins, apoi se uită la 
Wilson. 

— Bine, rosti el. Să terminăm cu asta. 


Forţele Speciale ale Apărării Coloniale construiau soldați 
folosind o reţetă simplă: mai întîi, începi cu un genom uman. 
Apoi scazi. 

Genomul uman cuprinde aproximativ douăzeci de mii de 
gene, alcătuite din trei miliarde de perechi de baze, împărțite 
în douăzeci şi trei de cromozomi. Cea mai mare parte a geno- 
mului este „gunoi” — porţiuni de secvenţe care nu codifică 
nimic în produsul final al ADN-ului: ființa umană. Odată ce 
natura pune o secvenţă în ADN, pare reticentă să o scoată, 
chiar dacă aceasta nu face absolut nimic. 

Savanţii Forţelor Speciale nu sînt nici pe departe atît de 
grijulii. Cu fiecare model pe care-l construiesc, primul pas 
este să înlăture materialul genetic redundant şi inert. Ceea ce 
rămîne este o secvenţă de ADN stearpă, săracă, raţionalizată, 
care este complet inutilă; modificarea genomului uman îi 
distruge structura cromozomială, lăsînd-o incapabilă de a se 
reproduce. Dar acesta este doar primul pas. Reasamblarea şi 
replicarea noului genom mai cere câțiva paşi. 

Noua secvenţă mică de ADN cuprinde fiecare genă care 
face un om ceea ce este, însă asta pur şi simplu nu este de 
ajuns. Genotipul uman nu permite fenotipului uman malea- 
bilitatea cerută de Forţele Speciale, ceea ce înseamnă că genele 

noastre nu ne pot face soldaţii supraoameni de care au nevoie 
Forţele Speciale. Ceea ce a rămas din genomul uman este acum 
demontat, reproiectat şi reasamblat pentru a construi genele 
care să codifice capacități substanţial îmbunătăţite. Acest 
proces poate cere introducerea de gene sau material genetic 
suplimentar. Genele care provin de la alți oameni prezintă de 
obicei puţine probleme cu încorporarea, din moment ce geno- 
mul uman este proiectat în mod fundamintal pentru a găzdui 
informație genetică de la alte genomuri umane (procesul prin 
care se realizează de obicei acest lucru, în mod natural şi cu 
entuziasm, se numeşte „sex”). Materialul genetic de la alte 
specii terestre este de asemenea relativ uşor de încorporat, 
avînd în vedere că toată viaţa de pe Pămînt cuprinde aceleaşi 
blocuri genetice de construcție şi sînt înrudite între ele din 
punct de vedere genetic. 

Încorporarea de material genetic de la specii non-terestre 
este substanţial mai dificilă. Pe unele planete au evoluat struc- 
turi genetice destul de asemănătoare cu cele de pe Pămînt, 
încorporînd unele, dacă nu toate nucleotidele implicate în 
genetica terestră (poate nu doar printr-o coincidență, speciile 
inteligente de pe aceste planete erau cunoscute pentru că din 
cînd în cînd consumau oameni; rraey, de exemplu, îi găseau 
pe oameni chiar gustoşi!). Dar cele mai multe specii extrate- 
restre aveau structuri şi componente genetice radical diferite 
de creaturile terestre. Folosirea genelor lor nu era o simplă 
problemă de decupare şi lipire. 

Forţele Speciale rezolvaseră problema citind ADN-ul 
echivalent al speciei extraterestre într-un compilator care 
scotea apoi la iveală o „traducere” genetică în formatul 
ADN-ului terestru - ADN-ul rezultat, dacă i se permitea să se 
dezvolte, ar fi creat o entitate atît de apropiată de creatura 
străină originală pe cît era posibil, ca aspect şi funcționare. 
Genele de la creaturile transcrise erau apoi introduse în 
ADN-ul Forţelor Speciale. 

Rezultatul final al acestei proiectări genetice era un ADN 
care descria o făptură bazată pe o ființă umană, dar care nu 
era cîtuşi de puţin o ființă umană - sau destul de inumană 

pentru ca acea creatură, dacă i s-ar îngădui să se dezvolte de 
la acest pas, să devină o aglomerare înfiorătoare de fragmente, 
o creatură monstruoasă care ar fi scos-o complet din minți pe 
naşa ei spirituală, Mary Wollstonecraft Shelley. Împingînd 
ADN-ul atît de departe de umanitate, oamenii de ştiinţă ai 
Forţelor Speciale sculptau apoi mesajul genetic pentru a înghe- 
sui creatura pe care-o modelau înapoi, într-o formă umană 
recognoscibilă. Între ei, savanții se plîngeau că acesta era pasul 
cel mai dificil; unii (în şoaptă) îi puneau la îndoială utilitatea. 
Nici unul dintre ei, trebuia observat, nu arăta mai puţin uman. 

ADN-ul, sculptat pentru a oferi posesorului său capacități 
supraumane în formă umană, era acum, în sfîrşit, asamblat. 
Chiar şi cu adaosul de gene non-native, el era substanţial mai 
sărac decît ADN-ul uman original; codificarea suplimentară 
determina de obicei ADN-ul să se organizeze în cinci perechi 
cromozomiale, o scădere substanţială de la cei douăzeci şi trei 
ai unui om nemodificat şi numai cu unul mai mult decît o 
muscă de oțet. În timp ce soldaţii Forţelor Speciale erau în- 
zestraţi cu sexul donatorului iar genele legate de dezvoltarea 
sexuală sînt păstrate în reducerea genetică finală, nu exista 
cromozom Y, un fapt care-i făcuse pe primii savanţi repartizați 
la Forţele Speciale (pe cei de sex masculin, evident) să se simtă 
uşor stînjeniți. 

ADN-ul, acum asamblat, era depozitat într-un înveliş 
ovular golit, care la rîndul lui era plasat într-un incubator de 
dezvoltare, iar zigotul era stimulat cu blîndeţe să înceapă 
diviziunea mitotică. Transformarea din zigot într-un embrion 
pe deplin dezvoltat se desfăşura la o rată extrem de accelerată, 
producînd niveluri de căldură metabolică aproape de limita 
denaturării ADN-ului. Incubatorul de dezvoltare se umplea 
cu un fluid conducător de căldură împînzit de nanoboţi, care 
saturau celulele în curs de creştere şi acționau ca un canal de 
evacuare a căldurii pentru embrionul care evolua. 

Şi totuşi, savanții Forţelor Speciale nu terminau cu micşora- 
rea procentului de umanitate în trupurile soldaţilor lor. După 
reconstrucția biologică, urmau îmbunătățirile tehnologice. 
Nanoboţi specializaţi erau injectați în embrionul aparţinînd 

Forţelor Speciale care se dezvolta rapid, cu două destinaţii. 
Cea mai mare parte se îndreptau spre miezul bogat în măduvă 
al oaselor, unde nanoboții digerau măduva şi se înmulţeau în 
locul ei pentru a crea SmartBlood, cu o mai bună capacitate 
de transport al oxigenului decît sîngele adevărat, cu o coa- 
gulare mai eficientă şi o imunitate aproape completă la boli. 
Restul migra către creierul aflat în expansiune rapidă şi depu- 
neau fundamentul pentru computerul BrainPal, care, atunci 
cînd era complet construit, avea mărimea unei bile de sticlă. 
Această bilă, cuibărită adînc în creier, era înconjurată de o 
rețea densă de antene care sondau cîmpul electric al creierului, 
interpretîndu-i dorințele şi răspunzând prin ieşiri integrate în 
ochii şi urechile soldaților. 

Existau şi alte modificări, multe experimintale, testate în 
interiorul unui grup mic de naşteri, pentru a vedea dacă oferă 
vreun avantaj. Dacă da, aceste modificări erau făcute dispo- 
nibile pe scară largă în rîndul Forţelor Speciale şi ajungeau 
pe lista îmbunătăţirilor potenţiale pentru următoarea generație 
a infanteriei generale a Forţelor Coloniale de Apărare. Dacă 
nu, modificările mureau odată cu subiectele de testare. 

Soldatul Forţelor Speciale se maturiza pînă la mărimea 
unui nou-născut uman în puţin peste douăzeci şi nouă de zile; 
în şaisprezece săptămîni, dacă era asigurată dirijarea meta- 
bolică adecvată a incubatorului, creştea la mărimea adultă. 
Încercările FCA de a scurta ciclul de dezvoltare avuseseră ca 
rezultat corpuri care se copseseră în propria căldură metabo- 
lică. Embrionii şi corpurile care nu cedau şi mureau, sufereau 
erori de transcripție a ADN-ului, dînd naştere la cancere de 
dezvoltare şi la mutații fatale. Şaisprezece săptămîni repre- 
zentau limita stabilității chimice a ADN-ului. La capătul celor 
şaisprezece săptămîni, incubatorul de dezvoltare trimitea un 
hormon sintetic care străbătea corpul, resetînd nivelurile meta- 
bolice în toleranţele normale. 

În timpul dezvoltării, incubatorul antrena corpul pentru 
a-l întări şi pentru a-i permite posesorului (sau posesoarei) 
să-l folosească din clipa în care devenea conştient; în creier, 
BrainPal ajuta la dezvoltarea căilor neurale generale, stimula 

centrii de dirijare a organelor şi se pregătea pentru momentul 
în care posesorul era adus la starea de conştienţă, pentru a 
uşura tranziția de la nimic la ceva. 

Pentru cei mai mulți soldaţi ai Forţelor Speciale, tot ce mai 
rămînea în acest punct era „naşterea” — procesul de decantare 
urmat de tranziția rapidă şi (de obicei) lină către viaţa militară. 
Pentru un anumit soldat al Forţelor Speciale totuşi, mai era 
un pas de făcut... 


Szilard făcu un semn tehnicienilor săi, care-şi începură sar- 
cinile. Wilson se concentră din nou asupra hardware-lui şi 
aşteptă semnalul de începere a transferului. Tehnicienii dădură 
undă verde; Wilson trimise conştiinţa pe drumul ei. Maşina 
murmura încet. Corpul din incubator rămase nemişcat. După 
cîteva minute, Wilson discută cu tehnicienii, apoi cu Robbins, 
care veni spre Mattson. 

— E gata, anunţă el. 

— Asta e? întrebă Mattson şi aruncă o privire spre corpul 
din incubator. El nu arată câtuşi de puțin diferit. Încă pare să 
fie în comă. 

— Nu l-au trezit încă, explică Robbins. Vor să ştie cum 
doriţi s-o facă. În mod normal, cu soldaţii Forţelor Speciale, îi 
trezesc cu BrainPal pornit pe integrare conştientă. Îi dă sol- 
datului un simţ temporar al sinelui pînă cînd acesta îşi creează 
unul propriu. Dar din moment ce ar putea exista deja o con- 
ştiinţă acolo, nu vor să-l pornească. Ar putea stîrni confuzie 
în mintea persoanei dinăuntru. 

Mattson pufni; găsea ideea amuzantă. 

— Trezeşte-l fără să porneşti BrainPal, hotărî el. Dacă acela 
e Boutin, nu-l vreau confuz. Vreau să vorbească. 

— Da, domnule, răspunse Robbins. 

— Dacă totuși chestia asta a funcţionat, o să ştie cine este 
de îndată ce va fi conştient, nu-i aşa? întrebă Mattson. 

Robbins aruncă o privire spre Wilson, care auzea conver- 
sația; Wilson ridică uşor din umeri şi dădu din cap, nesigur. 

— Aşa credem, zise Robbins. 

— Bine, spuse Mattson. Atunci vreau să fiu primul lucru 
pe care-l vede. 

Se apropie de incubator şi se aşeză în faţa trupului incon- 
ştient. 

— Zi-le să-l trezească pe ticălos, ceru el. 

Robbins făcu semn din cap către unul dintre tehnicieni, 
care întinse un deget spre panoul de control la care lucrase. 

Trupul tresări, exact în acelaşi fel în care o fac oamenii în 
crepusculul dintre trezie şi somn, cînd simt dintr-odată că se 
prăbuşesc. Pleoapele fluturară şi se zbătură, apoi se deschiseră. 
Ochii îi fugiră pentru o clipă, părînd încurcați, apoi se fixară 
asupra lui Mattson, care se aplecă şi rînji. 

— Salut, Boutin, vorbi Mattson. Pariez că eşti surprins să 
mă vezi. 

Corpul se încordă să-şi apropie capul de Mattson, ca pentru 
a spune ceva. Mattson se aplecă, îndatoritor. 

Corpul ţipă. 


%* 


Generalul Szilard îl găsi pe Mattson la toaleta de pe holul 
laboratorului de decantare, uşurîndu-se. 

— Ce-ți mai face urechea? întrebă Szilard. 

— Ce fel de blestemată de întrebare e asta, Szi? bombăni 
Mattson, cu fața încă la perete. Să fii tu asurzit de un idiot 
bîlbîit şi să-mi spui cum te simți. 

— Nu e un idiot bîlbîit, spuse Szilard. Ai trezit un soldat 
al Forţelor Speciale cu BrainPal-ul oprit. N-are nici un simţ al 
sinelui. La ce te aşteptai? 

— Mă aşteptam la Charles-nenorocitul-de-Boutin, răspunse 
Mattson, şi se scutură. De-aia l-am crescut pe căcănarul ăla 
mic în incubator, dacă-ţi aduci aminte. 

— Ştiai că s-ar putea să nu meargă. i-am spus. Oamenii 
tăi ți-au spus. 

— Mulţumesc pentru reamintire, Szi. 

Se încheie la fermoar şi se duse la chiuvetă. 

— Mica noastră aventură a fost doar o imensă blestemată 
de pierdere de vreme. 

— Ar putea fi încă folositor, zise Szilard. Poate conştiinţa 
are nevoie de timp ca să se instaleze. 

— Robbins şi Wilson au spus că, imediat ce se trezeşte, 
conştiinţa va fi acolo. Îşi flutură mîinile pe sub robinet. 

— Blestemat de robinet automat, bombăni, şi în cele din 
urmă acoperi complet senzorul cu mîna. 

Apa se deschise. 

— E prima oară cînd cineva face aşa ceva, zise Szilard. 
Poate Robbins şi Wilson s-au înşelat. 

Mattson scoase un scurt rîset lătrat. 

— Ăştia doi s-au înşelat, Szi, fără doar şi poate... Numai că 
nu în felul în care sugerezi tu. În plus, au să dădăcească oame- 
nii tăi un bebeluş matur, de mărimea unui bărbat, în timp ce 
aştepţi „să se instaleze conştiinţa”? Aş zice „nu”, şi sînt sigur ca 
naiba că eu n-o s-o fac. Am irosit şi aşa prea mult timp cu asta... 

Mattson termină cu spălatul pe mâini şi se uită în jur după 
un aparat de prosoape. 

Szilard arătă către peretele îndepărtat. 

— Prosoapele sînt afară, îi spuse el. 

— Păi, sigur că da, răbufni Mattson. Omenirea poate con- 
strui oameni din ADN, dar nu poate pune într-o toaletă un 
aparat de prosoape de hirtie! 

Îşi scutură mîinile cu violenţă, apoi şterse umezeala ex- 
cesivă pe pantaloni. 

— Lăsînd la o parte problema prosoapelor de hîrtie, vorbi 
Szilard, asta înseamnă că îmi laşi mie soldatul? Dacă da, o să-i 
pornesc BrainPal-ul, şi o să-l bag cât mai curînd posibil într-un 
pluton de antrenament. 

— Te grăbeşti? 

— E un soldat complet dezvoltat al Forţelor Speciale. Dacă 
nu pot spune că mă grăbesc, ştii la fel de bine ca şi mine care 
este rata de întoarcere la Forţele Speciale. Avem întotdeauna 
nevoie de mai mulți. Şi să spunem că am convingerea că acest 
soldat anume s-ar putea dovedi încă folositor. 

— Cît optimism! comentă Mattson. 

Szilard zîmbi. 

— Ştii cum primesc nume soldaţii din Forţele Speciale? 

— Sînteți numiţi după savanţi şi artişti. 

— Savanţi şi filozofi, preciză Szilard. Numele de familie, 
oricum. Numele de botez sînt doar nume obişnuite, alese la 
întîmplare. Eu mi-am primit numele după Leo Szilard. A fost 
unul dintre savanții care a ajutat la construirea primei bombe 
atomice, un fapt pe care a ajuns mai tirziu să-l regrete. 

— Ştiu cine a fost Leo Szilard, Szi. 

— N-am vrut să sugerez că nu ştii, generale. Deşi nu se 
ştie niciodată cu voi, adevărat-născuții. Aveţi lipsuri nostime 
în cunoştinţe. 

— Ne petrecem cea mai mare parte a ultimilor ani de edu- 
caţie căutînd să facem sex. Îi distrage pe cei mai mulți dintre 
noi de la acumularea de informații despre savanții din secolul 
douăzeci... 

— Închipuie-ţi, zise Szilard blajin, apoi îşi continuă şirul 
gîndurilor: În afară de talentele lui ştiinţifice, Szilard era bun 
şi să prezică lucruri. A prezis amîndouă războaiele mondiale 
ale Pămîntului din secolul douăzeci şi alte evenimente majore. 
Asta îl făcea nervos. Avea o deosebită grijă să locuiască în 
hoteluri şi să aibă întotdeauna un bagaj pregătit. Pentru orice 
eventualitate. 

— Fascinant. Ce vrei să arăţi? 

— Nu pretind că aş fi înrudit cu Leo Szilard în nici un fel. 
Mi s-a atribuit doar numele lui. Dar cred că împărtăşesc 
talentul lui la prezis lucruri, în special cînd e vorba de războaie. 
Cred că acest război care ne aşteaptă o să fie cu adevărat foarte 
rău. Nu-i doar o speculație; am adunat informaţii, acum, că 
oamenii mei ştiu ce să caute. Şi nu trebuie să ai informaţii ca 
să ştii că, dacă omenirea porneşte împotriva a trei rase diferite, 
asta înseamnă slabe şanse pentru noi. 

Szilard făcu semn cu capul în direcţia laboratorului. 

— Soldatul ăsta s-ar putea să nu aibă amintirile lui Boutin, 
dar tot îl are pe Boutin în el — în gene. Cred că asta o să schimbe 
ceva, şi o să avem nevoie de tot ajutorul pe care-l putem căpăta. 
Numeşte-l bagajul meu pregătit. 

— Îl vrei din cauza unui presentiment, remarcă Mattson. 

— Printre altele, recunoscu Szilard. 

— Cîteodată chiar se vede că eşti adolescent, Szi. 

— Îmi predai mie soldatul, generale? întrebă Szilard. 

Mattson flutură mîna cu nepăsare. 

— E al tău, generale. Bucură-te. Măcar n-o să trebuiască 
să-mi fac griji că va deveni trădător. 

— Mulţumesc, spuse Szilard. 

— Şi ce-ai să faci cu noua ta jucărie? întrebă Mattson. 

— Pentru început, cred că o să-i dăm un nume. 


PATRU 


Veni pe lume aşa cum vin cei mai mulţi nou-născuți: țipînd. 

Lumea din jurul lui era un haos fără formă. Ceva se afla 
lîngă el şi scotea zgomote spre el, cînd lumea îşi făcu apariţia; 
îl sperie. Dintr-odată plecă, scoțînd sunete puternice în timp 
ce se îndepărta. 

Ţipă. Încercă să-şi mişte corpul, dar nu reuşi. Țipă iar. 

O altă formă se apropie; bazîndu-se pe singura lui expe- 
riență anterioară, ţipă de frică şi încercă să fugă. Forma făcu 
zgomot şi se mişcă. 

Limpezime. 

Era ca şi cum nişte lentile de corecție îi fuseseră puse pe 
conştiinţă. Lumea se aşeză brusc la locul ei. Totul rămînea 
nefamiliar, dar totul părea de asemenea să aibă un sens. Ştia 
că, chiar dacă nu putea identifica sau numi nimic din ceea ce 
vedea, toate aveau nume şi identități; o porţiune din mintea 
lui se trezi la viaţă, arzînd de dorinţa de a pune etichete pe 
toate, dar fără să poată. 

Avea întregul univers pe vîrful limbii. 

Poţi să percepi asta? întrebă forma — persoana - din faţa lui. 
Şi putea. Putea să audă întrebarea, dar ştia că nu fusese scos 
nici un cuvînt; întrebarea îi fusese emisă direct în creier. Nu-şi 
dădea seama cum de ştia asta, sau cum se făcea. Nici nu ştia 
cum să răspundă. Deschise totuși gura. 

Nu, spuse persoana din faţa lui. Încearcă în schimb să-mi 
trimiţi răspunsul tău. E mai rapid decît vorbirea. Asta facem cu 
toții. Uite cum... 

În mintea lui apărură instrucțiuni şi, mai mult decât in- 
strucțiuni, o înțelegere care sugera că tot ceea ce nu înțelegea 

urma să fie definit, explicat şi plasat în context; chiar cînd 
gîndi asta, simţi că instrucţiunile care-i fuseseră trimise se 
extindeau, conceptele şi ideile individuale ramificîndu-se în 
direcţii, căutînd propriile lor semnificaţii pentru a-i da un 
cadru pe care să-l poată folosi. Dintr-odată, se coagulară într-o 
singură idee mare, o structură globală care-i îngădui să 
răspundă. Simți că impulsul de a răspunde persoanei din fața 
lui creştea; mintea, percepînd acest lucru, îi oferea o serie de 
răspunsuri posibile. Fiecare se desfăşura la fel ca instruc- 
ţiunile, oferindu-i înţelegere şi un context, ca şi un răspuns 
potrivit. 

Toate astea îi luară ceva mai puţin de cinci secunde. 

Te percep, vorbi el în sfârşit. 

Excelent, zise persoana din faţa lui. Eu sînt Judy Curie. 

Salut, Judy, răspunse, după ce creierul desfăcu pentru el 
conceptul de nume, ca şi protocolul de a răspunde celor care-şi 
ofereau numele ca identificare. Încercă să-şi dea la rîndul său 
numele, dar nu apăru nimic. Se simţi brusc nedumerit. 

Curie îi zîmbi. 

Ai dificultăți să-ți aduci aminte numele tău? întrebă ea. 

Da, răspunse el. 

Asta pentru că nu ai încă unul, explică Judy Curie. Ţi-ar plăcea 
să ştii cum te cheamă? 

Te rog, spuse el. 

Eşti Jared Dirac, îi zise Curie. 

Jared simţi numele desfăşurîndu-i-se în creier. Jared: Un 
nume biblic (definiţia cuvîntului biblic se desfăcu, ducîndu-l 
la definiția cuvîntului carte şi la Biblie, pe care n-o citi, simțind 
că citirea şi desfăşurarea ulterioară ar dura mai mult decît 
cîteva secunde), fiul lui Mahalalel şi tatăl lui Enoh. De ase- 
menea, conducătorul jarediţilor din Cartea lui Mormon (o altă 
carte lăsată nedesfăcută). Definiţie: descendentul. Dirac avea 
un număr de definiţii, cele mai multe derivate din numele lui 
Paul Dirac, un om de ştiinţă. Jared desfăşurase mai înainte 
semnificația numelor şi implicaţiile convențiilor de acordare 
a numelor; se întoarse spre Curie. 

Sînt un descendent al lui Paul Dirac? întrebă el. 

Nu, răspunse Curie. Numele tău a fost ales aleator dintr-o 
rezervă de nume. 

Dar numele meu de botez înseamnă descendent, zise Jared. 
Iar celelalte sînt nume de familie... 

Chiar şi printre adevărat-născuți, numele de botez de obicei nu 
înseamnă nimic, spuse Curie. Iar printre noi, nici numele de familie 
nu înseamnă nimic. Nu citi prea mult în numele tale, Jared. 

Jared se gîndi la asta pentru cîteva clipe, lăsînd aceste idei 
să se desfacă. Un concept, „adevărat-născuţi”, refuza totuşi 
să se desfăşoare; Jared îl însemnă pentru o explorare ulterioară, 
dar îl lăsă deocamdată în pace. 

Sînt încurcat, recunoscu el pînă la urmă. 

Curie zîmbi. 

Vei fi încurcat cu multe lucruri, pentru început, îl linişti ea. 

Ajută-mă să fiu mai puțin încurcat, o rugă Jared. 

O să te ajut, zise Curie. Dar nu pentru prea multă vreme. Te-ai 
născut în afara seriei, Jared; partenerii tăi de antrenament au deja 
două zile avans față de tine. Trebuie să te integrezi cu ei cît mai 
curînd posibil, altfel s-ar putea să simţi o întîrziere pe care să n-o 
mai recuperezi niciodată. O să-ți spun tot ce pot, cît timp te duc la 
partenerii tăi de antrenament. Ei or să completeze restul. Acum, să 
te scoatem din incubatorul ăla. Să vedem dacă poţi să mergi la fel 
de bine precum Sîndeşti. 

Conceptul de „a merge” se desfăcu în timp ce legăturile 
care-l ţineau pe Jared în incubator se retraseră. Jared se încordă 
şi își împinse trupul în faţă, ieşind din incubator. Piciorul i se 
aşeză pe podea. 

Un pas mic pentru om..., rosti Curie. 

Jared fu surprins că desfăşurarea intrinsecă din acea frază 
era substanţială. 

Prima secvență a treburilor, anunţă Curie, în timp ce ea şi cu 
Jared mergeau prin stația Phoenix. 

Crezi că gîndeşti, dar nu-i aşa... 

Primul impuls al lui Jared fu să răspundă nu înțeleg, dar se 
abținu, intuind pentru întîia dată că era foarte probabil ca 
acesta să reprezinte răspunsul lui la cele mai multe lucruri, în 
viitorul apropiat. 


68 / JOHN SCALZI 


Te rog, explică, spuse în schimb. 

Eşti nou-născut, continuă Curie. Creierul tău — creierul tău 
propriu-zis — este complet gol de cunoştinţe şi de experiență. În 
locul lui, un computer din capul tău, cunoscut sub numele de 
BrainPal, îți furnizează cunoştinţe şi informaţii. Tot ceea ce crezi că 
întelegi este prelucrat de BrainPal şi se întoarce la tine într-un fel 
pe care să-l poți pricepe. Este de asemenea obiectul care îţi oferă 
sugestii cu privire la felul în care să reacționezi la lucruri. Fii atent 
la mulțime... 

Curie îi făcu semn să evite o îngrămădire de soldaţi ai FCA 
din mijlocul coridorului. 

Jared se strecură alături de ea. 

Dar mă simt ca şi cum aproape că ştiu atitea, explică Jared. 
Ca şi cum aş fi ştiut cîndva, dar acum nu mai ştiu... 

Înainte de a te naşte, BrainPal îti condiționează creierul, vorbi 
în continuare Curie. Ajută la stabilirea căilor neurale comune 
tuturor oamenilor, şi-ţi pregăteşte creierul pentru învățare şi pre- 
lucrare rapidă de informații. De aceea simți ca şi cum ai şti deja, 
deoarece creierul tău a fost pregătit să înveţe. În prima lună din 
noua ta viață, totul pare déjà vu. Apoi înveți, se stochează în creierul 
propriu-zis, şi încetezi să mai foloseşti Brain Pal ca pe o cîrjă. Datorită 
felului în care sîntem făcuți, putem aduna şi procesa informaţii — şi 
învăța — de cîteva ori mai repede decît adevărat-născuții. 

Jared se opri, în parte ca să-şi lase mintea să desfăşoare tot 
ceea ce tocmai îi spusese Curie, dar şi pentru cu totul altceva. 
Curie, simțind că el s-a oprit, se opri şi ea. 

Ce e? întrebă ea. 

E a doua oară cînd ai folosit cuvîntul acela... „Adevărat-născuți”. 
Nu reuşesc să aflu ce înseamnă. 

Nu e ceva ce să se pună în BrainPal, spuse Curie. 

Începu să meargă din nou şi făcu un semn înspre ceilalți 
soldaţi de pe culoar. 

„Adevărat-născuții” sînt ei. Sînt oameni care s-au născut ca 
bebeluşi şi au trebuit să se dezvolte pe parcursul unei perioade foarte 
lungi de timp — ani întregi. Unul dintre ei, care are şaisprezece ani, 
s-ar putea să nu ştie atît de multe ca tine acum, iar tu eşti în viață 
cam de şaisprezece minute. E cu adevărat un mod ineficient de a 

face lucrurile, dar e modul în care se face totul în natură, şi ei cred 
că asta înseamnă că e ceva bun. 

Tu nu crezi? întrebă Jared. 

Nu cred că e bun sau rău, în afară de faptul că e ineficient, răs- 
punse Curie. Sînt la fel de vie ca şi ei. „Adevărat-născuți” e un 
termen impropriu — şi noi sîntem născuţi cu adevărat. Ne naştem, 
trăim, murim. E la fel. 

Aşadar, sîntem exact ca ei, conchise Jared. 

Curie îi întoarse privirea. 

Nu, spuse ea. Nu exact ca ei. Sîntem proiectați să fim mai buni 
din punct de vedere fizic şi mintal. Ne mişcăm mai repede. Gîndim 
mai repede. Vorbim chiar mai repede decît ei. Prima oară cînd vorbeşti 
cu un adevărat-născut, o să ți se pară că se mişcă cu încetinitorul. 
Vezi, eşti atent... 

Curie se opri, păru nedumerită, şi apoi bătu pe umăr un 
soldat care trecea pe lîngă ea. 

— Scuză-mă, rosti ea, şi-şi folosi gura ca să vorbească. Mi 
s-a spus că era un magazin militar la acest nivel, unde puteam 
găsi un hamburger cu adevărat excelent, dar se pare că nu-l 
găsesc. Mă poţi ajuta? 

Curie vorbea cu o voce care oglindea în mare parte glasul 
pe care Jared îl auzea în cap... dar mai lentă, destul de lentă, 
încît, pentru cîteva clipe, Jared avu probleme să înțeleagă ce 
spunea. 

— Sigur, răspunse soldatul. Locul la care te gîndeşti este 
la cîteva sute de metri de aici. Mergi mai departe în aceeaşi 
direcţie şi o să dai peste el. E primul magazin la care ajungi. 

— Grozav, mulțumesc, zise Curie şi porni din nou la drum. 

Vezi ce vreau să spun? i se adresă lui Jared. Parc-ar fi retardați 
sau cam aşa ceva... 

Jared dădu din cap, absent. Creierul lui desfăşurase con- 
ceptul de „hamburger”, care dusese la desfacerea celui de 
„mîncare”, ceea ce îl făcu să-şi dea seama de cu totul altceva. 

Cred că mi-e foame, îi zise el lui Curie. 

Mai tîrziu, replică Judy Curie. Ar trebui să mănînci cu parte- 
nerii de antrenament. Face parte din experiența legării relației. O să 
faci cele mai multe lucruri împreună cu partenerii tăi de antrenament. 

Dar unde sînt partenerii tăi de antrenament? întrebă Jared. 

Ce întrebare nostimă, observă Curie. Nu i-am mai văzut de 
ani de zile. Rareori îți mai vezi partenerii odată ce termini antre- 
namentul. După aceea, eşti repartizat oriunde e nevoie de tine şi 
apoi te integrează cu escadrila şi plutonul. Chiar acum, sînt integrată 
cu unul dintre plutoanele Forţelor Speciale care decantează soldați 
pe măsură ce se nasc. 

Jared desfăşură în creier conceptul de „integrare”, dar des- 
coperi că avea o problemă să-l înțeleagă. Încercă să-l descifreze 
din nou, dar fu întrerupt de Curie, care vorbea mai departe: 

O să ai un dezavantaj față de restul partenerilor tăi de antrena- 
ment, mă tem. Ei s-au trezit integrați şi sînt deja obişnuiţi unii cu 
alții. S-ar putea să aibă nevoie de cîteva zile ca să se obişnuiască cu 
tine. Ar fi trebuit să fii decantat şi integrat în acelaşi timp cu ei. 

De ce n-am fost? întrebă Jared. 

Am ajuns, anunţă Curie, şi se opri la o uşă. 

Ce-i aici? întrebă Jared. 

Camera de serviciu a piloților de navetă, răspunse Curie. E 
vremea să faci o plimbare. Vino-ncoace. 

Deschise uşa pentru el, apoi îl urmă înăuntru. 

În încăpere erau trei piloţi care jucau poker. 

— ÎI caut pe locotenentul Cloud, vorbi Curie. 

— E cel care tocmai o ia pe coajă, răspunse unul dintre 
piloţi, aruncînd o fisă la miză. Merg cu zece. 

— O ia pe coajă rău de tot, adăugă unul dintre ceilalţi, şi 
aruncă propria lui fisă. Merg cu cei zece ai tăi. 

— Vorbele tale de dispreţ ar durea cu mult mai mult dacă 
am juca într-adevăr pe bani, spuse al treilea, care, prin eli- 
minare, trebuia să fie locotenentul Cloud. Puse jos trei fise. 

— Merg cu zece ai voştri, şi ridic cu încă douăzeci. 

— Ăsta-i unul dintre neajunsurile faptului de a avea parte 
de un tur cu toate cheltuielile plătite, comentă primul pilot. 
Cînd totul e plătit, n-au nici un motiv să-ţi dea ţie bani. Merg. 

— Dacă ştiam că o să lucrez pentru nişte socialişti neno- 
rociţi, nu m-aş fi înrolat niciodată, zise al doilea. Merg. 

— Ei bine, atunci, pe lîngă faptul că eşti bătut în cap, ai fi 
şi mort, nu-i aşa? comentă Cloud. Ce să mai vorbim despre 

alienarea faţă de propria muncă... Ai fi alienat față de toate. 
De asemenea, ai rămîne fără cîteva sute de dolari la mîna asta. 

Îşi făcu cărţile evantai. 

— Doiari şi un trio de optari. Uitaţi-vă şi plîngeţi! 

— O, rahat! exclamă primul pilot. 

— Slavă domnului pentru Karl Marx, intonă al doilea. 

— Asta-i prima oară în istorie cînd s-a spus asta la o masă 
de poker, observă Cloud. Ar trebui să fii mîndru. 

— O, sînt, zise celălalt pilot. Dar te rog să nu-i spui mamei. 
l-ar frînge inima ei de texană. 

— Buzele mele sînt pecetluite, replică Cloud. 

— Locotenent Cloud, interveni Curie. N-ar strica să te mişti 
în secolul ăsta. 

— Scuzele mele, locotenente, vorbi Cloud. A trebuit doar 
să închei o umilire rituală. Sînt sigur că înţelegi. 

— Nu tocmai, răspunse Curie, şi dădu din cap spre Jared. 
lată recrutul pe care trebuie să-l duci la Camp Carson. Ar 
trebui să ai deja ordinele şi permisul. 

— Probabil, spuse Cloud şi făcu o pauză de o clipă cât îşi 
accesă BrainPal-ul. Da, e-aici. Se pare că şi naveta mi-a fost 
pregătită şi alimentată. Dă-mi voie să fac şi un plan de zbor şi 
sîntem gata de plecare. 

Se uită la Jared. 

— lei şi altceva în afară de propria persoană? 

Jared aruncă o privire spre Curie, care clătină din cap. 

— Nu, răspunse el. Sînt doar eu. 

Era uşor surprins să audă sunetul propriei sale voci vorbind 
pentru prima oară, şi cât de încet se formau cuvintele. Deveni 
conştient cu acuitate de propria lui limbă şi de mişcarea 
acesteia în gură; îl făcea să se simtă uşor îngrețoşat. 

Cloud observă schimbul dintre Jared şi Curie fără să scoată 
nici un cuvînt, apoi mişcă un scaun. 

— OK, atunci. Ia loc, amice. Îți stau la dispoziție într-un minut. 

Jared se aşeză şi ridică ochii spre Curie. 

Ce fac acum? întrebă el. 

Locotenentul Cloud te va duce cu naveta jos, pe Phoenix, în 
Camp Carson, unde te vei alătura partenerilor tăi de antrenament, 

răspunse Curie. Au vreo două zile înainte la antrenament, dar 
primele cîteva zile sînt în cea mai mare parte doar pentru integrare 
şi stabilizarea personalităților. Probabil că n-ai pierdut nici un 
antrenament adevărat. 

Tu unde-o să fii? întrebă Jared. 

Aici, răspunse Curie. Unde credeai c-o să fiu? 

Nu ştiu, zise Jared. Mi-e frică. Nu cunosc pe nimeni aici, în 
afară de tine. 

Linişteşte-te, transmise Curie. 

BrainPal prelucră valul de senzații şi desfăşură pentru el 
conceptul de „empatie”. 

În cîteva ore, vei fi integrat cu partenerii tăi de antrenament şi 
te vei simți bine. Atunci, vei înțelege totul mai bine... 

O.K., replică Jared, dar avea îndoieli. 

La revedere, Jared Dirac, îi ură Curie şi, cu un surâs slab, se 
întoarse şi ieşi. 

Jared îi simţi prezenţa în minte vreme de încă vreo două- 
trei clipe, pînă cînd, în cele din urmă, ca şi cum Curie şi-ar fi 
adus aminte dintr-odată că lăsase conexiunea deschisă, o opri. 
Jared se trezi trecînd în revistă scurtul timp petrecut împreună; 
BrainPal-ul lui desfăşură pentru el conceptul de „amintire”. 
Conceptul de amintire îi provocă o emoție; BrainPal-ul des- 
făşură conceptul de „uluitor”. 


— Hei, pot să te întreb ceva? îl întrebă Cloud pe Jared, 
după ce-şi începură coborîrea spre Phoenix. 

Jared cugetă la întrebare şi la ambiguitatea structurii, care 
permitea interpretări multiple. Într-un sens, Cloud răspunsese 
la întrebare punînd-o; era clar că era capabil să-i pună lui Jared 
o întrebare. BrainPal-ul lui Jared sugeră, iar Jared fu de acord, 
că probabil aceasta nu era interpretarea corectă a întrebării. 
Se putea presupune că pilotul era capabil din punct de vedere 
procedural să pună întrebări, şi dacă mai înainte nu fusese, 
acum era. Pe măsură ce BrainPal-ul lui Jared desfăcea şi sorta 
interpretări suplimentare, Jared se trezi sperînd că într-o zi 

va fi în stare să nimerească interpretarea corectă a frazelor 
fără să trebuiască să facă desfăşurări nesfîrşite. Era viu şi 
conştient de numai o oră şi ceva şi deja devenea obositor. 

Jared îşi cîntări opţiunile şi, după o perioadă de timp care 
lui i se păru lungă, dar care părea imperceptibilă pentru pilot, 
îndrăzni să dea răspunsul ce i se părea cel mai potrivit în acel 
context. 

— Da, spuse Jared. 

— Eşti din Forţele Speciale, aşa-i? 

— Da. 

— Ce vârstă ai? 

— În acest moment? 

— Sigur, răspunse Cloud. 

BrainPal-ul lui Jared îl informă că avea un cronometru 
intern; îl accesă. 

— Şaptezeci şi unu, zise el. 

Jared se uită pieziş. 

— Şaptezeci şi unu de ani? Asta te face destul de bătrîn 
pentru forțele speciale, din ceea ce mi s-a spus... 

— Nu. Nu şaptezeci şi unu de ani, preciză Jared. Şaptezeci 
şi unu de minute. 

— Nu mă-nnebuni! exclamă Cloud. 

Asta ceru încă o clipă de opţiuni de interpretare. 

— Nu mă-nnebuni! repetă Jared în sfîrşit. 

— La naiba, asta-i chiar ciudat, adăugă Cloud. 

— De ce? întrebă Jared. 

Cloud deschide gura, o închise şi aruncă o privire spre 
Jared. 

— Păi, nu că tu ai şti asta, zise Cloud. Dar pentru cea mai 
mare parte a omenirii, ar fi puţin ciudat să aibă o discuţie cu 
cineva în vîrstă doar de ceva mai mult de o oră. La naiba, nici 
măcar nu erai în viaţă cînd am început eu jocul ăla de poker! 
La vârsta ta, cei mai mulţi oameni abia dacă se obişnuiesc să 
respire şi să facă un răhăţel... 

Jared îşi consultă BrainPal-ul. 

— Fac una dintre ele chiar acum, spuse el. 

Asta îl făcu pe Cloud să scoată un sunet amuzat. 

— Asta-i prima oară cînd aud pe vreunul dintre voi făcînd 
o glumă, observă el. 

Jared se gîndi la asta. 

— Nu e o glumă, replică el. Chiar fac una dintre ele chiar 
acum. 

— Sper cît se poate de sincer că e vorba de respirație, spuse 
Cloud. 

— Este, încuviință Jared. 

— Atunci e bine, chicoti Cloud din nou. Pentru o clipă, cre- 
deam că am descoperit un soldat din forțele speciale cu simțul 
umorului. 

— Îmi pare rău. 

— Nu-ţi cere scuze, pentru numele lui Dumnezeu! Abia 
dacă ai o oră! Oamenii pot trăi pînă la o sută de ani fără să 
capete un simț al umorului. Am cel puțin o fostă nevastă care 
a trecut prin cea mai mare parte a căsniciei noastre fără să 
schițeze un zîmbet. Măcar tu ai scuza că abia te-ai născut. Ea 
nu avea nici o scuză. 

Jared se gîndi la asta. 

— Poate că nu erai amuzant. 

— Vezi, spuse Cloud, acum tu spui glume. Aşadar, chiar 
ai doar şaptezeci şi unu de minute? 

— Acum, şaptezeci şi trei. 

— Şi cum e pînă acum? 

— Cum e ce pînă acum? 

— Asta, răspunse Clod şi făcu semn cu mîna în jurul lui. 
Viaţa. Universul. Totul. 

— E singuratic. 

— Hei! Nu ţi-a luat mult să-ți dai seama de asta. 

— De ce crezi că soldaţii Forţelor Speciale n-au simțul 
umorului? întrebă Jared. 

— Păi, nu vreau să sugerez că e imposibil, răspunse Cloud. 
Doar că n-am văzut niciodată. S-o luăm pe prietena ta de pe 
stația Phoenix. Frumoasa domnişoară Curie. Încerc s-o fac să 
ridă de un de zile. O văd de fiecare dată cînd transport o ceată 
de soldați de-ai voştri din Forţele Speciale jos, la Camp Carson. 
Pînă acum, nici un pic de noroc. Şi poate că numai ea e aşa, 

dar din cînd în cînd încerc să-i fac să ridă pe soldaţii Forţelor 
speciale pe care-i transport la suprafață sau îi aduc înapoi sus. 
Pînă acum nimic. 

— Poate chiar nu eşti nostim, sugeră Jared din nou. 

— Iar începi cu glumele. Nu, m-am gîndit că ar putea să 
fie asta. Dar n-am nici o problemă să fac soldaţii obişnuiţi să 
ridă, sau măcar pe unii dintre ei. Soldaţii obişnuiţi nu au prea 
multe legături cu voi, tipii din forțele speciale, dar aceia dintre 
noi care au sînt de acord că nu aveţi simțul umorului. Cel mai 
bun motiv pe care ni-l putem închipui este acela că sînteţi 
născuţi adulți, iar dezvoltarea simțului umorului cere timp şi 
exercițiu. 

— Spune-mi o glumă, ceru Jared. 

— Vorbeşti serios? 

— Da. Te rog. Aş dori să aud o glumă. 

— Acum trebuie să mă gîndesc la o glumă, zise Cloud şi 
se gîndi o clipă. Gata, m-am gîndit la una. Bănuiesc că n-ai 
nici cea mai mică idee cine e Sherlock Holmes. 

— Acum ştiu, răspunse Jared după cîteva secunde. 

— E de-a dreptul înfiorător ce-ai făcut acum. În regulă. 
Uite gluma. Sherlock Holmes şi prietenul lui, Watson, se 
hotărăsc să se ducă într-o noapte în excursie cu cortul, da? 
Aşa că fac un foc de tabără, beau o sticlă de vin, prăjesc nişte 
nalbe. Lucruri obişnuite... Apoi se bagă în pat ca să doarmă. 
Mai tîrziu în cursul nopţii, Holmes se trezeşte şi îl scoală şi 
pe Watson. „Watson, zice el, uită-te la cer şi spune-mi ce vezi”. 
lar Watson răspunde: „Văd stelele”. „Şi ce-ţi spune asta?” 
întreabă Holmes. Şi Watson începe să înşire lucruri, cum ar fi 
că sînt milioane de stele, că un cer senin înseamnă vreme bună 
pentru a doua zi şi că măreţia cosmosului este o dovadă a 
unui Dumnezeu puternic. Cînd termină, se întoarce către 
Holmes şi întreabă: „Ce-ţi spune ţie cerul nopții, Holmes? Iar 
Holmes răspunde: „Că un ticălos ne-a furat cortul!” 

Cloud se uită la Jared, aşteptînd, şi apoi se încruntă cînd 
Jared îi întoarse o privire inexpresivă. 

— Nu te-ai prins, zise Cloud. 

— M-am prins. Dar nu-i nostim. Cineva le-a furat cortul. 

Cloud îl privi lung pe Jared o clipă, apoi izbucni în râs. 

— S-ar putea să nu fiu nostim, dar cu siguranţă tu eşti al 
naibii de nostim. 

— Nu încerc să fiu. 

— Ei, asta face parte din farmecul tău. În regulă, intrăm în 
atmosferă. Să lăsăm deoparte schimbul de glume cît mă 
concentrez să ajungem amindoi jos, nevătămați. 


%* 


Cloud îl lăsă pe Jared pe pista spațioportului de la Camp 
Carson. 

— Fi ştiu că eşti aici, îi spuse el lui Jared. Cineva e pe drum 
să te ia. Stai pe loc, pînă ajung. 

— O să stau, răspunse Jared. Mulţumesc pentru călătorie 
şi pentru glume. 

— Cu plăcere pentru amîndouă, deşi cred că una dintre 
ele ţi-a fost probabil de mai mare folos decît cealaltă. 

Cloud întinse mîna; BrainPal-ul lui Jared desfăşură proto- 
colul şi Jared întinse mîna spre a lui Cloud. Şi le strînseră. 

— Ei, acum ştii cum să dai mîna, zise Cloud. Ăsta-i un talent 
necesar. Noroc, Dirac. Dacă te duc tot eu cu naveta la întoar- 
cere, după antrenament, poate că mai schimbăm nişte glume. 

— Mi-ar plăcea. 

— Atunci ai face bine să înveți cîteva pînă atunci. Nu te 
aştepta să duc eu toată povara. Uite, vine cineva încoace. Cred 
că după tine. La revedere, Jared. Stai departe de propulsoare. 

Cloud dispăru în navetă ca să se pregătească de plecare. 
Jared se îndepărtă de navetă. 

Jared Dirac, vorbi persoana care se apropia rapid. 

Da, răspunse Jared. 

Sînt Gabriel Brahe, spuse celălalt bărbat. Sînt instructorul 
repartizat grupei voastre de antrenament. Vino cu mine. E timpul 
să-i cunoşti pe ceilalți cu care te vei antrena. 

La fel de repede pe cît ajunsese la Jared, Brahe se întoarse 
şi porni către tabără. Jared se grăbi să-l urmeze. 

Vorbeai cu pilotul acela, zise Brahe în timp ce mergeau. Despre 
ce discutați? 

Îmi spunea glume, răspunse Jared. Spunea că cei mai mulți 
soldaţi nu cred că Fortele Speciale au simtul umorului. 

Cei mai mulți soldați nu ştiu nimic despre Forțele Speciale, 
comentă Brahe. Ascultă, Dirac, să nu mai faci asta. Nu faci decît 
să le alimentezi prejudecățile. Cînd soldații adevărat-născuți spun 
că Forțele Speciale nu au simțul umorului, e felul lor de a ne insulta. 
Sugerînd că sîntem mai puțin umani decît ei. Dacă nu avem simțul 
umorului, sîntem la fel ca oricare alt automat subuman pe care 
omenirea l-a născocit ca să se amuze. Încă un robot lipsit de emoții 
față de care să se simtă superiori. Nu le da nici o şansă să facă aşa 
ceva. 

După ce discursul lui Brahe fu desfăşurat de BrainPal, Jared 
se gîndi iar la discuţia lui cu Cloud; nu simţea că pilotul ar fi 
sugerat că era superior lui Jared. Dar Jared trebuia de aseme- 
nea să recunoască că avea doar vreo două ore. Erau o mulțime 
de lucruri care-i puteau scăpa. Totuşi, Jared simţea o disonanţă 
între ceea ce spunea Brahe şi propria lui experienţă, aşa puţină 
cum era. Îndrăzni să pună o întrebare. 

Au Forțele Speciale simțul umorului? întrebă. 

Sigur că avem, Dirac, răspunse Brahe, aruncînd o privire 
scurtă în urmă. Fiecare ființă umană are sensul umorului. Numai 
că nu avem simțul umorului lor. Spune-mi una dintre glumele 
pilotului tău. 

Bine, zise Jared, şi repetă gluma cu Sherlock Holmes. 

Vezi, aşadar, asta-i pur şi simplu stupid, spuse Dirac. Ca şi 
cum Watson nu ştia că lipsea cortul. Asta-i problema cu umorul 
adevărat-născut. Se bazează pe noțiunea că cineva e un idiot. Nu-i 
nici o ruşine că nu ai acest simț al umorului. 

Brahe emana iritare; Jared se hotărî să nu continue subiectul 
discuţiei. 

În schimb, întrebă: 

Toţi cei de aici sînt din Fortele Speciale? 

Da, răspunse Brahe. Camp Carson este unul dintre cele doar 
două locuri de antrenament pentru Forţele Speciale, şi e singura 

bază de antrenament de orice fel de pe Phoenix. Vezi cum este încon- 
jurată tabăra de pădure? 

Brahe făcu semn cu capul către marginea taberei, unde 
arbori originari de pe Pămînt şi megaflora nativă de pe Phoenix 
concurau pentru supremație. 

Sîntem la mai mult de şase sute de kilometri de civilizație în 
orice direcţie. 

De ce? întrebă Jared, amintindu-şi comentariul de mai de- 
vreme al lui Brahe despre adevărat-născuți. Încearcă să ne țină 
departe de oricine altcineva? 

Încearcă să țină pe oricine altcineva departe de noi, explică 
Brahe. Antrenamentul Forţelor Speciale nu seamănă cu antrena- 
mentul pentru adevărat-născuți. Nu avem nevoie să ne deranjeze 
soldații obişnuiţi ai FCA sau civilii, şi aceştia ar putea interpreta 
greşit ceea ce văd aici. E mai bine să fim lăsați în pace să facem ceea 
ce facem, şi să ne antrenăm în linişte. 

Înteleg că sînt în urmă cu antrenamentul, spuse Jared. 

Nu cu antrenamentul, replică Brahe. Cu integrarea. Începem 
antrenamentul mîine. Dar integrarea ta e la fel de importantă. Nu 
te poți antrena dacă nu eşti integrat. 

Cum mă integrez? 

Mai întîi, îi cunoşti pe partenerii tăi de antrenament, zise Brahe 
şi se opri la uşa unei mici cazărmi. lată-ne. Le-am spus că ai 
venit; te aşteaptă. 

Brahe deschise uşa, ca să-l lase pe Jared înăuntru. 

Cazarma avea puţină mobilă şi semăna cu orice cazarmă 
din ultimele cîteva secole. Două rînduri a cîte opt paturi se 
înşirau pe laturile cazărmii. Pe ele şi printre ele stăteau jos 
sau în picioare cincisprezece bărbați şi femei, cu ochii ațintiți 
asupra lui Jared. Se simţi copleşit de atenţia bruscă; BrainPal- 
ul desfăşură conceptul de „timid”. Simţi îndemnul să-i salute 
pe partenerii săi de antrenament, şi îşi dădu brusc seama că 
nu era sigur cum să vorbească prin BrainPal cu mai mult de o 
singură persoană deodată; aproape simultan îşi dădu seama 
că putea totuși să deschidă gura şi să vorbească. Complexitatea 
comunicării îl zăpăcea. 

— Salut, spuse el în sfîrşit. 

Unii dintre viitorii lui colegi de antrenament zîmbiră la 
auzul formei lui primitive de comunicare. Nici unul dintre ei 
nu răspunse la salut. 

Nu cred că am început cu dreptul, îi transmise Jared lui Brahe. 

Aşteaptă să facă prezentările după ce vei fi integrat, răspunse 
Brahe. 

Cînd o să fac asta? 

Acum, anunţă Brahe, şi-l integră pe Jared cu partenerii săi 
de antrenament. 

Jared avu cam o zecime de secundă de uşoară surpriză cînd 
BrainPal-ul îl informă că, în calitate de ofițer superior, Brahe 
avea acces limitat la BrainPal-ul lui, şi apoi acea informaţie fu 
înlocuită de faptul că, dintr-odată, se aflau cincisprezece alți 
oameni în capul lui Jared, iar el se afla în capul a cincisprezece 
alţi oameni. Un val necontrolat de informaţie străbătu conştiinţa 
lui Jared, atunci cînd cincisprezece poveşti ale unor vieţi se 
revărsară în el şi propriul lui rezervor — sărac de experienţe — 
se ramifică pe cincisprezece canale. Saluturile şi prezentările 
erau inutile; într-o clipă, Jared ştiu şi simți tot ceea ce avea 
nevoie să ştie despre aceşti cincisprezece străini care făceau 
acum parte din el, la fel de intim pe cât putea să fie orice ființă 
umană cu o altă ființă umană. Era o binecuvîntare faptul că 
fiecare dintre aceste vieți era nefiresc de scurtă. 

Jared se prăbuşi. 


Asta a fost interesant, auzi Jared pe cineva spunînd. Aproape 
instantaneu recunoscu observaţia ca venind din partea lui 
Brian Michaelson, deşi nu comunicase niciodată cu el pînă 
acum. 

Sper că nu are de gînd să-şi facă un obicei din asta, vorbi o altă 
voce. Steve Seaborg. 

Lasă-l în pace, se auzi o a treia voce. S-a născut fără să fie 
integrat. E mult de suportat, totul dintr-odată. Vino, hai să-l luăm 
de pe podea. 

Sarah Pauling. 

Jared deschise ochii. Pauling era în genunchi alături de el; 
Brahe şi ceilalți parteneri de antrenament formau un semicerc 
curios deasupra lui. 

Mă simt bine, transmise Jared către toţi, acordîndu-şi răs- 
punsul pe canalul de comunicaţii al detaşamentului, care-l 
includea pe Jared. 

Alegerea de a face asta veni firesc, ca parte din revărsarea 
de informaţie a integrării. 

Nu ştiam la ce să mă aştept. Nu ştiam cum să mă descurc. Dar 
mă simt bine acum. 

Dinspre colegii de antrenament radiau emoții ca nişte aure, 
fiecare diferită: îngrijorare, nedumerire, iritare, indiferenţă, 
amuzament. Jared urmări amuzamentul pînă la sursă. Veselia 
lui Pauling era vizibilă nu numai ca o aură emoţională, ci şi 
din surîsul capricios de pe chipul său. 

Ei, nu arăţi chiar atît de epuizat, zise Pauling. 

Se ridică în picioare şi îi întinse mîna. Jared ridică mîna, o 
luă pe a ei şi se trase în sus. 

Sarah şi-a făcut rost de un animal favorit, comentă Seaborg, 
şi se simţi o undă de veselie printre unii membri ai detaşamen- 
tului, un impuls emoţional straniu pe care Jared îl recunoscu 
ca fiind o formă de ris. 

Taci din gură, Steve, îl apostrofă Pauling. Abia dacă ştii ce e 
un animal favorit. 

Asta nu-l face să nu fie unul, comentă Seaborg 

Asta nu te face pe tine să nu fii un ticălos, replică Pauling. 

Nu sînt un animal favorit, protestă Jared, şi dintr-odată toți 
ochii se întoarseră spre el. 

Găsi că privirile îl intimidau mai puţin decît prima oară, 
acum că îi avea pe toți în cap. Îşi concentră atenţia asupra lui 
Seaborg. 

Sarah nu făcea decît să fie amabilă cu mine. Asta nu mă face un 
animal favorit, n-o face nici pe ea stăpîna mea. Înseamnă doar că a 
fost destul de drăguță să mă ajute să mă ridic de pe jos. 

Seaborg pufni sonor, apoi ieşi din semicerc, căutînd plin 
de zel altceva care să-l intereseze. Alți cîţiva plecară să i se 
alăture. Sarah se întoarse spre Brahe. 

Se întîmplă asta cu fiecare detaşament? întrebă ea. 

Brahe zimbi. 

Credeai că faptul de a fi unii în capul celorlalți face mai uşor să 
vă înțelegeţi? Ceea ce este cu adevărat surprinzător este că nici 
unul dintre voi nu a încasat încă un pumn. De obicei pînă acum ar 
fi trebuit să despart cîțiva recruți cu o rangă. 

Brahe se întoarse spre Jared. 

Crezi că o să te descurci? 

Aşa cred. Am nevoie de puţin timp să pun totul în ordine. Am o 
mulțime de lucruri în cap, şi încerc să-mi dau seama încotro se duc 
toate. 

Brahe se uită spre Pauling. 

Crezi că-l poți ajuta cu pusul în ordine? 

Pauling, zimbi. 

Sigur că da, răspunse ea. 

Atunci stai cu ochii pe Dirac, zise Brahe. Începem antrena- 
mentul mîine. Vedeţi dacă-l puteți pune la curent cu toate înainte 
de asta. 

Brahe plecă. 

Chiar cred că sînt animalul tău favorit, remarcă Jared. 

Un val de veselie se revărsă dinspre Pauling spre Jared. 

Eşti un tip nostim, replică ea. 

Eşti a doua persoană care-mi spune asta pe ziua de azi, îi zise 
el. 

Da? Ştii vreo glumă bună? 

Jared i-o spuse lui Pauling pe cea despre Sherlock Holmes. 
Ea rîse în hohote. 


CINCI 


Antrenamentul pentru soldaţii Forțelor Speciale dura două 
săptămîni. Gabriel Brahe începu antrenamentul detaşamen- 
tului lui Jared — oficial Detaşamentul de instrucție numărul 
8 — punînd o întrebare membrilor săi. 

Ce anume vă face diferiți de celelalte ființe umane? întrebă el. 
Ridicaţi mîna cînd aveți răspunsul. Detaşamentul, aranjat într-un 
semicerc dezordonat în faţa lui Brahe, era tăcut. În cele din 
urmă, Jared ridică mîna. 

Sîntem mai deştepţi, mai puternici şi mai rapizi decît alți oameni, 
spuse el, amintindu-şi cuvintele lui Judy Curie. 

O presupunere bună, zise Brahe. Dar un răspuns greşit. Sîntem 
proiectați să fim mai puternici, mai rapizi şi mai deştepţi decît alți 
oameni. Dar sîntem aşa ca o consecinţă a ceea ce ne face diferiți. 
Ceea ce ne face diferiţi este că, noi singuri printre oameni, sîntem 
născuți cu un scop. lar acest scop este simplu: să păstrăm oamenii 
în viață în acest univers. 

Membrii detaşamentului se uitară unul la altul. Sarah 
Pauling, ridică mîna. 

Şi alții ajută la păstrarea oamenilor în viață. I-am văzut pe stația 
Phoenix, pe drumul de venit încoace. 

Dar n-au fost născuţi pentru asta, sublinie Brahe. Acei oameni 
pe care i-ați văzut — adevărat-născuţii — s-au născut fără un plan. 
S-au născut pentru că biologia le cere oamenilor să facă alți oameni; 
dar nu se gîndesc cum să-i folosească după aceea. Adevărat- 
născuții trăiesc ani de zile fără cel mai mic indiciu privind ce se va 
întîmpla cu propria lor persoană. Din cîte înțeleg, unii dintre ei nu 
descoperă niciodată cu adevărat. Trec doar năuci prin viață şi apoi 
cad în morminte, la sfîrşitul ei. Trist. Şi ineficient. 


BRIGĂZILE FANTOMĂ / 83 


Voi s-ar putea să faceţi multe lucruri în viață, dar să treceţi năuci 
prin ea nu va fi unul dintre ele, continuă Brahe. Sînteți născuți 
pentru a proteja omenirea. Şi sînteți proiectaţi pentru asta. Totul 
înăuntrul vostru, pînă la gene, reflectă acest scop. De aceea sînteți 
mai puternici, mai rapizi şi mai deştepţi decît alți oameni — Brahe 
dădu din cap în direcţia lui Jared — şi de aceea sînteți născuți ca 
adulți, gata să luptaţi imediat, efectiv şi eficient. Forţele Coloniale 
de Apărare au nevoie de trei luni ca să antreneze soldații adevărat- 
născuţi. Noi facem acelaşi antrenament — şi mai mult — în două 
săptămîni. 

Steve Seaborg ridică mîna. 

De ce are nevoie un adevărat-născut de atît de mult timp ca să 
se antreneze? întrebă el. 

Dă-mi voie să-ți arăt, răspunse Brahe. Astăzi este prima zi de 
antrenament. Ştiţi cum să staţi în poziție de drepți, sau alte manevre 
de bază la instrucție? 

Membrii detaşamentului de instrucţie se uitară la Brahe 
cu chipurile lipsite de expresie. 

Bine, zise Brahe. lată instrucțiunile voastre. 

Jared îşi simți creierul inundat de informaţii noi. Perceperea 
acestor noţiuni apăsa în straturi dense pe conştiinţa lui 
neorganizată; Jared îşi simţi BrainPal-ul canalizînd informaţia 
la locurile cuvenite, procesul de-acum cunoscut de desfăşurare 
lansînd căi de informaţie ramificate care se conectau cu lucruri 
pe care Jared, acum avînd vîrsta de o zi întreagă, le știa deja. 

Acum, Jared era familiarizat cu protocolul militar al exer- 
cițiilor de paradă. Dar, mai mult decît atît, apăru o emoție 
neaşteptată care se trezi natural în creierul lui, şi fu amplificată 
şi sporită de gîndurile integrate ale detaşamentului de instruc- 
ţie: adunarea lor dezordonată în faţa lui Brahe, cu unii stînd 
în picioare, unii aşezaţi şi unii rezemaţi pe treptele cazărmii, 
era greşită. Lipsită de respect. Ruşinoasă. Treizeci de secunde 
mai tîrziu erau aliniați în patru rînduri ordonate de cîte patru, 
în poziţie de drepți. 

Brahe zîmbi. 

Ați prins mişcarea de la prima încercare, remarcă el. Repaus de 
paradă. 

Detaşamentul luă poziția de repaus de paradă, cu picioarele 
depărtate şi mîinile la spate. 

Excelent, zise Brahe. Pe loc repaus. 

Detaşamentul se relaxă vizibil. 

Dacă v-aş spune de cît de mult timp e nevoie ca să-i antrenezi 
pe adevărat-născuții să facă acelaşi lucru la fel de bine ca şi voi, nu 
m-ați crede, le spuse Brahe. Adevărat-născuții au nevoie să facă 
instrucție, să repete, să exerseze de nenumărate ori ca să le iasă cum 
trebuie, să învețe să facă lucrurile pe care voi le veți învăța şi asimila 
într-o sesiune sau două. 

De ce se antrenează în felul ăsta adevărat-născuţii? întrebă 
Alan Millikan. 

Nu pot, răspunse Brahe. Au minţi bătrîne, aşezate pe făgaşele 
lor. Le e destul de greu doar să învețe să folosească un BrainPal. 
Dacă aş încerca să le trimit protocolul de instrucție aşa cum vi l-am 
trimis vouă, creierul lor pur şi simplu nu l-ar putea manevra. Şi nu 
se pot integra — nu pot împărtăşi informaţiile între ei în mod automat, 
aşa cum faceţi voi, cum fac toate Forţele Speciale. Nu sînt proiectați 
pentru asta. Nu sînt născuți pentru asta. 

Sîntem superiori, dar există soldați adevărat-născuți, remarcă 
Steven Seaborg. 

Da, confirmă Brahe. Forţele speciale reprezintă mai puțin de 
unu la sută din întregul efectiv de luptă al FCA. 

Dacă sîntem atît de buni, de ce sîntem atît de puțini? întrebă 
Seaborg. 

Pentru că adevărat-născuților le e frică de noi, răspunse Brahe. 

Ce? se miră Seaborg. 

Se îndoiesc de noi, continuă Brahe. Ne-au crescut cu scopul de 
a apăra omenirea, dar nu sînt siguri că sîntem destul de umani. 
Ne-au proiectat ca să fim soldați superiori, dar sînt îngrijorați că 
proiectul e imperfect. Aşa că ne consideră mai puțin decît oameni şi 
ne încredințează sarcini despre care se tem că i-ar putea face pe ei 
mai puțin decît oameni. Fac destui de-ai noştri pentru aceste sarcini, 
dar nu mai mult de-atît. N-au încredere în noi pentru că n-au încre- 
dere în ei înşişi. 

Asta-i o prostie, comentă Seaborg. 

E o ironie, adăugă Sarah Pauling. 

E şi una şi alta, spuse Brahe. Judecata nu este unul dintre 
punctele tari ale omenirii. 

E greu de înțeles de ce cred în felul ăsta, cugetă Jared. 

Ai dreptate, replică Brahe, uitîndu-se la Jared. Şi, fără să 
vrei, ai atins fisura rasială a Forțelor Speciale. Adevărat-născuţii 
au dificultăți cînd e vorba de a avea încredere în Forţele Speciale — 
dar Forţele Speciale au dificultăți cînd e vorba să-i înţeleagă pe 
adevărat-născuți. Şi nu e ceva trecător. Am unsprezece ani — un 
murmur pătrunzător de uimire se răspîndi în detaşament; 
nici unul dintre ei nu putea concepe cum putea fi cineva atît 
de bătrîn — şi vă jur că încă nu-i pricep pe adevărat-născuţi în 
cea mai mare parte a timpului. Simțul umorului, despre care am 
discutat, Dirac, este doar cel mai evident exemplu în legătură cu 
asta. De aceea, pe lîngă condiționarea fizică şi mintală, antre- 
namentul Forțelor Speciale include şi instruirea specializată în 
istoria şi cultura soldaților adevărat-născuţi cu care vă veți în- 
filni, astfel încît să-i puteți înțelege pe ei şi felul în care ne văd pe 
noi. 

Pare o pierdere de vreme, remarcă Seaborg. Dacă adevărat- 
născuții n-au încredere în noi, de ce-ar trebui să-i protejăm? 

Pentru asta ne-am născut..., începu Brahe. 

N-am cerut eu să mă nasc, protestă Seaborg. 

„„.şi gîndeşti ca un adevărat-născut, continuă Brahe. Şi noi 
sîntem oameni. Cînd luptăm pentru oameni, luptăm pentru noi 
înşine. Nimeni nu cere să se nască, dar sîntem născuți şi sîntem 
oameni. Luptăm pentru noi înşine, la fel de mult ca şi pentru orice 
altă ființă umană. Dacă nu apărăm omenirea, vom fi la fel de morți 
ca şi toți ceilalți. Acest univers e implacabil. 

Seaborg se cufundă în tăcere, dar iritarea lui se transmise 
celorlalți. 

Asta-i tot ce facem? întrebă Jared. 

Ce vrei să spui? zise Brahe. 

Sîntem născuți pentru acest scop, explică Jared. Dar putem 
face şi altceva? 

Ce sugerezi? vru să ştie Brahe. 

Nu ştiu, răspunse Jared. Dar eu sînt în vîrstă de numai o zi. 
Nu ştiu prea multe. 

Asta stîrni impulsuri de amuzament şi un surîs din partea 
lui Brahe. 

Sîntem născuți pentru asta, dar nu sîntem sclavi, replică Brahe. 
Facem un stagiu de serviciu. Zece ani. După aceea, putem alege să 
ne retragem. Să devenim ca adevărat-născuții şi să colonizăm. Există 
Chiar o colonie rezervată pentru noi. Unii dintre noi se duc acolo; 
alții aleg să se amestece cu adevărat-născuţii în celelalte colonii. 
Dar cei mai mulți dintre noi rămîn în Fortele Speciale. Eu am rămas. 

De ce? întrebă Jared. 

Pentru asta m-am născut, repetă Brahe. Şi sînt bun la asta. 
Voi toţi sînteți buni la asta. Sau veți fi, destul de curînd. Să începem. 


Facem o mulțime de lucruri mai repede decît adevărat-născuţii, 
observă Sarah Pauling, cu ochii aţintiţi la supă. Dar bănuiesc 
că mîncatul nu este unul dintre ele. Dacă mănînci prea repede, te 
îneci. Ar fi amuzant, dar ar fi şi rău. 

Jared stătea în faţa ei, la una dintre cele două mese de la 
popotă repartizate Detaşamentului de instrucție numărul 8. 
Alan Millikan, curios în privinţa diferenţelor dintre instruirea 
adevărat-născuţilor şi a Forţelor Speciale, descoperise că ade- 
vărat-născuţii se antrenau în plutoane, nu în detaşamente, şi 
că detaşamentele de instrucție ale Forţelor Speciale nu aveau 
aceeaşi mărime cu detaşamentele din FCA. Tot ceea ce află 
Millikan despre acest subiect fu trimis celorlalți membri ai 
detașamentului numărul 8 şi adăugat la rezerva lor de infor- 
maţii. Astfel deveni cunoscut un alt avantaj al integrării: numai 
unul dintre membrii detaşamentului trebuia să înveţe ceva 
pentru ca toți membrii să ştie. 

Jared îşi sorbi zgomotos supa. 

Cred că noi mîncăm mai repede decît adevărat-născuții, spuse el. 

De ce? întrebă Pauling. 

Jared duse la gură o lingură mare de supă. 

— Pentru că dacă vorbesc şi mănîncă supă în acelaşi timp, 
se întîmplă asta, explică el cu voce tare, lăsînd să-i curgă supă 
din gură în timp ce vorbea. 

Pauling, îşi puse mîna la gură ca să-şi înăbușe rîsul. 

Aha, zise ea după o clipă. 

Ce? întrebă Jared. 

Pauling, întoarse ochii spre stînga, apoi spre dreapta. Jared 
se uită în jur şi văzu că toţi cei din popotă se uitau la el. Îşi 
dădu seama cu întîrziere că, de fapt, cu toţii îl puteau auzi 
cînd îşi folosea gura. Nimeni altcineva din sala de mese nu 
vorbise folosindu-şi gura, tot timpul cît durase masa. Jared îşi 
dădu seama dintr-odată că ultima oară cînd auzise pe altcineva 
vorbind fusese cînd îşi luase la revedere locotenentul Cloud. 
Vorbitul cu voce tare era ciudat. 

Scuzați-mă, transmise el pe o frecvenţă generală. 

Toată lumea se întoarse la mîncare. 

Te faci de rîs, îi spuse lui Jared Steven Seaborg, aflat mai 
departe la aceeaşi masă. 

A fost doar o glumă, se scuză Jared. 

„A fost doar o glumă”, îl imită batjocoritor Seaborg. Idiotule! 

Nu eşti prea amabil, zise Jared. 

„Nu eşti prea amabil”, repetă Seaborg. 

Poate că Jared e un idiot, dar măcar îşi poate găsi propriile 
cuvinte, interveni Pauling. 

Hei, taci din gură, Pauling, protestă Seaborg. Ţie nu ti-a cerut 
nimeni să te bagi. 

Jared tocmai începea să răspundă cînd o imagine apăru în 
cîmpul lui vizual. Oameni micuțţi, chirciţi, se certau pentru 
ceva cu voci pițigăiate. Unul dintre ei începu să-l imite pe altul 
repetîndu-i cuvintele, aşa cum făcuse Seaborg cu Jared. 

Cine sînt oamenii ăştia? întrebă Seaborg. Pauling arăta şi ea 
derutată. 

Vocea lui Gabriel Brahe le răsări în minte. 

Sînt copii. Ființe umane imature. Şi se ceartă. Vă rog să observați 
că se ceartă exact la fel ca voi. 

El a început, se plînse Seaborg, căutîndu-l pe Brahe în po- 
potă. Era la o masă îndepărtată, mîncînd împreună cu alți 
ofiţeri. Nu se întoarse să se uite la cei trei. 

Unul dintre motivele pentru care adevărat-născuții n-au încre- 
dere în noi este acela că sînt convinşi că sîntem copii, spuse Brahe. 

Copii înapoiați din punct de vedere emoțional în corpuri de mărime 
adultă. Iar problema în privința asta este că au dreptate. Trebuie 
să învăţăm să ne controlăm la fel ca adulții, ca toți ceilalți oameni. 
Şi avem mult mai puțin timp să învăţăm cum s-o facem. 

Dar..., începu Seaborg. 

Taci, îi ordonă Brahe. Seaborg, după exercițiul de după-amiază, 
ai o sarcină. De pe Brain Pal, poți accesa rețeaua de date de pe Phoenix. 
Va trebui să studiezi eticheta şi rezolvarea conflictelor interpersonale. 
Află cît de mult poți şi împărtăşeşte totul cu restul detaşamentului 
pînă la sfîrşitul serii. Ai înțeles? 

Da, răspunse Seaborg. 

Aruncă o privire acuzatoare către Jared şi apoi se întoarse 
tăcut la mîncarea lui. 

Dirac, ai şi tu o sarcină. Citeşte Frankenstein. Vezi unde te 
duce. 

Da, domnule, răspunse Jared. 

Şi nu mai scuipa supă, adăugă Brahe. Arăți ca un idiot. 

Brahe îşi întrerupse legătura. 

Jared se uită cercetător la Pauling. 

Cum se face că tu n-ai dat de belea? o întrebă. 

Pauling, cufundă lingura în supă. 

Mîncarea mea stă acolo unde trebuie, răspunse ea şi înghiți. 
Şi nu mă port ca un copil. 

Apoi scoase limba. 


x 


Exercițiul de după-amiază făcu cunoştinţă detaşamentului 
numărul 8 cu arma lor, carabina de asalt MF-35A. Carabina 
era conectată la posesorul ei folosind activarea cu ajutorul 
BrainPal-ului; începînd din acel moment, numai proprietarul 
lui sau o altă ființă umană cu un BrainPal putea trage cu arma. 
Asta reducea şansa ca un soldat al FCA să-şi vadă propria 
armă folosită împotriva lui. MF-35A fusese în plus modificată 
pentru ca soldaţii Forţelor Speciale să profite de capacitatea 
lor de integrare; printre alte lucruri, MF-35A putea fi declan- 
şată de la distanţă. Forţele Speciale îşi folosiseră această 

capacitate pentru a surprinde mortal, de-a lungul anilor, o 
mulțime de extratereştri curioşi. 

ME-35A era mai mult decît o simplă puşcă. La discreţia 
soldatului care o folosea, putea trage cu gloanţe ghintuite, 
gloanţe explozive, grenade sau mici rachete ghidate. Mai con- 
ţinea şi un aruncător de flăcări şi dispozitive pentru fluxuri 
de particule. Toată această panoplie de muniţie era construită 
din mers de către MF-35A dintr-un bloc greu, metalic de na- 
noboţi. Jared se întrebă în treacăt cum reuşea carabina o 
asemenea şmecherie; BrainPal-ul lui îi desfăşură îndatoritor 
mecanismele fizice care stăteau la baza armei, ducînd la o 
desfacere masivă şi teribil de inoportună a principiilor fizice 
generale, în timp ce detaşamentul se afla pe poligonul de 
trageri. Fireşte, toată această informaţie desfăşurată fu trans- 
misă mai departe restului detaşamentului, ai cărui membri îl 
priviră pe Jared cu niveluri deferite de iritare. 

Îmi pare rău, se scuză Jared. 

Pînă la sfîrşitul după-amiezei, Jared îşi însuşise MF-35A şi 
nenumăratele sale opţiuni. Jared şi un alt recrut pe nume 
Joshua Lederman se concentrară asupra opţiunilor pe care le 
permitea carabina pentru gloanţele ghintuite, experimentînd 
cu modele diferite de gloanţe şi evaluînd avantajele şi dezavan- 
tajele fiecăruia, comunicînd fiecare dintre acestea celorlalți 
membri ai detaşamentului. 

Cînd fură gata să treacă la alte opţiuni referitoare la muniţia 
de care dispuneau, Jared şi Lederman profitară din plin de 
informaţiile despre aceste arme furnizate de ceilalți membri 
ai detaşamentului pentru a le stăpîni şi pe acestea. Jared trebui 
să recunoască faptul că, indiferent ce probleme personale ar 
fi putut avea cu Steven Seaborg, dacă ar fi avut nevoie de 
cineva care să mînuiască un aruncător de flăcări pentru el, 
Seaborg, avea să fie prima lui alegere. Jared îi spuse asta pe 
drumul de întoarcere la cazarmă; Seaborg nu-l băgă în seamă 
şi începu ostentativ o discuţie privată cu Andrea Gell-Mann. 

După cină, Jared puse stăpînire pe un loc pe treptele cazăr- 
mii. După o scurtă îndrumare din partea BrainPal-ului (şi 
avînd grijă să-şi izoleze explorările, ca să nu repete stînjenitoarea 

revărsare de date de mai devreme din cursul zilei, se înregistră 
pe reţeaua de date de pe Phoenix şi-şi făcu rost de un exemplar 
din Frankenstein sau Prometeul modern de Mary Wollstonecraft 
Shelley, a treia ediție revizuită, din 1831. 

După opt minute o termină şi se afla în ceva asemănător 
unei stări de şoc, intuind (corect) motivul pentru care Brahe îl 
pusese s-o citească: el şi toți membrii detaşamentului numărul 
8 — toţi soldaţii Forţelor Speciale — erau descendenţii spirituali 
ai creaturii patetice pe care Victor Frankenstein o asamblase 
din corpurile morţilor şi apoi o trezise la viaţă cu un şoc. Jared 
văzu cum Frankenstein fusese mîndru creînd viață, dar cum 
se temea şi respingea creatura, odată ce viaţa îi fusese dată; 
cum creatura se dezlănțuise apoi, ucigînd familia şi pe prietenii 
doctorului, şi cum creatorul şi cel creat fuseseră arși în cele 
din urmă pe un rug, cu destinele împletite. Aluziile la ase- 
mănarea dintre monstru şi Forţele Speciale erau cît se poate 
de evidente. 

Şi totuşi, în timp ce Jared cugeta la întrebarea dacă soarta 
Forţelor Speciale era să fie la fel de neînţelese şi denigrate de 
adevărat-născuțţii precum monstrul de către creatorul lui, se 
întoarse cu gîndul la scurta sa întîlnire cu locotenentul Cloud. 
Cu siguranţă, Cloud nu păruse îngrozit sau dezgustat de Jared; 
îi oferise mîna, un gest pe care Victor Frankenstein, ostentativ, 
îl refuzase din partea monstrului pe care-l crease. Jared se 
gîndi de asemenea la faptul că, dacă Victor Frankenstein era 
creatorul monstrului, creatoarea lui — Mary Shelley -— îi 
acordase implicit monstrului milă şi empatie. Adevărata ființă 
umană din această poveste era o persoană întrucîtva mai 
complexă decît cea ficțională, şi mai înclinată spre creatură 
decît creatorul fictiv al acesteia. 

Se gîndi la asta vreme de un minut întreg, neîntrerupt. 

Jared căută cu lăcomie legături la text, dînd imediat peste 
celebra versiune filmată din 1931 a poveştii şi devorînd-o la 
viteză de zece ori mai mare decât cea normală, doar ca să des- 
copere că e foarte dezamăgit; elocvenţa monstrului lui Shelley 
era înlocuită de un mormăit neinteligibil şi trist. Jared încercă 
repede şi alte versiuni filmate, dar fu în continuare dezamăgit. 

Monstrul cu care se identifica nu putea fi văzut aproape nică- 
ieri în acestea, nici măcar în versiunile care arătau o fidelitate 
de formă a textului original. Monstrul lui Frankenstein era o 
glumă; Jared renunţă la versiunile filmate înainte de a ajunge 
la sfîrşitul secolului douăzeci şi unu. 

Jared încercă o altă abordare şi căută poveşti despre alte 
ființe create, făcînd cunoştinţă în scurtă vreme cu Vineri, 
R. Daneel Olivaw, Data, HAL, der Maschinen-Mensch, Astro 
Boy, diferiţii Terminatori, Channa Fortuna, Joe Robotul Ticălos 
şi tot soiul de alți androizi, roboţi, computere, replicanți, clone 
şi creaturi modificate genetic care erau în aceeaşi măsură des- 
cendenții spirituali ai monstrului lui Frankenstein, ca şi el. 
Curios, Jared o porni înapoi în timp de la Shelley, doar ca să-i 
descopere pe Pygmalion, golemii, homunculii şi automatele 
cu mecanism de ceas. 

Citi şi urmări trista şi deseori primejdioasa lipsă de umor 
a multora dintre aceste creaturi, şi felul în care ea era folosită 
pentru a le face obiecte ale milei şi ale destinderii comice. 
Înțelegea acum de ce Brahe era sensibil la întreaga problemă 
a simțului umorului. În acea sensibilitate era implicită ideea 
că Forţele Speciale erau greşit reprezentate de către adevărat- 
născuți în descrierile lor, sau cel puţin aşa crezu Jared, pînă 
cînd se apucă să caute literatură sau divertisment înregistrat, 
avînd Forţele Speciale drept personaje principale. 

Nu exista nimic. Era colonială se dovedea bogată în mate- 
riale de divertisment despre Forţele Coloniale de Apărare şi 
despre bătăliile şi evenimentele sale militare — bătălia pentru 
Armstrong părea un subiect deosebit de căutat —, dar în nici 
unul dintre ele nu se dădea nici măcar un indiciu despre 
Forţele Speciale; cel mai apropiat lucru era o serie de romane 
senaționale publicate pe colonia Rama, prezentînd aventurile 
unei forţe secrete de soldați erotici supraumani, care învingeau 
specii extraterestre ficționale în cea mai mare parte făcînd sex 
energic cu ele pînă cînd acestea capitulau. Jared, care în 
momentul de față înțelegea sexul în mare parte în sensul legat 
de reproducere, se întrebă de ce-ar crede cineva că aceasta era 
o metodă viabilă de a-ţi învinge duşmanii. Ajunse la concluzia 

că-i scăpase probabil ceva important legat de chestia cu sexul 
şi lăsă informaţia deoparte, ca să-l întrebe mai tîrziu pe Brahe 
despre asta. 

Intre timp, rămînea misterul motivului pentru care, din 
punctul de vedere al lucrărilor de ficțiune din colonii, Forţele 
Speciale nu existau. 

Dar asta rămînea probabil pentru altă noapte. Jared abia 
aştepta să-şi împărtăşească explorările de pînă acum cu par- 
tenerii lui din detaşament. Îşi scoase descoperirile din izolare 
şi le transmise către ceilalți. În timp ce făcea acest lucru, deveni 
conştient de faptul că nu era singurul care împărtăşea desco- 
periri; Brahe repartizase teme celor mai mulți din detașa- 
mentul numărul 8, iar aceste explorări se revărsau în percepția 
lui. Printre ele, eticheta şi psihologia rezolvării conflictelor de 
la Seaborg (pe care Jared îl simţea rostogolindu-şi ochii pe 
aproape tot materialul pe care i-l trimitea); bătălii majore ale 
Forţelor Coloniale de Apărare de la Brian Michaelson; desene 
animate de la un recrut pe nume Jerry Yukawa; fiziologie 
umană de la Sarah Pauling. Jared îşi notă să facă haz pe seama 
ei mai tîrziu, pentru că-i făcuse în necaz mai devreme în cursul 
zilei, în legătură cu propria lui însărcinare. BrainPal-ul lui 
Jared începu vioi să desfăşoare tot ceea ce învățaseră colegii 
lui. Jared se lăsă din nou pe spate pe scări şi privi amurgul, în 
timp ce informaţia se ramifica şi se extindea. 

Soarele lui Phoenix apusese cu desăvîrşire cînd Jared 
termină de desfăcut toate noile lui cunoştinţe; rămase aşezat 
în micul cerc strălucitor provenit de la luminile cazărmii şi 
privi vietățile asemănătoare insectelor biziind în jurul becului. 
Una dintre aceste mici creaturi, mai ambițioasă, ateriză pe 
braţul lui Jared şi înfipse o trompă asemănătoare unui ac în 
carne, ca să sugă fluidele. Cîteva secunde mai tîrziu era moartă. 
Nanoboţii din SmartBlood-ul lui Jared, alertaţi de situaţie de 
către BrainPal, se sacrificaseră în interiorul minusculului 
animal, folosind oxigenul pe care-l transportau drept agent 
combustibil. Biata vietate arse din interior; şuviţe minuscule, 
aproape invizibile de fum îi ieşeau din proeminenţele trupului. 
Jared se întrebă cine programase un asemenea tip de reacție 

defensivă în BrainPal şi SmartBlood; părea să urască viața 
prin felul în care acționa. 

Poate că adevărat-născuții au dreptate să se teamă de noi, se 
gîndi Jared. 

Dinăuntrul cazărmii, Jared îşi percepea camarazii discutînd 
despre ceea ce învăţțaseră în acea noapte; Seaborg tocmai îl 
declarase pe monstrul lui Frankenstein plicticos. Jared se 
repezi înăuntru ca să apere onoarea monstrului. 


%* 


În timpul dimineților şi după-amiezelor primei săptămîni, 
detaşamentul numărul 8 învăţă să lupte, să se apere şi să ucidă. 
Serile, învățau tot restul, inclusiv unele lucruri despre care 
Jared bănuia că erau de o valoare îndoielnică. 

La începutul serii celei de-a doua zile, Andrea Gell-Mann 
le făcu cunoscut conceptul de înjurătură, pe care-l învățase la 
prînz şi-l împărtăşi chiar înainte de cină. La masă, membrii 
detaşamentului îşi spuseră cu entuziasm „dă-mi nenorocita 
de sare, sac împuţit de rahat”, pînă cînd Brahe le ceru să lase 
rahatul ăsta blestemat, labagiilor, pentru că se învecheşte al 
naibii de repede. Urmă un acord general că Brahe avea 
dreptate, pînă cînd Gell-Mann îi învăţă să înjure în arabă. 

In ziua a treia, membrii detașamentului numărul 8 cerură 
şi primiră permisiunea de a intra în bucătăria popotei şi de a 
folosi cuptoarele şi anumite ingrediente. În dimineaţa urmă- 
toare, celorlalte detaşamente de instrucţie de la Camp Carson 
le fură oferite destule fursecuri dulci pentru fiecare recrut (şi 
pentru ofiţerii lor superiori). 

În cea de-a patra zi, membrii detaşamentului încercară 
să-şi spună unii altora bancuri pe care le găsiseră pe rețeaua 
de date de pe Phoenix, şi cei mai mulți nu reuşiră să le facă 
amuzante; pînă cînd BrainPal-urile desfăşurau contextul 
glumei, nu mai avea haz. Numai Sarah Pauling părea să rîdă 
aproape tot timpul, şi se stabili pînă la urmă că rîdea din 
cauză că socotea nostim faptul că nici unul dintre ceilalți nu 
putea spune un banc. Nimeni nu mai credea că asta e nostim, 

ceea ce o făcu pe Pauling să rîdă destul de tare cît să cadă 
din pat. 

Fură cu toţii de acord că asta era nostim. 

Şi jocurile de cuvinte erau în regulă. 

În cea de-a cincea zi, în care după-amiaza fu petrecută 
într-o şedinţă de informare despre coloniile umane şi despre 
relațiile lor cu alte specii inteligente (care erau, se putea spune, 
proaste mai tot timpul), detaşamentul evaluă critic ficțiunea 
speculativă şi divertismentul din era precolonială despre 
războaiele interstelare cu extratereştri. Verdictele concordară 
în mod rezonabil. Războiul lumilor se bucură de aprobarea lor 
doar pînă la sfîrşitul care îi izbi pe membrii detaşamentului 
ca fiind un truc ieftin. Infanteria stelară avea cîteva scene bune 
de acţiune, dar cerea prea multă desfăşurare de idei filozofice; 
le plăcu mai mult filmul, chiar dacă recunoscură că era tîmpit. 
Războiul etern îi întristă inexplicabil; ideea că un război putea 
dura atît de mult era aproape de nepătruns pentru un grup 
de oameni în vîrstă de o săptămînă. După ce văzură Războiul 
stelelor, cu toţii voiau o sabie laser şi fură iritați că tehnologia 
pentru ele nu exista cu adevărat. Fură de asemenea de acord 
că ewokşii ar trebui să moară cu toții. 

Două romane clasice îi atraseră în mod deosebit. Jocul lui 
Ender îi încîntă pe toţi; aici erau soldaţi aidoma lor, doar că 
mai mici. Personajul principal era chiar crescut să se lupte cu 
speciile extraterestre, la fel ca şi ei. În ziua următoare, membrii 
detaşamentului se salutară unii pe alții cu Hei, Ender, pînă 
cînd Brahe le zise să înceteze şi să fie atenţi. 

Cealaltă era Întoarcerea acasă a lui Charlie, una dintre ultimele 
cărți de dinainte de începutul erei coloniale şi, prin urmare, 
una dintre ultimele cărţi care era în stare să-şi imagineze un 
univers altfel decît aşa cum era — unul în care speciile extrate- 
restre pe care le întîlnea omenirea îi întîmpinau cu un bun- 
venit, în loc de o armă. Cartea fusese pînă la urmă adaptată 
într-un film; în acel moment, devenise limpede că nu era 
science-fiction, ci fantastică, şi pe deasupra plină de amără- 
ciune. Fusese un eşec. Membrii detaşamentului rămaseră piro- 
niți locului atât de carte, cât şi de film, captivaţi de un univers 

pe care nu l-ar fi putut avea niciodată şi care nici el nu i-ar fi 
avut vreodată, pentru că n-ar fi fost nevoie de ei. 

În cea de-a şasea zi, Jared şi restul detaşamentului numărul 
8 pricepură în sfîrşit ce însemna toată chestia asta cu sexul. 

Într-a şaptea zi, şi ca o consecinţă directă a celei de-a şasea 
zi, se odihniră. 

Nu sînt de valoare îndoielnică, îi spuse Pauling lui Jared 
despre lucrurile pe care le învăţaseră, în timp ce stăteau întinşi 
împreună în patul ei, tîrziu în ziua a şaptea, într-o postură 
intimă, dar nu sexuală. Poate că toate chestiile astea nu folosesc 
la nimic în sine, dar ne apropie mai mult pe noi toți. 

Sîntem mai apropiați, fu de acord Jared. 

Nu doar în felul ăsta. 

Pauling se lipi scurt de Jared, apoi se îndepărtă. 

Mai aproape ca oameni. Ca grup. Toate lucrurile pe care le-ai 
pomenit sînt prosteşti. Dar ne instruiesc să fim ființe umane. 

Era rîndul lui Jared să se lipească de Pauling, ghemuindu-se 
la pieptul ei. 

Îmi place să fiu ființă umană, zise el. 

Şi mie îmi place să fii ființă umană, replică Pauling, şi apoi 
chicoti sonor. 

Futu-i mama mă-sii, voi doi, protestă Seaborg. Încerc să dorm 
aici! 

Tifnosule! răspunse Pauling. 

Cobori ochii spre Jared să vadă dacă voia să adauge ceva, 
dar acesta adormise. Îl sărută uşor pe creştetul capului şi apoi 
îl imită. 


%* 


În prima săptămînă, v-aţi antrenat din punct de vedere fizic să 
faceți tot ceea ce pot face soldații adevărat-născuți, le spuse Brahe. 
Acum este timpul să vă antrenați să faceți lucruri pe care numai 
voi le puteți face. 

Detaşamentul numărul 8 stătea la startul unei piste lungi, 
cu obstacole. 

Am alergat deja pe pista asta, comentă Luke Gullstrand. 

Frumos din partea ta să observi, Gullstrand, replică Brahe. 
Datorită spiritului tău de observație, ai să fii primul care să alerge 
astăzi. Stai aici. Restul, răspîndiți-vă de-a lungul pistei, vă rog, cît 
mai egal posibil. 

Îndată, membrii detaşamentului fură înşirați de-a lungul 
pistei. Brahe se întoarse spre Gullstrand. 

Vezi pista? întrebă. 

Da, răspunse Gullstrand. 

Crezi că ai putea s-o parcurgi cu ochii închişi? 

Nu, răspunse Gullstrand. Nu-mi aduc aminte unde se află 
toate. M-aş împiedica de ceva şi aş muri. 

Sînteţi cu toții de acord? întrebă Brahe. 

Simţi impulsuri afirmative. 

Şi totuşi, veți alerga cu toții pe pista asta cu ochii închişi înainte 
de a pleca astăzi de aici. Din cauză că aveți o capacitate care vă va 
îngădui să faceți asta: integrarea cu membrii detaşamentului 
vostru. 

Din tot detaşamentul se transmiseră grade diferite de scep- 
ticism. 

Ne folosim integrarea ca să vorbim şi ca să schimbăm date, 
comentă Brian Michaelson. Asta e ceva complet diferit. 

Nu. Nu diferă cîtuşi de puțin, îi încurajă Brahe. Sarcinile de 
noapte de săptămîna trecută n-au fost doar pedepse şi distracții nese- 
rioase. Ştiţi deja că prin intermediul BrainPal-ului şi al condiționării 
prenatale puteți învăța repede singuri. Săptămîna trecută — fără să 
vă dați seama — ați învățat să schimbaţi şi să absorbiți cantități 
imense de informaţie între voi. Nu există nici o deosebire între acea 
informație şi asta. Fiţi atenți. 

Lui Jared i se tăie răsuflarea, audibil, ca şi celorlalţi membri 
ai detaşamentului. În capul lui se afla nu numai prezenţa lui 
Gabriel Brahe, ci şi o senzație intimă a prezenţei lui fizice şi a 
situației personale, suprapuse peste conştiinţa lui Jared. 

Priviţi prin ochii mei, le ceru Brahe. 

Jared se concentră asupra ordinului şi avu o senzaţie de 
ameţeală dătătoare de greață, cînd perspectiva se roti din 
punctul de unde privea el către punctul de vedere al lui Brahe. 
Acesta mută privirea la stînga, apoi la dreapta, şi Jared se 


BRIGĂZILE FANTOMĂ / 97 


văzu pe sine, uitîndu-se la Brahe. Brahe ieşi brusc din cone- 
xiunea privirii. 

Devine cu atît mai uşor cu cît o faceți mai des, le explică Brahe. 
Iar de acum înainte, în fiecare exercițiu de luptă o veţi face. Inte- 
grarea vă oferă capacitatea de a fi conştienţi de o situație care este 
unică în acest univers. Toate speciile inteligente schimbă informații 
în luptă aşa cum pot — chiar şi soldații adevărat-născuți țin un canal 
de comunicații deschis prin BrainPal în timpul bătăliei. Dar numai 
Forţele Speciale au acest nivel de împărtăşire, acest nivel de înțelegere 
tactică. Se află în miezul felului în care lucrăm şi în care luptăm. 

Aşa cum am spus, săptămîna trecută ați parcurs elementele de 
bază ale luptei adevărat-născuților — ați învățat cum să intrați în 
luptă ca indivizi. Acum e timpul să învățați să luptați ca Fortele 
Speciale, să vă integrați abilitățile de luptă cu ale detaşamentului 
vostru. Veţi învăţa să faceți schimb de informaţii şi să aveți încredere 
în ceea ce vi se transmite. Chestie care vă va salva viața, vouă şi 
camarazilor voştri din detaşament. Acesta va fi lucrul cel mai greu 
şi mai important pe care-l veţi învăţa. Aşa că fiți atenți. 

Brahe se întoarse spre Gullstrand. 

Acum, închide ochii. 

Gullstrand şovăi. 

Nu ştiu dacă-mi pot ține ochii închişi, zise el. 

O să trebuiască să ai încredere în detaşamentul tău, îl îndemnă 
Brahe. 

Am încredere în detaşament, replică Gullstrand. În mine n-am 
încredere. 

Asta îi atrase un şir de impulsuri de simpatie. 

Şi asta face parte din exercițiu, îi răspunse Brahe. Dă-i drumul. 

Gullstrand închise ochii şi făcu un pas. Din poziţia din care 
privea, cam pe la jumătatea pistei, Jared îl văzu pe Jerry Yukawa, 
pe prima poziţie, aplecîndu-se puţin, ca şi cum ar fi încercat 
să reducă fizic distanţa dintre mintea lui şi a lui Gullstrand. 
Trecerea lui Gullstrand pe pista cu obstacole era lentă, dar 
deveni din ce în ce mai fermă; chiar înainte de a ajunge în 
dreptul lui Jared, şi chiar după ce se legănase pe o bîrnă de 
lemn suspendată deasupra noroiului, Gullstrand începu să 
zîmbească. Căpătase încredere. 

Jared îl simţi pe Gullstrand căutînd și punctul lui de vedere. 
Îi dădu acces complet la simţurile lui şi-i transmise un sen- 
timent de încurajare şi de siguranţă. ÎI simți pe Gullstrand 
primindu-le şi transmiţindu-i scurt mulțumiri; apoi Gullstrand 
se concentră să escaladeze peretele cu frînghii lîngă care stătea 
Jared. În vîrf, îl simţi pe Gullstrand trecînd la următorul 
membru al detaşamentului din şir, total încrezător. Pînă la 
sfîrşitul pistei, Gullstrand se mişca la viteză aproape maximă. 

Excelent, îl felicită Brahe. Gullstrand, preia ultima poziție. Toți 
ceilalți vă mutați cu un loc. Yukawa, e rîndul tău. 

După două tururi, nu numai că membrii detaşamentului 
îşi schimbau perspectiva cu colegul care parcurgea pista; dar 
colegul de pe pistă îşi transmitea tuturor perspectiva primită, 
dînd și celor care nu străbătuseră pista o imagine prealabilă a 
ceea ce-i aştepta. La următorul tur după asta, partenerii din 
detaşament de pe margine împărtăşeau punctul lor de vedere 
cu următorul din şir, ca să poată ajuta mai bine persoana de 
pe pistă, atunci cînd schimba poziţia. Pînă cînd ajunse Jared 
la rînd, întregul detaşament integrase complet perspectivele, 
căpătînd îndemînarea de a încerca rapid o altă perspectivă şi 
de a culege informația relevantă fără să se mişte, din propriul 
lor punct de vedere. Era ca şi cum ar fi fost în două locuri 
deodată. 

Cînd Jared ajunse el însuşi pe pistă, se bucură de strania 
inteligenţă care făcea totul posibil, cel puţin pînă la bîrnele de 
deasupra noroiului, cînd perspectiva vizuală împrumutată se 
roti brusc din locul unde i se aflau picioarele. Jared greşi pasul 
şi căzu lat în noroi. 

Îmi pare rău, spuse Steven Seaborg după cîteva secunde, 
cînd Jared se ridică, cu ochii deschişi. M-a pişcat ceva. Mi-a 
distras atenția. 

Aiurea, îi transmise Alan Millikan lui Jared în particular. 
Eram cu o poziție mai încolo şi mă uitam direct la el. N-a fost 
pişcat. 

Brahe interveni. 

Seaborg, cînd te afli în luptă, să laşi să fie ucis un camarad din 
detaşament din cauza unei pişcături de insectă e soiul de lucru care 

te face să ajungi de partea cu ghinion a unei ecluze. Ține minte asta. 
Dirac, mergi mai departe. 
Jared închise ochii şi puse un picior în faţa celuilalt. 


Ce are Seaborg împotriva mea, de fapt? o întrebă Jared pe 
Pauling. 

Cei doi se antrenau pentru lupta cu pumnalele. Membrii 
detaşamentului exersau vreme de cinci minute cu fiecare din- 
tre ceilalți, cu simţul integrării concentrat la maximum. Faptul 
de a lupta cu cineva conştient în mod intim de starea ta mintală 
internă constituia o provocare suplimentară interesantă. 

Chiar nu ştii? răspunse Pauling, descriind cercuri cu pumna- 
lul ţinut în aparenţă neglijent în mîna stingă. Sînt două lucruri. 
Unul, că e doar un nenorocit. Al doilea, că mă place. 

Jared se opri din învârtit. 

Poftim? exclamă el, iar Pauling atacă înverşunat, fentînd 
spre dreapta şi apoi lovind în sus, către gâtul lui Jared, cu mîna 
stîngă. Jared se împletici spre spate şi spre dreapta, încercînd 
să evite atacul; cuțitul lui Pauling se mută în mîna cealaltă şi 
plonjă în jos, ratînd piciorul lui Jared doar cu un centimetru. 
Jared se îndreptă şi luă o poziţie defensivă. 

Mi-ai distras atenția, îi reproşă el, rotindu-se din nou. 

Ţi-ai distras-o singur, replică Pauling. Eu doar am profitat de 
asta cînd s-a întîmplat. 

N-o să fii fericită pînă cînd nu-mi retezi o arteră, protestă Jared. 

N-o să fiu fericită pînă cînd n-o să taci din gură şi n-o să te 
concentrezi să încerci să mă omori cu cuțitul ăla. 

Ştii, începu Jared, şi dintr-odată se lăsă pe spate; simți in- 
tenţia lui Pauling de a lovi cu o fracțiune de secundă înainte 
ca ea să fandeze. Înainte ca ea să se retragă, Jared se aplecă 
din nou în față, în raza de acțiune a braţului ei întins, şi ridică 
lama din mîna dreaptă, ca să o atingă uşor la cutia toracică. 
Înainte de a ajunge acolo însă, Pauling înălță capul şi-l izbi 
sub falcă. Se auzi un pocnet sonor cînd dinţii lui Jared se loviră 
între ei; cîmpul lui vizual se albi complet. Pauling profită de 

scurta năuceală a lui Jared pentru a face un pas înapoi şi a-i 
secera picioarele, răsturnîndu-l pe spate. Cînd Jared îşi reveni, 
Pauling îi ţintuise braţele cu picioarele ei şi-i ţinea pumnalul 
chiar deasupra arterei carotide. 

Ştii, imită Pauling ultimul cuvînt al lui Jared, dacă asta ar fi 
fost o luptă adevărată, ți-aş fi tăiat pînă acum patru artere şi aş fi 
trecut la ce-ar mai fi urmat. 

Pauling vîri pumnalul în teacă şi îşi mută genunchii de pe 
brațele lui. 

Bine că nu sîntem într-o luptă adevărată, comentă Jared şi se 
sprijini ca să se scoale în picioare. Cît despre Seaborg... 

Pauling îi dădu lui Jared un pumn drept în nas; capul băr- 
batului se smuci spre spate. Cuţitul era din nou la gâtul lui, 
iar picioarele ei îi fixau iar braţele, o fracțiune de secundă mai 
târziu. 

Ce naiba? 

Cele cinci minute ale noastre n-au trecut, îi explică Pauling. 
Încă trebuie să ne luptăm. 

Dar tu..., începu Jared. 

Pauling îl împunse în carotidă şi-i vărsă nişte SmartBlood. 

Nu există nici un „dar tu...”, se răsti Pauling. Jared, îmi eşi 
simpatic, dar am observat că nu te concentrezi. Sîntem prieteni, şi 
ştiu că tu crezi că putem avea o conversație plăcută în timp ce facem 
asta. Dar îți jur că data viitoare cînd îmi mai oferi o deschidere aşa 
cum ai făcut chiar acum, o să-ți tai gîtul. SmartBlood-ul o să te îm- 
piedice probabil să mori. Şi o să te împiedice să gîndeşti că, numai 
pentru că sîntem prieteni, nu înseamnă că n-o să te rănesc serios. 
Te plac prea mult. Chestiile cu care o să ne batem într-o luptă adevă- 
rată n-or să facă pauză ca să stea de vorbă. 

O să ai tu grijă de mine în luptă, zise Jared. 

Ştii că aşa o să fac, răspunse Pauling. Dar chestia asta cu 
integrarea nu merge decît pînă aici, Jared. Va trebui să ai singur 
grijă de tine. 

Brahe îi anunţă că cele cinci minute ale lor se scurseseră. 
Pauling îl lăsă pe Jared să se ridice de jos. 

Vorbesc serios, Jared, insistă Pauling, după ce-l trase în picioare. 
Ai grijă data viitoare, sau o să-ți fac o tăietură urîtă. 

Ştiu, răspunse Jared, şi-şi atinse nasul. Sau o să-mi dai un 
pumn. 

Aşa e, spuse Pauling şi surîse. Nu sînt mofturoasă. 

Aşadar, toate astea despre Seaborg care te place au fost doar ca 
să-mi distragi atenția, observă Jared. 

O, nu, îl contrazise ea. E absolut adevărat. 

Aah, exclamă Jared. 

Pauling rîse sonor. 

Iar începi, te laşi distras. 


%* 


Sarah Pauling fu printre primii împuşcaţi; ea şi cu Andrea 
Gell-Mann fură prinse într-o ambuscadă, în timp ce făceau o 
recunoaştere într-o vîlcea. Pauling căzu imediat, împuşcată în 
cap şi în gât; Gell-Mann reuşi să identifice amplasarea trăgă- 
torilor înainte ca trei focuri de armă în piept şi abdomen să o 
doboare. În ambele cazuri, integrarea cu restul detaşamentului 
se întrerupse; se simțeau ca şi cum ar fi fost smulse trupeşte 
din conştiinţa unificată a detaşamentului. Căzură şi alţii ime- 
diat, împuţinînd detaşamentul şi provocînd dezordine printre 
membrii rămaşi. 

Jocul de război mergea prost pentru detașamentul cu nu- 
mărul 8. 

Jerry Yukawa agravă problema fiind împuşcat în picior. 
Costumul de antrenament pe care-l purta înregistră „lovitura” 
şi blocă mobilitatea membrului; Yukawa căzu din mers şi abia 
reuşi să se retragă, dînd din picior, în spatele bolovanului 
după care se ascunsese Katherine Berkeley, cu cîteva secunde 
înainte. 

Ar fi trebuit să stai la pămînt, oprind focul, îi spuse Yukawa 
pe ton acuzator. 

Aşa am făcut, replică Berkeley. Încă fac. Sînt una singură iar 
ei sînt cinci. Descurcă-te tu mai bine. 

Cei cinci membri ai detaşamentului de instrucţie numărul 
13 care îi prinseseră pe Yukawa şi pe Berkeley în spatele 
bolovanului trimiseră încă o salvă în direcţia lor. Membrii 

detaşamentului numărul 13 simţiră recului mecanic simulat 
al carabinelor de antrenament, în timp ce BrainPal-urile lor 
simulau gloanţele care sfîrtecau capătul închis al unei văi; 
BrainPal-urile lui Yukawa şi Berkeley simulau în mod cores- 
punzător unele dintre aceste gloanţe răpăind în masa bolova- 
nului şi altele şuierînd, cînd zburau pe lîngă ei. Gloanţele nu 
erau adevărate, dar erau atît de reale pe cît se puteau simula. 

Nu ne-ar strica o mînă de ajutor aici, îi transmise Yukawa lui 
Steven Seaborg, care fusese numit comandant pe timpul exer- 
cițiului. 

Te auzim, răspunse Seaborg, apoi se întoarse să se uite la 
Jared, singurul soldat care mai supraviețuise, privindu-l fără 
să scoată un cuvînt. Patru membri ai detaşamentului numărul 
8 erau încă în picioare (un fel de-a spune, în cazul lui Yukawa), 
în timp ce şapte membri ai detașamentului numărul 13 cutre- 
ierau pădurea în căutarea adversarilor. Şansele nu erau prea 
mari. 

Încetează să te mai uiţi aşa la mine, se răsti Seaborg. Nu-i vina 
mea. 

N-am zis nimic, replică Jared. 

Te gîndeai la asta. 

Nici nu mă gîndeam, insistă Jared. Treceam în revistă datele. 

Referitoare la ce? 

La felul în care se mişcă şi gîndeşte detașamentul numărul 13, 
răspunse Jared. De la alți membri din detașamentul numărul 8, 
înainte să moară. Încerc să văd dacă putem folosi ceva. 

Poţi s-o faci un pic mai repede? interveni Yukawa. Lucrurile 
arată de-a dreptul sumbru la capătul ăsta. 

Jared se uită atent la Seaborg. Acesta oftă. 

Bine. Sînt deschis la sugestii. Ce-ai găsit? 

O să crezi că am înnebunit, răspunse Jared. Dar am observat 
ceva. Pînă acum, nici noi nici ei nu ne-am uitat prea mult în sus. 

Seaborg ridică ochii spre bolta pădurii, uitîndu-se la lumina 
soarelui care se strecura prin coroanele arborilor de origine 
terestră şi la echivalentul lor de pe Phoenix, tulpini groase, 
asemănătoare cu bambusul, care se desfăceau în ramuri im- 
presionante. Cele două tipuri de floră nu concurau din punct 

de vedere genetic — erau natural incompatibile pentru că evo- 
luaseră pe lumi diferite — dar concurau pentru lumina soarelui, 
înălțîndu-se cît de mult puteau spre cer şi dînd ramuri dese 
ca să ofere un schelet de pe care frunzele şi echivalentele lor 
să-şi facă fotosinteza. 

Nu ne uităm în sus pentru că nu-i nimic acolo în afară de copaci, 
comentă Seaborg. 

Jared începu să numere secundele în minte. Ajunse pînă 
la şapte înainte ca Seaborg să exclame: 

Oh! 

Oh, încuviință Jared. 

Scoase o hartă. 

Noi sîntem în punctul ăsta, Yukawa şi Berkeley sînt în punctul 
ăla. E pădure pe tot drumul de-aici pînă acolo. 

Şi tu crezi că putem ajunge mergînd prin copaci? întrebă Seaborg. 

Nu asta-i întrebarea, replică Jared. Întrebarea este dacă putem 
s-o facem destul de repede ca să-i ținem pe Yukawa şi Berkeley în 
viață, şi destul de în linişte ca să nu fim omoriți noi. 

Jared descoperi repede că mersul prin copaci era o idee 
mai bună în teorie decît în execuţie. El şi cu Seaborg fură gata 
să cadă de două ori în primele două minute; mutatul din crean- 
gă în creangă cerea mai multă coordonare decît se aşteptase 
oricare dintre ei. Ramurile arborilor de pe Phoenix nu erau 
nici pe departe atît de rezistente pe cît presupuseseră, iar cei 
tereştri aveau un număr surprinzător de crengi moarte. Înain- 
tarea le era mai lentă şi mai zgomotoasă decît le-ar fi plăcut 
să fie. 

Dinspre est se auzi un foşnet; în copaci diferiţi, Jared şi 
Seaborg îmbrăţişară trunchiurile şi încremeniră. Doi membri 
ai detașamentului numărul 13 ieşiră din desiş la treizeci de 
metri distanţă şi şase metri dedesubtul poziţiei lui Jared. Cei 
doi erau vigilenţi şi prevăzători, cu ochii şi urechile în căutarea 
prăzii. Nu se uitără în sus. 

Cu coada ochiului, Jared îl văzu pe Seaborg întinzîndu-se 
încet după MF. 

Aşteaptă, îl avertiză. Sîntem încă în raza vederii lor periferice. 
Aşteaptă pînă ajungem în spatele lor. 

Cei doi soldaţi se strecurară mai departe, lăsîndu-i pe Jared 
şi pe Seaborg în urma lor; Seaborg îi făcu semn din cap lui Jared. 
Îşi luară în tăcere carabinele, le stabilizară cît mai bine cu putință 
şi ochiră în spatele soldaţilor. Seaborg dădu ordinul; gloanţele 
zburară într-o explozie scurtă. Soldaţii înțepeniră şi căzură. 

Restul i-au încolțit pe Yukawa şi pe Berkeley, zise Seaborg. Să 
ne grăbim. 

Porni. Jared era amuzat de felul în care spiritul lui Seaborg 
de a prelua comanda, atît de potolit cu scurtă vreme în urmă, 
se întorsese dintr-odată. 

Zece minute mai tîrziu, Yukawa şi Berkeley ajungeau la ulti- 
mele rămăşiţe de muniţie, iar Jared şi Seaborg zăriră singurii 
membri rămaşi din detaşamentul numărul 13. La stînga lor, la 
opt metri dedesubt, doi soldaţi erau adăpostiţi după un copac 
mare, prăbuşit; în dreapta şi la aproximativ treizeci de metri în 
față, alți doi se aflau în spatele unei grămezi de bolovani. Aceşti 
soldați îi țineau ocupați pe Yukawa şi Berkeley, în timp ce al 
cincilea ocolea fără zgomot, apropiindu-se de poziţia lor dintr-o 
parte. Cu toții stăteau cu spatele la Jared şi Seaborg. 

Eu îi iau pe cei de lîngă buştean, tu pe cei din spatele bolovanilor, 
zise Seaborg. O să-i spun lui Berkeley despre cel din flanc, dar o 
s-o avertizez să nu-l radă pînă cînd nu ne doborîm noi oamenii. 
N-are nici un rost să ne dăm de gol. 

Jared dădu din cap; acum, că Seaborg se simţea încrezător, 
planificarea lui mergea mai bine. Jared puse deoparte datele 
ca să le studieze mai tîrziu şi se mişcă, proptindu-se în copac, 
lipindu-şi spatele de trunchi şi agăţindu-şi piciorul stîng sub 
o ramură mai joasă, pentru un sprijin suplimentar. 

Seaborg se mută cu o creangă mai jos, ca să ocolească o 
alta care-i stînjenea vederea. Ramura pe care călcase, moartă, 
trosni puternic sub greutatea lui şi se prăbuşi, căzînd din copac 
în ceea ce părea modul cel mai zgomotos cu putință. Seaborg 
îşi pierdu sprijinul piciorului şi se apucă cu furie de creanga 
de dedesubtul celei pe care păşise, scăpîndu-şi carabina; patru 
soldaţi de pe sol se întoarseră, ridicară ochii şi-l văzură atîrnînd 
acolo neajutorat. Înălţară armele. 

Rahat! exclamă Seaborg, şi se uită la Jared. 

Jared trase în modul foc automat spre cei doi soldaţi de 
lîngă bolovani. Unul tresări şi căzu; celălalt plonjă pe după 
bolovani. Jared se răsuci şi trase în soldaţii din spatele buş- 
teanului; nu lovi pe nimeni, dar îi sperie destul de multă vreme 
ca să mute carabina pe rachetele ghidate şi să tragă în spaţiul 
dintre cei doi soldaţi. Racheta simulată îi împroşcă pe amindoi 
cu bucăți virtuale de şrapnel. Căzură. Jared se întoarse tocmai 
la timp ca să-l vadă pe soldatul rămas lîngă bolovani apăsînd 
pe trăgaci. Lansă o rachetă ghidată spre el, chiar cînd aceasta 
îşi declanşă arma. Jared îşi simți coastele înţepenind dureros 
cînd costumul de antrenament se strînse, şi bîjbîi după cara- 
bină. Fusese împuşcat, dar faptul că nu căzuse din copac îi 
spuse că era încă în viață. 

Exerciţiu de antrenament! Jared era atît de plin de adre- 
nalină, încât crezu că o să facă pe el. 

O mînă de ajutor, ceru Seaborg, şi întinse mîna stîngă pentru 
ca Jared să-l tragă sus tocmai cînd al cincilea soldat, care se 
întorsese în cerc, îl împuşcă în umărul drept. Lui Seaborg îi în- 
țepeni tot braţul în costum; lăsă să-i scape ramura de care atîrna. 
Jared îl apucă de mîna stîngă şi-l prinse înainte de a căpăta 
viteză în cădere. Piciorul stîng al lui Jared, încă înțepenit sub 
ramură, se încordă dureros din cauza greutății suplimentare. 

Pe sol, soldatul îşi ațintea arma; gloanţe or fi fost virtuale 
sau nu, dar Jared ştia că dacă era împuşcat, înțepenirea cos- 
tumului l-ar fi făcut să-l scape pe Seaborg şi probabil să cadă 
şi el. Întinse mîna stîngă, apucă pumnalul de luptă şi-l azvîrli 
cu putere. Cuţitul se înfipse în carnea coapsei stîngi a solda- 
tului; acesta se prăbuşi, țipînd şi bîjbîind cu prudenţă în 
preajma cuţitului, pînă cînd Berkeley apăru în spatele lui şi-l 
împuşcă, imobilizindu-l. 

Detaşamentul numărul 8 cîştigă jocul de război, îl auzi Jared 
pe Brahe. Relaxez acum costumele de antrenament pentru toți cei 
care sînt încă înghețați. Următorul joc de război în treizeci de minute. 

Presiunea din partea stîngă a lui Jared se destinse brusc şi 
considerabil, ca şi încremenirea costumului lui Seaborg. Jared 
îl trase în sus şi apoi coborîră amîndoi cu atenţie pe solul 
pădurii ca să-şi recupereze armele. 

Membrii dezgheţaţi ai detaşamentului numărul 13 îi aştep- 
tau, despărțindu-se de colegul lor de detaşament, care încă 
gemea întins pe pămînt. 

Dobitocule! exclamă unul dintre ei, băgîndu-se direct în 
fața lui Jared. Ai aruncat un cuțit în Charlie! Nu trebuia să încerci 
să omori pe nimeni! De-aia se cheamă joc de război! 

Seaborg se vîrî între Jared şi soldat. 

Zi-i asta amicului tău, găoază! Dacă ne-ar fi împuşcat, aş fi 
căzut opt metri fără nici o posibilitate de a-mi controla căderea. Nu 
părea deosebit de îngrijorat că aş fi putut muri eu cînd tintea spre 
mine. Faptul că Jared l-a înjunghiat pe prietenul tău mi-a salvat 
viața. lar el va supraviețui. Aşa că lua-l-ar dracu”, şi lua-te-ar 
dracu” şi pe tine! 

Seaborg şi soldatul se măsurară din priviri încă vreo cîteva 
secunde, înainte ca celălalt soldat să întoarcă privirea, să scuipe 
pe pămînt şi să se ducă înapoi la camaradul său de detaşament. 

Mulţumesc, îi zise Jared lui Seaborg. 

Seaborg îi aruncă o privire lui Jared şi apoi lui Yukawa şi 
Berkeley. 

S-o întindem de-aici. Mai avem un joc de război. 

Se îndepărtă cu paşi apăsaţi. Cei trei îl urmară. 

Pe drumul de întoarcere, Seaborg rămase în urmă, ca să 
ţină pasul cu Jared. 

A fost o idee bună să folosim copacii, spuse el. Şi mă bucur că 
m-ai prins înainte să cad. Mulţumesc. 

Cu plăcere. 

Tot nu-mi placi prea mult, continuă Seaborg. Dar n-o să mai 
am nici o problemă cu tine. 

Pricep, zise Jared. E un început, oricum. 

Seaborg dădu din cap şi grăbi pasul din nou. Rămase tăcut 
tot restul drumului. 


%* 


— Hei, ia uite pe cine avem noi aici! exclamă locotenentul 
Cloud, cînd Jared intră în navetă împreună cu ceilalți foşti 
membri ai detaşamentului numărul 8. 

Se întorceau pe stația Phoenix pentru primele lor însărcinări. 

— E prietenul meu, Jared! 

— Salut, locotenente Cloud, răspunse Jared. Îmi pare bine 
să te revăd. 

— Mă cheamă Dave, zise Cloud. Văd că ai terminat cu an- 
trenamentul. La naiba, aş fi vrut şi eu ca antrenamentul meu 
să dureze doar două săptămîni... 

— Mai avem încă mult, replică Jared. 

— Nu mă îndoiesc. Aşadar, ce numire ai căpătat, soldat 
Dirac? Încotro te îndrepți? 

— Am fost repartizat pe Uliul, răspunse Jared. Eu şi cu doi 
dintre prietenii mei, Sarah Pauling şi Steven Seaborg. 

Jared arătă spre Pauling, care se aşezase deja; Seaborg încă 
nu urcase în navetă. 

— Am văzut Uliul, zise Cloud. O navă mai nouă... Linii 
frumoase... N-am fost niciodată la bord, desigur. Voi, tipii de 
la Forţele Speciale, vă ţineţi deoparte. 

— Aşa mi se spune şi mie, comentă Jared. 

Andrea Gell-Mann urcă la bord, lovindu-se uşor de Jared. 
Îi trimise un impuls de scuză; Jared se uită la ea şi zîmbi. 

— Se pare c-o să fie un zbor aglomerat, remarcă Cloud. 
Poţi să stai din nou pe scaunul copilotului, dacă doreşti. 

— Mulţumesc, răspunse Jared şi-i aruncă oprivire lui 
Pauling. Cred că de data asta o să stau laolaltă cu ceilalți prie- 
teni ai mei. 

Cloud se uită atent la Pauling. 

— E pe de-a-ntregul de înțeles. Deşi îmi aduc aminte că 
îmi datorezi nişte glume noi. Sper că în tot antrenamentul ăla, 
v-au lăsat puţin timp să lucraţi la simţul umorului. 

Jared făcu o pauză pentru o clipă, amintindu-şi prima dis- 
cuţie cu Gabriel Brahe. 

— Locotenent Cloud, ai citit vreodată Frankenstein? Întrebă 
el. 

— Niciodată. Ştiu povestea. Am văzut de curînd cea mai 
recentă versiune filmată. Monstrul vorbea, ceea ce mi s-a spus 
că înseamnă că e mai aproape de cartea propriu-zisă. 

— Ce crezi despre asta? 

— N-a fost rău. Interpretarea a fost cam exagerată. Mi-a 
părut rău pentru monstru. lar personajul doctorului Franken- 
stein era cam căcănar. De ce întrebi? 

— Eram curios, răspunse Jared, şi făcu un semn din cap 
către compartimentul cu scaune, care acum era aproape plin. 
L-am citit cu toții. Ne-a dat mult de gîndit. 

— Ah... Înţeleg. Jared, dă-mi voie să-ţi împărtăşesc filozofia 
mea despre ființele umane. Poate fi rezumată în patru cuvinte: 
Îmi plac oamenii buni. Iar tu pari a fi un om bun. N-aş putea 
spune că asta-i tot ce contează pentru restul lumii, dar e ceea 
ce contează pentru mine. 

— E bine de ştiut, zise Jared. Cred că filozofia mea merge 
pe acelaşi făgaş. 

— Ei, atunci o să ne înțelegem de minune, răspunse Cloud. 
Şi acum: vreun banc nou? 

— S-ar putea să am cîteva, spuse Jared. 


ŞASE 


— Aici o să vorbim cu voce tare, dacă n-ai nimic împotrivă, 
îi spuse generalul Szilard lui Jane Sagan. Pe ospătari îi face 
nervoşi să vadă doi oameni uitîndu-se ţintă unul la altul fără 
să scoată de fapt nici un sunet. Dacă nu văd că vorbim, or să 
vină pe-aici din minut în minut să vadă dacă avem nevoie de 
ceva. E sîctitor. 

— Cum doreşti, răspunse Sagan. 

Cei doi se aflau la popota generalilor, cu planeta Phoenix 
rotindu-se deasupra lor. Sagan o privea fix. 

— E uluitor, nu-i aşa? remarcă el. 

— Este, răspunse Sagan. 

— Poţi vedea planeta de la orice portal de pe staţie, cel 
puţin o parte din timp. Dar nimeni nu se uită vreodată. Apoi, 
vii aici şi pur şi simplu nu-ţi poți lua ochii de la ea. Eu nu pot, 
în orice caz. 

Arătă către cupola de cristal care îi înconjura. 

— Cupola asta a fost un dar, ştiai? 

Sagan clătină din cap. 

— Alaiţii ni l-au dat cînd am construit staţia, continuă 
Szilard. E diamant, toată chestia asta. Au zis că a fost un dia- 
mant natural pe care l-au cioplit dint-un cristal încă şi mai 
mare, scos din miezul uneia dintre gigantele gazoase din 
sistemul lor. Alaiţii erau nişte ingineri uimitori, aşa am citit. 
Povestea s-ar putea chiar să fie adevărată. 

— Nu ştiu nimic despre alaiţi, zise Sagan. 

— Au dispărut, răspunse Szilard. Acum o sută cincizeci 
de ani, au intrat în război cu obinii pentru o colonie... aveau 
o armată de clone şi mijloacele de a face rapid clonele astea, 

şi pentru o vreme se părea că or să-i bată pe obini. Apoi obinii 
au născocit un virus acordat la genele clonelor. Virusul era 
inițial inofensiv şi se transmitea prin aer, ca o gripă. Oamenii 
noştri de ştiinţă au estimat că s-a răspîndit în întreaga armată 
alaită cam într-o lună, după care, la încă o lună după asta, 
virusul a ajuns la maturitate şi a început să atace ciclul de 
reproducere celulară al fiecărei clone militare alaite. Victimele 
s-au dizolvat literalmente. 

— Toate deodată? întrebă Sagan. 

— A durat cam o lună, spuse Szilard. De aceea au estimat 
de la început savanții noştri că a fost nevoie de tot atîta timp 
ca să infecteze întreaga armată. Scăpaţi de armata alaită, obinii 
au nimicit populaţia civilă numaidecit. A fost un genocid rapid 
şi brutal. Obinii nu sunt o specie plină de compasiune. Acum, 
toate planetele alaite sunt în posesia obinilor, iar Uniunea 
Colonială a învăţat două lucruri. Unul, că armatele de clone 
sunt o idee foarte proastă. A doua, să ne dăm la o parte din 
calea obinilor. Ceea ce am şi făcut, pînă acum. 

Sagan încuviinţă. Crucişătorul de luptă al Forţelor Speciale 
Uliul şi echipajul său începuseră de curînd raiduri de recu- 
noaştere şi de spionaj în teritoriul obinilor, pentru a evalua 
forţa şi capacitatea de reacţie a acestora. Era o misiune peri- 
culoasă, din moment ce obinii nu iertau atacurile şi, tehnic 
vorbind, obinii şi Uniunea Colonială nu se aflau în stare de 
conflict. Informaţiile despre alianţa dintre obini, rraey şi ene- 
shani erau un secret bine păzit; cea mai mare parte a Uniunii 
Coloniale şi a FCA nu erau la curent cu alianța şi cu amenin- 
tarea la adresa fiinţelor umane. Eneshanii mențineau chiar o 
prezenţă diplomatică pe Phoenix, în capitala colonială Phoenix 
City. Strict vorbind, erau aliaţi. 

— Vrei să vorbim despre raidurile de la obini? întrebă 
Sagan. 

Pe lîngă faptul că era comandant de detaşament pe Uliul, 
era şi ofițerul de informaţii al navei, fiind însărcinată cu eva- 
luarea forțelor. Cei mai mulți dintre ofițerii Forţelor Speciale 
dețineau mai mult de un singur post şi comandau de asemenea 
şi detaşamente de luptă; efectivele rămîneau mici, iar faptul 

că ofiţerii păstrau funcții combatante ţinea treaz spiritul de 
devotament față de misiune al Forţelor Speciale. Cînd eşti 
născut să protejezi omenirea, nimeni nu este mai presus de 
luptă. 

— Nu acum. Nu este locul potrivit. Voiam să vorbesc cu 
tine despre unul dintre noii tăi soldaţi. Uliul are trei recruți 
noi, iar doi dintre ei vor fi sub comanda ta. 

Sagan se zburli. 

— Vor fi, şi asta-i o problemă. Aveam un singur loc liber 
în detaşament, dar am doi înlocuitori. Mi-ai luat unul dintre 
veterani ca să faci loc. 

Sagan îşi aduse aminte privirea neajutorată de pe chipul 
lui Will Lister cînd sosise ordinul lui de transfer pe Pelerinul. 

— Pelerinul e o navă nouă şi are nevoie de cîțiva oameni 
experimentați, explică Szilard. Te asigur că există şi alți 
comandanţi de detaşament, de pe alte nave, la fel de iritaţi ca 
şi tine. Uliul trebuia să renunțe la unul dintre veteranii săi, şi 
s-a întîmplat să am un recrut pe care voiam să-l pun sub co- 
manda ta. Aşa că l-am mutat pe Pelerinul pe unul dintre ai tăi. 

Sagan deschise gura să se plingă din nou, apoi se gîndi 
mai bine şi se abţinu, clocotind. Szilard urmări jocul emoţiilor 
pe faţa ei. Cei mai mulţi soldaţi ai Forţelor Speciale ar fi spus 
primul lucru care le trecea prin cap, o urmare a faptului că 
nu le fuseseră băgate în cap rafinamentele sociale în timpul 
copilăriei şi al adolescenţei. Autocontrolul lui Sagan era unul 
dintre motivele pentru care-i atrăsese atenţia lui Szilard; acesta 
şi alți factori. 

— Despre care recrut vorbim? întrebă în sfîrşit Sagan. 

— Jared Dirac, răspunse Szilard. 

— Ce-i atit de special la el? 

— Are în el creierul lui Charles Boutin, explică Szilard, şi 
privi din nou cum Sagan se lupta să respingă un răspuns 
visceral imediat. 

— Şi tu crezi că-i o idee bună! îi ieşi în sfîrşit pe gură. 

— Devine şi mai bună, continuă Szilard, şi îi trimise între- 
gul dosar strict secret al lui Dirac, completat cu materialele 
tehnice. 

Sagan rămase tăcută, digerînd materialul; Szilard aşteptă, 
privind-o pe tînăra femeie ofițer inferior. După un minut, 
cineva din personalul popotei se apropie de masa lor şi întrebă 
dacă aveau nevoie de ceva. Szilard comandă ceai. Sagan nu-l 
băgă în seamă pe ospătar. 

— În regulă, o să muşc momeala, zise Sagan, după ce ter- 
mină de examinat dosarul. De ce mă procopseşti cu un tră- 
dător? 

— Boutin e trădătorul, replică Szilard. Dirac a căpătat doar 
creierul lui. 

— Un creier în care ai încercat să imprimi conştiinţa unui 
trădător, spuse Sagan. 

— Da, recunoscu Szilard. 

— Îţi supun atenţiei întrebarea încă o dată, insistă Sagan. 

— Pentru că ai experienţă cu soiul ăsta de lucruri, răspunse 
Szilard. 

— Cu trădători? întrebă Sagan, nedumerită. 

— Cu membri neconvenţionali ai Forţelor Speciale. Ai avut 
odată sub comanda ta un membru adevărat-născut al FCA. 
John Perry. 

Sagan deveni uşor rigidă la auzul numelui; Szilard observă, 
dar preferă să nu comenteze. 

— S-a descurcat destul de bine în subordinea ta, continuă 
el. 

Ultima propoziţie era oarecum o subestimare ironică; în 
timpul bătăliei pentru Coral, Perry îi cărase trupul inconştient 
şi rănit cîteva sute de metri pe cîmpul de bătălie, pentru a găsi 
pentru ea îngrijire medicală, apoi găsise o componentă-cheie 
de tehnologie inamică în timp ce clădirea în care se afla se 
prăbuşea în jurul lui. 

— Meritele pentru asta îi revin lui Perry, nu mie, spuse 
Sagan. 

Szilard simţi un alt joc de emoţii din partea lui Sagan la 
auzul numelui lui Perry, dar îl lăsă iarăşi să treacă. 

— Eşti prea modestă, comentă el şi făcu o pauză cît timp 
ospătarul aduse ceaiul. 

— Ceea ce vreau eu să spun este că Dirac e un soi de hibrid, 
continuă. Face parte din Forţele Speciale, dar ar putea fi şi 
altceva. Vreau pe cineva care are experienţă cu altceva. 

— „Altceva”, repetă Sagan. Generale, aud că tu crezi că 
undeva înăuntrul lui Dirac e conştiinţa lui Boutin? 

— N-am spus asta, rosti Szilard, pe un ton care sugera că 
poate chiar asta spusese. 

Sagan cugetă la cele auzite şi replică mai curînd la sensul 
implicit decât la ceea ce fusese exprimat. 

— Îţi dai seama, desigur, că următoarea serie de misiuni 
ale Uliului vor presupune să intrăm în luptă atît cu rraey, cât 
şi cu eneshanii, zise ea. În special misiunile legate de eneshani 
sunt unele de mare delicateţe... 

Şi unele pentru care aveam nevoie de Will Lister, gîndi Sagan, 
dar n-o spuse. 

— Sigur că-mi dau seama, încuviinţă Szilard şi întinse mîna 
după ceai. 

— Nu crezi că a avea pe cineva la care e posibil oricînd să 
apară o personalitate trădătoare ar putea fi un risc? întrebă 
Sagan. Un risc nu numai pentru misiune, ci şi pentru ceilalți 
care servesc alături de el. 

— Evident că e un risc, replică Szilard, şi mă bazez pe 
experiența ta ca să te ocupi de el. Dar s-ar putea dovedi de 
asemenea un tezaur de informații critice. De care va trebui de 
asemenea să se ocupe cineva. Pe lîngă toate celelalte, eşti ofițer 
de informaţii. Eşti ofițerul ideal pentru acest soldat. 

— Ce-a avut de spus Crick despre asta? întrebă Sagan, 
referindu-se la maiorul Crick, ofițerul comandant al Uliului. 

— N-a avut nimic de spus despre asta pentru că nu l-am 
informat, răspunse Szilard. Acesta este un material rezervat 
numai pentru cine trebuie să ştie, şi am hotărît că el nu trebuie 
să ştie. Din câte i s-a spus, pur şi simplu are trei soldați noi. 

— Nu-mi place, bombăni Sagan. Nu-mi place deloc. 

— Nu-ţi cer să-ți placă, zise Szilard. Îţi cer să te ocupi de 
asta. 

Sorbi din ceai. 

— Nu vreau ca el să joace un rol critic în nici una dintre misiu- 
nile care au de-a face cu rraey sau cu eneshanii, protestă Sagan. 

— Nu vei face nici o diferenţă în felul în care îl vei trata 
faţă de oricare alt soldat de sub comanda ta, îi ceru Szilard. 

— Atunci ar putea fi şi ucis la fel ca oricare alt soldat. 

— Atunci, de dragul tău, sper să nu fie din cauza unui glonț 
din partea prietenilor, spuse Szilard şi lăsă ceaşca din mînă. 

Sagan tăcu din nou. Ospătarul se apropie; Szilard îi făcu 
semn cu nerăbdare să plece. 

— Vreau să arăt fişierul ăsta cuiva, zise Sagan, arătînd către 
propriul ei cap. 

— E strict secret, din motive evidente, explică Szilard. 
Oricine trebuie să ştie despre el ştie deja, şi nu vrem să-l răs- 
pîndim pe la nimeni altcineva. Nici măcar Dirac nu-şi cunoaşte 
propria istorie. Vrem ca lucrurile să rămînă aşa. 

— Îmi ceri să accept un soldat care are capacitatea de a fi 
un risc de securitate imens, spuse Sagan. Lucrul cel mai mic 
pe care-l poţi face este să mă laşi să mă pregătesc. Cunosc un 
specialist în funcţionarea creierului uman şi în integrarea cu 
ajutorul BrainPal-ului. Cred că perspicacitatea lui în privința 
asta ar putea fi folositoare. 

Szilard medită la asta. 

— E cineva în care ai încredere, observă el. 

— Pot avea încredere în această privinţă, replică Sagan. 

— Îi cunoşti nivelul de acces la informaţii? întrebă Szilard. 

— Da, răspunse Sagan. 

— E destul de înalt pentru aşa ceva? 

— Păi..., începu Sagan. Aici încep lucrurile să devină 
interesante. 


— Salut, locotenent Sagan, zise administratorul Cainen în 
engleză. 

Pronunţia era proastă, dar nu era cîtuşi de puţin vina lui 
Cainen; gura lui nu avea forma potrivită pentru cele mai multe 
limbi ale oamenilor. 

— Salut, domnule administrator, răspunse Sagan. Ne înveţi 
limba. 

— Da, spuse Cainen. Am timp de învăţat, şi prea puţine 
de făcut. 

Cainen arătă spre o carte scrisă în ckann, limba predomi- 
nantă a rraey-ilor, aşezată lîngă un PDA. 

— Sunt numai două cărţi în ckann aici. Aveam de ales între 
cartea de învățare a limbii şi cartea de religie. Am ales limba. 
Religia umană e... — Cainen căută prin mica lui rezervă de 
cuvinte englezeşti — ...mai grea. 

Sagan făcu semn din cap către PDA. 

— Acum, că ai un computer, ar trebui să ai mai multe 
opţiuni de lectură. 

— Da. Mulţumesc pentru că mi l-ai dat. Mă face fericit. 

— Cu plăcere, zise Sagan. Dar computerul soseşte cu un 
preț. 

— Ştiu, răspunse Cainen. Am citit fişierele pe care mi-ai 
cerut să le citesc. 

— Şi? 

— Trebuie să trec la ckann, se scuză Cainen. Engleza mea 
nu are prea multe cuvinte. 

— În regulă. 

— M-am uitat în profunzime la fişierele referitoare la sol- 
datul Dirac, rosti Cainen în consoanele aspre, dar rapide, ale 
limbii ckann. Charles Boutin a fost un geniu pentru că a găsit 
o cale de a păstra unda conştiinţei în afara creierului. lar voi 
sunteți nişte idioţi pentru felul în care ați încercat să îndesaţi 
acea conştiinţă înapoi. 

— Idioţi, repetă Sagan, şi lăsă să-i scape cel mai uşor dintre 
zîmbete la auzul cuvîntului din ckann ieşind dintr-un mic 
difuzor legat de un şnur în jurul gâtului ei. Este evaluarea ta 
profesională, sau doar un comentariu redacţional? 

— Amîndouă, răspunse Cainen. 

— Spune-mi de ce. 

Cainen făcu o mişcare ca să-i trimită fişierele de pe PDA, 
dar Sagan ridică mîna. 

— N-am nevoie de detaliile tehnice, îi zise ea. Vreau doar 
să ştiu dacă acest Dirac o să fie un pericol pentru trupele mele 
şi pentru misiune. 

— În regulă, răspunse Cainen, şi se opri pentru o clipă. 
Creierul, chiar şi cel uman, e ca un computer. Nu e o analogie 
perfectă, dar merge pentru ceea ce o să-ţi explic. Computerele 
au trei componente pentru ca să funcționeze: hardware-ul, 
software-ul şi fişierele de date. Software-ul rulează pe hard- 
ware, iar fişierul rulează pe software. Hardware-ul nu poate 
deschide fişierul fără software. Dacă pui un fişier pe un com- 
puter căruia-i lipseşte software-ul necesar, acesta nu poate 
decît să stea acolo. Mă înţelegi? 

— Pînă acum... 

— Bun, zise Cainen. 

Extraterestrul întinse mîna şi o ciocăni uşor cu degetul pe 
cap; Sagan îşi înăbuşi impulsul de a-l plesni peste deget. 

— Urmăreşte-mă: creierul este hardware-ul. Conştiinţa 
este fişierul. Dar la prietenul tău Dirac, lipseşte software-ul. 

— Care e software-ul? întrebă Sagan. 

— Memoria. Experienţa. Activitatea senzorială. Cînd pui 
conştiinţa lui Boutin în creierul lui, acelui creier îi lipseşte 
experiența necesară pentru a pricepe. Dacă acea conştiinţă se 
află încă în creierul lui Dirac — dacă — atunci este izolată şi 
nu există nici o cale să fie accesată. 

— Soldaţii nou-născuţi ai Forţelor Speciale sunt conştienţi 
din momentul în care sunt treziți, spuse ea. Dar ne lipsesc, de 
asemenea, experienţa şi memoria... 

— Asta nu-i conştiinţă, ceea ce încearcă ei, replică admi- 
nistratorul, iar Sagan îşi dădu seama de dezgustul din vocea 
lui. Blestematul vostru de BrainPal forţează deschiderea cana- 
lelor senzoriale în mod artificial şi oferă iluzia conştiinţei, iar 
creierul vostru ştie. 

Cainen arătă din nou spre PDA. 

— Oamenii voştri mi-au dat un acces destul de larg; la 
cercetările referitoare la creier şi la BrainPal. Ştiai? 

— Ştiam, răspunse Sagan. Le-am cerut să te lase să te uiţi 
la orice fişier de care aveai nevoie ca să mă ajuţi. 

— Pentru că ştiai că o să fiu prizonier pentru tot restul vieţii 
şi că, chiar dacă aş evada, aş muri foarte curînd de boala pe 
care mi-ați provocat-o. Aşa că n-ar fi putut să strice faptul de 
a-mi da mie acces. 

Sagan ridică din umeri. 

— Hmm, mormăi Cainen şi continuă: Ştii că nu există nici 
un motiv explicabil pentru care creierul unui soldat al Forţelor 
Speciale absoarbe informaţia atît de rapid în comparaţie cu 
un soldat FCA obişnuit? Amîndoi posedă un creier uman 
nealterat; amîndoi au acelaşi computer BrainPal. Creierul 
Forţelor Speciale e condiționat în mod diferit faţă de al sol- 
daţilor obişnuiţi, dar nu într-un fel care să mărească vizibil 
rata la care creierul prelucrează informaţia. Şi totuşi, creierul 
Forţelor Speciale înghite informaţia şi o prelucrează la o viteză 
incredibilă. Ştii de ce? Se apără singur, locotenente. Soldatul 
vostru mediu din FCA are deja o conştiinţă şi experienţa de a 
o folosi. Voi, soldaţii din Forţele Speciale, nu aveţi nimic. Cre- 
ierul vostru simte conştiinţa artificială pe care BrainPal-ul o 
forțează asupra lui şi se grăbeşte să-şi construiască una proprie 
cît mai repede posibil, înainte ca acea conştiinţă artificială să-l 
deformeze permanent. Sau să-l omoare. 

— Nici un soldat al Forţelor Speciale n-a murit din cauza 
BrainPal-ului. 

— O, nu, nu acum, spuse Cainen. Mă întreb însă ce-ai găsi 
dacă te-ai duce cu suficient de mult timp în urmă. 

— Ce ştii? întrebă Sagan. 

— Nu ştiu nimic, răspunse Cainen blajin. E doar o specu- 
laţie nefondată. Dar problema este că nu poţi compara trezirea 
Forţelor Speciale cu „conştiință” cu ceea ce aţi încercat să faceți 
cu soldatul Dirac. Nu-i acelaşi lucru. Nici măcar pe-aproape. 

Sagan schimbă subiectul. 

— Ai zis că e posibil ca nici măcar să nu mai fie conştiinţa 
lui Boutin în creierul lui Dirac, zise ea. 

— E posibil. Conştiinţa are nevoie de intrări noi; fără ele, 
se risipeşte. Asta-i unul dintre motivele pentru care e aproape 
imposibil să păstrezi un tipar de conştiinţă coerent în afara 
creierului şi pentru care Boutin e un geniu pentru că a făcut-o. 

Bănuiala mea este că, dacă a fost vreodată acolo conştiinţa lui 
Boutin, s-a scurs deja, iar tu n-ai decât încă un soldat oarecare 
în mîinile tale. Dar nu există nici o cale de a ne da seama dacă 
e acolo sau nu. Tiparul ei ar fi inclus în conştiinţa soldatului 
Dirac. 

— Dacă este acolo, ce-ar trezi-o? vru să ştie Sagan. 

— Îmi cer să fac speculații? întrebă Cainen. 

Sagan încuviință. 

— Motivul pentru care n-aţi putut accesa conştiinţa lui 
Boutin încă de la început este acela că creierul nu avea memorie 
şi experienţă. Poate că pe măsură ce soldatul vostru Dirac 
acumulează experienţe, una dintre ele va fi destul de asemă- 
nătoare în substanţa sa pentru a debloca o parte din acea 
conştiinţă. 

— Şi atunci ar deveni Charles Boutin... 

— Poate. Sau poate că nu. Soldatul Dirac are propria lui 
conştiinţă acum. Propriul lui simţ al sinelui. Dacă s-ar trezi 
conştiinţa lui Boutin, n-ar fi singura conştiinţă de acolo. E la 
latitudinea ta să decizi dacă e de bine sau e rău, locotenent 
Sagan. Nu-ţi pot spune asta, sau ce s-ar întîmpla cu adevărat 
dacă Boutin s-ar trezi. 

— Și totuşi astea sunt lucrurile pe care am nevoie să mi le 
spui, insistă Sagan. 

Cainen scoase echivalentul rraey al unui chicotit.. 

— Dă-mi un laborator, ceru el. Atunci s-ar putea să-ți pot 
da nişte răspunsuri. 

— Credeam că ai spus că n-o să ne ajuţi niciodată, comentă 
Sagan. 

Cainen trecu înapoi la engleză. 

— Mult timp de gîndire. Prea mult timp. Lecţiile de limbă 
nu sunt destule. 

Şi apoi reveni la ckann. 

— lar asta nu vă ajută împotriva poporului meu. Dar te 
ajută pe tine. 

— Pe mine? Nu ştiu de ce m-ai ajutat de data asta; te-am 
mituit cu acces la computer. De ce m-ai ajuta dincolo de asta? 
Te-am făcut prizonier. 

— lar tu mi-ai provocat o boală care o să mă omoare dacă 
nu primesc o doză zilnică de antidot de la inamicii mei, zise 
Cainen. 

Întinse mîna spre biroul modelat din peretele celulei şi 
scoase un mic injector. 

— Medicamentul meu, zise el. Îmi dau voie să mi-l admi- 
nistrez singur. Odată am hotărît să nu mi-l injectez, să văd 
dacă m-ar lăsa să mor. Sunt încă aici, aşa că iată răspunsul. 
Dar m-au lăsat să mă zvîrcolesc mai întîi patru ore pe podea. 
Cum ai făcut și fu, dacă mă gîndesc mai bine. 

— Nimic din toate astea nu explică de ce-ai vrea să mă 
ajuţi. 

— Pentru că ţi-ai amintit de mine. Pentru oricine altcineva, 
nu sunt decât încă unul dintre mulţii voştri inamici, abia me- 
ritînd să primesc o carte care să mă împiedice să înnebunesc 
de plictiseală. Într-o zi, or să uite pur şi simplu de antidotul 
meu şi or să mă lase să mor, şi o să fie acelaşi lucru pentru ei. 
Tu măcar mă consideri ca avînd o valoare oarecare. În uni- 
versul foarte mic în care trăiesc eu acum, asta te face singura 
şi cea mai bună prietenă a mea, aşa duşmană cum eşti. 

Sagan se uită lung la Cainen, aducîndu-şi aminte de 
aroganța lui, prima oară cînd se cunoscuseră. Acum era speriat 
şi demn de milă, şi, pentru o clipă, asta o izbi pe Sagan ca fiind 
lucrul cel mai trist pe care-l văzuse vreodată. 

— Îmi pare rău, spuse ea, şi fu surprinsă de vorbele care-i 
ieşiră din gură. 

Un alt chicotit rraey din partea lui Cainen. 

— Plănuiam să vă distrugem poporul, locotenente. Şi încă 
s-ar putea s-o facem. Nu-i nevoie să te simţi prea vinovată. 

Sagan nu avu nimic de replicat. Îi făcu semn ofițerului ce- 
lulei de detenţie că era gata să plece; un soldat de gardă veni 
să stea cu o carabină MF, în timp ce uşa celulei se deschidea. 

După ce uşa se închise în urma ei, se întoarse din nou spre 
Cainen. 

— Mulţumesc pentru ajutor. O să întreb de un laborator. 

— Mulţumesc. N-o să-mi fac prea multe speranţe. 

— Asta-i probabil o idee bună, zise Sagan. 

— Şi, locotenente..., mai spuse Cainen. O idee. Soldatul 
tău, Dirac, va participa la acţiunile tale militare. 

— Da. 

— Stai cu ochii pe el. Atât la oameni cât şi la rraey, încor- 
darea bătăliei lasă urme permanente în creier. E o experiență 
elementară. Dacă Boutin e încă acolo, războiul l-ar putea scoate 
la iveală. Fie prin el însuşi, fie prin cine ştie ce combinaţie de 
experienţe. 

— Cum sugerezi să-l urmăresc în bătălie? întrebă Sagan. 

— Ăsta-i domeniul tău, răspunse Cainen. În afară de 
momentul cînd m-ai capturat, n-am fost niciodată la război. 
N-aş putea să-ţi dau nici o idee. Dar dacă eşti îngrijorată 
pentru Dirac, asta aş face dac-aş fi în locul tău. Voi, oamenii, 
aveţi o expresie: „[ine-ţi prietenii aproape şi duşmanii şi mai 
aproape”. Se pare că soldatul tău, Dirac, ar putea fi şi una şi 
alta. L-aş ține foarte, foarte aproape. 


Uliul prinse crucişătorul rraey moţăind. 

Propulsorul de salt era un element de tehnologie foarte 
sensibil. Făcea posibilă călătoria interstelară nu propulsînd 
navele mai repede decît viteza luminii, ceea ce era imposibil, 
ci prin pătrunderea în spaţiu-timp şi plasarea navelor spaţiale 
(sau a orice altceva echipat cu propulsor de salt) în orice loc 
din acel univers unde doreau cei care-l foloseau. 

(De fapt, asta nu era tocmai adevărat; pe o scară logaritmică, 
propulsorul de salt devenea cu atît mai puțin demn de încre- 
dere cu cît era mai mult spaţiu între punctul de plecare şi cel 
de destinaţie. Cauza a ceea ce se numea „problema orizontului 
propulsorului de salt” nu era înțeleasă în întregime, dar efec- 
tele ei constau în nave şi echipaje pierdute. 

Pe termen scurt, acest lucru ţinea oamenii şi celelalte rase 
care foloseau propulsorul de salt în acelaşi „cartier” interstelar 
ca şi planetele lor de origine; dacă o rasă voia să păstreze 
controlul asupra coloniilor sale, aşa cum voiau aproape toate, 
expansiunea sa colonială era guvernată de sfera definită de 

orizontul propulsorului de salt. Într-un sens, această problemă 
era în discuţie; datorită competiţiei intense pentru proprietăți 
teritoriale în cartierul în care trăia omenirea, nici o rasă inte- 
ligentă în afară de una nu se întinsese aproape de propriul ei 
orizont al motorului de salt. Excepţia era consu, a căror teh- 
nologie era atît de avansată în raport cu celelalte rase din 
spaţiul local, încît rămînea deschisă întrebarea dacă foloseau 
de fapt propulsorul de salt.) 

Printre multele capricii ale propulsorului de salt, care trebu- 
iau tolerate dacă cineva voia să-l folosească, erau necesităţile 
lui de plecare şi de sosire. Cînd pleca, propulsorul de salt avea 
nevoie de un spaţiu-timp relativ „plat”, ceea ce însemna că 
putea fi activat numai cînd nava care îl folosea se afla mult în 
afara puţului de gravitație al planetelor din apropiere; acest 
lucru cerea deplasarea în spaţiu folosind motoare obişnuite. 
Dar o navă echipată cu propulsor de salt putea sosi cât de 
aproape de o planetă dorea — putea chiar, teoretic, să sosească 
pe suprafața unei planete, dacă putea fi găsit un navigator 
destul de încrezător în măiestria lui ca să facă aşa ceva. În 
timp ce aterizarea unui aparat spaţial pe o planetă, cu ajutorul 
propulsorului de salt, era puternic descurajată în mod oficial 
de către Uniunea Colonială, Forţele Coloniale de Apărare 
recunoşteau valoarea strategică a sosirilor bruşte şi neaş- 
teptate. 

Cînd Uliul ajunse pe planeta pe care coloniştii săi umani o 
numeau Gettysburg, acesta răsări din neant la un sfert de 
secundă-lumină de crucişătorul rraey, şi cu tunurile duale cu 
accelerare electromagnetică încălzite şi gata să tragă. Echipajul 
pregătit de la secțiunea de armament de pe Uliul avu nevoie 
de mai puţin de un minut ca să se orienteze şi să țintească 
nefericitul crucişător, care abia la sfîrşit fu văzut încercînd să 
răspundă, iar proiectilele magnetizate de tun avură nevoie de 
mai puțin de două secunde şi o treime ca să parcurgă distanţa 
dintre Uliul şi prada sa. Simpla viteză a proiectilelor de tun 
electromagnetic era mai mult decît suficientă ca să străpungă 
carcasa aparatului rraey şi să sape un tunel prin măruntaiele 
lui ca un glonţ prin unt moale, dar proiectanţii proiectilelor 

nu se rezumaseră la atît; ele erau proiectate să se extindă 
exploziv la simplul contact cu materia. 

La o fracțiune infinitezimală de secundă după ce proiec- 
tilele pătrunseră în aparatul rraey, acestea se fragmentară, iar 
aşchiile se împrăştiară față de traiectoria lor inițială, transfor- 
mînd proiectilul în cea mai rapidă rafală de puşcă. Cheltuiala 
de energie cerută pentru a schimba aceste traiectorii era, fireşte, 
imensă şi încetinea considerabil aşchiile. Totuşi, aveau energie 
din belşug, şi asta însemna doar că fiecare aşchie avea mai 
mult timp pentru a avaria vehiculul rraey înainte să iasă din 
nava rănită şi să înceapă o lungă călătorie lipsită de frecare 
prin spaţiu. 

Datorită poziţiei relative a Uliului faţă de crucişătorul rraey, 
primul proiectil de tun electromagnetic izbi crucişătorul din 
față şi dinspre tribord; fragmentele de proiectil săpară în 
diagonală şi în sus, muşcînd nu chiar atît de curat din cîteva 
niveluri ale navei şi transformînd un număr de membri ai echi- 
pajului rraey în ceaţă însîngerată. Orificiul de intrare al acestui 
proiectil era un cerc curat cu diametrul de şaptesprezece centi- 
metri; cel de ieşire era o gaură zdrenţuită de vreo zece metri, 
cu un jet de metal, carne şi aer explodînd tăcut în vid. 

Al doilea proiectil de tun electromagnetic intră mai aproape 
de pupa faţă de primul, urmînd o direcţie paralelă, dar nu 
reuşi să se fragmenteze; orificiul de ieşire era doar cu puţin 
mai mare decît cel de intrare. Îşi răscumpără acest eşec spăr- 
gînd unul dintre motoarele aparatului rraey. Sistemele auto- 
mate de control al avariilor coborîră instantaneu pereți 
despărțitori, izolînd motorul deteriorat, şi deconectară alte 
două motoare pentru a evita o cădere în lanţ. Nava rraey fu 
trecută pe energia de urgenţă, ceea ce îi oferea doar un mini- 
mum de opțiuni ofensive şi defensive, dintre care nici una 
n-ar fi fost cîtuşi de puţin eficace împotriva Uliului. 

Uliul, şi el cu energia parţial secătuită (dar în curs de 
reîncărcare) din cauza folosirii tunurilor electromagnetice, 
încheie afacerea lansînd cinci rachete nucleare tactice conven- 
tionale spre crucişătorul rraey. Avea să le ia mai mult de un 
minut să ajungă la crucişător, dar Uliul îşi permitea acum 

luxul timpului. Crucişătorul era singura navă rraey din zonă. 
Un mic fulger izbucni din nava rraey; crucişătorul condamnat 
lansa o sondă de salt, proiectată să ajungă repede la distanța 
potrivită pentru salt şi să anunţe restul armatei rraey ce se 
întîmplase cu el. Uliul lansă o a şasea şi ultimă rachetă către 
sondă, care urma să fie ajunsă din urmă şi distrusă la mai 
puţin de zece mii de kilometri de distanţa de salt. Pînă să afle 
rraey de crucişător, Uliul avea să fie la ani-lumină distanţă. 

În scurtă vreme, crucişătorul rraey deveni un cîmp de 
rămăşiţe în expansiune, iar locotenentul Sagan şi plutonul 
numărul 2 primiră autorizația pentru partea lor de misiune. 


Jared încercă să-şi calmeze nervii primei misiuni şi uşoara 
teamă provocată de cobortrea abruptă a transportorului de 
trupe în atmosfera planetei Gettysburg, încercînd să alunge 
tot ceea ce-i distrăgea atenţia şi să-şi concentreze energiile. 
Daniel Harvey, aşezat alături de el, îngreuna acest lucru. 

Blestemații ăştia de colonişti sălbatici, comentă Harvey, în 
timp ce transportorul de trupe plonja prin atmosferă. Pleacă şi 
construiesc colonii ilegale, iar apoi vin plîngînd la noi cînd vreo 
altă nenorocită de specie iese din vizuinii. 

Calmează-te, Harvey, spuse Alex Roentgen. O să te alegi cu o 
migrenă. 

Ce-aş vrea să ştiu este cum de reuşesc căcănarii ăştia chiar şi să 
ajungă pînă aici, continuă Harvey. Uniunea Colonială nu-i aduce 
aici. Şi nu te poţi duce nicăieri fără să fie de acord UC. 

Ba sigur că poți, îi explică Roentgen. UC nu controlează tot 
traficul interstelar, doar călătoriile pe care le fac oamenii. 

Coloniştii ăştia sunt oameni, Einstein, insistă Harvey. 

Hei, exclamă Julie Einstein. Nu mă băga în chestia asta. 

E doar o expresie, Julie, zise Harvey. 

Coloniştii sunt oameni, dar cei care-i transportă nu sunt, idio- 
tule, spuse Roentgen. Coloniştii sălbatici plătesc transportul 
extratereştrilor cu care UC face comerț, iar extratereștrii îi duc unde 
vor să meargă. 

Asta-i stupid, replică Harvey, şi se uită în jur la membrii 
plutonului, căutîndu-le acordul. 

Cei mai mulţi dintre ei fie se odihneau, cu ochii închişi, fie 
se străduiau să evite discuţia; Harvey avea reputaţia de certăreț 
cu gura mare. 

UC ar putea opri asta, dacă ar vrea. Să le ceară extratereştrilor 
să înceteze să mai ia pasageri sălbatici. Asta ne-ar salva pe noi de la 
a trebui să riscăm ca fundurile noastre să fie împuşcate. 

De pe scaunul din faţă, Jane Sagan îşi întoarse capul către 
Harvey. 

UC nu vrea să oprească coloniştii sălbatici, explică ea pe un 
ton obosit. 

De ce naiba? întrebă Harvey. 

Fac scandal, continuă Sagan. Soiul de persoană care va sfida 
UC şi va înființa o colonie sălbatică e genul de persoană care ar 
provoca necazuri acasă dacă nu li s-ar da voie să plece. UC îşi închi- 
puie că nu merită osteneala. Aşa că îi lasă să plece şi se uită în partea 
cealaltă. Apoi sunt pe cont propriu. 

Pînă cînd intră în încurcătură, rosti Harvey sarcastic. 

De obicei, chiar şi atunci, zise Sagan. Sălbaticii ştiu în ce se 
bagă. 

Atunci ce căutăm noi aici? întrebă Roentgen. Nu ca să iau 
partea lui Harvey, dar ăştia sunt colonişti sălbatici. 

Ordinele. .., îl lămuri Sagan şi închise ochii, încheind discuția. 

Harvey pufni şi era pe cale să răspundă cînd turbulenţele 
deveniră brusc deosebit de neplăcute. 

Se pare că rraey-ii de la sol tocmai s-au prins că suntem aici, 
vorbi Chad Assisi din scaunul pilotului. Avem încă trei rachete 
pe drum. Ţineţi-vă bine, o să încerc să le ard înainte să ajungă prea 
aproape. 

Cîteva secunde mai tîrziu se auzi un vuiet grav, continuu; 
maserul defensiv al transportorului trăgea ca să lichideze 
rachetele. 

De ce nu-i tăbăcim pe tipii ăştia de sus, de pe orbită? întrebă 
Harvey. Am mai făcut asta înainte. 

Sunt oameni acolo, nu? îndrăzni Jared să comenteze. Aş zice 
că am prefera să evităm tacticile care i-ar răni sau i-ar ucide. 

Harvey îi aruncă lui Jared o privire cît se poate de scurtă, 
apoi schimbă subiectul. 

Jared se uită spre Sarah Pauling, care ridică din umeri. În 
săptămîna de cînd fuseseră repartizați plutonului numărul 2, 
cel mai bun adjectiv pentru a descrie relaţiile cu ei era acela 
de glacial. Alți membri ai plutonului erau politicoşi şi rezervaţi 
cînd se vedeau nevoiţi, altfel însă îi evitau pe cei doi de câte 
ori era posibil. Jane Sagan, ofiţerul comandant al plutonului, 
îi anunţase scurt că aşa era obiceiul pentru noii recruți pînă la 
prima lor misiune de luptă. Descurcați-vă cu asta, zisese ea şi 
se întorsese la treburile ei. 

Îi neliniştea pe Jared şi pe Pauling. Să fie ignoraţi temporar 
era una, dar celor doi le era de asemenea refuzată integrarea 
completă cu plutonul. Erau conectaţi superficial şi împărtăşeau 
o frecvenţă comună pentru discuţii şi schimbul de informaţii 
privind misiunea următoare, dar integrarea intimă oferită de 
detaşamentul de instrucţie nu era prezentă aici. Jared se uită 
din nou la Harvey şi, nu pentru prima oară, se întrebă dacă 
integrarea nu era pur şi simplu un instrument de antrenament. 
Dacă aşa era, părea crud să o oferi oamenilor doar ca să le-o 
iei înapoi mai tirziu. Dar văzuse semnele integrării printre 
camarazii lui de pluton; mişcările şi acţiunile subtile care 
sugerau un dialog comun nerostit şi o conştienţă senzorială 
care mergea dincolo de simţuri. Jared şi Pauling; tînjeau după 
ea, dar ştiau şi că lipsa ei era un test pentru a vedea cum ar 
reacţiona. 

Ca să combată lipsa de interacțiune cu plutonul, integrarea 
lui Jared cu Pauling; avea o intimitate defensivă; petreceau 
atît de mult timp unul în capul celuilalt încât, pînă la sfîrşitul 
săptămînii, în ciuda afecțiunii lor reciproce, aproape că li se 
făcuse greață unul de celălalt. Exista, descoperiră ei, un ase- 
menea lucru numit „prea multă integrare”. Cei doi îşi diluară 
uşor comuniunea, invitîndu-l pe Steven Seaborg să se inte- 
greze cu ei neoficial. Seaborg, care avusese parte de aceeaşi 
primire rece de la plutonul numărul 1, dar care nu avea colegi 
de antrenament în pluton care să-i ţină companie, era aproape 
patetic de recunoscător pentru ofertă. 

Jared privi spre Jane Sagan şi se întrebă dacă ofițerul co- 
mandant va tolera ca el şi Sarah să rămînă neintegraţi pe timpul 
misiunii; părea periculos. Cel puţin pentru el şi Pauling. 

Ca pentru a răspunde gîndurilor lui, Sagan ridică ochii 
spre el şi-apoi vorbi: 

Sarcini, spuse ea, şi trimise către pluton o hartă a micii 
colonii Gettysburg, cu însărcinările suprapuse. Aduceţi-vă 
aminte că aceasta este o acțiune de debarasare completă. N-a existat 
nici un semn de activitate a sondelor de salt, aşa că fie că sunt cu 
toții morți, fie că sunt mînați undeva de unde nu pot trimite nici 
un mesaj. Ideea este să curățăm rraey-ii cu un minimum de pagube 
structurale aduse coloniei. Asta înseamnă cît mai puţine, Harvey, 
se uită semnificativ la soldat, care se foi stînjenit. N-am nimic 
împotrivă să aruncăm lucrurile în aer cînd e nevoie, dar orice 
distrugem le va lipsi acestor colonişti. 

Ce? întrebă Roentgen. Sugerezi serios să-i lăsăm pe oamenii 
ăştia să rămînă? Dacă mai trăiesc? 

Sunt sălbatici, preciză Sagan. Nu-i putem sili să acționeze 
inteligent. 

Ei bine, i-am putea forța, spuse Harvey. 

Nu o să-i forțăm, i-o reteză Sagan. Avem oameni noi pe care 
să-i luăm sub aripa noastră ocrotitoare. Roentgen, eşti responsabil 
pentru Pauling. Eu am grijă de Dirac. Restul, doi cîte doi la sarcinile 
voastre. Aterizăm aici — o mică zonă de aterizare luminată — 
şi vă las să vă folosiți propria creativitate ca să ajungeţi acolo unde 
trebuie să fiți. Amintiţi-vă să observați împrejurimile şi inamicul; 
fiți atenți la noi toți. 

Sau măcar la unii dintre noi, îi transmise Pauling în particular 
lui Jared. 

Apoi simţiră amîndoi valul senzual al integrării, hiper- 
conştiinţa de a avea atît de multe puncte de vedere suprapuse 
într-unul singur. Jared se luptă să-şi stăpînească un icnet. 

Nu te excita, spuse Harvey, şi urmară cîteva impulsuri de 
amuzament în pluton. Jared le ignoră şi absorbi complexul 
emoțional şi informațional oferit de partenerii de pluton; încre- 
derea în capacitatea lor de a-i înfrunta pe rraey; un substrat 
de planuri preliminare pentru traseele pînă la destinațiile 

misiunilor lor; o emoție încordată şi subtilă a aşteptării care 
părea să aibă prea puţin de-a face cu lupta care urma; şi senti- 
mentul comun împărtăşit că grija pentru păstrarea intactă a 
structurilor n-avea nici un rost, din moment ce coloniştii erau 
aproape sigur deja morți. 


x 


În spatele tău! o auzi Jared pe Sarah Pauling, iar el şi Jane 
Sagan se întoarseră şi traseră chiar în timp ce primeau, din 
punctul de vedere îndepărtat al lui Pauling, imaginea şi datele 
despre trei soldaţi rraey mişcîndu-se fără zgomot, dar nu 
invizibili, în jurul unei clădiri multifuncţionale pentru a-i 
prinde în capcană pe cei doi. Cei trei rraey ieşiră sub o grin- 
dină de gloanţe venită dinspre Jared şi Sagan; unul se prăbuşi 
mort, în timp ce ceilalți doi se despărţiră şi fugiră în direcţii 
diferite. 

Jared şi Sagan sondară rapid punctele de vedere ale celor- 
lalți membri ai plutonului ca să vadă cine i-ar putea intercepta 
pe unul sau pe amîndoi soldaţii fugari. Toţi ceilalți erau 
preocupaţi, inclusiv Pauling, care se întorsese la sarcina ei 
principală de a scoate din ascunziş un trăgător rraey de la 
marginea aşezării de pe Gettysburg. Sagan oftă sonor. 

Ia-l pe ăla, zise ea, pornind după al doilea. Încearcă să nu te 
laşi omorît. 

Jared se luă după soldatul rraey, care-şi folosea picioarele 
puternice, ca de pasăre, ca să ia un avans considerabil. În timp 
ce Jared alerga să-l prindă din urmă, rraey-ul se răsuci şi trase 
cu violenţă în el cu o singură mînă pe armă; şocul zbură arma 
din mîna soldatului rraey. Gloanţele împroşcară pămînt direct 
în faţa lui Jared, care coti ca să se adăpostească, în timp ce 
arma inamică zăngăni pe sol. Rraey-ul continuă să alerge fără 
să-şi recupereze arma şi dispăru în garajul comun al coloniei. 

Mi-ar prinde bine o mînă de ajutor, transmise Jared din pragul 
garajului. 

Suntem cîțiva, răspunse Harvey de undeva. Nenorociţii ăştia 
ne depăşesc cel puțin de două ori. 

Jared intră în garaj pe poartă. O privire rapidă îi arătă că 
singura altă cale de ieşire era o uşă pe acelaşi perete ca şi 
poarta, şi una dintr-o serie de ferestre proiectate să aerisească 
garajul. Ferestrele erau înalte şi mici; părea puţin probabil ca 
fugarul rraey să fi trecut prin ele. Se afla încă undeva în garaj. 
Jared se deplasă într-o parte şi începu o căutare metodică a 
atelierului. 

Un pumnal zbură de după o prelată de pe un raft jos şi îl 
lovi pe Jared în gambă. Ţesătura nanobotică a salopetei militare 
înțepeni în locul în care o atinse lama cuţitului. Jared nu se 
alese nici măcar cu o zgîrietură. Dar propria lui mişcare de 
surpriză îl dezechilibră; se întinse pe podea, cu glezna răsucită 
şi carabina căzîndu-i cu zgomot din mînă. Soldatul rraey se 
tîrî afară din ascunzătoare înainte ca Jared să ajungă la armă, 
se aruncă peste Jared şi împinse arma cu pumnul care ţinea 
încă pumnalul. Carabina alunecă departe de mîna lui, iar 
rraey-ul îl înjunghie pe Jared în faţă, făcîndu-i o tăietură largă 
în obraz şi vărsînd SmartBlood. Jared ţipă; rraey-ul cobori de 
pe el şi se îndreptă spre ME. 

Cînd Jared se întoarse, soldatul rraey avea carabina aţintită 
spre el, cu degetele lungi fixate stîngaci, dar solid, pe pat şi 
pe trăgaci. Jared încremeni. Rraey-ul croncăni ceva şi apăsă 
pe trăgaci. 

Nimic. Jared îşi aduse aminte că MF-ul era conectat la 
BrainPal-ul său; n-ar fi tras pentru un non-uman. Surîse uşu- 
rat; rraey-ul cârîi din noi şi-l izbi cu putere pe Jared în față cu 
arma, sfişiindu-i obrazul pe care-l tăiase deja. Jared strigă şi 
se dădu înapoi de durere. Rraey-ul aruncă puşca pe un raft 
înalt, unde nu ajungea nici unul dintre ei. Întinse mîna spre o 
masă, apucă un levier pentru cauciucuri şi se apropie de Jared, 
legănîndu-l răutăcios. 

Jared blocă legănarea cu braţul; salopeta se întări din nou, 
dar durerea îi făcu braţul să tresară. La următoarea legănare, 
întinse mîna să apuce levierul, dar aprecie greşit viteza cu 
care se apropie; vergeaua îi cobori cu putere peste degete, 
frîngîndu-i oasele inelarului şi mijlociului de la mîna dreaptă 
şi împingîndu-i braţul în jos. Rraey-ul mişcă fierul într-o parte 


BRIGĂZILE FANTOMĂ / 129 


şi-l pocni pe Jared cu el în cap; acesta căzu în genunchi, amețit, 
sucindu-şi iarăşi glezna pe care căzuse mai devreme. Jared 
întinse năucit mîna stîngă, după cuțitul de luptă; soldatul 
rraey îl lovi cu piciorul în mînă, cu putere, făcînd pumnalul 
să-i zboare din mînă. O a doua izbitură rapidă cu piciorul îl 
nimeri pe Jared în bărbie, făcîndu-l să-şi muşte limba, iar 
SmartBlood-ul să-i ţişnească în gură şi peste dinţi. Rraey-ul îl 
împinse, îşi scoase cuțitul şi se aplecă să-i taie gâtul lui Jared. 
Mintea lui Jared se întoarse brusc la şedinţa de antrenament 
cu Sarah Pauling, cînd îl imobilizase cu cuțitul la gât şi-i spu- 
sese că nu se concentrează. 

Se concentră acum. 

Trase brusc aer în piept şi scuipă un jet de SmartBlood în 
faţa rraey-ului şi pe banda oculară. Creatura se retrase, se feri, 
dîndu-i lui Jared timpul necesar ca să dea instrucțiuni Brain- 
Pal-ului să acţioneze SmartBlood-ul de pe faţa rraey-ului la 
fel cum făcuse cînd fusese înghiţit de insecta sugătoare de 
sînge de pe Phoenix: să-l aprindă. 

Rraey-ul ţipă cînd SmartBlood-ul începu să-i ardă pe chip 
şi pe banda oculară, lăsînd să-i scape cuțitul, în timp ce-şi 
încleştă mîinile pe față. Jared apucă pumnalul şi-l înfipse într-o 
parte a capului rraey-ului. Acesta scoase un cloncănit brusc 
de surpriză şi apoi căzu pe spate, dezarticulat. Jared îi urmă 
exemplul, zăcînd în tăcere, nefăcînd nimic în afară de a-şi 
odihni ochii şi de a deveni din ce în ce mai conştient de mirosul 
greu, înțepător al rraey-ului fumegînd. 

Scoală-te, îi spuse cineva după un oarecare timp, şi-l îm- 
punse cu tocul ghetei. Jared clipi şi se uită în sus. 

Era Sagan. 

Hai, Dirac. l-am ras pe toți. Poți ieşi acum. 

Mă doare, gemu Jared. 

La naiba, Dirac, exclamă Sagan. Mă doare numai cînd mă uit 
la tine. 

Făcu semn spre rraey. 

Data viitoare, multumeşte-te să împuşti chestia asta nenorocită. 

O să țin minte. 

Pentru că veni vorba, adăugă Sagan, unde ţi-e carabina? 

Jared ridică ochii spre raftul înalt pe care o aruncase rraey-ul. 

Cred că am nevoie de o scară, spuse el. 

Ai nevoie de copci, zise Sagan. Obrazul tău e pe cale să cadă. 

Locotenente, interveni Julie Einstein. O să vrei să vii încoace. 
I-am găsit pe colonişti. 

Sunt în viață cu toții? întrebă Sagan. 

Doamne, nu! exclamă Eistein, şi, prin integrare, atît Sagan, 
cît şi Jared o simţiră cutremurîndu-se. 

Unde eşti? întrebă Sagan. 

Hmm... Poate că ar trebui să vii să vezi... 

Un minut mai tîrziu, Sagan şi Jared ajunseră la abatorul 
coloniei. 

Rraey nenorociți! exclamă Sagan cînd se apropiară. 

Se întoarse spre Einstein, care o aştepta afară. 

Sunt înăuntru? 

Sunt înăuntru..., răspunse Einstein. În camera frigorifică din 
spate. 

Toți? 

Aşa cred. E greu de spus, răspunse Einstein. În cea mai mare 
parte sunt în bucăți. 

Camera frigorifică era îndesată cu carne. 

Soldații forțelor speciale rămaseră cu gura căscată la torsu- 
rile jupuite din cîrlige. Butoiaşele de dedesubtul cîrligelor 
erau umplute cu măruntaie. Membre în diferite stadii de 
prelucrare zăceau în grămezi pe mese. Pe o masă separată se 
afla o colecție de capete, cranii tăiate cu fierăstrăul pentru a 
extrage creierii. Capete aruncate umpleau un alt butoi, lîngă 
masă. 

O grămadă mai mică de corpuri neprelucrate era adunată 
sub o prelată. Jared se duse s-o dea la o parte. Dedesubt se 
aflau copii. 

Dumnezeule, zise Sagan. 

Se întoarse spre Einstein. 

Trimite pe cineva la birourile administrației coloniei. Scoate toate 
dosarele medicale şi genetice pe care le poți găsi, şi fotografii ale 
coloniştilor. O să avem nevoie de ele ca să identificăm oamenii. Apoi 
pune doi inşi să caute prin lăzile de gunoi. 

Ce căutăm? întrebă Eistein. 

Rămăşițe, răspunse Sagan. Pe toți cei pe care rraey-ii i-au 
mîncat deja. 

Jared o auzi pe Sagan dînd ordinele cu un bizâit în cap. Se 
lăsă pe vine şi se uită, încremenit, la grămada de trupuri mici. 
În vîrf zăcea corpul unei fetițe, cu trăsăturile de spiriduş tăcute, 
destinse şi frumoase. Întinse mîna şi atinse obrazul fetiţei. Era 
rece ca gheața. 

Inexplicabil, Jared simţi o săgeată ascuţită de durere. În- 
toarse capul cu un suspin de greață. 

Daniel Harvey, care găsise camera frigorifică împreună cu 
Eistein, veni în picioare lîngă Jared. 

Prima oară, spuse el. 

Jared ridică privirea. 

Ce? 

Harvey făcu semn din cap către corpuri. 

E prima oară cînd vezi copii. Am dreptate? 

Da, răspunse Jared. 

Aşa ni se întîmplă nouă, continuă Harvey. Prima oară cînd 
vedem colonişti, sunt morți. Prima oară cînd vedem copii, sunt 
morți. Prima oară cînd vedem o creatură inteligentă care nu e umană, 
e moartă sau încearcă să ne omoare, aşa că trebuie s-o omorîm noi. 
Atunci este moartă. Au trecut luni de zile pînă să văd un colonist 
viu. N-am văzut niciodată un copil viu... 

Jared se întoarse spre grămadă. 

Ce vîrstă are asta? întrebă. 

Rahat, nu ştiu, răspunse Harvey, dar se uită oricum. Aş zice 
că trei sau patru ani. Cinci, cel mult. Şi ştii ce-i nostim? Era mai în 
vîrstă decît noi doi la un loc. Mai în vîrstă decît noi doi la un loc 
de două ori. E un univers futut, amice... 

Harvey se îndepărtă. Jared se uită fix la fetiță încă un minut, 
apoi o acoperi pe ea şi grămada cu prelata. Se duse s-o caute 
pe Sagan, pe care-o găsi lîngă clădirea administraţiei coloniei. 

Dirac, îl întrebă în timp ce se apropia, ce crezi despre prima 
noastră misiune? 

Cred că e de-a dreptul îngrozitoare, răspunse Jared. 

Aşa e. 

— Ştii de ce suntem aici? De ce-am venit la o aşezare de 
sălbatici? 

Jared avu nevoie de o secundă să-şi dea seama că ea rostise 
cuvintele cu voce tare. 

— Nu, răspunse el la fel. 

— Pentru că şeful acestei aşezări e fiul secretarului de stat 
al Uniunii Coloniale, explică ea. Nenorocitul de idiot voia să-i 
dovedească mamei lui că regulamentele Uniunii Coloniale 
împotriva aşezărilor sălbatice sunt o ofensă la adresa drep- 
turilor civile. 

— Şi sunt? 

Sagan se uită pieziş la Jared. 

— De ce întrebi? 

— Sunt doar curios, răspunse Jared. 

— Poate că sunt, poate că nu sunt, zise Sagan. Dar oricum 
ar fi, ultimul loc unde să dovedeşti o asemenea idee ar fi pla- 
neta asta. Este revendicată de rraey de ani de zile, chiar dacă 
nu au o aşezare pe ea. Bănuiesc că găoaza s-a gîndit că, din 
cauză că UC i-a bătut pe rraey în ultimul război, poate că or 
să treacă cu vederea, de teama represaliilor. Apoi, acum zece 
zile, satelitul spion pe care l-am lansat deasupra planetei a 
fost doborît din cer de crucișătorul ăla pe care l-am ras. Am 
făcut întîi o poză crucişătorului. Şi iată-ne pe noi aici. 

— E o adevărată belea, comentă Jared. 

Sagan rise cu tristețe. 

— Acum trebuie să mă duc înapoi în blestemata aia de 
cameră frigorifică şi să testez cadavrele pînă cînd îl găsesc pe 
fiul secretarului. Apoi voi avea plăcerea de a o anunţa că rraey 
i-au ciopîrțit fiul şi familia lui pentru mîncare. 

— Familia lui? întrebă Jared. 

— Soţia, zise Sagan, şi o fiică. În vîrstă de patru ani. 

Jared avu un frison violent, gîndindu-se la fetița din 
grămadă. Sagan îl privi cu atenţie. 

— Te simți bine? întrebă. 

— Da, răspunse Jared. Doar că pare o asemenea irosire... 

— Soţia şi copilul sunt o irosire, fu de acord Sagan. Neno- 
rocitul cretin care le-a adus aici a primit ce-a meritat. 

Jared se cutremură din nou. 

— Dacă aşa zici tu... 

— Aşa zic eu. Acum, hai. E vremea să identificăm coloniştii, 
sau ce-a mai rămas din ei. 


Ei bine, îi spuse Sarah Pauling lui Jared cînd ieşi din infir- 
meria de pe Uliul. Sigur nu-o iei pe calea cea mai uşoară. 

Întinse mîna şi-i atinse obrazul pe crestătura care rămăsese, 
în ciuda nano-copcilor. 

Încă poți să vezi unde te-ai tăiat. 

Nu doare, zise Jared. Ceea ce nu pot spune despre gleznă şi 
despre mînă. Glezna n-a fost ruptă, dar degetele or să aibă nevoie de 
cîteva zile ca să se vindece complet. 

Mai bine decît să fii mort, 

Adevărat, recunoscu Jared. 

Şi i-ai învățat pe toți o nouă şmecherie. Lucruri pe care nu ştiai 
că le poți face cu SmartBlood-ul. Acum îți zic Jared Arzătorul. 

Toată lumea ştie că poți face SmartBlood-ul să se aprindă, spuse 
Jared. Am văzut oameni folosindu-l tot timpul ca să prăjească 
gîndaci pe Phoenix. 

Da, toată lumea îl foloseşte ca să afume gîndaci mititei, zise 
Pauling. Dar e nevoie de un anumit soi de minte ca să te gîndeşti 
să-l foloseşti la afumat gîndacii cei mari. 

Nu m-am prea gîndit la asta. Numai că voiam să mor. 

Amuzant lucru cum voința trezeşte creativitatea în cineva, 
comentă Pauling. 

Amuzant cum te face să te concentrezi, adăugă Jared. Mi-am 
amintit cum mi-ai spus că trebuie să mai lucrez la asta. Cred că s-ar 
putea să-mi fi salvat viața. 

Bine. Încearcă să-mi întorci cîndva favoarea. 

Jared se opri din mers pentru o clipă. 

Ce-i? întrebă Pauling. 

Simti asta? întrebă el. 

Ce să simt? 

Chiar simt că aş vrea să fac sex. 

Ei bine, Jared, observă Pauling, să te opreşti brusc pe un hol 
nu e felul obişnuit de a vrea să faci sex. 

Pauling, Dirac, îi chemă Alex Roentgen. Sala de recreere. 
Acum. E vremea pentru o mică sărbătorire după bătălie. 

Oo! O sărbătoare! Poate o să avem prăjituri şi înghețată! 

Nu erau nici prăjituri, nici îngheţată. Era o orgie. Toţi mem- 
brii plutonului numărul 2 erau acolo, în afară de unul, în 
diferite stadii de dezbrăcare. Cupluri şi trio-uri zăceau pe 
canapele şi pe perne, sărutîndu-se şi lipindu-se unii de alții. 

Asta e o sărbătoare după bătălie? întrebă Pauling. 

Sărbătoarea după bătălie, preciză Alex Roentgen. După fiecare 
bătălie facem asta. 

De ce? întrebă Jared. 

Alex Roentgen făcu ochii mari, nevenindu-i să creadă. 

Chiar ai nevoie de un motiv ca să faci o orgie? 

Jared începu să răspundă, dar Roentgen ridică mîna. 

Unu, pentru că am trecut prin valea umbrei morții şi am ajuns 
cu bine în partea cealaltă. Şi nu există o cale mai bună de a te simți 
viu decît asta. lar după rahatul pe care l-am văzut azi, trebuie să ne 
eliberăm mintea de asta cît mai repede. Doi, pentru că oricît de 
grozav e sexul, e chiar mai bine cînd toți cei cu care eşti integrat îl 
fac în acelaşi timp. 

Aşadar, asta înseamnă că n-o să ne deconectăm din integrare? 
întrebă Pauling. 

O spuse pe un ton de tachinare, dar Jared simţi uşorul iz 
de nelinişte în întrebare. 

Nu, răspunse Roentgen cu blindeţe. Acum eşti una dintre 
noi. Şi nu-i doar sex. Este o expresie mai adîncă a comuniunii şi 
încrederii. Un alt nivel de integrare. 

Asta-mi sună suspect de mult a aiureli, replică Pauling, zîm- 
bind. 

Roentgen trimise un impuls de amuzament. 

Păi, ştii, n-o să neg că e vorba şi de sex pur, dar o să vezi. 

Îi întinse o mînă lui Pauling. 

Încercăm? 

Pauling se uită la Jared, clipi şi-l luă pe Roentgen de mînă. 

Cum să nu! 

Jared îi urmări îndepărtîndu-se, apoi simţi o împunsătură 
în umăr. Se întoarse. Julie Eistein, goală şi vioaie, se afla acolo. 
Am venit să testez teoria că eşti arzător, Jared, îi spuse ea. 


După un timp nedefinit, Pauling găsi drumul înapoi spre 
Jared şi se întinse lîngă el. 

A fost o seară interesantă, remarcă ea. 

Poţi să pui problema şi aşa, răspunse Jared. 

Afirmația lui Roentgen că sexul era diferit cînd toţi cei cu 
care eşti integrat sunt implicaţi se dovedise mai curînd o sub- 
apreciere dramatică. Toţi, mai puţin unul, se corectă Jared. 

Mă întreb de ce n-a fost aici şi Sagan. 

Alex a spus că obişnuia să participe şi ea, dar acum n-o mai face, 
îi explică Pauling. S-a oprit după o bătălie în care aproape că a fost 
ucisă. Asta s-a întîmplat acum vreo doi ani. Alex mai zice că 
participarea e strict opțională; nimeni nu-i poartă pică pentru asta. 

La numele de „Alex”, Jared simţi un ghimpe ascuţit; îi 
zărise pe Roentgen şi pe Pauling împreună mai devreme, în 
timp ce Einstein era cu el. 

Asta ar fi o explicație, comentă Jared stîngaci. 

Pauling se ridică pe un braț. 

Te-ai simțit bine? Cu asta? 

Ştii că da, răspunse Jared. 

Ştiu, zise Pauling. Te-am simțit în capul meu. 

Da. 

Şi totuşi, nu pari cu totul fericit, observă Pauling. 

Jared ridică din umeri. 

N-aş putea să-ți spun de ce. 

Pauling se întinse spre el, îl sărută uşor. 

Eşti drăguţ cînd eşti gelos, 

Nu vreau să fiu gelos. 

Nimeni nu vrea să fie gelos, cred eu. 

Îmi pare rău, spuse Jared. 

Să nu-ți pară, zise Pauling. Sunt fericită că am fost integrați. 
Sunt încîntată să fac parte din plutonul ăsta. Şi asta este foarte 

distractiv. Dar tu eşti special pentru mine, Jared, şi ai fost întot- 
deauna. Eşti preaiubitul meu. 
Preniubitul, încuviinţă Jared. Mereu. 
Pauling, zimbi larg. 
Mă bucur că am stabilit asta, spuse ea şi se întinse în jos. 
Acum... E timpul să beneficiez de privilegiile mele de preaiubită. 


ŞAPTE 


Treizeci de kilometri, anunţă Jane Sagan. Toată lumea coboară 
din „autobuz”. 

Soldaţii plutonului numărul 2 ieşiră din transportorul de 
trupe şi căzură, prin cerul nopții, deasupra oraşului Dirluew, 
capitala naţiunii eneshane. Dedesubtul lor, exploziile îm- 
pestrițau cerul; nu erupțiile violente, care-ar fi putut sfărima 
transportorul şi care-ar fi indicat apărarea antiaeriană, ci 
fulgerele frumoase, multicolore, însemnînd focuri de artificii. 
Era ultima seară de Chafalan, sărbătoarea eneshană a renaşterii 
şi a reînnoirii. Eneshanii de pe toată planeta dăduseră buzna 
pe străzi, petrecînd şi dîndu-se în spectacol într-un fel potrivit 
cu ora din locul unde se aflau, cei mai mulţi dintre ei, într-o 
stare echivalentă cu beţia uşoară şi excitația. 

Dirluew era deosebit de zgomotos cu ocazia acestui Chafa- 
lan. Pe lîngă festivitățile obişnuite, sărbătoatea din acest an 
includea şi Consacrarea Moştenitoarei, în care Fhileb Ser, 
matriarha eneshană, o proclama în mod oficial pe fiica ei, Vyut 
Ser, drept viitoare conducătoare a eneshanilor. Pentru a celebra 
consacrarea, Fhileb Ser oferise o mostră din lăptişorul de matcă 
cu care-o hrănea pe Vyut Ser şi permisese producerea în masă 
a unei versiuni sintetice, în formă diluată, care să fie pusă în 
mici ulcioare şi oferită cetățenilor din Dirluew în ultima noapte 
de Chafalan. 

În forma ei naturală, şi dată ca aliment unui eneshan pre- 
metamorfic, lăptişorul de matcă provoca schimbări profunde 
de dezvoltare, care aveau ca rezultat avantaje fizice şi psihice 
evidente odată ce eneshanii ajungeau la forma adultă. În forma 
diluată şi sintetizată, lăptişorul de matcă provoca eneshanilor 

adulţi o euforie cu adevărat minunată, asemănătoare celei 
date de halucinogene. Cei mai mulți dintre cetățenii din 
Dirluew îşi consumaseră lăptişorul înainte de spectacolul de 
artificii şi lumini din oraş, iar acum stăteau în grădinile lor 
particulare şi în parcurile publice, pocnind din mandibule în 
echivalentul eneshan al interjecţiilor ooh şi aah, în timp ce 
aspectul strălucitor şi exploziv al focurilor de artificii se 
extindea încet, pe cale farmaceutică, în întreg spectrul senzorial 
eneshan. 

Treizeci de kilometri mai sus (şi coborînd rapid), Jared nu-i 
vedea şi nu-i auzea pe eneshanii amețiţi; focurile de artificii 
de dedesubt erau sclipitoare, dar îndepărtate, iar sunetul 
exploziilor se pierdea în depărtare şi în stratosfera eneshană 
rarefiată. Percepția lui Jared era ocupată cu alte lucruri, însem- 
nînd amplasarea colegilor din detaşament, viteza de coborîre 
şi manevrele necesare pentru a se asigura că se va afla atît 
acolo unde trebuia să fie la aterizare, cât şi la adăpost atunci 
cînd anumite evenimente se vor petrece, într-un viitor nu prea 
îndepărtat. 

Găsirea camarazilor era sarcina cea mai uşoară. Fiecare 
membru al plutonului numărul 2 era complet camuflat, în 
spectrul vizibil şi în cea mai mare parte a spectrului electro- 
magnetic, de către salopetele şi învelişurile pentru echipament 
nanobiotice de tip corp negru, cu excepția unui mic dispozitiv 
de emisie-recepţie cu fascicul îngust pe care-l purta fiecare 
membru al plutonului. Acestea sondau poziţia altor soldați 
înainte de salt şi continuau să facă acest lucru în mod repetat 
din acel moment, la intervale de microsecunde. Jared ştia că 
Sarah Pauling se afla la patruzeci de metri în faţă şi spre 
tribord, Daniel Harvey la şaizeci de metri dedesubt, iar Jane 
Sagan la două sute de metri deasupra, fiind ultima care ieşise 
din transportorul lor. Prima oară cînd Jared participase la un 
salt de la mare altitudine pe timp de noapte, nu cu mult timp 
după Gettysburg, reuşise să piardă semnalul cu fascicul îngust 
şi aterizase la cîțiva kilometri depărtare de detaşament, 
dezorientat şi singur. Zeflemeaua de care avusese parte pentru 
asta nu se mai termina... 

Destinația finală a lui Jared se afla acum la mai puţin de 
douăzeci şi cinci de kilometri dedesubtul lui, scoasă în evi- 
denţă de BrainPal, care îi oferea şi o traiectorie de coborîre 
calculată pentru a-l duce acolo unde trebuia să ajungă. Tra- 
iectoria era actualizată din mers, pe măsură ce BrainPal-ul lua 
în considerare rafalele de vînt şi alte fenomene atmosferice; 
urmărea de asemenea în jur, cu grijă, trei coloane virtuale 
strîns grupate, suprapuse pe imaginea din mintea lui Jared. 
Aceste coloane coborau din cer şi se terminau în trei zone ale 
unei singure clădiri: palatul matriarhei, care servea atît ca 
reşedinţă a lui Fhileb Ser şi curţii sale, cât şi ca sediu oficial al 
guvernului. 

Ce reprezentau aceste coloane deveni vizibil atunci cînd 
Jared şi plutonul 2 coboriseră la mai puţin de patru kilometri 
şi pe cer apărură trei fascicule de particule, lansate spre sol 
de pe sateliții pe care Forţele Speciale îi plasaseră pe orbită 
joasă, deasupra planetei Enesha. Un fascicul era estompat, 
unul lumina violent, iar al treilea era cel mai stins dintre toate 
şi avea un pîlpîit ciudat. Cetăţenii din Dirluew uguiră văzînd 
coloanele şi auzind zidul răsunător de tunete care le însoţiră 
apariţia. În starea lor de luciditate în acelaşi timp intensificată 
şi diminuată, crezură că fasciculele făceau parte din spectacolul 
de lumini al oraşului. Numai invadatorii şi adevărații coordo- 
natori ai spectacolului de lumini din Dirluew ştiură de la 
început că era altceva. 

Sateliții producători de fluxuri de particule nu erau ceva 
ce rețeaua de apărare planetară eneshană ar fi omis să observe; 
rețelele de apărare planetară exact pentru asta erau făcute: să 
observe armele inamice. În acest caz special totuşi, sateliții 
erau bine deghizați sub aparenţa a trei remorchere de reparații. 
Aceste remorchere fuseseră plantate cu luni mai devreme — 
nu cu mult timp după incidentul de la Gettysburg — drept 
parte a serviciului de rutină al flotei pentru docurile diplo- 
matice ale Uniunii Coloniale, de la una dintre cele trei stații 
spaţiale importante din jurul planetei Enesha. De fapt, func- 
ţionau perfect ca remorchere. Motoarele lor destul de neobiş- 
nuit modificate nu erau vizibile din exterior sau la verificările 

sistemelor interne, în ultimul caz datorită schimbărilor ingeni- 
oase de software care ascundeau capacitățile motoarelor față 
de oricine altcineva, în afară de cei mai hotărîți investigatori. 

Cele trei remorchere fuseseră însărcinate să tragă Uliul 
după ce nava apăruse în spaţiul eneshan şi ceruse permisiunea 
să repare pagubele la carcasă şi la diversele sisteme, ca urmare 
a unui conflict recent cu un crucişător rraey. Uliul cîştigase 
lupta, dar fusese nevoită să se retragă înainte ca stricăciunile 
să poată fi complet reparate (Uliul căutase o luptă cu una dintre 
coloniile rraey mai puţin bine apărate, unde puterea militară 
era suficientă ca să respingă un singur aparat al Forţelor 
Speciale, dar nu să-l și distrugă în întregime). Comandantul 
Uliului invitase militarii eneshani să facă o inspecţie de rutină, 
însă oferta, aşa cum era de aşteptat, fusese refuzată de către 
aceştia, care confirmaseră deja povestea Uliului prin canalele 
neoficiale de informaţii deschise cu rraey. Uliul ceruse de ase- 
menea (şi primise) permisiunea ca membri ai echipajului său 
să aibă parte de o permisie la Tresh, o stațiune rezervată diplo- 
maţilor şi personalului Uniunii Coloniale, aflați la post pe 
Enesha. Tresh se afla la sud-est de Dirluew, care, la rîndul lui, 
era puțin mai la nord de traseul de zbor anunţat pentru 
transportorul de trupe încărcat cu membrii „în vacanţă” ai 
plutonului numărul 2, numărînd două detaşamente. 

Cînd transportorul trecu prin apropiere de Dirluew, raportă 
o turbulență atmosferică şi schimbă cursul spre nord pentru 
a evita schimbarea de direcție a vîntului, pătrunzînd pentru 
scurtă vreme la marginea zonei interzise pentru zboruri din 
spaţiul aerian al oraşului Dirluew. Comandamentul eneshan 
al transporturilor observă corecţia, dar ceru transportorului 
să revină la planul de zbor precedent de îndată ce trecea de 
turbulență. Transportorul făcu acest lucru după cîteva minute, 
cu încărcătura mai uşoară cu două detaşamente. 

Era interesant ce puteai face atunci cînd duşmanul îţi era 
în mod oficial aliat. Şi nu era la curent cu faptul că ştiai că îţi 
este duşman... 

Fluxurile de particule se declanşară în fața remorcherelor 
repartizate Uliului şi loviră palatul matriarhei. Primul, de 

departe cel mai puternic dintre fascicule, pătrunse prin şase 
niveluri ale palatului pînă în măruntaiele clădirii pentru a 
vaporiza generatorul de rezervă al palatului şi, la douăzeci 
de metri dedesubtul acestuia, linia electrică principală. În- 
treruperea liniei principale comută sistemele electrice ale 
palatului pe generatorul de rezervă, distrus cu cîteva milise- 
cunde mai devreme. În absenţa energiei de rezervă centrali- 
zate, diferitele generatoare locale se treziră la viaţă şi încuiară 
palatul printr-un sistem de uşi de siguranţă. Proiectanţii 
sistemelor electrice şi de securitate ale palatului socotiseră că 
dacă atît linia principală de energie cât şi generatorul de 
rezervă erau doborite, probabil că întregul palat se afla sub 
atac. Acest lucru era corect pînă acum; ceea ce nu aşteptaseră 
proiectanţii sau nu intenționaseră era ca sistemul descentra- 
lizat de rezerve locale să facă parte integrantă din planurile 
atacatorului. 

Acest fascicul provocă relativ puţine pagube secundare; 
energia lui era reglată în mod special să rămînă restrînsă în 
circumferința proprie şi să foreze adînc în solul eneshan. 
Gaura rezultată avea mai mult de şaptezeci de metri adîncime, 
înainte ca sfărtmăturile stîrnite de acţiunea fasciculului (şi o 
parte din molozul provenind de la şase dintre nivelurile pa- 
latului) să umple fundul gropii pînă la cîțiva metri de su- 
prafaţă. 

A doua rază străpunse aripa administrativă a palatului. 
Spre deosebire de prima, aceasta era reglată la diametru mare 
şi prevăzută să emane o cantitate însemnată de căldură rezi- 
duală. Aripa administrativă se umflă şi se încinse atunci cînd 
lovi fasciculul. Aerul supraîncălzit mătură birourile, aruncînd 
în aer uşile şi ferestrele largi şi incendiind tot ceea ce se afla 
înăuntru şi avea o temperatură de ardere mai mică de 932 de 
grade. Mai mult de treizeci şi cinci de lucrători guvernamintali 
eneshani din schimbul de noapte, gărzi militare şi portari fură 
ucişi, fierbînd instantaneu în carapacele lor. Biroul privat al 
matriarhei şi totul dinăuntru, aflat în centrul concentrat al 
fasciculului, se transformară în cenuşă doar cu o fracțiune de 
secundă înainte ca furtuna de flăcări pe care o creaseră căldura 

şi energia razei să risipească această cenuşă în toate colțurile 
aripii care se demola rapid. 

A doua rază era de departe cea mai distrugătoare, dar și 
cea mai puțin critică dintre cele trei. Forţele Speciale nu aveau 
intenția şi nu se aşteptau, cu siguranţă, s-o asasineze pe matri- 
arhă în biroul ei personal; aceasta se afla rareori înăuntru pe 
timpul serii şi cu nici un chip n-ar fi fost acolo în noaptea res- 
pectivă, cînd îşi îndeplinea îndatoririle publice, drept parte a 
festivităților de Chafalan. De fapt, era în cu totul altă parte a 
oraşului Dirluew. Dar Forţele Speciale voiau ca faptele să arate 
ca un atentat stîngaci la viața matriarhei, astfel încît aceasta — 
şi divizia ei imensă şi formidabilă de securitate — să fie ținută 
departe de palat, în timp ce plutonul 2 îşi realiza adevăratul 
ţel. 

Al treilea fascicul avea puterea cea mai mică dintre toate 
şi pîlpîia în timp ce lovea chirurgical în acoperişul palatului, 
ca un medic cauterizînd şi înlăturînd pielea strat cu strat. 
Scopul acestei raze nu era teroarea sau distrugerea totală, ci 
tăierea unei căi directe către o încăpere a palatului în care 
locuia țelul plutonului 2, pîrghia care, se spera, avea să ser- 
vească la smulgerea eneshanilor din planul lor tripartit de a 
ataca omenirea. 


Şi acum, pe cine-o să răpim? întrebă Daniel Harvey. 

O s-o răpim pe Vyut Ser, răspunse Jane Sagan. Moştenitoarea 
tronului eneshan. 

Daniel Harvey aruncă o privire absolut uluită, iar Jared 
îşi aduse aminte de ce soldații Forţelor Speciale, în ciuda inte- 
grării, se mai osteneau să se întîlnească fizic pentru instruc- 
ţiuni: pînă la urmă, nimic nu întrecea cu adevărat limbajul 
trupului. 

Sagan transmise raportul de informații în legătură cu mi- 
siunea şi specificaţiile acesteia, dar Harvey trimise din nou 
un impuls, înainte ca informaţia să se poată desfăşura complet. 

De cînd ne ocupăm cu răpirile? întrebă el. Asta-i o chestie nouă. 

Am mai executat răpiri şi altă dată, replică Sagan. Nu-i nimic 
nou. 

Am răpit adulţi, insistă Harvey. Şi, în general, au fost oameni 
care ne voiau răul. Răpirea asta se referă de fapt la un copil. 

E mai curînd o larvă, preciză Alex Roentgen, care desfăşurase 
pînă acum instrucțiunile misiunii şi începuse să le parcurgă. 

Nu contează, continuă Harvey. Larvă, pui, copil. Ideea este că 
o să folosim un tînăr nevinovat ca monedă de schimb. Am dreptate? 
Şi e prima oară cînd facem asta. E o josnicie. 

Asta vine din partea tipului căruia de obicei trebuie să i se spună 
să nu arunce rahatul în aer, comentă Roentgen. 

Harvey aruncă o privire spre Roentgen. 

Aşa e. De obicei sînt tipul căruia trebuie să-i spuneți să nu arunc 
rahatul în aer. Şi vă zic că misiunea asta pute. Ce naiba e în neregulă 
cu voi? 

Duşmanii noştri n-au aceleaşi standarde înalte ca tine, Harvey, 
interveni Julie Einstein, şi transmise o imagine a grămezii de 
cadavre de copii de pe Gettysburg. 

Jared se cutremură din nou. 

Asta înseamnă că trebuie să avem aceleaşi standarde joase ca şi 
ei? argumentă Harvey. 

Uite, zise Sagan. Asta nu-i ceva ce se poate pune la vot. Oamenii 
de la informații mi-au spus că rraey, eneshanii şi obinii sînt aproape 
de o extindere puternică în spațiul nostru. I-am hărțuit pe rraey şi 
pe obini pe la frontiere, dar n-am reuşit să facem nici o mişcare îm- 
potriva eneshanilor din cauză că lucrăm încă sub influenţa ficţiunii 
politicoase că ar fi aliaţii noştri. Asta le-a oferit timp pentru a se 
pregăti şi, în ciuda tuturor dezinformărilor pe care le-am lăsat să 
ajungă la ei, încă ştiu prea multe despre unde se află punctele noastre 
slabe. Avem informaţii solide care afirmă că eneshanii sînt pregătiți 
pentru orice plan de atac. Dacă pornim deschis împotriva lor, toate 
cele trei rase ne vor sări la gît, şi nu avem resursele necesare ca să 
luptăm cu toți. Harvey are dreptate: misiunea asta ne duce pe un 
teren nou. Dar nici unul dintre planurile alternative n-ar avea 
acelaşi impact ca ăsta. Nu-i putem înfrînge pe eneshani prin mijloace 
militare. Dar îi putem înfrînge psihologic. 

Pînă în acest moment, Jared asimilase întregul raport. 

Nu ne oprim la răpire, îi zise el lui Sagan. 

Nu, răspunse ea. Numai răpirea nu va fi suficientă pentru ca 
matriarha să fie de acord cu termenii noştri. 

Dumnezeule! exclamă Harvey. 

Asimilase în sfîrșit toate instrucțiunile. 

Rahatul ăsta pute! 

E mai bun decît alternativa, susținu Sagan. În afară de cazul 
în care crezi că Uniunea Colonială poate să facă față la trei inamici 
deodată. 

Pot să pun o singură întrebare? continuă Harvey. De ce ne în- 
glodăm în porcăria asta? 

Sîntem Forţele Speciale, replică Sagan. Asta-i soiul de lucruri 
pe care-l facem. 

Prostii! Ai spus-o chiar tu... Noi nu facem aşa ceva. Nimeni 
nu face aşa ceva. Sîntem puşi să intervenim pentru că nimeni altci- 
neva nu vrea s-o facă. 

Harvey îşi roti privirile prin camera de şedinţe. 

Hai, putem să recunoaştem, măcar față de noi înşine, insistă el. 
Cine ştie ce dobitoc adevărat-născut de la informațiile militare a 
născocit planul ăsta şi apoi o adunătură de generali adevărat-născuți 
l-au pecetluit, după care comandanții Fortelor Coloniale de Apărare 
nu mai vor să aibă nimic de-a face cu el. Aşa că noi ne pomenim cu 
el, şi toată lumea crede că n-o să avem nimic împotrivă, pentru că 
sîntem o ceată de ucigaşi amorali în vîrstă de doi ani. Ei bine, eu 
am principii morale, şi ştiu că toți cei din camera asta au. N-aş da 
înapoi de la o luptă directă. Ştiţi cu toții asta. Dar asta nu-i o luptă 
directă. Asta-i un căcat. Un căcat de prima clasă! 

În regulă, e un căcat, zise Sagan. Dar e şi misiunea noastră. 

Să nu-mi ceri mie să fiu cel care fură chestia aia. O să acopăr 
spatele oricui o face, dar asta-i o cupă pe care o să-ți cer s-o treci de 
la mine. 

N-o să-ți cer, răspunse Sagan. O să găsesc pe altcineva în locul 
tău. 

Pe cine o să pui să facă isprava? întrebă Alex Roentgen. 

O s-o fac chiar eu, răspunse Sagan. O să vreau doi voluntari 
să meargă cu mine. 

Am zis deja că o să-ți păzesc spatele, îi aminti Harvey. 


BRIGĂZILE FANTOMĂ / 145 


Am nevoie de cineva care să execute răpirea dacă primesc un 
glonț în cap, Harvey. 

O s-o fac eu, se oferi Sarah Pauling. Totuşi, Harvey are dreptate 
că rahatul ăsta pute. 

Mulţumesc, Pauling, spuse Harvey. 

Cu plăcere, replică Pauling. Să nu te obrăzniceşti! 

Ea e una, zise Sagan. Altcineva? 

Toată lumea din sala de şedinţe se întoarse să se uite la Jared. 

Ce e? întrebă Jared, devenit brusc prudent. 

Nimic, răspunse Julie Einstein. Numai că tu şi Pauling sînteți 
de obicei o pereche nedespărțită. 

Asta nu-i deloc adevărat, protestă Jared. Facem parte din pluton 
deja de şapte luni şi v-am păzit tuturor spatele cînd a fost cazul. 

Nu te aprinde, spuse Einstein. N-a zis nimeni că sînteți căsă- 
toriți. Şi da, ne-ați păzit spatele tuturor. Dar fiecare are tendința să 
formeze o pereche cu o anumită persoană, mai mult decât cu ceilalți. 
Eu fac pereche cu Roentgen. Sagan nu mai scapă de Harvey pentru 
că nimeni altcineva nu vrea să aibă de-a face cu el. Tu faci pereche 
cu Pauling. Asta-i tot. 

Încetează să-l mai tachinezi pe Jared, zise Pauling zîmbind. 
E un tip drăguţ, nu ca voi, degeneraților. 

Sîntem nişte degenerați drăguţi, comentă Roentgen. 

Sau drăguţ degeneraţi, în orice caz, adăugă Einstein. 

Dacă am terminat cu toții cu distracţia, îi întrerupse Sagan, 
încă am nevoie de un al doilea voluntar. 

Dirac, propuse prompt Harvey. 

Încetează, spuse Sagan. 

Nu, zise Jared. O s-o fac. 

Sagan păru gata să protesteze, dar se opri. 

Bine, zise ea, apoi continuă cu instrucțiunile. 

Iar a făcut-o, îi transmise Jared lui Pauling pe un canal privat, 
în timp ce şedinţa continua. Ai văzut, nu? Cum era pe cale să 
zică „nu”... 

Am văzut, răspunse Pauling. Dar n-a zis. Şi la o adică, te-a 
tratat întotdeauna la fel ca pe toți ceilalți. 

Ştiu, încuviinţă Jared. Aş dori doar să ştiu de ce nu pare să-i 
placă de mine. 

Nu prea pare să-i placă de nimeni chiar atât de mult, remarcă 
Pauling. Încetează să mai fii paranoic. Oricum, mie îmi place de 
tine. În afară de cazul în care eşti paranoic. 

O să mă ocup de asta, promise Jared. 

Aşa să faci. Şi mulțumesc pentru că te-ai oferit voluntar. 

Păi, ştii... Dă-i mulțimii ceea ce vrea. 

Pauling chicoti sonor. Sagan o străpunse cu privirea. 

Îmi pare rău, se scuză ea pe un canal comun. 

După cîteva minute, Jared o apelă pe Pauling pe canalul 
privat. 

Chiar crezi că misiunea asta e una de rău augur? 

E o porcărie împuțită, conchise Pauling. 


Fasciculele încetară, iar Jared şi restul plutonului îşi desfă- 
cură parapantele. Nanoboţi încărcați se extinseră în lujere din 
rucsacuri şi formară planoare individuale. Jared, care nu se 
mai afla în cădere liberă, se înclină către palat şi către gaura 
fumegîndă lăsată de cea de-a treia rază — o gaură care ducea 
la camera moştenitoarei. 

Cam de aceeaşi mărime cu bazilica Sfîntul Petru, palatul 
matriarhei nu era un edificiu mic şi, în afară de sala principală, 
unde matriarha adăpostea curtea oficială şi de aripa admi- 
nistrativă, acum sfărîmată, nici unui non-eneshan nu-i era 
permis să intre. Nu existau planuri arhitecturale ale palatului 
în consemnările publice, iar palatul propriu-zis, construit în 
stilul fluid şi natural haotic eneshan care semăna cel mai mult 
cu un şir de muşuroaie de termite, nu făcea mai uşoară desco- 
perirea zonelor sau încăperilor semnificative. Înainte ca planul 
de a o răpi pe moştenitoarea eneshană să fie pus în practică, 
trebuia descoperit unde se afla apartamentul privat al moşte- 
nitoarei. Departamentul de Cercetări Militare considera acest 
lucru o enigmă serioasă, dar una fără prea mult timp la dispo- 
ziție pentru a fi rezolvată. 

Soluţia sa era să gîndească la scară mică; ba chiar să gîn- 
dească unicelular — să se gîndească la C. xavierii, un organism 

procariot eneshan, paralel din punctul de vedere ale evoluției 
cu bacteriile. Aşa cum tulpini de bacterii trăiau în relaţii sim- 
biotice fericite cu fiinţele umane, la fel trăia C. xavierii cu 
eneshanii, în primul rînd intern, dar şi extern. La fel ca mulți 
oameni, nu toți eneshanii erau riguroşi cu privire la obiceiurile 
lor din baie... 

Departamentul de Cercetări Militare desfăcu C. xavierii şi 
o resecvenţionă pentru a crea subspecia C. xavierii movere, care 
era codificată să construiască aparate radio de emisie-recepţie 
de mărimea unei mitocondrii. Aceste maşini organice minus- 
cule înregistrau mişcările gazdelor prin sondarea poziţiei lor 
în raport cu alte C. xavierii movere, găzduite de alți eneshani 
din raza lor de transmisie. Capacitatea de înregistrare a acestor 
dispozitive microscopice era mică — puteau stoca mai puţin 
de o oră de mişcare, dar fiecare diviziune celulară crea o nouă 
maşină de înregistrat, pornind mişcarea de la început. 

Cercetările Militare introduseră microbul modificat genetic 
în palatul matriarhei prin intermediul unei loţiuni de mînă, 
furnizate de o femeie diplomat al Uniunii Coloniale, care nu 
bănuia nimic şi care avea contacte fizice regulate cu omologii 
ei eneshani. Aceşti eneshani transmiseră apoi germenul altor 
membri ai personalului palatului pur şi simplu prin contactul 
zilnic. Proteza cerebrală personală a femeii diplomat (odată 
cu cele ale întregii ei echipe) fu de asemenea modificată pe 
ascuns pentru a înregistra micuţele transmisii care urmau să 
emane în curînd de la personalul palatului şi de la toţi lo- 
cuitorii acestuia, inclusiv de la matriarhă şi de la moştenitoarea 
ei. În mai puţin de o lună, Cercetările Militare aveau o hartă 
completă a structurii interne a palatului matriarhei, bazată pe 
mişcările personalului său. 

Cercetările militare nu informară niciodată echipa diplo- 
matică a Uniunii Coloniale despre spionajul său neintenţionat. 
Nu numai că era mai sigur pentru diplomaţi, dar ar fi fost şi 
îngroziți de felul în care fuseseră folosiți. 

Jared ajunse pe acoperişul palatului şi-şi dezintegră para- 
panta, aterizînd mai departe de gaură, pentru cazul în care se 
prăbuşea. Alți membri ai plutonului aterizau sau aterizaseră 

deja şi se pregăteau pentru coborîre, fixînd corzile. Jared o 
zări pe Sarah Pauling, care se dusese pînă la marginea găurii 
şi acum se uita în jos, prin norul de fum şi de moloz. 

Nu privi în jos, o avertiză Jared. 

Prea tîrziu pentru asta, replică ea, şi-i trimise o imagine ame- 
ţitoare din punctul său de vedere. Datorită integrării, Jared îi 
putea simţi neliniştea şi aşteptarea; la fel se simțea şi el. 

Corzile erau consolidate. 

Pauling, Dirac, anunţă Jane Sagan. E timpul să pornim. 

Trecuseră mai puţin de cinci minute de cînd razele cobo- 
rîseră din cer, şi fiecare secundă în plus aducea cu ea o şansă 
tot mai mare ca prada lor să fi fost mutată. Lucrau şi sub 
presiunea unei eventuale sosiri a trupelor şi a echipelor de 
intervenţie de urgenţă. Aruncarea în aer a aripii administrative 
avea să distragă atenţia de la plutonul 2 şi s-o întîrzie, dar nu 
pentru multă vreme. 

Cei trei intrară repede şi se lăsară în jos patru niveluri, 
direct în apartamentul rezidenţial al matriarhei. Camera 
copilului era imediat dincolo de acesta; hotăriseră să nu trimită 
fasciculul direct deasupra ei ca să evite o prăbuşire accidentală. 
În timp ce cobora, Jared simți înţelepciunea acestei decizii; 
„chirurgicală” sau nu, raza dăduse peste cap cele trei etaje de 
deasupra apartamentului matriarhei, şi o mare parte dintre 
dărîmături căzuseră drept în jos. 

Activaţi infraroşul, ordonă Sagan în timp ce coborau pe 
coardă. Luminile au căzut iar acolo jos e o grămadă de praf. 

Jared şi Pauling făcură ceea ce li se spusese. O lumină inun- 
da aerul încins de acțiunea razei şi de rămăşiţele care ardeau 
mocnit dedesubt. 

Gărzile interne repartizate la apartamentul matriarhei se 
revărsară în încăpere, doborînd uşile ca să ajungă la invadatori, 
în timp ce ei coborau pe coardă. Jared, Sagan şi Pauling îşi 
dădură drumul şi căzură greoi pe grămada de moloz de sub 
ei, cu viteză mai mare datorită gravitației sporite de pe Enesha. 
Jared simţi cum rămăşiţele încercau să-l străpungă în mo- 
mentul în care le lovi; salopeta se întări pentru a evita acest 
lucru. Cei trei parcurseră încăperea cu privirea, atît în spectrul 

vizual cât şi în infraroşu, pentru a descoperi gărzile, şi trimiseră 
informaţia sus. Cîteva secunde mai tîrziu, se auziră trosnete 
pătrunzătoare provenind de pe acoperiş. Gărzile se prăbuşiră. 

Aveţi cale liberă, spuse Alex Roentgen. Aripa e închisă etanș 
şi nu mai vedem şi alte gărzi. O să coborîm mai mulți dintre noi. 

În timp ce vorbea, Julie Einstein şi doi alți membri ai pluto- 
nului îşi începură coborîrea pe corzi. 

Camera copilului se învecina cu camera privată a matri- 
arhei şi, din motive de siguranţă, încăperile formau o singură 
unitate etanşabilă, impenetrabilă la cele mai violente încercări 
de a pătrunde (în afară de razele de particule extrem de pu- 
ternice, trase din spaţiu). Din cauză că ambele camere erau 
considerate sigure din exterior, securitatea internă dintre ele 
era slabă. O uşă minunat sculptată, dar cu un singur zăvor, 
era singura apărare dinspre camera matriarhei. Jared distruse 
încuietoarea cu o împuşcătură şi pătrunse în încăpere, în timp 
ce Pauling şi Sagan îl acopereau. 

Ceva se năpusti spre Jared în timp ce controla colțurile; se 
ghemui, se rostogoli şi se uită în sus, descoperind un eneshan 
care încerca să-i sfărîme capul cu o biîtă. Jared blocă lovitura 
cu un braţ şi lovi cu piciorul în sus, atingînd eneshanul între 
membrele de jos din față. Eneshanul urlă cînd izbitura îi crăpă 
carapacea. Cu ajutorul vederii periferice zări un al doilea 
eneshan în cameră, înghesuit în colţ şi ținînd strîns ceva care 
țipa. 

Primul eneshan se năpusti din nou, răcnind, apoi se opri 
din răcnit dar îşi continuă saltul, prăbuşindu-se într-o movilă 
deasupra lui Jared. După ce extraterestrul se întinse peste el, 
îşi dădu seama că de undeva din preajmă se auzise o rafală 
de focuri de armă. Privi pe lîngă trupul eneshanului şi o văzu 
pe Sarah Pauling în spatele acestuia, întinzînd mîna ca să tragă 
cadavrul de pe Jared. 

Ai fi putut să încerci să-l omori cînd nu se îndrepta spre mine, 
protestă el. 

Plînge-te încă o dată şi o să te las sub chestia asta blestemată, se 
răsti Pauling. De asemenea, dacă n-ai nimic împotrivă să împingi, 
o să-l dăm jos de pe tine mai repede. 

Pauling trase şi Jared împinse, iar eneshanul se rostogoli 
pe o parte. Jared se tîrî de sub el şi se uită bine la atacatorul 
său. 

El e? întrebă Pauling. 

Nu-mi dau seama, răspunse Jared. Arată cu toții cam la fel. 

Dă-te la o parte, îi zise Pauling şi se apropie să arunce o 
privire eneshanului. Accesă instrucţiunile misiunii. 

El e, adăugă ea. E tatăl. E consortul matriarhei. 

Jared încuviinţă. Jahn Hio, consortul matriarhei, ales pentru 
motive politice să zămislească moştenitoarea... Tradițiile 
matriarhale ale regalității eneshane dictau faptul că tatăl 
moştenitoarei era direct răspunzător pentru îngrijirea pre- 
metamorfică a acesteia. Tradiţia mai cerea de asemenea ca 
tatăl să stea treaz, alături de moştenitoare, trei zile eneshane 
după ceremonia de consacrare, pentru a simboliza acceptarea 
îndatoririlor paterne. Acest lucru — printre alte motive legate 
de ceremonia de consacrare — era cauza pentru care răpirea 
fusese plănuită atunci cînd fusese. Asasinarea lui Jahn Hio 
era o parte secundară, dar critică a misiunii. 

A murit pentru a-şi apăra copilul, comentă Jared. 

Asta e felul cum a murit, preciză Pauling. Nu este de ce a murit. 

Nu cred că diferența contează prea mult pentru el, spuse Jared. 

Misiunea asta e împuțită, fu de acord Pauling. 

Un răpăit de armă erupse din colțul camerei. Ţipătul care 
se auzise permanent în încăpere încă de la intrare se opri 
pentru scurtă vreme, apoi porni din nou, încă şi mai insistent. 
Sagan ieşi din colț, cu carabina într-o mînă şi cu o masă albă 
care se zvîrcolea în cealaltă, bine prins în îndoitura brațului. 
Al doilea eneshan se încovoie pe locul unde îl împuşcă Sagan. 

Doica, explică ea. Nu mi-ar fi dat moştenitoarea. 

I-ai cerut? se miră Pauling. 

Da, răspunse Sagan, arătînd spre micul difuzor al transla- 
torului pe care şi-l prinsese la centură. 

Avea să-i fie de folos mai tîrziu în misiune. 

Am încercat, oricum. 

Faptul că l-am omorît pe consort probabil că nu ne-a ajutat, 
observă Jared. 

Obiectul ţipător de pe braţul lui Sagan se zbătu cu putere 
şi aproape că-i scăpă din strînsoare. Sagan îşi lăsă carabina 
din mînă ca să-l apuce mai bine. Ţipă şi mai tare cînd îl strînse 
bine între braţ şi corp. Jared îl fixă insistent ca să-l cerceteze. 

Aşadar, asta e moștenitoarea, zise Jared. 

Ea e, confirmă Sagan. Femelă, de fapt. Eneshan premetamorfic. 
Ca o larvă mare care ţipă. 

N-o putem adormi? întrebă Pauling. E destul de zgomotoasă. 

Nu, răspunse Sagan. Avem nevoie ca matriarha să vadă că mai 
trăieşte. 

Moştenitoarea se zbătu din nou; Sagan începu s-o mîngiie 
cu mîna liberă, încercînd s-o liniştească. 

Ia-mi tu carabina, Dirac, vorbi ea. 

Jared se aplecă să recupereze arma. 

Luminile se aprinseră. 

Oh, la dracu’, exclamă Sagan. A revenit curentul. 

Credeam c-am distrus generatorul de rezervă, zise Jared. 

L-am distrus, replică Sagan. Se pare că n-aveau doar unul. E 
timpul să plecăm. 

Cei trei se retraseră din camera copilului, Sagan cu moşte- 
nitoarea, Jared cu carabina lui şi a lui Sagan pregătite. 

În apartamentul principal, doi membri ai plutonului scu- 
turau frînghiile. Julie Einstein se aşezase în aşa fel încât să 
supravegheze unghiul celor două uşi de intrare în apartament. 

Or să acopere cele două niveluri de deasupra noastră, spuse 
Einstein. Gaura trece pe la aceste niveluri prin camere cu o singură 
intrare. Cel puţin aşa arată planul etajului. Nivelul cel mai de sus 
este larg deschis, totuşi. 

Transportorul e pe drum, anunţă Alex Roentgen. Am fost zăriți 
cînd am venit şi o să intrăm în schimburi de focuri. 

Avem nevoie de oameni care să ne acopere la urcare, spuse Sagan. 
Şi să renunţe să mai înăbuşe focul la primul nivel. E deschis; pe- 
aici Or să vină. 

Să-i dăm bătaie, zise Roentgen. 

Sagan îi întinse lui Pauling moştenitoarea, îşi dădu jos ruc- 
sacul cu echipament şi scoase un ham de umăr, cu un sac de 
mărimea potrivită pentru moştenitoare. Îndesă în sac, cu o 

oarecare dificultate, moştenitoarea care țipa încă, o fixă şi-şi 
puse hamul de-a curmezişul corpului, cu centura petrecută 
peste umărul drept. 

Eu urc pe coarda din centru, zise Sagan. Dirac, tu pe cea din 
stînga; Pauling, pe cea din dreapta. Einstein ne va acoperi în timp 
ce urcăm, apoi voi doi o acoperiți pe ea şi pe ceilalți doi de la nivelul 
de sus, în timp ce ies. E limpede? 

E limpede, răspunseră Jared şi Pauling. 

Reîncarcă-mi carabina şi dă-i-o lui Einstein, îi ceru Sagan lui 
Jared. N-o să aibă timp să facă asta. 

Jared goli încărcătorul din carabina lui Sagan, îl umplu cu 
una dintre rezervele sale şi i-o înmînă lui Einstein. Ea o luă şi 
dădu din cap. 

Sîntem gata, vorbi Roentgen de deasupra. Aţi face mai bine 
să vă grăbiţi. 

În timp ce se îndreptau spre corzile lor, auziră sunetul 
paşilor grei ai eneshanilor. Einstein începu să tragă, în timp 
ce toți ceilalți porneau să urce. La fiecare dintre următoarele 
două niveluri, camarazii de pluton ai lui Jared aşteptau cu 
calm, cu privirea aţintită asupra singurelor intrări posibile. 
Integrarea senzorială a lui Jared îi spuse că erau şi speriați de 
moarte, şi nerăbdători în privinţa a ceea ce urma să se întîmple. 

De deasupra lui Jared porniră noi împuşcături. Eneshanii 
ajunseseră la nivelul cel mai de sus. 

Sagan era apăsată de greutatea moştenitoarei, dar îi lipseau 
carabina şi rucsacul de echipament; una peste alta, avea puține 
bagaje şi urcă în zbor pe funie, înaintea lui Jared şi Pauling. 
Cele două gloanţe care-o străpunseră în umăr o loviră chiar 
cînd se afla la un pas de vârf, apucînd mîna lui Julian Lowell, 
pregătită s-o tragă în sus. Un al treilea glonţ trecu pe lîngă 
umărul lui Sagan şi-l lovi pe Lowell direct deasupra ochiului 
drept, traversîndu-i creierul înainte să ricoşeze înăuntrul cra- 
niului şi să se îngroape în gît, retezîndu-i cu această ocazie 
carotida. Capul lui Lowell se smuci spre spate şi apoi în faţă, 
iar corpul i se prăbuşi şi căzu înainte prin gaură. Se ciocni cu 
Sagan în cădere, sfîşiind ultima bucată de țesătură care men- 
ţinea intact hamul conţinînd-o pe moştenitoare. Sagan simţi 

sfişierea şi hamul căzînd, dar era prea ocupată să nu cadă ea 
însăşi ca să mai facă ceva în privinţa asta. 

Prindeți-o, spuse, apoi fu apucată de Alex Roentgen şi trasă 
la adăpost. 

Jared încercă să prindă hamul şi rată; era prea departe. 
Acesta se undui pe lîngă Pauling, care-l înşfăcă în timp ce 
cădea şi îl balansă, descriind un arc în jurul ei. 

De dedesubt, Jared simţi un şoc de surpriză dureroasă din 
partea lui Julie Einstein. Carabina ei tăcu. Foşnetul care urmă 
era sunetul eneshanilor care urcau în camera matriarhei. 

Pauling, se uită în sus, la Jared. 

Urcă, îi zise. 

Jared urcă fără să se uite în jos. În timp ce trecea pe lîngă 
nivelul superior al palatului, zări corpurile a o mulțime de 
eneshani morți, şi alţi eneshani vii în spatele lor, trăgînd în 
Jared, care urca, în timp ce colegii lui de pluton răspundeau 
cu gloanţe şi grenade. În cele din urmă trecu de ei, tras în sus 
de un camarad nevăzut, pe acoperişul palatului. Se întoarse 
ca s-o vadă pe Sarah Pauling urcînd pe coarda ei, cu hamul în 
mînă şi cu eneshanii dedesubt, ţintind spre ea. Cu hamul în 
mînă, nu putea urca. 

Pauling, se uită la Jared şi zîmbi. 

Iubitule..., spuse ea, şi-i aruncă hamul exact cînd primul 
glonţ îi lovi trupul. Jared se întinse în timp ce ea dansa pe 
funie, zguduită de forţa proiectilelor care-i copleşeau apărarea 
salopetei şi-i sfîşiau picioarele, torsul, spatele şi craniul. Prinse 
hamul, în timp ce femeia cădea, şi-l trase din gaură exact în 
momentul în care ea ajunse la fund. Îi simți ultima secundă a 
vieţii, apoi totul se sfârşi. 

Încă țipa, cînd îl traseră în transportor. 


Cultura eneshană este atît matriarhală cât şi tribală, aşa cum 
se potriveşte unei rase ai cărei strămoşi îndepărtați erau creaturi 
insectoide care locuiau în stupi. Matriarha vine la putere prin 
votul matroanelor principalelor triburi eneshane; acest lucru 

face ca procesul să pară ceva mai civilizat decît este, din mo- 
ment ce adunarea voturilor poate implica ani de război civil 
indescriptibil de violent, în care triburile se bat pentru ascen- 
siunea propriei lor matroane. Pentru a evita tulburările masive 
de la sfîrşitul domniei fiecărei matriarhe, odată ce aceasta este 
aleasă, funcția devine ereditară, la modul agresiv: o matriarhă 
trebuie să producă şi să consacre o moștenitoare viabilă în 
decursul a doi ani eneshani de la preluarea mantiei — asigurînd 
astfel un transfer liniştit al puterii pe viitor — sau să sfirşească 
autoritatea ierarhică a tribului ei odată cu propria sa domnie. 

Matroanele eneshane, hrănite cu lăptişor de matcă bogat în 
hormoni care produc schimbări masive în corpul lor (un alt 
vestigiu al descendenţei acestora), sînt fertile pe toată perioada 
vieţii. Capacitatea de a produce un moştenitor era rareori o 
problemă. Ceea ce putea deveni o problemă era din care trib 
să se aleagă tatăl. Matroanele nu se căsătoresc din dragoste 
(strict vorbind, eneshanii nu se căsătoresc deloc), aşa că în joc 
intrau argumentele politice. Triburile care nu reușeau să ajungă 
la matriarhie concurau acum (la un nivel mult mai subtil şi de 
obicei mai puţin violent) să ofere un consort, răsplata fiind 
avantajele sociale directe pentru trib şi posibilitatea de a 
influenţa politica matriarhiei ca parte a „zestrei” furnizate de 
tribul consortului. Matriarhele din triburile proaspăt ajunse la 
putere îşi luau în mod tradiţional consortul fie din rîndurile 
celor mai mari aliați ai tribului, ca o răsplată pentru servicii, 
fie din tribul celor mai mari inamici, dacă „votul” matriarhal 
fusese deosebit de sîngeros şi exista sentimentul că întreaga 
naţiune eneshană avea nevoie să fie adunată din nou la un loc. 
Matriarhele din familiile statornicite, pe de altă parte, aveau 
mult mai mare libertate în alegerea consorților. 

Fhileb Ser era a şasea matriarhă în dinastia Ser prezentă 
(tribul deținuse matriarhia de trei ori înainte, de-a lungul ulti- 
melor sute de ani). La urcarea pe tron, îşi alese consortul din 
tribul Hio, ale cărui ambiţii expansioniste duseseră în cele din 
urmă la decizia de a se alia în secret cu rraey şi obinii, pentru 
a ataca spaţiul uman. Pentru rolul său esenţial în război, Enesha 
avea să se aleagă cu unele dintre proprietăţile teritoriale de 

prim rang ale Uniunii Coloniale, inclusiv planeta de origine a 
Uniunii, Phoenix. Rraey urmau să capete ceva mai puţine pla- 
nete, dar aveau să obţină Coral, locul umilirii lor recente din 
partea Uniunii Coloniale. 

Obinii, enigmatici pînă la capăt, se ofereau să contribuie 
cu trupe doar cu ceva mai puţin numeroase decît ale enesha- 
nilor, dar ceruseră în schimb o singură planetă: suprapopulatul 
şi golitul de resurse Pămînt, care se afla în aparenţă într-o 
stare atît de proastă, încît Uniunea Colonială îl pusese în 
carantină. Atît eneshanii cât şi rraey fură încîntaţi să li-l cedeze, 
fără alte condiţii. 

Politica matriarhală, stimulată de Hio, determină Enasha 
să plănuiască un război cu oamenii. Dar, deşi uniţi de stăpî- 
nirea matriarhală, fiecare trib eneshan îşi păstra propriul sfat. 
Cel puţin unul dintre triburi, Geln, se opunea cu putere atacării 
Uniunii Coloniale, din moment ce ființele umane erau suficient 
de puternice, neliniştitor de tenace, şi nu aveau principii deo- 
sebit de ferme cînd se simțeau amenințate. Geln intuiau că 
rraey ar fi fost o ţintă mult mai bună, avînd în vedere duşmănia 
foarte veche a acestei rase față de eneshani şi situaţia lor 
militară precară, după ce fuseseră zdrobiţi de oameni la Coral. 

Matriarha Fhileb Sel preferă să ignore sfatul tribului Geln 
în această privinţă, dar, observînd aparenta preferinţă a 
tribului pentru omenire, alese unul dintre sfetnicii tribali Geln, 
pe numele său Hu Geln, ca ambasador al eneshanilor pe lîngă 
Uniunea Colonială. Hu Geln, recent rechemat pe Enesha pen- 
tru a fi martorul consacrării moştenitoarei şi pentru a sărbători 
Chafalan-ul împreună cu matriarha... Hu Geln, care se aflase 
împreună cu matriarha, atunci cînd atacase plutonul numărul 
2, şi care se găsea acum alături de ea, în ascunzătoare, în clipa 
cînd fu apelată de ființele umane care-i omorîseră consortul 
şi-i furaseră moştenitoarea... 


Au încetat să mai tragă în noi, observă Alex Roentgen. Se 
pare că şi-au dat seama că o avem pe moştenitoarea lor. 


156 / JOHN SCALZI 


Bine, replică Sagan. 

Pauling, şi Einstein erau moarte, dar mai avea şi alți soldați 
blocaţi în palat şi voia să-i scoată de-acolo. Îi anunţă să-şi 
croiască drum spre transportor. Tresări cînd Daniel Harvey 
se îngriji de umărul ei; salopeta oprise complet prima lovitură, 
dar a doua reuşise să treacă şi să provoace pagube serioase. 
Deocamdată, brațul drept îi era complet nefolositor. Făcu semn 
cu mîna stîngă către mica targă din mijlocul transportorului, 
pe care delicata formă agitată a lui Vyut Ser, moştenitoarea 
matriarhei, zăcea bine legată în curele. Moştenitoarea nu mai 
tipa, ci scîncea, cu o teamă domolită de epuizare. 

Cineva trebuie să-i facă injecția, spuse Sagan. 

I-o fac eu, răspunse Jared, ridicîndu-se în picioare înainte 
ca oricine altcineva să apuce să se ofere, şi scoase acul lung, 
depozitat într-o trusă medicală de sub scaunul din transportor 
al lui Sagan. Se întoarse şi se aplecă deasupra lui Vyut Ser, 
urînd acea vietate. O imagine suprapusă îi apăru în faţa ochi- 
lor, prin intermediul BrainPal-ului, arătîndu-i unde să înfigă 
acul şi cît de departe să-l împingă în măruntaiele moştenitoarei 
pentru a introduce ceea ce se afla în seringă. 

Jared băgă acul cu sălbăticie în Vyut Ser, care urlă înfiorător 
la invazia metalului rece. Jared apăsă butonul seringii, care 
injectă jumătate din conţinut într-unul dintre cei doi saci repro- 
ductivi imaturi ai moştenitoarei. Jared scoase acul şi-l înfipse 
în cel de-al doilea sac reproductiv al lui Vyut Ser, golind se- 
ringa. În interiorul sacilor, nanoboții acoperiră pereţii interiori 
şi apoi arseră, pîrjolind țesuturile, făcînd-o pe posesoarea lor 
ireversibil sterilă. 

Vyut Ser plînse de tulburare şi de durere. 

Am prins-o pe matriarhă pe linie, anunţă Roentgen. Audio şi 
video. 

Transfer-o pe canalul general, ceru Sagan. Şi, Alex, stai lîngă 
targă. Tu trebuie să fii camera. 

Roentgen încuviinţă şi se aşeză în faţa tărgii, concentrîn- 
du-se asupra lui Sagan şi permiţind canalelor audio şi video 
care intrau în BrainPal de la urechile şi ochii lui să servească 
drept microfon şi cameră. 

Transfer acum, rosti Roentgen. 

În cîmpul vizual al lui Jared — şi în al tuturor celor de pe 
transportor — apăru matriarha de pe Enesha. Chiar şi fără să 
cunoşti schema expresiilor eneshane, era limpede că matriarha 
clocotea de furie. 

— Bucată nenorocită de rahat uman, spuse matriarha (sau 
traducerea, evitînd o transpunere literală pentru ceva care ex- 
prima intenţia din spatele cuvintelor). Aveţi treizeci de secunde 
să mi-o dați pe fiica mea, sau voi declara război pe toate lumile 
voastre, pînă la ultima. Vă jur că le voi transforma în pietriş! 

— Tacă-ţi fleanca, replică Sagan, traducerea ieşind din 
difuzorul de la centură. 

De la celălalt capăt al liniei se auziră pocnete puternice, 
indicînd şocul total încercat de curtea matriarhei. Era pur şi 
simplu de neconceput ca cineva să-i vorbească în acest fel. 

— Pardon? rosti matriarha în cele din urmă, şocată şi ea. 

— Am zis „Tacă-ți fleanca”, repetă Sagan. Dacă ai vreun 
pic de minte, o să asculți ce am de spus şi o să cruți ambele 
noastre popoare de suferinţe inutile. Matriarhă, nu vei declara 
război împotriva Uniunii Coloniale aici, pentru că deja ne-ai 
declarat război. Voi, rraey şi obinii. 

— N-am nici cea mai mică..., începu matriarha. 

— Mai minte-mă o dată şi o să-i tai capul fiicei tale, ame- 
nință Sagan. 

Alte pocnete. Matriarha tăcu. 

— Aşaa, continuă Sagan. Sînteți în război cu Uniunea Co- 
lonială? 

— Da, răspunse matriarha, după un lung moment de 
ezitare. Sau vom fi în scurt timp. 

— Nu cred, replică Sagan. 

— Cine eşti tu? întrebă matriarha. Unde-i ambasadorul 
Hartling? De ce negociez cu cineva care ameninţă să-mi 
omoare copilul? 

— Îmi închipui că ambasadorul Hartling se află în biroul 
ei chiar acum, încercînd să-şi dea seama ce se petrece. Aşa 
cum tu n-ai simţit nevoia să o luminezi în privinţa planurilor 
voastre militare, n-am simţit nici noi. Negociezi cu persoana 

care a ameninţat că-ți omoară copilul pentru că şi tu ai ame- 
ninţat că omori copiii noştri, matriarhă. Şi negociezi cu mine 
în acest moment pentru că eu sînt negociatorul pe care-l meriţi. 
Dar poţi să fii sigură că, în această privință, n-o să mai poţi 
negocia încă o dată cu Uniunea Colonială! 

Matriarha tăcu din nou. 

— Arată-mi-o pe fiica mea, ceru ea, cînd vorbi din nou. 

Sagan îi făcu semn din cap lui Roentgen, care se întoarse 
şi i-o arătă pe Vyut Ser, din nou domolită la scîncete. Jared 
văzu reacţia matriarhei, care fusese redusă de la conducătoarea 
unei lumi la o simplă mamă, simțind durerea şi teama pro- 
priului ei copil. 

— Care sînt cererile voastre? întrebă simplu matriarha. 

— Contramandează războiul, răspunse Sagan. 

— Există alte două părți, replică matriarha. Dacă dăm 
înapoi, or să vrea să ştie de ce. 

— Atunci, continuă să te pregăteşti pentru război, vorbi 
mai departe Sagan. Şi apoi atacă-l în schimb pe unul dintre 
aliații tăi. l-aş sugera pe rraey. Sînt slabi, şi i-ai putea lua prin 
surprindere. 

— Şi cu obinii cum rămîne? 

— Ne ocupăm noi de obini, zise Sagan. 

— Chiar aşa, comentă matriarha, cu un scepticism vizibil. 

— Da, răspunse Sagan. 

— Sugerezi că putem să ascundem pur şi simplu ceea ce 
s-a întîmplat aici în noaptea asta? întrebă matriarha. Razele 
pe care le-aţi folosit ca să-mi distrugeţi palatul s-au văzut de 
la o sută de mile. 

— Nu ascunde, investighează. Uniunea Colonială îi va 
ajuta bucuroasă pe prietenii noştri eneshani în cercetările lor. 
Şi cînd se va descoperi că rraey sînt în spatele atacului, veţi 
avea explicaţia pentru război. 

— Celelalte cereri, vru să ştie matriarha. 

— Există un om pe nume Charles Boutin, zise Sagan. Ştim 
că vă ajută. ÎI vrem. 

— Nu-l avem, răspunse matriarha. Obinii îl au. ÎL puteţi 
cere de la ei, în ceea ce mă priveşte. Restul cererilor... 

— Vrem asigurări că o să opreşti războiul, continuă Sagan. 

— Vrei un tratat? întrebă matriarha. 

— Nu. Vrem un nou consort. Unul la alegerea noastră. 

Aceasta provocă cele mai intense păcănituri din partea 
curții. 

— Îmi ucideți consortul, apoi cereți să-l alegeţi voi pe urmă- 
torul? exclamă matriarha. 

— Da. 

— În ce scop? imploră matriarha. Vyut a mea a fost consa- 
crată! E moştenitoarea legală! Dacă vă îndeplinesc cererile şi 
o eliberaţi, face parte încă din clanul Hio şi, după tradiţiile 
noastre, aceştia vor avea încă influenţă politică. Va trebui să- 
mi omorĵți fiica pentru a le elimina influenţa — matriarha făcu 
o pauză bruscă, apoi continuă — şi dacă faceţi asta, de ce v-aş 
mai îndeplini cererile? 

— Matriarhă, spuse Sagan, fiica ta e sterilă. 

Tăcere. 

— N-aţi..., imploră matriarha. 

— Ba da. 

Matriarha îşi frecă mandibulele una de alta, dînd naştere 
unui zgomot nepămîntesc de pătrunzător. Plingea. Se ridică 
de pe scaun, ieşi din cadru scoțind acel sunet şi reapăru brusc, 
prea aproape de cameră. 

— Sînteţi nişte monştri! strigă ea. 

Sagan nu spuse nimic. 

Consacrarea Moştenitoarei nu poate fi anulată. O moşteni- 
toare sterilă înseamnă moartea unei linii matriarhale. Moartea 
unei linii matriarhale înseamnă ani de război civil neîndu- 
plecat şi sîngeros, în care triburile concurează pentru a găsi o 
nouă linie. Dacă triburile ar şti că o moştenitoare era sterilă, 
n-ar mai aştepta să treacă durata naturală a vieții moştenitoarei 
ca să-şi înceapă războiul pustiitor. Mai întîi, matriarha prezentă 
ar fi asasinată, pentru a o aduce la putere pe moştenitoarea 
sterilă. Apoi şi ea ar deveni o ţintă permanentă a atentatelor. 
Cînd puterea e la îndemînă, puţini o vor aştepta cu răbdare. 

Făcînd-o pe Vyut Ser sterilă, Uniunea Colonială condam- 
nase linia matriarhală Ser la uitare şi Enesha la anarhie. În 

afară de cazul în care matriarha ceda la cererile lor şi consimțea 
la ceva de neînchipuit. lar matriarha ştia asta... 

Se împotrivi oricum. 

— N-o să vă permit să-mi alegeţi consortul, insistă ea. 

— Vom informa matroanele că fiica ta e sterilă, replică 
Sagan. 

— Îţi voi distruge transportorul pe loc, şi pe fiica mea odată 
cu el! strigă matriarha. 

— Fă-o. Dar toate matroanele vor şti că incompetenţa ta ca 
matriarhă ne-a împins să te atacăm şi că a provocat moartea 
consortului şi a moştenitoarei tale. lar atunci s-ar putea să afli 
că, dacă tu poţi să alegi un trib să-ți furnizeze un consort, tribul 
însuşi s-ar putea să nu mai fie de acord să-l ofere. Fără consort, 
nu există nici moştenitoare. Fără moştenitoare, nu există pace. 
Cunoaştem istoria eneshană, matriarhă. Ştim că triburile au 
refuzat consorți pentru mai puțin de-atit, şi că aceste matriarhe 
boicotate n-au mai durat mult. 

— N-o să se întîmple! exclamă matriarha. 

Sagan ridică din umeri. 

— Atunci, omoară-ne! Sau refuză-ne cererile, şi o să-ţi dau 
înapoi fiica sterilă. Sau fă cum vrem şi vei avea cooperarea 
noastră pentru prelungirea liniei tale matriarhale şi pentru 
împiedicarea războiului civil în interiorul națiunii eneshane. 
Acestea îți sînt opţiunile. Iar timpul tău e pe sfîrşite... 

Jared urmări jocul emoţiilor pe chipul şi pe trupul matri- 
arhei, un trup straniu din cauza naturii sale străine dar nu 
mai puţin puternic din cauza asta. Era o luptă tăcută şi sfi- 
şietoare. Jared îşi aduse aminte că la şedinţa de instrucțiuni 
pentru misiune, Sagan le spusese că oamenii nu-i puteau 
înfrînge pe eneshani prin mijloace militare; trebuiau să-i frîngă 
prin mijloace psihologice. Jared privi cum matriarha se pleacă 
din ce în ce mai mult, şi apoi se frînge. 

— Spune-mi pe cine trebuie să iau, vorbi matriarha. 

— Pe Hu Geln, răspunse Sagan. 

Matriarha se întoarse să se uite la Hu Geln, care stătea tăcut 
în spate, şi izbucni în echivalentul eneshan al unui rîs amar. 

— Nu mă surprinde. 

— E un bărbat bun, zise Sagan. Şi te va sfătui bine. 

— Mai încearcă să mă consolezi o singură dată, ființă umană, 
se înfurie matriarha, şi o să am grijă să fim aruncaţi cu toții în 
război. 

— Scuzele mele, matriarhă. Avem o înţelegere? 

— Da, răspunse matriarha, şi îşi începu din nou vaietul. 
Oh, Doamne, plînse ea. Oh, Vyut! Oh, Dumnezeule! 

— Ştii ce ai de făcut, vorbi Sagan. 

— Nu pot! Nu pot! strigă matriarha. 

La sunetul strigătelor, Vyut Ser, care stătuse tăcută, se foi 
şi ţipă după mama ei. Matriarha se frînse din nou. 

— Trebuie, insistă Sagan. 

— Te rog, imploră cea mai puternică ființă de pe planetă. 
Nu pot! Te rog! Te rog, ființă umană! Te rog, ajută-mă! 

Dirac, transmise Sagan. Fă-o. 

Jared scoase din teacă pumnalul de luptă şi se apropie de 
creatura pentru care murise Sarah Pauling. Era legată de targă 
şi se zvîrcolea şi striga după mama ei, şi avea să moară singură 
şi înspăimîntată şi departe de oricine o iubise vreodată... 

Jared se frînse şi el. Nu ştia de ce. 

Jane Sagan se îndreptă spre Jared, îi luă pumnalul şi-l ridică. 
Jared se întoarse cu spatele. 

Plînsul încetă. 


PARTEA A DOUA 


OPT 


Jeleurile de lemn-dulce făcură isprava. 

Jared le văzu cînd se uita la un chioşc cu dulciuri de la 
comisariatul stației Phoenix, şi trecu pe lîngă ele, mai interesat 
de bomboanele de ciocolată. Dar ochii i se tot întorceau la 
ambalajul respectiv, un recipient separat de restul jeleurilor, 
care erau amestecate, de toate felurile. 

— De ce faci asta? o întrebă Jared pe vînzătoare, după ce 
ochii lui reveniră la jeleurile negre pentru a cincea oară. Ce 
face jeleurile de lemn-dulce atît de speciale? 

— Oamenii fie că sînt morţi după ele, fie că le detestă, răs- 
punse vînzătoarea. Celor care le detestă — cei mai mulți — nu 
le place să trebuiască să le aleagă dintre celelalte jeleuri. Celor 
morți după ele le place să-şi aibă cu ei punguţa plină. Aşa că 
ţin câteva la îndemînă, dar altfel îşi au locul lor precis. 

— Tu din care categorie faci parte? întrebă Jared. 

— Nu pot să le sufăr, zise vînzătoarea. Dar soţul meu nu 
se mai satură. Şi îmi suflă în nas în timp ce mănîncă, doar ca 
să mă enerveze. L-am îmbrîncit o dată jos din pat pentru asta. 
N-ai mîncat niciodată un jeleu negru? 

— Nu, răspunse Jared. 

Îi lăsa gura apă un pic. 

— Dar cred că o să încerc. 

— Cât curaj, replică vînzătoarea, şi umplu cu bomboane o 
punguţă transparentă de plastic, pe care i-o întinse lui Jared. 

Jared o luă şi scoase două jeleuri în timp ce vînzătoarea 
înregistra la casă comanda; fiind în FCA, Jared nu plăti pentru 
jeleuri (acestea, la fel ca orice altceva, erau gratuite, în ceea ce 
soldaţii numeau cu afecţiune „turul all-inclusive al iadului”), 
dar vînzătorii țineau evidenţa mărfurilor vîndute militarilor 
şi decontau apoi la FCA suma corespunzătoare. Capitalismul 
ajunsese în spaţiu şi se descurca acceptabil. 

Jared aruncă în gură cele două jeleuri, le strivi cu molarii, 
apoi le ţinu pe loc, în timp ce saliva răspîndea pe limbă aroma 
de lemn-dulce, iar vaporii mirosului treceau de cerul gurii, 
insinuîndu-se în cavitatea sinusurilor. Ochii i se închiseră, 
şi-atunci îşi dădu seama că erau exact aşa cum şi le amintea. 
Luă un pumn întreg şi le îndesă în gură. 

— Cum sînt? întrebă vînzătoarea, urmărind consumul 
entuziast. 

— Sînt bune, răspunse Jared printre înghițituri. Chiar bune. 

— O să-i spun soțului meu că mai e cineva în echipă. 

Jared dădu din cap. 

— Doi, spuse el. Fetiţa mea le adoră şi ea. 

— Chiar şi mai bine, replică vînzătoarea, dar de data asta 
Jared se îndepărtase, pierdut în gînduri, întorcîndu-se în birou. 
Făcu zece paşi, înghiţi complet masa de jeleu din gură, duse 
mîna la pungă să ia mai multe şi se opri. 

Fetița mea, se gîndi, şi fu izbit de un val intens de durere şi 
de amintiri care-i provocă un spasm, o rigîială şi-l făcu să 
vomite jeleurile pe podeaua netedă a culoarului. În timp ce 
expectora ultima bucăţică de jeleu din gât, un nume i se formă 
în cap. 

Zoë, se gîndi Jared. Fiica mea. Fiica mea care a murit. 

O mînă îl atinse pe umăr. Jared se feri, aproape alunecînd 
pe vomă cînd se răsuci, cu punga de jeleuri zburîndu-i din 
mînă. Se uită la femeia care-l atinsese, un soldat oarecare al 
FCA. Ea îl privi ciudat, apoi Jared auzi în cap un biziit scurt, 
ascuţit, ca o voce umană accelerată de zeci de ori. Se întîmplă 
o dată şi încă o dată, ca două palme pe interiorul craniului. 

— Ce-i? ţipă Jared la femeie. 

— Dirac, vorbi ea. Linişteşte-te. Spune-mi ce s-a-ntîmplat. 

Jared se simţi dezorientat şi speriat şi se dădu repede la o 
parte de lîngă femeia soldat, agățîndu-se de ceilalți pietoni în 
timp ce se îndepărta. 

Jane Sagan îl urmări pe Dirac împleticindu-se, apoi coborî 
ochii spre pata întunecată de vomă şi spre jeleurile împrăştiate 
pe podea. Intoarse capul către chioşcul cu dulciuri şi se apropie 
de el cu paşi apăsați. 

— Tu, rosti ea, cu degetul îndreptat spre vînzătoare. Spu- 
ne-mi ce s-a întîmplat. 

— Tipul a venit şi a cumpărat nişte jeleuri negre, povesti 
vînzătoarea. A zis că-i plac la nebunie şi a băgat o mulțime în 
gură. Apoi face cîțiva paşi şi vomită... 

— Atât? întrebă Sagan. 

— Atât, răspunse vînzătoarea. Am trăncănit puţin despre 
cum bărbatului meu îi plac jeleurile negre, el a zis că şi copi- 
lului lui îi plac, a luat jeleurile şi a plecat. 

— A vorbit despre copil, insistă Sagan. 

— Mda, spuse vînzătoarea. A zis că are o fetiță. 

Sagan privi de-a lungul coridorului. Nu se zărea nici urmă 
de Dirac. O luă la fugă în direcţia în care îl văzuse mergînd ulti- 
ma oară şi încercă să deschidă un canal către generalul Szilard. 


%* 


Jared ajunse la un lift al stației în timp ce alții ieşeau, apăsă 
butonul pentru nivelul laboratorului şi-şi dădu brusc seama 
că braţul lui era verde. ÎI retrase cu atâta violenţă, încât se lovi 
puternic de peretele liftului, faptul atrăgîndu-i atenţia în mod 
pătrunzător şi dureros că era vorba de fapt despre braţul lui 
şi că n-o să scape de el prea ușor. Ceilalţi oameni din lift îl 
priviră ciudat, ba într-unul dintre cazuri chiar cu iritare; 
aproape că lovise o femeie cînd îşi trăsese braţul. 

— Scuzaţi-mă, spuse el. 

Femeia pufni şi îşi reluă privirea tipică din lift, cu ochii 
aţintiți în faţă. Jared făcu acelaşi lucru şi zări în pereţii de 
metal lustruit ai liftului o reflectare înceţoşată a sinelui său 
verde. Pînă în acest moment, neliniştea tulbure a lui Jared se 

apropia de teroare, dar unul dintre lucrurile pe care le ştia 
era că nu voia să-şi iasă din minţi într-un ascensor plin cu 
oameni. Pe moment, condiționarea socială era mai puternică 
decît panica stîrnită de identitatea confuză. 

Dacă Jared ar fi stat o clipă să se întrebe cine era, stînd tăcut 
în lift şi aşteptîndu-şi etajul, ar fi ajuns la constatarea surprinză- 
toare că nu era tocmai sigur. Dar nu o făcu; în viaţa de zi cu zi, 
oamenii nu-şi pun întrebări despre identitatea lor. Jared ştia că 
nu era în regulă să fie verde, că laboratorul lui era cu trei niveluri 
mai jos de locul unde se afla şi că fiica lui, Zoë, era moartă. 

Liftul ajunse la nivelul lui Jared; ieşi într-un hol larg. Acest 
nivel al staţiei Phoenix nu avea chioşcuri de dulciuri sau ma- 
gazine militare; era unul dintre cele două niveluri ale staţiei 
lăsate în principal la dispoziția cercetărilor militare. Soldaţi ai 
FCA se aflau de pază la fiecare treizeci de metri, supraveghind 
holurile care duceau în adîncul nivelului. Fiecare hol avea în 
capăt scanere biometrice şi pentru BrainPal, plus proteze 
cerebrale care scanau fiecare persoană ce se apropia. Dacă acea 
persoană nu avea permisiunea să intre pe coridor, gărzile FCA 
o interceptau înainte ca ea să intre pe coridorul propriu-zis. 

Jared ştia că ar fi trebuit să aibă acces la cea mai mare parte 
dintre aceste holuri, dar se îndoia că acest corp straniu ar avea 
autorizaţie pentru vreunul dintre ele. Porni de-a lungul 
holului, mergînd ca şi cum ar fi avut un scop, către coridorul 
pe care ştia că se aflau laboratorul şi biroul lui. Poate că pînă 
să ajungă acolo avea să-şi dea seama ce să facă mai departe. 
Aproape că ajunsese, cînd văzu toate gărzile FCA din fața sa 
întorcîndu-se şi uitîindu-se la el. 

Rahat, îşi zise Jared. Coridorul era la mai puţin de cinci- 
sprezece metri în față. Brusc, o luă la fugă spre el şi fu surprins 
de cît de repede porni trupul lui spre ţintă. La fel se întîmplă 
şi cu soldatul care îl păzea; îşi ridică arma, dar pînă cînd aceasta 
să ajungă pe poziţie, Jared sărise deja la el. Îl îmbrânci cu putere 
pe soldat. Acesta se izbi de peretele holului şi căzu. Jared 
alergă pe lîngă el fără să schimbe pasul şi se îndreptă spre uşa 
laboratorului, aflată la şaizeci de metri distanţă pe coridor. În 
timp ce alerga, sirenele se declanşară şi uşile de urgenţă se 

închiseră cu zgomot; abia trecu pragul celei care l-ar fi separat 
de ţel cînd uşa ieşi din laturile coridorului, închizînd ermetic 
secțiunea în mai puțin de jumătate de secundă. 

Jared ajunse la uşa laboratorului său şi o deschise brusc. 
Înăuntru se aflau un tehnician FCA de la cercetările militare 
şi un rraey. Jared încremeni la nepotrivirea cognitivă repre- 
zentată de prezenţa unui rraey în laboratorul lui, şi tulburarea 
îi fu traversată ca de un pumnal de un frison de spaimă, nu 
de rraey, ci de faptul de a fi prins făcînd ceva primejdios şi 
teribil şi susceptibil de pedeapsă. Creierul lui Jared vuia, 
căutînd o amintire sau o explicaţie pe care s-o alăture fricii, 
dar nu ajunse nicăieri. 

Rraey-ul îşi legănă capul, ocoli biroul la care stătuse şi se 
îndreptă spre Jared. 

— Tu eşti acela, nu-i aşa? întrebă extraterestrul, într-o 
engleză pronunţată straniu, dar recognoscibilă. 

— Cine? întrebă Jared. 

— Soldatul pe care l-au făcut ca să prindă în capcană un 
trădător, continuă rraey-ul. Dar n-au reuşit. 

— Nu înţeleg, zise Jared. Asta-i laboratorul meu. Tu cine eşti? 

Rraey-ul clătină din nou din cap. 

— Sau poate că au reuşit pînă la urmă, vorbi el. 

Arătă spre sine. 

— Cainen. Om de ştiinţă şi prizonier. Acum ştii cine sînt. 
Ştii şi cine eşti tu? 

Jared deschise gura să răspundă şi-şi dădu seama că nu 
ştia cine era. Rămase pe loc, mut şi cu gura căscată, pînă cînd 
uşile de urgenţă se deschiseră, cîteva secunde mai tirziu. 
Femeia soldat cu care vorbise mai devreme păşi înăuntru, 
ridică un pistol şi-l împuşcă în cap. 


Prima întrebare, i se adresă generalul Szilard. 

Jared era întins în infirmeria spaţiei Phoenix, revenindu-şi 
după fulgerul paralizant, cu două gărzi FCA postate la picioa- 
rele patului şi cu Jane Sagan în picioare lîngă perete. 

Cine eşti? 

Sînt soldatul Jared Dirac, răspunse Jared. 

El nu întrebă cine era Szilard; BrainPal-ul lui îl identificase 
de cînd intrase în cameră. BrainPal-ul lui Szilard ar fi putut 
să-l identifice la fel de uşor pe Jared, aşa că întrebarea nu era 
o chestiune de simplă identificare. 

Sînt repartizat pe Uliul. Ofițerul meu comandant este locote- 
nentul Sagan, care e acolo. 

A două întrebare, continuă generalul Szilard. Ştii cine este 
Charles Boutin? 

Nu, domnule, spuse Jared. Ar trebui? 

Poate că da, răspunse Szilard. În fața laboratorului lui te-am 
găsit. Despre laboratorul lui i-ai spus acelui rraey că este al tău. 
Ceea ce sugerează că ai crezut că eşti Charles Boutin, măcar pentru 
o clipă. lar locotenentul Sagan mi-a spus că n-ai răspuns la numele 
tău cînd a încercat să-ți vorbească. 

Îmi aduc aminte că nu ştiam că eram eu, explică Jared. Dar 
nu-mi aduc aminte să fi crezut că eram altcineva. 

Dar te-ai dus la laboratorul lui Boutin fără să fi fost vreodată 
acolo, insistă Szilard. Şi ştim că nu ti-ai accesat BrainPal-ul pentru 
o hartă a stației ca să-l găseşti. 

Nu pot explica, zise Jared. Amintirea era pur şi simplu în mintea 
mea. 

Jared îl văzu pe Szilard aruncîndu-i o privire lui Sagan, 
cînd auzi asta. 

Uşa se deschise şi intrară doi bărbaţi. Unul dintre ei păşi 
apăsat spre Jared înainte ca BrainPal-ul lui să-l poată identifica. 

— Ştii cine sînt? 

Pumnul lui Jared îl trimise direct la podea. Gărzile înălțară 
carabinele; Jared, deja calmîndu-se după valul brusc de mînie 
şi adrenalină, ridică imediat mîinile. 

Bărbatul se ridică în picioare în timp ce BrainPal-ul lui 
Jared îl identifică în sfîrşit ca fiind generalul Greg Mattson, 
şeful Cercetărilor Militare. 

— Avem răspunsul la întrebarea asta! comentă Mattson, 
ţinîndu-şi mîna la ochiul drept. Se duse pînă la spălătorul din 
încăpere, pentru a verifica pagubele. 

— Nu fi atît de sigur, replică Szilard. 

Se întoarse spre Jared. 

— Soldat, îl cunoşti pe omul pe care tocmai l-ai lovit? 

— Ştiu acum că este generalul Mattson, răspunse Jared. 
Dar nu ştiam atunci cînd l-am lovit. 

— De ce l-ai lovit? întrebă Szilard. 

— Nu ştiu, domnule, spuse Jared. Doar... 

Se opri. 

— Răspunde la întrebare, soldat, ordonă Szilard. 

— Părea doar ceea ce trebuia să fac în acel moment, con- 
tinuă Jared. Nu pot explica de ce. 

— Cu siguranţă îşi aduce aminte unele lucruri, observă 
Szilard, întorcîndu-se spre Mattson. Dar nu-şi aminteşte totul. 
Şi nu-şi aminteşte cine a fost. 

— Rahat, exclamă Mattson de la spălător. Îşi aminteşte 
destul ca să-mi dea un pumn în cap. Ticălosul ăla aştepta s-o 
facă de ani de zile... 

— Ar putea să-şi amintească totul şi să încerce să te con- 
vingă că nu, generale, îi spuse celălalt bărbat lui Szilard. 

BrainPal-ul lui Jared îl identifică drept colonelul James 
Robbins. 

— E posibil, răspunse Szilard. Dar acţiunile lui nu par să 
sugereze asta pînă acum. Dar ar fi cu adevărat Boutin, ar fi în 
interesul lui să ne facă să credem că nu-şi aduce aminte absolut 
nimic. Un pumn dat unui general n-ar fi un lucru prea deştept. 

— Nu deştept, replică Mattson, venind de la spălător. Doar 
purificator. 

Se întoarse spre Jared şi arătă spre ochi, înconjurat de un 
cerc cenuşiu acolo unde vasele de sînge fuseseră strivite, lăsînd 
să iasă SmartBlood-ul şi provocînd o vînătaie. 

— Pe Pămînt, mi-ai fi lăsat vînătaia asta pentru vreo două 
săptămîni. Ar trebui să pun să fii împuşcat doar din principiu. 

— Generale..., începu Szilard. 

— Linişteşte-te, Szi, vorbi Mattson. Accept teoria ta. Boutin 
n-ar fi atît de prost încât să mă pocnească, aşa că ăsta nu-i 
Boutin. Părţi din el ies totuşi la suprafaţă, şi aş vrea să văd cât 
de mult putem obține. 

— Războiul pe care Boutin a încercat să-l pornească s-a 
încheiat, generale, interveni Jane Sagan. Eneshanii or să se 
întoarcă împotriva rraey. 

— Ei, asta-i minunat, locotenente, zise Mattson. Dar în 
cazul de față două din trei nu merge. Obinii ar putea încă să 
plănuiască ceva şi, din moment ce se pare că Boutin este cu 
ei, poate că n-ar trebui să proclamăm încă victoria şi să între- 
rupem cercetarea. Avem încă nevoie să ştim ce ştie Boutin, iar 
acum, că soldatul de-aici s-a ales cu doi oameni trăncănindu-i 
în ţeastă, poate că putem face un pic mai mult pentru a-l 
încuraja pe celălalt să iasă la iveală şi să-şi joace rolul. 

Se întoarse spre Jared. 

— Ce spui, soldat? Vi se zice Brigăzile-fantomă, dar tu eşti 
singurul cu o fantomă adevărată în cap. Vrei s-o scoţi afară? 

— Cu tot respectul cuvenit, domnule, n-am nici cea mai 
mică idee despre ce vorbiţi, răspunse Jared. 

— Sigur că nu, răspunse Mattson. După cât se pare, în afară 
de locul unde se află laboratorul, nu ştii nici cel mai mic lucru 
despre Charles Boutin. 

— Ştiu un singur alt lucru, vorbi Jared. Ştiu că avea o fiică. 

Generalul Mattson îşi duse cu prudenţă mîna la ochiul 
vînăt. 

— Avea, soldat... 

Mattson lăsă mîna jos şi se întoarse spre Szilard. 

— Vreau să mi-l dai înapoi, Szi, zise el, apoi observă că 
locotenentul Sagan îi aruncă lui Szilard o privire; fără îndoială, 
îi trimitea unul dintre mesajele acelea mintale în ritm de mitra- 
lieră pe care le foloseau Forţele Speciale în loc de vorbire. E 
doar temporar, locotenente, continuă el. ÎI poţi căpăta înapoi 
după ce terminăm. Şi-ţi promit că nu-l stricăm. Dar n-o să 
căpătăm nimic folositor de la el dacă moare împuşcat într-o 
misiune. 

— N-aţi avut nici o problemă dacă murea împuşcat într-o 
misiune pînă acum, comentă Sagan. Domnule... 

— Ah, atitudinea de mucos fanfaron al Forţelor Speciale, 
exclamă Mattson. Mă întrebam cînd o să devină vizibil faptul 
că ai şase ani. 

— Am nouă, preciză Sagan. 

— lar eu am o sută treizeci, aşa că ascultă-l pe stră-străbu- 
nicul tău, spuse Mattson. Nu mi-a păsat dacă moare pînă acum 
pentru că nu credeam că este folositor. Acum s-ar putea să fie 
folositor, aşa că aş prefera să nu moară. Dacă se dovedeşte că 
nu e folositor, atunci îl puteţi avea înapoi şi poate să moară 
de o sută de ori, în ceea ce mă priveşte. Oricum ar fi, tu n-ai 
nici un vot. Acum taci, locotenente, şi lasă-i pe oamenii mari 
să vorbească. 

Sagan clocotea, dar nu scoase nici un cuvînt. 

— Ce-ai să faci cu el? întrebă Szilard. 

— O să-l pun sub microscop, desigur, răspunse Mattson. 
Ca să aflu de ce i se strecoară amintirile alea acum şi să văd 
cum pot să fac să iasă la iveală cît mai multe... 

Întoarse brusc un deget către Robbins. 

— Oficial, va fi repartizat lui Robbins ca asistent. Neoficial, 
mă aştept să petreacă foarte mult timp jos, la laborator. 
Savantul ăla rraey pe care l-am scos din mîinile voastre s-a 
dovedit util acolo. O să vedem ce poate face cu el. 

— Crezi că poţi avea încredere într-un rraey? întrebă 
Szilard. 

— La dracu’, Szi, protestă Mattson. Nu-l lăsăm nici să se 
balige fără o cameră în fund. Şi o să moară într-o zi, fără doc- 
torie. E singurul savant pe care-l am, în care ştiu că pot avea 
încredere absolută. 

— În regulă, răspunse Szilard. Tu mi l-ai dat o dată cînd 
l-am cerut. ÎL poți avea acum. Aminteşte-ţi doar că e unul dintre 
noi, generale. Şi ştii cum sînt cu oamenii mei. 

— De acord, încuviinţă Mattson. 

— Ordinul de transfer aşteaptă să-ţi fie transmis, continuă 
Szilard. De îndată ce îl aprobi, s-a făcut. 

Apoi dădu din cap către Robbins şi Sagan, îi aruncă o 
privire lui Jared şi plecă. 

Mattson se întoarse în direcţia lui Sagan. 

— Dacă ai de luat vreun rămas-bun, acum e momentul. 

— Mulţumesc, generale, răspunse Sagan. 

Ce nenorocit, îi spuse ea lui Jared. 

Tot nu ştiu ce se petrece sau cine e Charles Boutin, răspunse 
Jared. Am încercat să accesez informațiile despre el, dar totul e 
strict secret. 

O să afli destul de curînd, zise Sagan. Orice-ai afla, vreau să-ți 
aduci aminte de un lucru. După toate astea, eşti Jared Dirac. Nimeni 
altcineva. Indiferent cum eşti făcut sau de ce, sau ce se întîmplă. 
Câteodată uit asta despre tine, şi-mi pare rău. Dar vreau să-ți amin- 
teşti. 

O să-mi amintesc, răspunse Jared. 

Bine. Cînd îl vezi pe rraey-ul ăsta despre care vorbesc ei, numele 
lui e Cainen. Spune-i că locotenentul Sagan îl roagă să aibă grijă de 
tine. Spune-i că aş considera asta o favoare. 

L-am întîlnit, zise Jared. O să-i spun. 

Şi îmi pare rău că te-am împuşcat în cap cu arcul paralizant, 
adăugă Sagan. Ştii cum e... 

Ştiu, răspunse Jared. Mulţumesc. La revedere, locotenente. 

Sagan plecă. 

Mattson arătă către gărzi. 

— Voi doi sînteți liberi. 

Gărzile plecară. 

— Acum, continuă Mattson, întorcîndu-se spre Jared. O să 
acționez pornind de la presupunerea că micul tău acces de 
furie de mai devreme n-o să se repete prea des, soldat. În ace- 
laşi timp, de acum înainte BrainPal-ul tău e setat să înregistreze 
şi să indice poziţia, ca să nu avem nici o surpriză din partea 
ta şi să ştim întotdeauna cum să te găsim. Schimbă setarea o 
singură dată şi fiecare soldat FCA de pe staţia Phoenix va 
căpăta mînă liberă să te împuşte mortal. Pînă cînd n-o să ştim 
exact pe cine şi ce ai în cap, nu ai nici un gînd privat. Mă 
înţelegi? 

— Vă înţeleg, răspunse Jared. 

— Excelent. Atunci, bine ai venit la Cercetările Militare, 
fiule. 

— Mulţumesc, domnule, zise Jared. Şi acum, o să-mi spună 
şi mie cineva, în sfîrşit, ce naiba se petrece? 

Mattson zîmbi şi se întoarse spre Robbins. 

— Spune-i tu, ordonă el şi plecă. 

Jared îşi întoarse privirea spre Robbins. 
— Aă..., începu Robbins. Salut... 


— Ai aici o vînătaie interesantă, observă Cainen, arătînd 
spre partea laterală a capului lui Jared. 

Cainen vorbea propria lui limbă; BrainPal-ul lui Jared 
oferea traducerea. 

— Mulţumesc, răspunse Jared. Am fost împuşcat. 

Şi Jared vorbea propria lui limbă; după câteva luni, compe- 
tenţa lui Cainen în materie de limba engleză era destul de 
bună. 

— Îmi aduc aminte, spuse Cainen. Am fost de față. Din 
întîmplare, am fost şi eu odată paralizat de locotenentul Sagan. 
Ar trebui să înființăm un club, tu şi cu mine. 

Cainen se întoarse spre Harry Wilson, care stătea alături. 

— Te poți înscrie şi tu, Wilson. 

— Eu renunţ, replică Wilson. Îmi aduc aminte de un înţe- 
lept care spunea cîndva că nu s-ar înscrie niciodată într-un 
club care l-ar accepta pe el ca membru. În plus, aş prefera să 
nu fiu paralizat. 

— Laşule, îl apostrofă Cainen. 

Wilson se înclină. 

— La dispoziția dumneavoastră. 

— lar acum, zise Cainen, îndreptîndu-şi din nou atenţia 
spre Jared, sper că ai o oarecare idee despre motivul pentru 
care eşti aici. 

Jared îşi aduse aminte de discuţia stîngace şi nu deosebit 
de deschisă cu colonelul Robbins, din ziua precedentă. 

— Colonelul Robbins mi-a spus că m-am născut pentru 
scopul de a transfera conştiinţa lui Charles Boutin în creierul 
meu, dar că acest lucru n-a reuşit. Mi-a spus că Boutin a fost 
un savant de-aici, dar că a devenit trădător. Şi mi-a mai spus 
că aceste noi amintiri pe care le simt sînt de fapt vechile amin- 
tiri ale lui Boutin, şi că nimeni nu ştie de ce-au apărut acum şi 
nu mai devreme... 


BRIGĂZILE FANTOMĂ / 173 


— Cît de multe amănunte ţi-a dat despre viața sau cer- 
cetările lui Boutin? întrebă Wilson. 

— Nimic, de fapt, răspunse Jared. A zis că dacă aș afla prea 
mult de la el sau din dosare, s-ar putea amesteca în revenirea 
naturală a memoriei. Aşa e? 

Wilson ridică din umeri. Cainen explică: 

— Din moment ce tu eşti prima ființă umană căreia i s-a 
întîmplat aşa ceva, nu există nici un precedent de la care să 
pornim în legătură cu ce-ar trebui să facem în continuare. Cele 
mai apropiate de asta sînt anumite tipuri de amnezie. Ieri, ai 
reuşit să găseşti acest laborator şi să-ţi aminteşti numele fiicei 
lui Boutin, dar n-ai ştiut cum de ştiai asta. Este ceva asemănător 
cu amnezia sursei. Ceea ce face acest lucru complet diferit e 
faptul că problema nu-i propria ta memorie, ci a altcuiva. 

— Aşadar, nici tu nu ştii cum să scoţi alte amintiri de la mine... 

— Avem teorii, zise Wilson. 

— Teorii..., mormăi Jared. 

— Ipoteze, ca să vorbim mai exact, răspunse Cainen. Îmi 
aduc aminte că, acum multe luni, i-am spus locotenentului 
Sagan că motivul pentru care credeam că n-a prins conştiinţa 
lui Boutin era că aceasta era o conştiinţă matură, iar cînd era 
pusă într-un creier imatur, care nu avusese destule experienţe, 
nu putea găsi un punct de sprijin. Dar acum ai acele experienţe, 
nu? Şapte luni în război ar maturiza orice minte. Şi poate că 
ceva ce ai trăit a jucat rolul de punte către amintirile lui Boutin. 

Jared se gîndi în urmă. 

— Ultima mea misiune, spuse el. A murit cineva foarte 
important pentru mine. lar fiica lui Boutin e moartă şi ea. 

Jared nu-i pomeni lui Cainen de asasinarea lui Vyut Ser, 
nici de căderea pe care-o avusese cînd ţinea cuțitul care urma 
s-o ucidă; dar erau prezente şi acestea în mintea lui. 

Cainen dădu din cap, arătînd că înţelegea faptul că limbajul 
uman includea şi semnale nonverbale. 

— Acesta ar fi putut fi momentul, e-adevărat. 

— Dar de ce n-au revenit amintirile atunci? întrebă Jared. 
S-a întîmplat după ce m-am întors pe stația Phoenix, pe cînd 
mîncam jeleuri negre. 

— Amintirea lucrurilor trecute, sugeră Wilson. 

Jared se uită la Wilson. Ce? 

— De fapt, În căutarea timpului pierdut este o traducere mai 
bună a titlului original, continuă Wilson. Aparține unui roman 
de Marcel Proust. Cartea începe cu personajul principal trăind 
un potop de amintiri din copilărie, scoase la suprafață de nişte 
prăjituri pe care le mînca înmuiate în ceai. Amintirile şi 
simțurile sînt strîns legate la oameni. Faptul că ai mîncat acele 
jeleuri ar fi putut declanşa uşor amintirile, în special dacă 
jeleurile erau semnificative în vreun fel, 

— Îmi aduc aminte că am spus că erau preferatele lui Zoë, 
zise Jared. Fiica lui Boutin. Numele ei era Zoë. 

— Asta ar fi putut fi de-ajuns, încuviinţă Cainen. 

— Poate că ar trebui să mai mănînci jeleuri, glumi Wilson. 

— Am mîncat, replică Jared serios. 

Îi ceruse colonelului Robbins să-i facă rost de o pungă 
nouă; el era prea jenat de faptul că vomitase mai devreme, 
ca să mai cumpere chiar el una. Jared stătuse în noua lui ca- 
meră, cu punga în mînă, mîncînd încet jeleuri negre vreme 
de o oră. 

— Şi? întrebă Wilson. 

Jared se mulțumi să dea din cap. 

— Dă-mi voie să-ţi arăt ceva, soldat, spuse Cainen, şi apăsă 
un buton de pe tastatură. În porțiunea de ecran a biroului 
apărură trei mici manifestări luminoase. Cainen arătă spre 
una dintre ele. 

— Aceasta este o reprezentare a conştiinţei lui Charles 
Boudin, a cărei copie, datorită măiestriei sale tehnologice, o 
avem într-un fişier. Următoarea este o reprezentare a propriei 
tale conştiinţe, luată în timpul perioadei de antrenament. 

Jared arăta surprins. 

— Da, soldat, te-au ținut sub observaţie; ai fost experi- 
mentul lor ştiinţific încă de cînd te-ai născut. Dar aceasta este 
doar o reprezentare. Spre deosebire de conştiinţa lui Boutin, 
pe ata n-o au în fişier. A treia imagine este conştiinţa ta chiar 
acum. Nu eşti antrenat să citeşti aceste reprezentări, dar chiar 
şi pentru un ochi militar este clar diferită de celelalte două 

reprezentări. Asta este — credem noi — prima încercare a 
creierului tău de a contopi ceea ce a primit din conştiinţa lui 
Boutin cu a ta. Incidentul de ieri te-a schimbat, probabil per- 
manent. Poţi să simţi schimbarea? 

Jared se gîndi la asta. 

— Nu mă simt diferit în nici un fel, răspunse el în cele din 
urmă. Am amintiri noi, dar nu cred că acţionez altfel decît o 
fac de obicei. 

— În afară de pumnii daţi generalilor, sublinie Wilson. 

— A fost un accident. 

— Nu, n-a fost, îl contrazise Cainen, însufleţit dintr-odată. 
Ăsta-i punctul meu de vedere în ceea ce te priveşte, soldat. 
Eşti născut să fii o persoană. Devii alta. lar acum, devii o a 
treia — o combinaţie a primelor două. Dacă mergem mai de- 
parte, dacă avem succes, va ieşi la suprafață mai mult din ceea 
ce a fost Boutin. Te vei schimba. Personalitatea ta s-ar putea 
schimba, poate spectaculos. Cine vei deveni va fi diferit de 
ceea ce eşti acum. Vreau să fiu sigur că înţelegi asta, pentru că 
vreau să faci o alegere dacă ești hotărît ca acest lucru să se 
întîmple sau nu. 

— O alegere? 

— Da, soldat, o alegere, accentuă Cainen. Ceva ce rareori ai 
ocazia să faci. 

Arătă spre Wilson. 

— Locotenentul Wilson, aici de faţă, a ales viața asta: s-a 
înrolat în Forțele Coloniale de Apărare din proprie voinţă. 
ie, şi toturor celor ca tine din Forțele Speciale, nu vi s-a oferit 
această alegere. Îţi dai seama, soldat, că cei din Forţele Speciale 
sînt sclavi? Nu aveţi nici un cuvînt de spus, cînd e vorba să 
luptaţi. Nu vi se îngăduie să refuzaţi. Nu vi se îngăduie nici 
măcar să ştiţi că refuzul e posibil. 

Jared se simţea stînjenit de acest şir de argumente. 

— Noi nu vedem lucrurile aşa. Sîntem mîndri să servim. 

— Sigur că sînteți, încuviință Cainen. Aşa v-au condiționat 
de cînd v-aţi născut, de cînd creierul vostru a fost pus în func- 
ţiune, iar BrainPal-ul a gîndit pentru voi şi a ales anumite 
ramuri ale arborelui decizional, în locul altora. Pînă cînd 

creierul a devenit capabil să gîndească singur, căile care merg 
împotriva alegerii sînt deja abandonate. 

— Fac alegeri tot timpul, protestă Jared. 

— Nu unele mari, răspunse Cainen. Prin intermediul condi- 
ţionării şi al vieții militare, s-au făcut alegeri pentru tine de-a 
lungul întregii tale scurte vieţi, soldat. Altcineva a ales să te 
creeze — asta nu-i prea diferit de oricare altul. Apoi însă au 
decis să imprime conştiinţa altcuiva în creierul tău. Au ales să 
te facă războinic. Au ales bătăliile pe care le vei înfrunta. Apoi 
au ales să te predea nouă, cînd a fost convenabil pentru ei. Şi 
vor alege să te pună să devii altcineva, crăpîndu-ţi capul ca 
pe un ou şi lăsînd conştiinţa lui Charles Boutin să se întindă 
complet peste a ta. Dar eu aleg să te pun să alegi... 

— De ce? întrebă Jared. 

— Pentru că pot, conchise Cainen. Şi pentru că tu ar trebui 
s-o faci. Şi pentru că, după cât se pare, nimeni altcineva n-o să 
te lase. E viaţa ta, soldat. Dacă alegi să mergi mai departe, o 
să-ți sugerăm noi căile despre care credem că vor debloca mai 
mult din amintirile şi personalitatea lui Boutin. 

— Şi dacă nu? vru să ştie Jared. Ce se întîmplă după aceea? 

— Atunci o să informăm Cercetările Militare că refuzăm 
să-ți facem indiferent ce, explică Wilson. 

— Vor găsi pe altcineva s-o facă, zise Jared. 

— Aproape sigur vor găsi, spuse Cainen. Dar tu-ţi vei fi 
făcut alegerea, iar noi o vom fi făcut şi noi pe-a noastră. 

Jared îşi dădu seama că omul de ştiinţă rraey avea dreptate: 
în cursul vieţii sale, toate alegerile majore care îl afectaseră 
fuseseră făcute de alții. Luarea deciziilor îi fusese limitată la 
lucruri lipsite de importanţă sau la situaţii militare în care a 
nu alege ceva ar fi însemnat că era mort. Nu se considera sclav, 
dar era silit să recunoască faptul că nu se gîndise niciodată 
cum ar fi să nu fie în forțele speciale. Gabriel Brahe spusese 
detaşamentului lui de instruire că, după cei zece ani de servi- 
ciu, puteau deveni colonişti, şi nimeni nu se întrebase vreodată 
de ce erau făcuţi să servească chiar şi cei zece ani. Tot antre- 
namentul şi toată evoluţia Forţelor Speciale subordona alege- 
rea individuală nevoilor detaşamentului sau plutonului; chiar 

şi integrarea — marele avantaj militar al Forţelor Speciale — 
extindea simțul sinelui în afara individului, către grup. 

(Cînd se gîndi la integrare, Jared simţi un val intens de 
singurătate. La venirea noilor sale ordine, integrarea lui Jared 
cu plutonul 2 fusese întreruptă. Murmurul constant, de nivel 
scăzut, al gîndurilor şi emoţiilor venite dinspre camarazii săi 
de pluton lăsase un gol imens prin absenţa sa. Dacă n-ar fi 
fost capabil să recurgă la primele experienţe izolate de con- 
ştiinţă, ar fi putut s-o ia razna chiar în clipa în care-şi dăduse 
seama că nu mai putea simți plutonul. Aşa cum stăteau lucru- 
rile, Jared îşi petrecuse cea mai mare parte din ziua respectivă 
într-o depresie profundă. Era o amputare sîngeroasă şi ustu- 
rătoare, şi numai cunoaşterea faptului că era vorba probabil 
doar de o situație temporară o făcea suportabilă.) 

Jared îşi dădu seama, cu o tulburare crescîndă, cît de mult 
din viaţa lui fusese dictată, hotărîtă, ordonată şi comandată. 
Îşi dădu seama cât de puţin pregătit era să ia decizia pe care 
i-o oferise Cainen. Înclinaţia sa imediată era să spună că da, 
voia să meargă mai departe: să afle mai multe despre Charles 
Boutin, omul care ar fi trebuit să fie, şi să devină el, într-o 
oarecare măsură. Dar nu ştia dacă dorea asta cu adevărat, sau 
era doar ceva ce se aştepta din partea lui. Jared simţi un resen- 
timent, nu faţă de Uniunea Colonială sau față de Forţele 
Speciale, ci faţă de Cainen — pentru că-l adusese în situaţia de 
a-şi pune întrebări despre el însuşi şi despre opţiunile pe care 
le avea, sau despre lipsa acestora. 

— Tu ce-ai face? îl întrebă Jared pe Cainen. 

— Eu nu sînt tu, răspunse Cainen, şi refuză să mai vor- 
bească despre asta. Wilson era la fel de nefolositor. Amîndoi 
îşi vedeau de treabă în laborator în timp ce Jared se gîndea, 
cu ochii aţintiţi la cele trei reprezentări ale conştiinţei care 
erau toate ale lui, într-un fel sau altul. 

— Am făcut o alegere, vorbi Jared, după mai mult de două 
ore. Vreau să merg mai departe. 

— Poţi să-mi spui de ce? întrebă Cainen. 

— Pentru că vreau să ştiu mai mult despre toate astea. 

Făcu semn către imaginea celei de a treia conştiinţe. 

— Îmi spui că mă schimb. Devin altcineva. Cred asta. Dar 
încă mă simt eu însumi. Cred că încă o să fiu eu, indiferent ce 
se întîmplă. Şi vreau să ştiu. 

Jared îndreptă un deget spre Cainen. 

— Spui că noi, Forţele Speciale, sîntem sclavi. Ai dreptate. 
Nu te pot contrazice. Dar ni s-a mai spus şi că noi sîntem sin- 
gurii oameni născuţi cu un scop: să-i ţinem la adăpost pe 
ceilalți oameni. Nu mi s-a dat posibilitatea de a alege acest 
scop pînă acum, dar îl aleg acum. Aleg asta. 

— Alegi să fii sclav, comentă Cainen. 

— Nu, replică Jared. Am încetat să mai fiu sclav cînd am 
făcut această alegere. 

— Dar alegi calea pe care te-ar fi pus s-o urmezi cei care 
te-au făcut sclav, insistă Cainen. 

— E alegerea mea, rosti apăsat Jared. Dacă Boutin vrea să 
ne facă vreun rău, vreau să-l opresc. 

— Asta înseamnă că ai putea deveni ca el, îl avertiză Wilson. 

— Ar fi trebuit să fiu el, zise Jared. Să fiu ca el încă îmi lasă 
loc să fiu eu. 

— Aşadar, asta ţi-e alegerea, spuse Cainen. 

— Da, asta este, răspunse Jared. 

— Ei, slavă domnului, exclamă Wilson, evident uşurat. 

Şi Cainen păru să se relaxeze. 

Jared se uită la ei, mirat. 

— Nu înţeleg, i se adresă el lui Cainen. 

— Ni s-a ordonat să scoatem la suprafaţă cît mai mult 
posibil din Charles Boudin, îl lămuri Cainen. Dacă ai fi zis nu, 
iar noi am fi refuzat să urmăm ordinele, probabil că ar fi însem- 
nat o condamnare la moarte pentru mine. Sînt prizonier de 
război, soldat. Singurul motiv pentru care mi se îngăduie şi 
puţina libertate pe care-o am este că mi-am permis să fiu folo- 
sitor. Clipa în care încetez să mai fiu de folos este şi clipa în 
care FCA îmi retrag medicamentul care mă ţine în viaţă. Sau 
se hotărăsc să mă omoare în vreun alt fel. Locotenentul Wilson 
nu va fi probabil împuşcat pentru nerespectarea ordinului, 
dar, din cîte am înţeles, închisorile FCA nu sînt locuri prea 
plăcute. 

— Nesupuşii intră, dar nu mai ies, zise Wilson. 

— De ce nu mi-aţi spus? întrebă Jared. 

— Pentru că atunci pentru tine n-ar mai fi fost o alegere 
imparțială, răspunse Wilson. 

— Am hotărît între noi că îți vom oferi această alegere şi 
că vom accepta consecinţele, adăugă Cainen. Odată ce am 
făcut propria noastră alegere în privinţa asta, am vrut să fim 
siguri că ai aceeaşi libertate ca şi noi în luarea hotăririi tale. 

— Aşa că îți mulțumim pentru c-ai ales să mergi înainte, 
vorbi şi Wilson. Aproape că am făcut pe mine aşteptînd să te 
hotărăşti naibii odată! 

— Scuză-mă, spuse Jared. 

— Nu te mai gîndi la asta, continuă Wilson, pentru că acum 
ai altă alegere de făcut. 

— Am ajuns la două opţiuni despre care credem că vor 
declanşa o cascadă mai amplă de amintiri din conştiinţa lui 
Boutin, zise Cainen. Prima este o variantă a protocolului de 
transfer de conştiinţă folosit prima oară pentru a-l pune pe 
Boutin în creierul tău. Putem să rulăm protocolul din nou şi 
să întipărim conştiinţa pentru a doua oară. Acum, că ai un 
creier mai matur, există o şansă excelentă ca o parte mai mare 
a conştiinţei sale să se imprime — ba chiar ca să se imprime 
toată. Dar sînt posibile unele consecinţe grave. 

— Cum ar fi? 

— Cum ar fi ca propria ta conştiinţă să fie complet ştearsă 
atunci cînd intră cea nouă, preciză Wilson. 

— Ah, exclamă Jared. 

— Poţi să-ţi dai seama cât e de problematic, comentă şi 
Cainen. 

— Nu cred că vreau să fac asta, spuse Jared. 

— Ne-am gîndit că n-o să vrei, zise Cainen. În care caz, 
avem un plan B mult mai puţin agresiv. 

— Care este...? întrebă Jared. 

— O călătorie pe aleea memoriei, răspunse Wilson. Jeleurile 
au fost doar începutul. 


NOUĂ 


Colonelul James Robbins ridică ochii spre Phoenix, care 
plutea deasupra lui, pe cer. lată-mă din nou aici, gîndi el. 

Generalul Szilard observă stînjeneala lui Robbins. 

— Nu-ţi prea place popota generalilor, nu-i aşa, colonele? 
întrebă, şi mai îndesă nişte friptură în gură. 

— O detest, replică Robbins, înainte să-şi dea seama prea 
bine ce-i ieşea din gură. Domnule, adăugă el repede. 

— N-aş zice că te învinuiesc pentru asta, zise Szilard din 
spatele fripturii de vită. Toată chestia asta cu interdicția de a 
mînca aici pentru cei care nu sînt generali e o prostie imensă. 
Apropo, cum e apa? 

Robbins coborî ochii spre paharul aburit din faţa lui. 

— Încântător de răcoritoare, domnule, răspunse el. 

Szilard roti furculița pentru a cuprinde întreaga popotă a 
generalilor. 

— E vina noastră, ştii, spuse el. Adică a Forţelor Speciale. 

— Cum aşa? întrebă Robbins. 

— Generalii Forţelor Speciale aduceau aici pe oricine din 
structura lor de comandă - nu doar ofițeri, ci şi soldați. Pentru 
că în afara situațiilor de comandă, nimeni din Forţele Speciale 
nu dă pe grad nici o ceapă degerată. Aşa că aveai aici toate 
trupele de la forțele speciale, mîncînd fripturi delicioase şi 
făcînd ochi dulci Phoenixului de deasupra. Îi călcau pe nervi 
pe generali — nu numai că aici erau soldați, dar erau soldaţi ai 
Brigăzilor-fantomă. Asta în primele zile, cînd ideea unor soldați 
în vîrstă de mai puţin de un an vă dădea fiori vouă, adevărat- 
născuților. 

— Încă ne mai dă, spuse Robbins. Uneori. 

— Da, ştiu, replică Szilard. Dar acum o ascundeţi mai bine. 
Oricum, după o vreme generalii adevărat-născuţi au făcut 
cunoscut că ăsta-i terenul lor de joacă. lar acum, tot ce mai 
primeşte aici oricine altcineva este unul dintre aceste încîntător 
de răcoritoare pahare cu apă, precum cel pe care-l ai aici, 
colonele. Aşa că, în numele Forţelor Speciale, îmi cer scuze 
pentru neajuns. 

— Mulţumesc, domnule general. Oricum nu mi-e foame. 

— Bravo ţie, zise Szilard şi mai mîncă din friptură. 

Colonelul Robbins se uită la mîncarea generalului. De fapt, 
îi era foame, dar n-ar fi fost înţelept să-i dea atenţie. Robbins 
îşi făcu o însemnare în minte pentru data viitoare cînd era che- 
mat la o întîlnire la popota generalilor: mănîncă ceva înainte... 

Szilard înghiţi friptura şi îşi îndreptă din nou atenţia spre 
Robbins. 

— Colonele, ai auzit de sistemul Esto? Nu te uita în sus, 
spune-mi doar dacă îl ştii. 

— Nu ştiu nimic despre el, răspunse Robbins. 

— Dar despre Krana? Mauna Kea? Sheffield? 

— Cunosc Mauna Kea de pe Pămînt. Presupun însă că nu-i 
cel despre care vorbiți... 

— Nu e. 

Szilard mişcă iar furculița, fluturînd-o ca să indice un punct 
undeva, dincolo de marginea răsăriteană a lui Phoenix. 

— Sistemul Mauna Kea e în partea aceea, imediat dincolo 
de orizontul propulsorului de salt al Phoenixului. E acolo o 
colonie nouă. 

— Hawaieni? întrebă Robbins. 

— Sigur că nu, răspunse Szilard. Mai mult tamili, din ce-mi 
spun datele pe care le am. Nu ei pun numele sistemului, doar 
îl locuiesc. 

— Ce-i atit de interesant în legătură cu acest sistem? 

— Faptul că, acum mai puţin de trei zile, a dispărut de 
acolo un crucişător al Forţelor Speciale. 

— A fost atacat? întrebă Robbins. Distrus? 

— Nu, răspunse Szilard. A dispărut. Nici un contact, odată 
ce a ajuns în sistem. 

— A apelat colonia? 

— N-ar fi făcut asta, preciză Szilard, pe un ton neutru care 
îi sugera lui Robbins că n-ar trebui să insiste asupra detaliilor. 

Nu insistă. 

— Poate că s-a întîmplat ceva cu nava cînd a reintrat în 
spaţiul real, presupuse el în schimb. 

— Am strecurat în sistem o sondă cu senzori, zise Szilard. 
Nici urmă de navă. Nici o cutie neagră. Nici o rămăşiţă de-a 
lungul traseului de zbor proiectat. Nimic. S-a dus. 

— Asta-i ciudat, remarcă Robbins. 

— Nu, continuă Szilard. Ceea ce-i ciudat este că e a patra 
navă a Forţelor Speciale căreia i s-a întîmplat aşa ceva luna 
asta. 

Robbins îl fixă pe Szilard fără expresie. 

— Aţi pierdut patru crucişătoare? Cum? 

— Ei, dacă ştiam asta, colonele, am fi fost plecaţi să ne înfi- 
gem călcîiul în gâtul cuiva. Faptul că ceea ce fac în schimb este 
să mănînc friptura asta în faţa ta ar trebui să fie un indiciu că 
sîntem în beznă, la fel ca oricine altcineva. 

— Dar credeți că e cineva în spatele chestiei ăsteia, insistă 
Robbins. Şi nu-i doar o problemă cu navele sau cu propul- 
soarele de salt. 

— Sigur că da, replică Szilard. Să ai o navă care dispare e 
un incident întîmplător. Să ai patru care dispar într-o lună e o 
nenorocită de tendință. Nu-i o problemă cu navele sau cu pro- 
pulsoarele. 

— Cine crezi că e în spatele chestiei ăsteia? întrebă Robbins. 

Szilard lăsă din mînă tacîmurile, iritat. 

— Dumnezeule, Robbins, exclamă el. Crezi că vorbesc cu 
tine pentru că n-am prieteni? 

Robbins surîse crispat, în ciuda propriei lui voințe. 

— Obinii, atunci. 

— Obinii, spuse Szilard. Da. Cei care îl au pe Boutin pus 
bine undeva. Toate sistemele din care au dispărut navele fie 
că sînt aproape de spaţiul obin, fie că sînt planete pe care obinii 
le-au contestat într-un moment sau altul. E un fir subţire, dar 
de atît ne putem agăța în acest moment. Ceea ce nu ştim este 

cum sau de ce, şi aici speram că ai putea să arunci tu puţină 
lumină. 

— Vreţi să ştiţi unde ne aflăm cu soldatul Dirac, trase 
concluzia Robbins. 

— Dacă n-ai nimic împotrivă, replică Szilard, şi-şi luă din 
nou tacimurile. 

— Merge încet, recunoscu Robbins. Credem că breşa de 
memorie a apărut datorită stresului şi a aportului senzorial. 
Nu putem pune asupra lui acelaşi tip de presiune pe care o 
exercită lupta, dar l-am pus în contact cu părţi din viaţa lui 
Charles Boutin, una cîte una. 

— Înregistrările lui? întrebă Szilard. 

— Nu. Cel puţin nu rapoartele şi fişierele despre Boutin 
care au fost scrise sau înregistrate de alți oameni. Acestea nu 
provin chiar de la Boutin, şi nu vreau să introducem un punct 
de vedere exterior. Cainen şi locotenentul Wilson lucrează cu 
sursele primare — înregistrările şi notele lui Boutin — şi cu 
lucrurile acestuia. 

— Vrei să spui lucruri care au aparţinut lui Boutin? 

— Lucruri care i-au aparţinut, lucruri care i-au plăcut — 
adu-ţi aminte de jeleuri — sau lucruri de la alți oameni pe care 
i-a cunoscut. L-am dus de asemenea pe Dirac în locuri unde a 
locuit şi a crescut Boutin. Provenea de pe Phoenix, ştiţi. E doar 
o excursie scurtă pînă jos, cu naveta. 

— Frumos că are parte de excursii pe teren, comentă 
Szilard, doar uşor distant. Dar ai zis că merge încet. 

— Iese la suprafaţă o parte mai mare a lui Boutin. Însă pare 
să fie mai mult personalitatea. Am citit profilul psihologic al 
soldatului Dirac; pînă acum a fost un personaj oarecum pasiv. 
Mai curînd i s-au întîmplat lucruri, decât să le facă el să se 
întîmple. Iar în prima săptămînă sau cam aşa ceva pe care a 
petrecut-o cu noi, aşa a și fost. În ultimele trei săptămîni a de- 
venit totuși mai categoric şi mai puţin şovăitor. Şi se potriveşte 
mai bine cu felul în care a fost Boutin, vorbind din punct de 
vedere psihologic. 

— Aşadar, devine tot mai mult ca Boutin. Bine, încuviință 
Szilard. Dar îşi aminteşte ceva? 

— Ei, tocmai asta-i, recunoscu Robbins. Revin foarte puține 
amintiri. Ceea ce revine este mai mult despre viaţa de familie, 
nu despre muncă. Îi punem înregistrări cu Boutin făcînd în- 
semnări verbale despre proiecte şi le ascultă absent. Arată-i o 
poză a fetiţei lui Boutin şi intră în convulsii pentru o clipă, 
apoi îți spune ce se petrece în poză. E frustrant. 

Szilard mestecă o clipă, cugetînd. Robbins profită de pauză 
ca să se bucure de apă. Nu era atît de înviorătoare pe cît 
sugerase generalul mai devreme. 

— Amintirile despre fetiță nu duc la apariția unor amintiri 
tangenţiale? întrebă Szilard. 

— Citeodată da, răspunse Robbins. O poză a lui Boutin şi a 
fiicei lui la cine ştie ce bază de cercetare la care a fost trimis la 
post i-a adus aminte de o parte din munca pe care-a făcut-o 
acolo. Nişte prime cercetări despre depozitarea intermediară 
a conştiinţei, înainte de a se întoarce pe staţia Phoenix şi de a 
începe să lucreze la asta, folosind tehnologia pe care am că- 
pătat-o de la Consu. Dar nu şi-a amintit de nimic folositor, legat 
de motivele pentru care Boutin a hotărît să devină trădător. 

— Mai arată-i o poză cu fiica lui Boutin, propuse Szilard. 

— I le-am arătat pe toate pe care le-am putut găsi, zise 
Robbins. Nu sînt atît de multe. Şi nu există nici unul dintre 
lucrurile ei fizice — nici o jucărie sau desen sau orice altceva 
de felul ăsta. 

— De ce? întrebă Szilard. 

Robbins ridică din umeri. 

— A murit înainte ca Boutin să se întoarcă la stația Phoenix, 
explică el. Bănuiesc că n-a vrut să aducă lucrurile cu el. 

— Ei, asta-i interesant, remarcă Szilard. 

Ochii lui arătau ca şi cum s-ar fi concentrat asupra a ceva 
din depărtare, un semn că citea ceva pe BrainPal. 

— Ce este? întrebă Robbins. 

— Am scos dosarul lui Boutin în timp ce vorbeai, spuse 
Szilard. Boutin e colonist, dar munca lui pentru Uniunea Co- 
lonială i-a cerut să locuiască în baze ale Cercetărilor Militare. 
Ultimul loc în care a lucrat înainte de a veni aici a fost stația 
de cercetări Covell. Ai auzit vreodată de ea? 

— Sună familiar, răspunse Robbins. Dar nu reuşesc s-o 
plasez în... 

— Zice că era un complex de cercetări cu capacitate de 
imponderabilitate. Făceau nişte lucrări biomedicale, de aceea 
se afla Boutin acolo, dar conţinea mai mult arme şi sisteme de 
navigaţie. Asta-i interesant: stația era de fapt amplasată direct 
deasupra unui sistem de inele planetare. Doar la un kilometru 
de planul inelului. Folosea rămăşiţele inelului pentru a-şi testa 
sistemele de navigaţie cu rază scurtă de acţiune. 

Acum pricepu Robbins. Planetele solide cu sisteme de inele 
erau rare, iar cele cu colonii umane încă şi mai rare. Cei mai 
mulți colonişti preferau să nu locuiască în locuri unde bucăţile 
de stîncă de mărimea unui stadion care plonjau prin atmosferă 
erau evenimente obişnuite, mai curînd decît genul de lucruri 
care se petrec o dată pe mileniu. Una cu o staţie a Cercetărilor 
Militare pe orbită — asta era absolut unică. 

— Omagh, rosti Robbins. 

— Omagh, încuviinţă Szilard. Care nu ne mai aparţine. 
N-am putut dovedi niciodată că obinii au atacat iniţial colonia 
sau stația. Este posibil ca rraey să fi atacat colonia, şi apoi 
obinii să-i fi atacat pe ei, cînd erau slăbiţi de lupta cu noi şi 
înainte a apuca să primească întăriri. Ceea ce reprezintă un 
motiv pentru care n-am pornit la război cu ei pentru asta. Dar 
ştim că s-au hotărît să revendice sistemul al naibii de repede, 
înainte ca noi să punem pe picioare o forță care să-l ia înapoi. 

— lar fiica lui Boutin făcea parte din colonie, presupuse 
Robbins. 

— Era pe staţie, din ceea ce spune lista de victime, răspunse 
Szilard, trimițîndu-i lista lui Robbins ca s-o vadă. Era o staţie 
mare. Avea apartamente pentru familii. 

— Dumnezeule, exclamă Robbins. 

— Ştii, continuă Szilard nepăsător, băgînd în gură ultima 
bucăţică de friptură, cînd staţia Covell a fost atacată, n-a fost 
complet distrusă. De fapt, avem informaţii demne de încredere 
care sugerează că staţia e în mare parte intactă. 

— OK, zise Robbins. 

— Inclusiv apartamentele pentru familii. 

— O, OK, exclamă Robbins, şi se aprinse luminița. Pot să 
vă spun deja că nu-mi place încotro se duce chestia asta... 

— Ai spus că memoria lui Dirac reacționează cel mai pu- 
ternic la stres şi la aportul senzorial, spuse Szilard. Faptul de 
a-l duce în locul unde a murit fiica lui — şi unde este probabil 
să se afle toate lucrurile ei — ar însemna un aport senzorial 
semnificativ. 

— Există doar mica problemă că sistemul este acum stăpînit 
şi patrulat de obini, sublinie Robbins. 

Szilard ridică din umeri. 

— Aici intervine stresul. 

Îşi lăsă tacîmurile în poziția de „încheiat” pe farfurie şi o 
împinse deoparte. 

— Motivul pentru care generalul Mattson l-a preluat pe 
soldatul Dirac este că nu voia ca acesta să moară în luptă, îi 
aduse aminte Robbins. Aruncarea lui în spaţiul sistemului 
Omagh mai curînd se opune acestei dorințe, domnule general. 

— Da, bine, dorinţa generalului de a-l ţine pe Dirac în afara 
pericolului trebuie să fie temperată de faptul că patru dintre 
navele mele şi mai mult de o mie de oameni au dispărut în 
neant, ca şi cum n-ar fi existat niciodată, protestă Szilard. Şi 
la urma urmei, Dirac este încă soldat al forțelor speciale. Aş 
putea forţa lucrurile. 

— Lui Mattson nu i-ar plăcea, îi atrase atenția Robbins. 

— Nici mie, replică Szilard. Am o relaţie bună cu generalul, 
în ciuda atitudinii de superioritate față de Forţele Speciale şi 
față de mine. 

— Nu-i vorba numai de dumneavoastră. Are aerul ăsta de 
superioritate față de toată lumea. 

— Da, e un ticălos care crede în egalitatea şanselor, comentă 
Szilard. Şi e conştient de asta, crede că înseamnă că e în regulă. 
Aşa cum stau lucrurile însă, oricît de mult n-aş vrea să am 
de-a face cu latura lui urîtă, o voi face dacă trebuie. Dar nu 
cred că o să trebuiască. 

Un ospătar se apropie să ia farfuria lui Szilard; Szilard 
comandă desert. Robbins aşteptă pînă cînd ospătarul plecă. 

— De ce nu credeţi că o să trebuiască? întrebă el. 

— Ce-ai zice dacă ţi-aş spune că avem deja Forțe Speciale 
în sistemul Omagh, făcînd pregătiri să-l recucerească? Intrebă 
Szilard. 

— Aş fi sceptic, răspunse Robbins. Soiul ăsta de activitate 
ar fi observat mai devreme sau mai tîrziu, iar obinii sînt ne- 
cruțători. Nu le-ar tolera prezența dacă ar afla despre așa ceva. 

— Ai dreptate în legătură cu asta, încuviință Szilard. Dar 
n-ai dreptate să fii sceptic. Forţele Speciale se află în sistemul 
Omagh de peste un an. Se află chiar pe staţia Covell. Cred că- 
] putem duce pe soldatul Dirac înăuntru şi apoi să-l scoatem 
fără să atragem prea multă atenţie. 

— Cum? întrebă Robbins. 

— Cu foarte mare atenţie. Şi folosind câteva jucării noi. 

Ospătarul se întoarse cu desertul generalului: două prăjituri 
mari Toll House. Robbins rămase cu ochii la farfurie. Îi plăceau 
la nebunie prăjiturile Toll House. 

— Vă daţi seama că dacă vă înşelaţi, şi dacă nu-l puteţi 
strecura pe Dirac pe lîngă obini, ei îl vor omorî, proiectul dum- 
neavoastră secret de recuperare a sistemului Omagh va fi 
dezvăluit şi orice informație pe care o are Dirac despre Boutin 
va muri odată cu el, comentă Robbins. 

Szilard luă o prăjitură. 

— Riscul... Întotdeauna intră în ecuaţie. Dacă facem asta 
şi o scrîntim, atunci sîntem futuți de-a binelea. Dar dacă n-o 
facem, riscăm ca Dirac să nu recupereze niciodată amintirile 
lui Boutin, şi atunci sîntem vulnerabil la ceea ce au plănuit 
obinii mai departe. Şi abia atunci vom fi futuţi de-a binelea. 
Dar vrei să afli ceva? Dacă e să fiu futut, colonele, prefer să 
fiu futut în picioare decit în genunchi. 

— Ştiţi cum să folosiți imaginile mintale, domnule general, 
recunoscu Robbins. 

— Mulţumesc, colonele. Încerc. 

Întinse mîna, luă a doua prăjitură şi i-o oferi lui Robbins. 

— la-o. Am văzut că ţi-e poftă. 

Robbins se uită lung la prăjitură, apoi aruncă o privire în jur. 

— Nu pot să iau asta, spuse el. 

— Ba sigur că poți. 

— N-ar trebui să mănînc nimic aici. 

— Şi ce dacă? zise Szilard. Dă-i naibii. E o tradiţie ridicolă 
şi ştii asta. Aşa că rupe-o. la prăjitura. 

Robbins luă prăjitura şi se uită la ea posomorit. 

— Oh, Doamne Dumnezeule! exclamă Szilard. Trebuie să-ți 
ordon să mănînci chestia aia blestemată? 

— Ar putea ajuta. 

— Bine. Colonele, îți dau un ordin direct. Mănîncă nenoro- 
cita aia de prăjitură! 

Robbins o mîncă. Ospătarul fu scandalizat. 


— lată, îi spuse Harry Wilson lui Jared cînd intrară în cala 
de mărfuri de pe Shikra. Trăsura ta. 

„Trăsura” în chestiune consta într-un scaun ca un coş din 
fibre de carbon, două motoare ionice extrem de mici, de putere 
şi manevrabilitate limitată şi de obiectul de mărimea unui fri- 
gider de birou amplasat chiar sub scaun. 

— Uriîtă trăsură, comentă Jared. 

Wilson chicoti. Simţul umorului al lui Jared se îmbunătăţise 
în ultimele cîteva săptămîni, sau cel puţin devenise mai mult 
pe placul lui Wilson — îi amintea de sarcasticul Charles Boutin 
pe care-l cunoştea. Wilson se simțea atât încîntat cât şi îngrijorat 
în legătură cu asta; încîntat pentru că munca lui şi a lui Cainen 
schimba ceva şi îngrijorare pentru că Boutin era, la urma 
urmei, un trădător al omenirii. Lui Wilson îi plăcea destul de 
mult de Jared pentru a nu-i dori o asemenea soartă. 

— E urâtă, dar e ultimul răcnet, zise Wilson. Se apropie şi 
bătu uşor cu palma obiectul cu aspect de frigider. 

— Acesta este cel mai mic propulsor de salt creat vreodată, 
explică el. Abia ieşit de pe linia de asamblare. Şi nu numai 
că-i mic, dar e un exemplu al primului progres real făcut de 
decenii în tehnologia saltului. 

— Dă-mi voie să ghicesc, spuse Jared. Se bazează pe tehno- 
logia aia consu pe care am furat-o de la rraey. 

— Faci să sune ca şi cum totul ar fi ceva rău. 

— Păi, ştii şi tu, replică Jared, ciocănindu-şi capul cu dege- 
tul. Sînt în situaţia asta din cauza tehnologiei consu. Să zicem 
doar că nu sînt neutru în ceea ce priveşte utilizările sale. 

— Ai perfectă dreptate, fu de acord Wilson. Dar ăsta e dră- 
guţ. Un prieten de-al meu a lucrat la el; vorbeam despre o 
asemenea realizare. Cele mai multe propulsoare de salt au 
nevoie să ajungă într-un spaţiu-timp plat înainte de a le porni. 
Trebuie să ajungi departe de o planetă. Ăsta e mai puțin 
mofturos; poate folosi un punct Lagrange. Atîta vreme cît 
ajungi la o planetă cu un satelit rezonabil de mare, ai cinci 
puncte apropiate în spațiu destul de plate din punct de vedere 
gravitațional ca să se declanşeze acest propulsor. Dacă rezolvă 
toate şpilurile, ar putea revoluţiona călătoria spaţială. 

— „Să rezolve şpilurile”? întrebă Jared. Sînt pe cale să 
folosesc chestia asta. Şpilurile sînt dăunătoare. 

— Şpilul e că motorul se dovedeşte sensibil la masa obiec- 
tului la care e ataşat, explică Wilson. Prea multă masă creează 
o curbare locală prea mare a spaţiului-timp. Determină pro- 
pulsorul de salt să facă lucruri ciudate. 

— Cum ar fi? întrebă Jared. 

— Cum ar fi să explodeze, răspunse Wilson. 

— Asta nu-i prea încurajator. 

— Ei, să explodeze nu-i tocmai cuvîntul potrivit, spuse Wilson. 
Fizica pentru ceea ce se petrece cu adevărat este mult mai 
ciudată, te asigur. 

— Te poți opri acum, zise Jared. 

— Dar tu nu trebuie să-ţi faci griji pentru asta, continuă 
Wilson. E nevoie cam de cinci tone înainte ca propulsorul să 
devină instabil. De aceea arată vehiculul ăsta ca o şaretă de 
deşert. E mult sub pragul masei admise, chiar şi cu tine înă- 
untru. Ar trebui să fie totul în regulă. 

— Ar trebui..., comentă Jared. 

— Oh, nu mai fi aşa bebeluş, exclamă Wilson. 

— N-am nici măcar un an. Pot să fiu bebeluş dacă vreau. 
Ajută-mă să intru în chestia asta, vrei? 

Jared se strădui să intre în scaunul ca un coş al aparatului; 
Wilson îl prinse în chingi şi-i depozită carabina într-o cutie 
de pe o latură a scaunului. 

— Fă o verificare a sistemelor, îl îndemnă Wilson. 

Jared îşi activă BrainPal-ul şi se conectă la vehicul, verifi- 
cînd integritatea propulsorului de salt şi a motoarelor ionice; 
totul era în parametrii nominali. Vehiculul nu avea comenzi 
fizice; Jared avea să-l controleze cu BrainPal-ul. 

— Vehiculul e în regulă, anunţă Jared. 

— Cum stai cu salopeta? întrebă Wilson. 

— Bine. 

Aparatul avea cabina deschisă; salopeta lui Jared era reglată 
pentru vidul intens, inclusiv o glugă care urma să coboare 
complet peste față, etanşindu-l înăuntru. Țesătura nanobotică 
a salopetei era fotosensibilă şi transmitea informaţii optice şi 
alte semnale electromagnetice direct la BrainPal-ul lui Jared. 
Ca rezultat, Jared avea să poată „vedea” mai bine cu ochii 
acoperiţi cu glugă decît dacă i-ar fi folosit. În jurul taliei, Jared 
avea un sistem de reciclare a aerului care putea, în caz de 
nevoie, să furnizeze aer respirabil pentru o săptămînă. 

— Atunci eşti pregătit să pleci, spuse Wilson. Coordonatele 
de dus sînt programate din partea asta, şi ar trebui să le ai şi 
cînd de întorci din partea cealaltă. Nu trebuie decît să le intro- 
duci şi să laşi aparatul să facă restul. Szilard a zis că echipa 
de recuperare a Forţelor Speciale va fi gata pentru tine pe 
partea cealaltă. O să trebuiască să-l cauţi pe un anumit căpitan 
Martin. Are un cod de confirmare ca să-i poţi verifica identi- 
tatea. Szilard zice să-i urmezi ordinele întocmai. Ai priceput? 

— Am priceput, răspunse Jared. 

— OK, spuse Wilson. Am plecat de-aici. O să începem să 
scoatem aerul. Închide-ţi costumul. Imediat ce se deschid uşile 
calei, porneşte programul de navigație şi el se va descurca 
mai departe. 

— Am înţeles, repetă Jared. 

— Noroc, Jared, îi ură Wilson. Sper să găseşti ceva folositor. 

leşi din cală la sunetul sistemului de menţinere a vieţii de 
pe Shikra, care absorbea aerul din cală. Jared îşi activă gluga; 

simţi o beznă de moment, urmată de o îmbunătăţire impre- 
sionantă a vederii periferice, în clipa cînd porni semnalul 
vizual al salopetei. 

Foşnetul aerului se micşoră pînă la dispariţie; Jared stătea 
în vid. Prin metalul navei şi prin fibrele de carbon ale apa- 
ratului, putu simţi uşile calei deschizîndu-se. Jared activă 
programul de navigaţie; vehiculul se ridică de pe podeaua 
calei şi alunecă uşor pe uşă. Vederea lui Jared includea traseul 
vizual al programului de navigaţie şi destinația, la mai mult 
de o mie de kilometri depărtare: poziţia LA dintre Phoenix şi 
satelitul său Benu, în prezent neocupată de vreun alt obiect. 
Motoarele ionice porniră; sub acceleraţia motoarelor, Jared îşi 
simți greutatea crescînd. 

Propulsorul de salt se declanşă cînd aparatul intersectă 
poziţia L4. Jared observă apariția bruscă şi descumpănitoare 
a unui sistem lat de inele la mai puţin de un kilometru dea- 
supra punctului său de vedere, înconjurînd către stînga lui o 
planetă albastră, asemănătoare Pămîntului. Vehiculul lui Jared, 
care mai devreme se mişcase cu o viteză impresionantă, era 
nemişcat. Motoarele ionice se opriseră chiar înainte de tran- 
ziția saltului, iar energia inerțială a aparatului nu-l duse mai 
departe după aceea. Jared era bucuros de asta. Se îndoia că 
micile motoare ionice ar fi reuşit să oprească vehiculul înainte 
de a se rătăci în sistemul de inele şi de a se izbi de o stîncă 
rotitoare. 

Soldat Dirac, auzi Jared, în timp ce impulsul unui cod de 
control intră în BrainPal. 

Da, răspunse el. 

Aici căpitanul Martin, auzi Jared. Bine ai venit pe Omagh. Te 
rog ai răbdare; venim spre tine. 

Dacă îmi trimiteţi coordonate, aş putea veni eu pînă la voi, se 
oferi Jared. 

Am prefera să n-o faci, replică Martin. Obinii au scanat zona 
mai mult decît de obicei în ultima vreme. Am prefera să nu le dăm 
nimic de văzut. Ai răbdare. 

După vreun minut, Jared observă trei dintre pietrele ine- 
lelor îndreptîndu-se încet în direcţia lui. 

Se pare că am nişte rămășițe care vin spre mine, îi transmise 
lui Martin. O să fac o manevră ca să mă dau la o parte. 

Nu face asta, îl preveni Martin. 

De ce? întrebă Jared. 

Pentru că detestăm să alergăm după cai verzi, răspunse Martin. 

Jared dădu instrucţiuni salopetei să se concentreze asupra 
pietrelor care veneau spre el şi să mărească imaginea. Observă 
că pietrele aveau membre, şi că una dintre ele trăgea ceea ce 
arăta ca un cablu de remorcare. Jared le urmări în timp ce se 
apropiară şi ajunseră în sfîrşit la aparat. Una dintre ele ma- 
nevra prin fața lui Jared în timp ce celelalte două ataşară cele 
două cabluri. Piatra era de mărimea unui om şi de forma unei 
emisfere neregulate; de aproape arăta ca o carapace de broască 
ţestoasă fără deschidere pentru cap. Patru membre de lungime 
egală se întindeau în simetrie biaxială. Membrele aveau două 
articulaţii şi se terminau cu mîini largi, cu degete opozabile 
pe fiecare parte a palmei. Partea de dedesubt a pietrei era plată 
şi pestriță, cu o linie care traversa centrul, sugerînd că se putea 
deschide. Pe partea de deasupra se aflau porțiuni plane, lu- 
cioase, despre care Jared bănui că erau fotosensibile. 

Nu e tocmai ceea ce te aşteptai să vezi, soldat? întrebă piatra, 
folosind vocea lui Martin. 

Nu, domnule, răspunse Jared. 

Îşi accesă baza de date internă cu privire la puţinele specii 
inteligente care erau prietenoase (sau cel puţin nu se aflau 
într-un conflict deschis) cu oamenii, dar nu descoperi nimic 
care să semene fie şi pe departe cu creatura asta. 

Mă aşteptam la cineva uman. 

Jared simţi un impuls pătrunzător de amuzament. 

Sîntem oameni, soldat, zise Martin. La fel de mult ca şi tine. 

Nu arătați uman, remarcă Jared, şi regretă imediat. 

Sigur că nu, replică Martin. Dar nici nu trăim într-un mediu 
tipic uman. Am fost adaptați pentru locul în care trăim. 

— Unde trăiţi? întrebă Jared. 

Unul dintre membrele lui Martin se mişcă în jurul lui. 

Aici. Adaptați pentru viața în spațiu. Corpuri antivid. Benzi 
fotosintetice pentru energie. 

Martin îşi ciocăni partea de dedesubt. 

Iar aici, un organ care adăposteşte alge modificate, menit să 
furnizeze oxigenul şi compuşii organici de care avem nevoie. Putem 
trăi aici vreme de săptămîni în şir, spionîndu-i şi sabotîndu-i pe 
obini, iar ei nici măcar nu ştiu că sîntem aici. Caută mereu nave ale 
FCA. Îi zăpăceşte complet. 

Sînt sigur. 

În regulă, Stross îmi zice că putem pleca, anunţă Martin. Sîntem 
gata să te tragem înăuntru. Tine-te bine. 

Jared simţi o zdruncinătură şi apoi o uşoară vibraţie în 
timp ce cablul de remorcare era înfăşurat, trăgînd aparatul în 
interiorul inelului. Pietrele ţineau pasul, manevrînd mici 
propulsoare cu membrele din spate. 

Aşa te-ai născut? întrebă Jared. 

Eu nu, răspunse Martin. Au creat tipul ăsta de corp cu trei 
ani în urmă. Totul nou. Aveau nevoie de voluntari care să-l testeze. 
Era prea neobişnuit ca să pui o conştiinţă în el fără să-l încerce. 
Trebuia să vedem dacă oamenii s-ar putea adapta la el fără să 
înnebunească. Trupul ăsta este aproape în întregime un sistem închis. 
Obţin oxigen, substanțe nutritive şi umezeală de la organul pe bază 
de alge, iar excrementele sînt reintroduse pentru a hrăni algele. Nu 
mănînci şi nu bei aşa cum trebuie să facă oamenii de obicei. Nici 
măcar nu faci pipi în mod normal. Şi să nu faci lucruri pe care 
altminteri eşti programat să le faci, te scoate din minți. N-ai crede 
că ar putea să te sîcîie faptul de a nu urina. Dar crede-mă, te sîcîie. 
A fost de fapt unul dintre lucrurile pentru care au fost nevoiţi să 
găsească o cale de a-l ocoli, atunci cînd au trecut la producția de 
masă. 

Martin arătă către celelalte două pietre. 

Stross şi Pohl, ei s-au născut în corpurile astea, continuă 
Martin. Şi se simt perfect şi în largul lor în ele. Dacă le spun despre 
cum e să mănînci un hamburger sau să faci caca, se uită la mine de 
parcă aş fi nebun. lar să încerc să le descriu sexul obişnuit nu decît 
o pierdere totală de timp. 

Fac sex? întrebă Jared, surprins. 

Nu vrei să încurci lucrurile cu impulsul sexual, soldat. E rău 
pentru specie. Da, noi facem sex tot timpul. 

Făcu un semn către partea de dedesubt. Ne deschidem aici. 
Marginile glugii tale se pot etanşa cu ale altcuiva. Numărul de 
poziții în care o putem face este ceva mai limitat decît cel în care 
poți tu. Corpul tău e mai flexibil decît al nostru. Pe de altă parte, ne 
putem regula în vid total. Ceea ce e o şmecherie isteață. 

Aşa zic şi eu, încuviinţă Jared. 

Simţea că Martin aluneca spre teritoriul „prea multe in- 
formații”. 

Dar sîntem un soi diferit, fără îndoială, continuă căpitanul. 
Avem chiar şi o schemă de nume diferită de restul Forţelor Speciale. 
Ne primim numele după vechi scriitori de science-fiction, în loc de 
savanți. Mi-am luat chiar şi un nume nou cînd m-am schimbat. 

Ai de gînd să te schimbi înapoi? întrebă Jared. Într-un trup 
normal? 

Nu, răspunse Martin. Cînd m-am schimbat prima oară, aş fi 
vrut. Dar te obişnuieşti. Acum, situația față înseamnă normalul 
pentru mine. Şi ăsta-i viitorul. FCA ne-au făcut ca să capete un 
avantaj în luptă, la fel cum au făcut cu primele Forțe Speciale. Şi 
merge. Noi sîntem materia întunecată. Ne putem strecura spre o 
navă şi duşmanul crede că sîntem sfărîmături, pînă cînd bomba 
nucleară de buzunar pe care le-am prins-o de carcasă în trecere 
explodează. Şi apoi nu mai cred nimic, niciodată. 

Dar şi mai mult de-atit, continuă Martin. Sîntem primii oameni 
adaptați organic la viața în spațiu. Fiecare sistem corporal este or- 
ganic, chiar şi BrainPal-ul — avem primul Brain Pal complet organic. 
Asta-i o îmbunătățire care-o să treacă la populația generală a Forțelor 
Speciale data viitoare, cînd fac o nouă ediție de corpuri. Tot ceea ce 
sîntem se exprimă în ADN-ul nostru. Dacă pot găsi o cale să ne 
lase să ne înmulțim natural, o să avem o nouă specie: Homo astrum, 
care poate trăi între planete. Atunci nu va mai trebui să luptăm cu 
nimeni pentru proprietăți teritoriale. lar asta înseamnă că ființele 
umane cîştigă. 

În afară de cazul în care nu vrei să arăţi ca o broască țestoasă, 
remarcă Jared. 

Martin trimise un impuls puternic de amuzament. 

De acord. Mai e şi asta. Şi o ştim. Ne numim gamerani, ştii... 

Jared se simţi uşor în ceață pînă cînd referirea îi apăru în 
cap, din serile de la Camp Carson, cînd urmărea filme de 
science-fiction la viteză de zece ori mai mare. 

Ca monstrul japonez? 

Te-ai prins, replică Martin. 

Scuipați şi foc? 

Întreabă-i pe obini. 

Vehiculul intră în inel. 


Jared văzu mortul de îndată ce se strecurară prin gaura 
din peretele staţiei Covell. 

Gameranii informaseră Forţele Speciale că stația Covell 
era în mare parte intactă, dar „în mare parte intactă” însemna 
în mod clar altceva pentru soldaţii care prosperau în vidul 
intens. Staţia Covell era lipsită de aer, de viaţă şi de gravitație, 
deşi unele sisteme electrice mai aveau energie, în mod re- 
marcabil, datorită panourilor solare şi a construcției solide. 
Gameranii cunoşteau bine stația; mai fuseseră pe ea înainte, 
recuperînd fişiere, documente şi obiecte ce nu fuseseră deja 
distruse sau jefuite de obini. Singurul lucru pe care nu-l recu- 
peraseră erau morţii; obinii tot mai veneau pe la staţie din 
cînd în cînd şi ar fi putut observa dacă numărul morților scădea 
spectaculos odată cu timpul. Aşa că morții rămîneau, plutind 
reci şi deshidrataţi prin staţie. 

Mortul era fixat de peretele despărțitor al unui coridor. 
Jared bănui că nu se aflase acolo cînd fusese făcută gaura din 
carcasă prin care trecuseră; decompresia explozivă l-ar fi 
absorbit direct în spaţiu. Jared se întoarse să-i ceară lui Martin 
confirmarea. 

E nou, confirmă căpitanul. Cel puțin în secțiunea asta. Morţii 
plutesc de zor pe-aici, alături de orice altceva. E cineva pe care-l căutai? 

Jared pluti către bărbatul mort. Trupul acestuia era pârjolit 
şi uscat, cu toată umezeala de mult evaporată. Ar fi fost de 
nerecunoscut chiar dacă Boutin l-ar fi cunoscut. 

Jared se uită la halatul de laborator al bărbatului; ecusonul 
afirma că este vorba de Uptal Chatterjee. Pielea pergamentoasă 
arăta verde. Numele părea potrivit pentru un colonist, dar 
era clar că la un moment dat fusese cetăţean al unei naţiuni 
occidentale. 

Nu ştiu cine e, zise Jared. 

Atunci vino, îl chemă căpitanul. 

Acesta apucă balustrada cu ambele mîini stîngi şi se pro- 
pulsă pe coridor. Jared îl urmă, dînd drumul balustradei din 
cînd în cînd, ca să tracă pe lîngă un cadavru care se ciocnea 
de obiecte prin hol. Se întrebă dacă ar putea s-o găsească pe 
Zoë Boutin plutind pe coridoare sau în altă parte a staţiei. 

Nu, rosti un gînd. Nu i-au găsit niciodată corpul. N-au prea 
găsit corpuri de colonişti. 

Stai, îi transmise lui Martin. 

Ce e? 

Îmi aduc aminte, spuse Jared, şi închise ochii, chiar dacă se 
afla în spatele glugii. Cînd îi deschise, se simţi mai ager şi mai 
concentrat. De asemenea, ştia exact unde voia să meargă. 

Vino după mine, îl chemă Jared. 

Jared şi Martin intraseră în staţie prin aripa armamentului. 
Spre nucleu se aflau navigația şi cercetările biomedicale; în 
centru, era un mare laborator cu gravitație zero. Jared îl con- 
duse pe Martin spre nucleu şi apoi pe holuri, în sensul acelor 
de ceasornic, oprindu-se din cînd în cînd ca să-l lase pe Martin 
să forțeze uşile de urgenţă dezactivate, cu ajutorul unui piston 
asemănător unui cric. Luminile de pe coridoare, alimentate 
de panouri solare, luceau slab, dar mai mult decât suficient 
pentru vederea perfecționată a lui Jared. 

Aici, anunţă Jared în sfîrşit. Aici mi-am făcut treaba. Asta-i 
laboratorul meu. 

Laboratorul era plin de pietriş şi găuri de gloanţe. Oricine 
trecuse pe-aici, nu era interesat de păstrarea lucrărilor tehnice 
ale laboratorului; nu voiseră decît să omoare pe toată lumea. 
Pe mese şi pe latura unui birou se vedea sînge înnegrit şi uscat. 
Cel puţin o persoană fusese ucisă aici, dar nu exista nici un 
trup. 

Jerome Kos, se gîndi Jared. Aşa-l chema pe asistentul meu. Era 
originar din Guatemala, dar imigrase în Statele Unite pe cînd era 
copil. EI a fost cel care a rezolvat supraîncărcarea zonei-tampon... 

Rahat! exclamă Jared. 

Amintirea lui Jerry Kos îi plutea în cap, în căutarea con- 
textului. Jared examină încăperea, căutînd computere sau 
dispozitive de stocare a datelor, dar nu exista nimic. 

Ati luat voi computerele de-aici? îl întrebă pe Martin. 

Nu din camera asta, răspunse Martin. Din unele laboratoare 
lipseau computere şi altă aparatură, înainte de a apuca să ne învîrtim 
prin ele. Obinii sau cine-or fi fost trebuie să le fi luat cu ei... 

Jared îşi croi drum pînă la un birou despre care ştia că 
fusese al lui Boutin. Orice s-ar fi aflat pe el zburase de mult. 
Jared deschise sertarele şi găsi materiale de birou, dosare cu 
şină şi alte lucruri, nu deosebit de folositoare. În timp ce 
închidea sertarele cu dosare, văzu hîrtii într-unul dintre ele. 
Se opri şi scoase una; era un desen, semnat de Zoë Boutin mai 
mult cu entuziasm decât cu precizie. 

Îmi desena cîte unul pe săptămînă, la ora de artă de miercuri, 
îşi aminti Jared. Îi luam pe cel nou şi-l agățam cu o pioneză, şi-l 
scoteam pe cel vechi şi-l puneam în sertar. Nu aruncam niciodată 
nimic. Jared ridică ochii spre panoul de plută de deasupra 
biroului; erau într-adevăr pioneze în el, dar nici un desen. 
Ultimul plutea aproape cu siguranţă pe undeva prin cameră. 
Jared trebui să lupte cu impulsul de a-l căuta pînă cînd avea 
să-l găsească. În schimb, se împinse de lîngă birou către uşă, 
strecurîndu-se pe hol înainte ca Martin să apuce să-l întrebe 
unde se ducea. Căpitanul se grăbi să-l prindă din urmă. 

Coridoarele de lucru din staţia Covell erau clinice şi sterile; 
apartamentele pentru familii se străduiau din greu să fie 
complet opusul. Covoare — deşi de tip industrial — acopereau 
podelele. Copiii din clasele de artă fuseseră încurajați să picteze 
pereţii holului, pe care se vedeau sori, pisici şi dealuri cu flori, 
în desene care nu însemnau artă, decît dacă erai părinte și erai 
dispus să accepţi orice de la odrasla ta. Sfărîmăturile de pe 
coridor şi murdăria întunecată care apărea din cînd pe pereţi 
se împotriveau bucuriei. 

Ca şef al cercetării, familist cu un copil, Boutin primise un 
apartament mai mare decât al multora; ceea ce nu însemna că 
nu era aproape insuportabil de strîmt; spaţiul reprezenta un 
lux pe staţiile spaţiale. Apartamentul lui Boutin se afla la 
capătul coridorului P (P de la pisică — pereţii erau pictaţi cu 
tot soiul de pisici diferite din punct de vedere anatomic), 
apartamentul 10. Jared se trase de-a lungul coridorului către 
apartamentul 10. Uşa era închisă, dar nu încuiată. Jared o 
deschise şi intră. 

La fel ca peste tot, prin încăpere pluteau tăcut obiecte. Jared 
recunoscu unele lucruri, dar nu şi altele. O carte care fusese 
un dar de la un prieten din colegiu. O poză în ramă. Un stilou. 
O pătură pe care el şi cu Cheryl o cumpăraseră în luna de 
miere. 

Cheryl. Soţia lui, moartă din cauza unei căderi în timpul 
unei excursii. Murise chiar înainte ca el să plece la acest post. 
Înmormântarea ei fusese cu două zile înainte să vină aici. Îşi 
aminti cum o ţinuse de mînă pe Zoë, ascultînd-o cum întreba 
de ce mama ei trebuia să plece şi cum îl punea să promită că 
nu avea s-o părăsească niciodată. El îi promisese, desigur. 

Dormitorul lui Boutin era înghesuit; al lui Zoë, în camera 
următoare, ar fi fost incomod pentru oricine care nu avea cinci 
ani. Pătucul de copil era băgat într-un colţ, atît de bine fixat 
încât nu începuse să plutească; pînă şi salteaua rămăsese pe 
loc. Cărţi cu poze, jucării şi animale umplute cu vată pluteau 
prin cameră. Una dintre ele îi atrase atenţia lui Jared, şi se 
întinse s-o prindă. 

Babar elefantul... Phoenix fusese colonizată înainte ca 
Uniunea Colonială să înceteze să mai accepte colonişti din 
ţări bogate; exista o numeroasă populaţie franceză, din care 
provenea Boutin. Babar era un personaj popular pentru copiii 
de pe Phoenix, alături de Asterix, Tintin şi Zăpăcitul, amintiri 
ale copilăriei petrecute pe o planetă atît de îndepărtată de 
Phoenix încît nimeni nu se gîndea prea mult la ea. Zoë nu 
văzuse niciodată un elefant în realitate — foarte puţini dintre 
ei ajunseseră în spaţiu — dar fusese cu toate acestea încîntată 
de Babar, atunci cînd Cheryl i-l dăduse cadou la cea de-a patra 

aniversare. După moartea lui Cheryl, Zoë făcuse din Babar 
un totem; refuza să meargă oriunde fără el. 

Şi-o aminti pe Zoë plîngînd după elefănţel cînd o lăsase la 
apartamentul lui Helene Greene, în timp ce se pregătea să 
plece pe Phoenix pentru cîteva săptămîni de testări ale ultimei 
faze. Intîrziase deja la navetă; nu avea timp să-l mai ia pe 
Babar. O linişti pînă la urmă, promiţîndu-i să-i găsească lui 
Babar o Celeste. Împăcată, Zoë îi dădu un sărut şi se duse în 
camera lui Kay Greene ca să se joace cu prietena ei. El uită 
apoi imediat de Babar şi de Celeste, pînă în ziua în care era 
programat să se întoarcă pe Omagh şi Covell. Se gîndea la o 
scuză rezonabilă ca să explice de ce venea cu mîna goală, cînd 
fu tras deoparte şi i se spuse că Omagh şi Covell fuseseră 
atacate şi că toată lumea de la bază şi din colonie era moartă, 
iar fiica lui cea preaiubită murise singură şi înspăimîntată, 
departe de oricine care-o iubise vreodată. 

Jared îl ţinu în braţe pe Babar, în timp ce bariera dintre 
conştiinţa lui şi a lui Boutin se sfărimă, simțind durerea şi 
mînia lui Boutin ca şi cum ar fi fost chiar ale lui. Asta era. 
Acesta era evenimentul care-l trimisese pe calea trădării, moar- 
tea fiicei lui, Zoë Jolie a lui, bucuria lui. Jared, incapabil să se 
apere, simţi ceea ce simţise Boutin: groaza dezgustată de a-şi 
închipui fără să vrea moartea copilului său, durerea pustie, 
oribilă, care i se instalase în viaţă în locul unde se aflase fiica 
lui, şi dorința nebunească, arzătoare de face ceva mai mult 
decît să jelească. 

Torentul de amintiri îl dobori pe Jared, căruia i se tăia 
răsuflarea de fiecare dată cînd un lucru nou îi izbea conştiinţa 
şi-şi săpa loc în ea. Se rostogoleau înăuntrul său prea repede 
ca să fie complete sau înţelese pe deplin, brazdele largi ale 
amintirii definind forma căii luate de Boutin. Jared nu avea 
nici o amintire a primei întâlniri cu obinii; numai un sentiment 
de uşurare, ca şi cum luarea hotăririi l-ar fi eliberat de sen- 
zaţia persistentă de durere şi de furie — dar se văzu făcînd 
un tîrg cu obinii pentru un refugiu sigur, în schimbul cu- 
noştinţelor lui referitoare la cercetările despre BrainPal şi 
conştiinţă. 

Amănuntele muncii ştiinţifice a lui Boutin îi scăpau; instru- 
irea pe care-o cereau pentru a fi înţelese necesita căi ale înțele- 
gerii pe care Jared pur şi simplu nu le avea. Ceea ce avea erau 
amintirile experienţei senzoriale: plăcerea de a planifica însce- 
narea propriei morți şi evadarea, durerea despărțirii de Zoë, 
dorința de a părăsi sfera umană, de a-şi începe munca şi de 
a-şi croi răzbunarea. 

Ici şi colo, în acest cazan de senzaţii şi emoţii, amintiri con- 
crete licăreau ca nestematele — date repetate pe cîmpul memo- 
riei; lucruri menite să şi le amintească nu doar de la un singur 
incident. Chiar şi atunci, unele lucruri pîlptiau în memorie, 
dincolo de locurile unde putea ajunge — ştiind că Zoë era cheia 
dezertării lui Boutin, dar neştiind exact de ce se răsucise cheia, 
şi simțind răspunsul alunecîndu-i printre degete în momentul 
în care se întindea spre el, amăgitor şi chinuitor. 

Jared se întoarse să se concentreze asupra grăunţelor de 
memorie — tari, solide şi la îndemînă. Conştiinţa lui Jared în- 
conjură una dintre acestea, un nume de loc, tradus destul de 
aproximativ dintr-o limbă vorbită de creaturi care nu aveau 
limbajul oamenilor. 

Şi Jared ştiu unde se afla Boutin. 

Uşa din față a apartamentului se deschise, cu Martin agăţat 
de ea. ÎI zări pe Jared în camera lui Zoë şi se împinse spre el. 

E timpul să plecăm, Dirac, zise el. Varley îmi spune că obinii sînt 
pe drum. Trebuie să fi pus senzori aici. Ce prostie din partea mea! 

Dă-mi un minut, ceru Jared. 

Nu avem un minut. 

În regulă, răspunse Jared. 

Se trase din cameră, luîndu-l pe Babar cu el. 

Acum nu e timpul cel mai potrivit pentru suveniruri, comentă 
Martin. 

Taci, replică Jared. Să mergem. 

leşi din apartamentul lui Boutin, fără să se uite în urmă ca 
să vadă dacă Martin ținea pasul. 

Uptal Chatterjee era acolo unde-l lăsaseră Jared şi Martin. 
Aparatul cercetaş al obinilor, care plutea dincolo de spărtura 
în carcasă, era nou. 

Sînt şi alte ieşiri din locul ăsta, anunţă Jared în timp ce el şi 
cu Martin se îngrămădeau lîngă trupul lui Chatterjee. Cerce- 
taşul era vizibil dintr-o parte, dar se părea că nu-i zărise încă. 

Sigur că sînt şi alte ieşiri, răspunse Martin. Întrebarea este 
dacă putem ajunge la vreuna dintre ele înainte să apară şi mai mulți 
indivizi din ăştia. Ne putem ocupa de unul dintre ei dacă trebuie. 
Mai mulți, or să fie o problemă. 

Unde-i detaşamentul tău? întrebă Jared. 

Sînt pe drum. Încercăm să păstrăm la minimum mişcările în 
afara inelelor. 

O idee bună oricînd, în afară de acum, remarcă Jared. 

Nu recunosc nava asta, spuse Martin. Pare un tip nou de cerce- 
taş. Nici măcar nu-mi pot da seama dacă are arme. Dacă nu, noi doi 
s-ar putea să reuşim să-l scoatem din scenă cu ajutorul carabinelor. 

Jared se gîndi la asta. ÎI apucă pe Chatterjee şi-l împinse 
uşurel în direcția spărturii. Chatterjee pluti încet către spărtură. 

Pînă acum e bine, comentă Martin cînd trupul lui Chatterjee 
ajunse la jumătatea drumului pînă la spărtură. 

Chatterjee se spulberă cînd proiectilele provenite de la 
aparatul cercetaş explodară în corpul său îngheţat. Membrele 
se răsuciră cu violenţă, apoi se risipiră şi ele cînd o nouă rafală 
trecu prin spărtură. Jared simţea impactul proiectilelor pe pe- 
retele îndepărtat al coridorului. 

Jared încercă o senzaţie stranie, ca şi cum creierul i-ar fi 
fost ciugulit. 

Lasă-te în jos, încercă să-i spună Jared lui Martin, dar comu- 
nicarea nu se transmise. 

Jared se fixă pe loc, îl apucă pe Martin şi-l trase după el 
cînd o nouă salvă străbătu coridorul, lărgind spărtura din 
carcasă şi trecînd primejdios de aproape de Jared şi Martin. 

Un portocaliu aprins izbucni afară şi, din poziţia în care se 
afla, Jared vedea nava cercetaş înclinîndu-se violent. De dede- 
subtul cercetaşului, o rachetă descrise un arc şi izbi partea de 
jos a aparatului, spărgînd vehiculul în două. Jared observă în 
sinea lui că gameranii chiar scuipau foc. 

... a fost foarte distractiv, vorbea Martin. Acum o să trebuiască 
să petrecem o săptămînă sau două în ascunzătoare, în timp de obinii 

colindă prin jur să-l caute pe ăl de le-a spulberat nava. Ne-ai făcut 
viața foarte interesantă, soldat. Acum e timpul să plecăm. Băieții au 
întins cablul de remorcare. S-o ştergem de-aici, înainte să mai apară 
şi alții. 

Martin se cățără, trecu şi apoi se lansă afară pe spărtură, 
către cablul de remorcare plutind la cinci metri dincolo de ea. 
Jared îl urmă, apucînd cablul cu o mînă şi ţinîndu-se din răs- 
puteri, în timp ce Babar era strîns în cealaltă. 

Trecură trei zile pînă cînd obinii încetară să-i vîneze. 


— Bine-ai venit înapoi, îl întîimpină Wilson apropiindu-se 
de aparat, apoi se opri. Asta-i Babar? 

— Da, răspunse Jared, stînd în vehicul cu Babar bine legat 
în poală. 

— Nu sînt sigur că vreau măcar să ştiu ce-i cu asta, comentă 
Wilson. 

— Vrei, replică Jared. Crede-mă. 

— Are ceva de-a face cu Boutin? întrebă Wilson. 

— Are totul de-a face cu el, zise Jared. Ştiu de ce a devenit 
trădător, Harry. Ştiu totul. 


ZECE 


Cu o zi înainte ca Jared să se întoarcă la staţia Phoenix, 
strîngîndu-l în braţe pe Babar, crucişătorul Forţelor Speciale 
Vulturul Pescar făcu saltul în sistemul Nagano pentru a inves- 
tiga un apel de ajutor trimis prin curierul de salt de la o exploa- 
tare minieră de pe Kobe. Din acel moment, nu mai auzi nimeni 
de Vulturul Pescar. 


%* 


Jared trebuia să raporteze colonelului Robbins. În schimb, 
trecu cu paşi apăsați pe lîngă biroul lui Robbins şi intră într-al 
lui Mattson înainte ca secretara lui Mattson să apuce să-l 
oprească. 

— Poftim, zise Jared, aruncîndu-l pe Babar în brațele lui 
Mattson, paralizat de surpriză. Acum ştiu de ce ţi-am dat un 
pumn, nenorocitule! 

Mattson cobori ochii către animalul de pluş. 

— Dă-mi voie să ghicesc, replică el. Ăsta e al lui Zoă Boutin. 
Şi acum ţi-ai recăpătat memoria. 

— Destul de mult din ea, confirmă Jared. Destul ca să ştiu 
că tu eşti de vină pentru moartea ei. 

— Nostim, comentă Mattson, punîndu-l pe Babar pe birou. 
Mi se pare că fie rraey, fie obinii sînt vinovaţi pentru moartea ei. 

— Nu te preface că nu pricepi, generale. 

Mattson ridică o sprînceană. 

— Tu ai ordonat ca Boutin să vină aici pentru o lună. A cerut 
să-şi aducă fetița cu el. Ai refuzat. Boutin şi-a părăsit fetița şi 
ea a murit. Te învinuieşte pe tine. 


204 / JOHN SCALZI 


— La fel şi tu, după cât se pare, observă Mattson. 

Jared nu-l băgă în seamă. 

— De ce nu l-ai lăsat s-o aducă? întrebă. 

— Nu conduc o grădiniță, soldat, răspunse Mattson. Soţia 
lui Boutin era deja moartă. Cine să aibă grijă de fetiță? Avea 
oameni la Covell care-o puteau face pentru el; i-am cerut s-o 
lase acolo. Nu m-am aşteptat că o să pierdem staţia şi colonia 
şi că fetița o să moară. 

— Staţia asta găzduieşte alţi savanți şi lucrători civili, insistă 
Jared. Există familii aici. Ar fi putut să găsească sau să angajeze 
pe cineva care să o supravegheze pe Zoë cînd el lucra. Nu era 
o cerere nerezonabilă. Aşa că, de fapt, de ce nu l-ai lăsat s-o 
aducă? 

Pînă în acest moment, Robbins, alertat de secretara lui 
Mattson, intră în încăpere. Mattson se răsuci, stînjenit. 

— Ascultă, vorbi Mattson. Boutin era o minte de prim rang, 
dar era un țicnit blestemat. În special după ce i-a murit nevasta. 
Cheryl însemna un sistem de răcire pentru excentricitățile 
tipului; îl ţinea pe drumul drept. După ce ea s-a dus, individul 
a devenit instabil, în special cînd era vorba de fiica lui. 

Jared deschise gura; Mattson ridică o mînă. 

— Nu-l învinuiesc, soldat, continuă Mattson. Soţia lui era 
moartă, avea o fetiță, era îngrijorat pentru ea. Şi eu am fost 
părinte. Îmi aduc aminte cum este. Dar asta, adăugînd pe dea- 
supra şi propriile lui dificultăți de organizare, a creat pro- 
bleme. Era şi aşa în urmă cu proiectele. E unul dintre motivele 
pentru care l-am adus înapoi, aici, pentru faza de testare. Voiam 
să fie capabil să termine treaba şi să nu fie distras. Şi a mers; 
am terminat testele înainte de termen, iar lucrurile au mers 
atît de bine încît am dat aprobarea pentru a fi avansat în funcția 
de director, ceva ce n-aş fi făcut înainte de faza de testare. Era 
pe drumul de întoarcere spre Covell cînd a fost atacat... 

— A crezut că i-ai refuzat cererea din cauză că eşti un tiran 
mărunt. 

— Păi, sigur că aşa a crezut, replică Mattson. Ăsta-i Boutin, 
din cap pînă-n picioare... Uite, el şi cu mine nu ne-am înțeles 
niciodată. Personalităţile noastre nu s-au potrivit. Avea mereu 

nevoie să stai cu ochii pe el, şi dacă n-ar fi fost faptul că era 
un blestemat de geniu, nici măcar n-ar fi meritat osteneala. 
Detesta faptul că eu sau unul dintre oamenii mei ne uitam 
întotdeauna peste umărul lui. Detesta faptul că trebuia să-şi 
explice şi să-şi justifice munca. Şi detesta faptul că nu-mi păsa 
nici cît negru sub unghie că el detesta toate astea. Nu mă 
surprinde cîtuși de puţin că el a crezut că era vorba doar de 
meschinăria mea... 

— Şi tu spui că nu era, spuse Jared. 

— Nu, nu era, răspunse Mattson, apoi ridică mîinile în sus, 
exasperat, cînd Jared îi aruncă o privire sceptică. OK. Uite... 
Poate că istoria discordiei dintre noi a jucat un mic rol. Poate 
că eram mai puţin dispus să fiu îngăduitor cu el, decît aş fi 
fost cu altcineva. Bine. Dar preocuparea mea principală era 
să-l fac să lucreze. Şi l-am promovat pe ticălos! 

— Dar el nu te-a iertat niciodată pentru ce s-a întîmplat cu 
Zoë. 

— Crezi că am vrut să moară fetița, soldat? Crezi că nu-mi 
dau seama că, dacă aş fi spus da la cererea lui, ea ar fi fost 
acum în viață? Dumnezeule! Nu-l învinuiesc pe Boutin pentru 
că mă urăşte după asta. N-am vrut ca Zoë Boutin să moară, 
dar accept să port o parte a responsabilității pentru faptul că 
e moartă. l-am spus toate astea şi lui Boutin însuşi. Vezi dacă 
asta se găseşte în amintirile tale... 

Se găsea. Jared îl văzu în minte pe Mattson apropiindu-se 
de el în laborator, oferindu-i cu stîngăcie condoleanţe şi com- 
pătimire. Îşi aminti cît de îngrozit se simţise de cuvintele 
bîjbîite şi de ceea ce sugerau ele în mod implicit, că Mattson 
ar trebui absolvit de moartea copilului său. Simţi ceva din 
furia aceea rece inundîndu-l acum, şi trebui să-şi spună că 
amintirile care-l năpădeau veneau de la altă persoană, despre 
un copil care nu era al lui. 

— Nu ţi-a acceptat scuzele, zise Jared. 

— Îmi dau seama de asta, soldat, zise Mattson şi rămase 
nemişcat pentru o clipă, înainte să vorbească din nou: Aşadar, 
cine eşti acum? E clar că ai amintirile lui Boutin. Acum eşti el? 
Adică, pe dinăuntru. 

— Încă sînt eu, răspunse Jared. Încă sînt Jared Dirac. Dar 
simt ceea ce a simţit Charles Boutin. Înţeleg ce-a făcut. 

Robbins interveni. 

— Înţelegi ce-a făcut, repetă el. Înseamnă că eşti de acord 
cu asta? 

— Cu trădarea lui? întrebă Jared. 

Robbins încuviinţă. 

— Nu. Pot simţi ce-a simţit el. Simt cum îi e dor de fiica 
lui. Dar nu ştiu cum de aici a ajuns la a se întoarce împotriva 
noastră, a tuturor. 

— Nu simţi sau nu-ți aduci aminte? întrebă Robbins. 

— Ambele, răspunse Jared. 

După revelaţia de la Covell, reveneau tot mai multe amin- 
tiri, incidente şi informaţii specifice din toate aspectele vieții 
lui Boutin. Jared simţea că orice s-ar fi întîmplat acolo, îl 
schimbase şi-l transformase într-un teren mai fertil pentru 
viața acestuia. Dar lacunele existau încă. Jared trebuia să se 
stăpînească să-şi facă griji pentru ele. 

— Poate vor reveni tot mai mult, cu cît mă gîndesc mai 
mult la asta. Dar în momentul dew față nu găsesc nimic despre 
asta. 

— Dar ştii unde e acum, rosti Mattson, scoțindu-l pe Jared 
din reverie. Boutin. Ştii unde e... 

— Ştiu unde a fost, preciză Jared. Sau cel puţin ştiu unde 
se ducea cînd a plecat. 

Numele era limpede în mintea lui Jared; Boutin se concen- 
trase asupra numelui ca asupra unui talisman, arzîndu-l pe 
vecie în memorie. 

— S-a dus pe Arist. 

Urmă un scurt moment în care Mattson şi Robbins îşi 
accesară BrainPal-urile pentru informaţii despre Arist. 

— Ei, rahat! exclamă în cele din urmă Mattson. 

Sistemul de origine al obinilor găzduia patru gigante ga- 
zoase, dintre care una - Cha - îşi avea orbita într-o „zonă a 
muşchiului”, favorabilă vieţii bazate pe carbon, şi număra 
trei sateliți de mărimea unor planete, printre cîteva zeci de 
sateliți mai mici. Cel mai mic dintre sateliții mari, Saruf, se 

afla pe orbită doar cu puțin mai sus decît limita Roche, şi era 
torturat de imense forțe mareice care-l transformau într-o 
minge de lavă nelocuibilă. Cel de-al doilea, Obinur, era o dată 
şi jumătate cît Pămîntul, dar mai puţin masiv, din cauza unei 
compoziții sărace în metale. Aceasta era lumea de baştină a 
obinilor. Al treilea, de mărimea şi masa Pămîntului, era Arist. 

Arist era dens populat cu forme de viaţă locale, dar în mare 
parte nelocuită de către obini, cu numai cîteva avanposturi 
mai mici sau mai mari pe satelit. Cu toate acestea, apropierea 
de Obinur o făcea aproape imposibil de atacat. Navele FCA 
n-ar fi reuşit să se strecoare nicicum înăuntrul zonei orbitale; 
Arist se afla la numai cîteva secunde-lumină de Obinur. Aproa- 
pe imediat ce-ar fi apărut oamenii, obinii s-ar fi apropiat să le 
dea lovitura mortală. Nimic în afară de o forţă masivă de asalt 
n-ar fi avut vreo şansă de a-l extrage pe Boutin de pe Arist. 
Răpirea lui Boutin ar fi însemnat declararea războiului, un 
război pe care Uniunea Colonială nu era pregătită să şi-l asume 
nici măcar cu obinii drept singuri inamici. 

— O să trebuiască să vorbim cu generalul Szilard despre 
asta, îi zise Robbins lui Mattson. 

— Nu mai spune, replică Mattson. Dacă a existat vreodată 
o treabă pentru Forţele Speciale, atunci asta e. Şi pentru că 
veni vorba — Mattson se concentră asupra lui Jared — odată ce 
aruncăm pisica în braţele lui Szilard, ai să te întorci în Forţele 
Speciale. Va fi problema lui să se ocupe de asta, ceea ce 
înseamnă că şi tu o să faci parte din ea. 

— Şi mie o să-mi fie dor de tine, generale. 

Mattson pufni. 

— Chiar semeni din ce în ce mai mult cu Boutin, cu fiecare 
zi ce trece. Şi asta nu-i bine. Ceea ce-mi aduce aminte, ca un 
ultim ordin oficial pentru tine: du-te jos să-i vezi pe gîndac şi 
pe locotenentul Wilson şi lasă-i să mai arunce o privire la cre- 
ierul tău. Te dau înapoi generalului Szilard, dar am promis că 
n-o să te stric. Faptul de a semăna un pic prea mult cu Boutin 
ar putea să însemne „stricat” după standardul lui. Cu sigu- 
ranţă, înseamnă după al meu. 

— Da, domnule, răspunse Jared. 


208 / JOHN SCALZI 


— Bun. Eşti liber. 

Mattson îl luă pe Babar şi i-l aruncă lui Jared. 

— Şi ia chestia asta cu tine, adăugă. 

Jared îl prinse şi-l aşeză la loc pe biroul lui Mattson, cu fața 
spre general. 

— Ce-ar fi să-l păstrezi, generale? Ca amintire. 

Plecă înainte ca Mattson să apuce să protesteze, dînd din 
cap către Robbins, în drum spre ieşire. 

Mattson se uită posomorit la elefantul de pluş, apoi ridică 
ochii spre Robbins, care părea gata să spună ceva. 

— Să nu scoţi nici cel mai mic cuvinţel despre elefant, colo- 
nele, îl preveni Mattson. 

Robbins schimbă subiectul. 

— Credeţi că Szilard îl va lua înapoi? întrebă el. Aţi spus 
chiar dumneavoastră: seamănă tot mai mult cu Boutin, în 
fiecare zi. 

— Mie-mi spui, comentă Mattson, şi flutură mîna în direcția 
în care plecase Jared. Tu şi cu generalul aţi fost cei care aţi 
vrut să construiți ticălosul ăsta mic din piese de rezervă, dacă- 
mi aduc aminte. lar acum v-aţi pricopsit cu el. Sau Szi s-a pro- 
copsit cu el... Dumnezeule! 

— Aşadar, sînteți îngrijorat, spuse Robbins. 

— N-am încetat niciodată să fiu îngrijorat în legătură cu el, 
replică Mattson. Cînd a fost cu noi, am tot sperat că o să facă 
o prostie ca să am o scuză legitimă să pun să fie împuşcat. 
Nu-mi place că am crescut un al doilea trădător, în special unul 
cu trup şi creier militar. Dacă ar fi după mine, l-aş lua pe sol- 
datul Dirac şi l-aş pune într-o cameră mare şi frumoasă, cu o 
toaletă şi o deschizătură pentru mîncare, şi l-aş ţine acolo pînă 
putrezeşte. 

— Tehnic vorbind, e încă sub comanda dumneavoastră, îi 
aduse aminte Robbins. 

— Szi s-a exprimat foarte clar că îl vrea înapoi, cine ştie 
pentru ce blestemat de motiv idiot. Comandă trupe de luptă. 
Dacă mergem pînă la capăt cu asta, el o să ia hotărîrea. 

Mattson îl luă pe Babar, îl cercetă. 

— Pe toţi dracii, sper doar că ştie ce face... 

— Ei, spuse Robbins, poate că Dirac n-o să semene atît de 
mult cu Boutin pe cât credeți. 

Mattson pufni ironic şi-l clătină pe Babar în direcţia lui 
Robbins. 

— Vezi ăsta? Nu-i doar o blestemată de amintire. E un 
mesaj direct, chiar de la Charles Boutin. Nu, colonele, Dirac 
seamănă cu Boutin exact atît de mult pe cât cred eu. 


x 


— Nu-i nici o îndoială, îi zise Cainen lui Jared. Ai devenit 
Charles Boutin. 

— Pe naiba, protestă Jared. 

— Pe naiba că da, fu de acord Cainen, şi făcu semn spre 
ecran. Tiparul conştiinţei tale e acum aproape în întregime cu 
ceea ce ne-a lăsat Boutin. Există încă unele variaţii, desigur, 
dar sînt neînsemnate. Din toate punctele de vedere, ai aceeaşi 
minte ca şi Charles Boutin. 

— Nu mă simt cîtuşi de puţin diferit, spuse Jared. 

— Nu? întrebă Harry Wilson din partea cealaltă a labora- 
torului. 

Jared deschise gura să răspundă, apoi se opri. Wilson rînji. 

— Te simți diferit, zise el. Pot să-mi dau seama. La fel şi 
Cainen. Eşti mai agresiv decât înainte. Eşti mai tăios la replici. 
Jared Dirac era mai tăcut, mai potolit. Mai inocent, deşi 
probabil că nu e tocmai cel mai bun mod de a pune problema. 
Nu mai eşti tăcut şi potolit. Şi, cu siguranţă, nu inocent. Mi-l 
aduc aminte pe Charles Boutin. Semeni cu el mult mai mult 
decit cu cel care fusese Jared Dirac. 

— Dar nu mă simt dispus să devin trădător, spuse Jared. 

— Sigur că nu, îl lămuri Cainen. Împărtăşeşti aceeaşi con- 
ştiinţă, şi chiar împărtăşiți o parte din aceleaşi amintiri. Dar 
ai avut propriile tale experienţe, iar asta a modelat felul în 
care priveşti lucrurile. E la fel şi cu gemenii identici. Împăr- 
tăşesc aceeaşi genetică, dar nu şi aceeaşi viaţă. Charles Boutin 
e geamănul tău mintal. Dar experienţele de viață sînt încă ale 
tale. 

— Aşa că nu crezi că o să devin rău, conchise Jared. 

Cainan făcu o ridicare rraey din umeri. Jared se uită la 
Wilson, care schiţă o ridicare umană din umeri. 

— Zici că ştii că motivaţia lui Charles pentru trădare a fost 
moartea fiicei lui. Ai în tine acum amintirea fiicei şi a morții 
ei, dar nimic din ceea ce ai făcut sau pe care l-am văzut în 
capul tău nu sugerează că o să clachezi din cauza asta. O să 
propunem să fii lăsat să te întorci în serviciul activ. Dacă ei 
acceptă sau nu recomandarea, e cu totul altceva, din moment 
ce principalul savant din proiect este un ins care pînă cam cu 
un an în urmă plănuia să răstoarne omenirea. Dar nu cred că 
asta-i problema ta... 

— Cu siguranţă e problema mea, replică Jared. Pentru că 
vreau să-l găsesc pe Boutin. Nu doar să ajut misiunea, ci cu 
siguranță să nu stau deoparte. Vreau să-l găsesc şi să-l aduc 
înapoi. 

— De ce? întrebă Cainen. 

— Vreau să-l înţeleg. Vreau să ştiu de ce anume este nevoie 
pentru a-l determina pe cineva să accepte aşa ceva. Ce-l face 
trădător. 

— Ai fi surprins de cât de puţin e nevoie, spuse Cainen. 
Poate ceva atît de simplu ca bunătatea din partea unui inamic? 

Cainen se întoarse cu spatele; Jared îşi aminti brusc de 
situaţia şi de loialitatea lui. 

— Locotenent Wilson, vorbi Cainen, încă uitîndu-se în altă 
parte. Vrei să ne acorzi, mie şi soldatului Dirac, o clipă? 

Wilson îşi arcui sprîncenele, dar nu scoase un cuvînt cînd 
ieşi din laborator. Cainen se întoarse din nou către Jared. 

— Voiam să-mi cer scuze, soldat. Şi să te avertizez. 

Jared îi aruncă lui Cainen un surîs nesigur. 

— Nu trebuie să te scuzi pentru nimic față de mine, Cainen. 

— Nu sînt de acord. Laşitatea mea te-a adus pe lume. Dacă 
aş fi fost destul de puternic încît să rezist la tortura la care m-a 
supus locotenentul Sagan, acum aş fi mort, iar voi, oamenii, 
n-aţi fi ştiut despre războiul împotriva voastră sau de faptul 
că Charles Boutin mai trăieşte. Dacă aş fi fost mai puternic, 
n-ar fi existat nici un motiv să te naşti şi să fii împovărat de o 

conştiinţă care pune stăpînire pe fiinţa ta, la bine şi la rău. Dar 
am fost slab şi am vrut să trăiesc, chiar dacă viaţa era una de 
prizonier şi de trădător. Aşa cum ar spune unii dintre coloniştii 
voştri, asta mi-e karma, cu care trebuie să mă lupt singur. 

Cainen continuă: 

— Dar, complet fără intenţie, am păcătuit împotriva ta, 
soldat. La fel de mult ca oricine altcineva, sînt tatăl tău, pentru 
că eu sînt cauza răului îngrozitor care ți s-a făcut. E destul de 
rău că oamenii aduc la viaţă soldați cu minţi artificiale — cu 
blestematele alea de BrainPal-uri ale voastre. Dar ca să te am 
pe tine, născut numai ca să porţi conştiinţa altuia, e o mon- 
struozitate. O violare a dreptului tău de a fi propria-ţi per- 
soană. 

— Nu-i chiar atît de rău, răspunse Jared. 

— Oh, ba este. Noi, rraey, sîntem un popor spiritual şi cu 
principii. Credinţele noastre sînt esenţa felului în care reac- 
ţionăm la lumea noastră. Una dintre valorile cele mai înalte 
pe care le avem este sfinţenia sinelui — credinţa că fiecărei 
persoane trebuie să i se îngăduie să-şi ia propriile decizii. Ei — 
Cainen îşi mişcă brusc gîtul —, fiecărui rraey, în orice caz. 
Precum cele mai multe rase, sîntem mai puţin preocupaţi de 
nevoile altora, în special cînd se opun speciei noastre. 

— Cu toate acestea, vorbi mai departe Cainen, alegerea 
contează. Independenţa contează... Cînd ai venit prima oară 
la Wilson şi la mine, ţi-am oferit alegerea între a continua sau 
nu. Îți aduci aminte? 

Jared încuviință. 

— Trebuie să-ți mărturisesc că am făcut asta nu numai de 
dragul tău, dar şi de al meu. Din moment ce eu eram cel care 
a contribuit să te naşti fără şanse, era de datoria mea morală 
să-ți ofer eu una. Cînd ai acceptat-o — cînd ai făcut o alegere, 
am simţit că o parte a păcatului meu s-a ridicat. Nu tot. Încă-mi 
mai am Karma. Dar o parte... Mulţumesc pentru asta, soldat. 

— Cu plăcere. 

— Acum, avertismentul, zise Cainen. Locotenentul Sagan 
m-a torturat cînd ne-am întîlnit prima oară, şi la sfîrşit am 
cedat şi le-am spus aproape tot ce voia să ştie despre planurile 

noastre de a-i ataca pe oameni. Dar i-am spus și o minciună. 
I-am spus că nu m-am întîlnit niciodată cu Charles Boutin. 

— L-ai întîlnit? întrebă Jared. 

— Da. Odată, cînd a venit să discute cu mine şi cu alți 
savanţi rraey despre arhitectura BrainPal-ului şi despre cum 
ar putea fi ea adaptată pentru rraey. O ființă umană fascinantă. 
Extrem de însuflețit. Carismatic în felul lui, chiar şi pentru 
rraey. E pasionat, iar noi, ca popor, reacționăm la pasiune. 
Foarte pasionat. Foarte pornit. Şi foarte furios... 

Cainen se aplecă mai în față. 

— Soldat, ştiu că tu crezi că e vorba de fiica lui Boutin, şi 
într-o anumită măsură, poate că este. Dar există şi altceva 
care-l motivează pe Boutin. Moartea fiicei sale ar fi putut fi 
pur şi simplu evenimentul distinctiv care a făcut ca o idee să i 
se cristalizeze în minte, şi ideea asta e cea care-l hrăneşte. E 
ceea ce l-a făcut trădător. 

— Care e? întrebă Jared. Care-i ideea? 

— Nu ştiu, mărturisi Cainen. Răzbunarea e presupunerea 
cea mai uşoară, desigur. Dar l-am întîlnit. Răzbunarea nu 
explică tot. Tu eşti într-o situație mult mai potrivită ca să afli, 
soldat. Tu ai mintea lui. 

— N-am totuși nici cea mai mică idee despre... 

— Ei, poate că memoria îţi va reveni într-un final. Avertis- 
mentul meu înseamnă să-ţi aduc aminte că orice l-ar motiva 
pe Boutin, el s-a dăruit acelei idei total şi necondiţionat. E 
prea tîrziu să-l mai convingi de altceva. Pentru tine, pericolul 
este că dacă vă veţi întâlni, te vei identifica cu el şi cu motivațiile 
lui. Eşti proiectat să-l înţelegi, la urma urmei. Boutin va folosi 
acest lucru, dacă poate. 

— Ce-ar trebui să fac? întrebă Jared. 

— Adu-ţi aminte cine eşti, răspunse Cainen. Adu-ţi aminte 
că nu eşti el. Şi aminteşte-ţi că ai întotdeauna de ales. 

— O să-mi aduc aminte. 

— Sper că da, spuse Cainen şi se ridică în picioare. Îți doresc 
noroc, soldat. Poţi pleca acum. Cînd ieși, anunţă-l pe Wilson 
că se poate întoarce. 

Cainen se duse pînă la un dulăpior, alegînd intenționat să 
se întoarcă cu spatele la Jared. Acesta ieşi pe uşă. 

— Te poţi întoarce, îi spuse Jared lui Wilson. 

— OK. Sper că voi doi aţi avut o discuţie folositoare. 

— A fost, răspunse Jared. E un tip interesant. 

— E-un fel de-a spune. Ştii, Dirac, se simte foarte patern 
faţă de tine... 

— Aşa am înțeles. Îmi place. Totuşi, nu e tocmai la ce mă 
aşteptam de la un tată. 

Wilson chicoti. 

— Viaţa e plină de surprize, Dirac. Acum încotro pleci? 

— Mă gîndesc să mă duc s-o văd pe nepoata lui Cainen, 
răspunse Jared. 


x 


Vindereul se zgudui uşor la trecerea pe propulsoarele de 
salt, cu şase ore înainte ca Jared să se întoarcă la stația Phoenix, 
şi se mută în sistemul unei stele portocalii, puţin luminoase, 
care se vedea de pe Pămînt în constelația Compasului, dar 
numai dacă aveai un telescop potrivit. Se afla acolo ca să adune 
rămăşiţele cargoului Uniunii Coloniale Dibaciul; datele din 
cutia neagră trimise înapoi pe Phoenix cu sonda de salt de ur- 
genţă sugera că cineva sabotase motoarele. Nici un fel de date 
din cutia neagră n-au fost vreodată recuperate de la Vindereul; 
nimic de pe Vindereul n-a fost vreodată recuperat. 


%* 


Locotenentul Cloud ridică privirea din locşorul lui confor- 
tabil din camera de odihnă a piloților, la o masă pe care se 
aflau ispite menite să-i prindă pe naivi în capcană (cu alte 
cuvinte, un pachet de cărți de joc), şi-l văzu pe Jared în fața 
lui. 

— Ei, zău dacă nu e glumețul în persoană, exclamă Cloud, 
zîmbind. 

— Salut, locotenente, îi răspunse Jared. Nu te-am mai văzut 
de mult 

— Nu-i vina mea, bombăni Cloud. Am fost aici tot timpul 
ăsta. Tu unde-ai fost? 

— Plecat să salvez omenirea, replică Jared. Ştii, chestii 
obişnuite. 

— E o treabă murdară, dar cineva trebuie s-o facă, comentă 
Cloud. Şi mă bucur că eşti tu şi nu eu. 

Cloud întinse un picior ca să împingă un scaun şi luă cărțile 
în mînă. 

— De ce nu stai jos? Trebuie să plec cam peste un sfert de 
oră la formalităţile preliminare de lansare a cursei de aprovi- 
zionare; destul timp ca să te învăţ cum să pierzi la poker texan. 

— Ştiu deja cum să fac asta, răspunse Jared. 

— Vezi? Asta-i iarăși una dintre glumele tale... 

— De fapt, am venit să te văd pentru cursa de aprovizio- 
nare. Speram să mă laşi să cobor cu tine. 

— O să fiu încântat să te iau, zise Cloud, şi începu să ames- 
tece cărțile. Transmite-mi aprobarea de permisie şi o să putem 
continua jocul la bord. Transportorul de provizii e oricum pe 
autopilot cea mai mare parte a drumului pînă jos. Sînt la bord 
doar pentru ca, în caz de prăbuşire, să se poată spune că a 
murit cineva. 

— N-am aprobare de permisie, răspunse Jared. Dar am 
nevoie să cobor pe Phoenix. 

— Pentru ce? 

— Trebuie să vizitez o rudă moartă, răspunse Jared. Şi o 
să decolez în curînd. 

Cloud chicoti şi tăie pachetul de cărți. 

— Bănuiesc că ruda moartă va fi acolo şi cînd te întorci, 
comentă el. 

— Nu pentru ruda moartă îmi fac eu griji... 

Întinse mîna şi arătă spre pachet. 

— Îmi dai voie? 

Cloud îi întinse pachetul; Jared se aşeză şi începu să le 
amestece. 

— Îmi dau seama că eşti un jucător, locotenente, zise el. 

Termină de amestecat şi puse pachetul în faţa lui Cloud. 

— Taie, zise Jared. 

Cloud tăie cărțile la o treime din pachet. Jared luă teancul 
mai mic şi şi-l puse în fața lui. 

— O să luăm cîte o carte din teancurile noastre, în acelaşi 
timp. Dacă eu trag cartea cea mai mare, mă duci pe Phoenix, 
merg să văd pe cine trebuie și mă întorc înainte să decolezi... 

— lar dacă eu trag; cartea cea mai mare, încercăm două din 
trei, adăugă Cloud. 

Jared zîmbi. 

— Asta n-ar fi prea corect, nu crezi? Eşti gata? 

Cloud încuviinţă. 

— Trage, zise Jared. 

Cloud trase un opt de caro; Jared, un şase de treflă. 

— La naiba, exclamă Jared. 

Împinse cărţile spre Cloud. 

— Cine-i ruda moartă? întrebă Cloud, luînd cărțile. 

— E complicat, răspunse Jared. 

— Încearcă. 

— E clona bărbatului a cărui conştiinţă am fost creat s-o 
găzduiesc. 

— OK, deci aveai absolută dreptate cînd ai zis că-i com- 
plicat. N-am nici cea mai vagă idee ce-ai zis. 

— Cineva care e ca un frate, explică Jared. Cineva pe care 
nu l-am cunoscut. 

— Pentru cineva în vîrstă de numai un an, duci o viaţă 
interesantă, observă Cloud. 

— Ştiu, replică Jared. Nu-i vina mea, totuşi. 

Se ridică în picioare. 

— Te ajung din urmă mai tîrziu, locotenente. 

— Oh, încetează. Dă-mi un minut să fac un pipi şi mergem. 
Numai să taci cînd ajungem la transportor şi să mă laşi să 
vorbesc eu. Şi adu-ţi aminte că dacă dăm de necazuri, o să 
dau toată vina pe tine. 

— Nici n-aş vrea altfel. 

Fu aproape ridicol de simplu să treacă de echipajul de la 
hangarul transportoarelor. Jared se ținu aproape de Cloud, 

care trecu prin verificarea preliminară zborului şi-şi consultă 
echipajul cu eficiența unui afacerist. Îl ignorară pe Jared sau 
presupuseră că, din moment ce se afla alături de Cloud, avea 
tot dreptul să fie acolo. Treizeci de minute mai tirziu, transpor- 
torul cobora de pe stația Phoenix, iar Jared îi arăta lui Cloud 
că de fapt nu se pricepea chiar atît de bine să piardă la poker 
texan. Asta îl enervă serios pe Cloud. 

La portul de la sol al staţiei Phoenix, Cloud se consultă cu 
echipa şi apoi se întoarse la Jared. 

— O să le ia cam trei ore să-l încarce. Poţi să ajungi unde 
ai treabă şi să te întorci înainte de asta? 

— Cimitirul e chiar la ieşirea din Phoenix City, spuse Jared. 

— Atunci ar trebui să te descurci. Cum o să ajungi acolo? 

— N-am nici cea mai mică idee. 

— Cee? exclamă Cloud. 

Jared ridică din umeri. 

— N-am prea crezut că o să mă iei, mărturisi el. Planurile 
mele nu mergeau chiar atît de departe... 

Cloud izbucni în ris. 

— Există un Dumnezeu al nătărăilor, zise el, şi-i făcu semn 
lui Jared. Atunci, vino-ncoace. Să mergem să ne întîlnim cu 
fratele tău. 


Cimitirul catolic Metairie se afla chiar în mijlocul cartie- 
rului Metairie, unul dintre cele mai vechi din Phoenix City; 
se aflase acolo şi cînd Phoenix se numea încă New Virginia, 
iar Phoenix City încă era Clinton, înainte de atacurile ce ră- 
seseră de pe faţa planetei prima colonie şi-i silise pe oameni 
să se regrupeze şi să recucerească planeta. Primele morminte 
din cimitir datau din primele zile, cînd Metairie era doar un 
şir de clădiri din plastic şi noroi, iar coloniştii mîndri din 
Louisiana se aşezaseră aici susținînd că era prima suburbie a 
oraşului Clinton. 

Mormintele pe care le vizita Jared erau amplasate pe par- 
tea cealaltă a cimitirului, socotind de la primul şir de morți. 

Mormintele fuseseră marcate cu o singură piatră mortuară, 
pe care erau gravate trei nume: Charles, Cheryl şi Zoë Boutin. 

— Dumnezeule! exclamă Cloud. O întreagă familie! 

— Nu, replică Jared, îngenunchind lîngă piatră. Nu tocmai. 
Cheryl e aici, e-adevărat. Zoë a murit departe, iar corpul ei 
s-a pierdut odată cu multe altele. Cît despre Charles... nu e 
mort. Aici e altcineva. O clonă pe care-a creat-o ca să pară că 
s-a sinucis. 

Jared întinse mîna şi atinse piatra. 

— Nu-i nici o familie aici. 

Cloud îl privi pe Jared îngenunchind lîngă piatră. 

— Cred că o să arunc o privire prin jur, zise el, încercînd 
să-i lase lui Jared puţin timp. 

— Nu, spuse Jared şi cercetă piatra. Te rog. Termin într-un 
minut şi apoi putem pleca. 

Cloud dădu din cap în semn de acceptare, dar se uită către 
arborii din apropiere. Jared îşi întoarse atenţia către piatră. 

ÎI minţise pe Cloud în legătură cu persoana pe care venise 
s-o vadă, pentru că aceasta nu se afla aici. În afară de puţină 
milă, Jared nu prea simţea cine ştie ce emoții în legătură cu 
biata clonă fără nume pe care o ucisese Boutin ca să-şi însce- 
neze moartea. Nimic din banca de amintiri încă pe cale să iasă 
la suprafaţă, pe care Jared o împărțea cu Boutin nu conţinea 
clona în alte împrejurări în afară de cele mai clinice, emoționale 
sau de alt fel; clona nu era o persoană pentru Boutin, ci un 
mijloc pentru atingerea unui ţel — un ţel despre care, destul 
de firesc, Jared nu avea nici o amintire, din moment ce înre- 
gistrarea conştiinţei fusese făcută înainte ca Boutin să apese 
pe trăgaci. Jared încercă să simtă puţină compătimire pentru 
clonă, dar aici erau alții pentru care venise. Jared spera că 
într-adevăr clona nu se trezise niciodată şi lăsă baltă problema. 

Jared se concentră asupra numelui de Cheryl Boutin şi 
simţi emoţii înăbuşite, contradictorii, revenind ca nişte ecouri 
din memorie. Jared îşi dădu seama că, dacă Boutin simţise 
afecțiune pentru soţia lui, numirea acestei afecțiuni ca dragoste 
ar fi însemnat să exagereze. Cei doi se căsătoriseră pentru că 
amîndoi voiau copii, pentru că se înțelegeau şi le plăcea destul 

de mult să fie împreună, deşi Jared simţea că pînă şi acest 
ataşament emoțional se tocise pînă la urmă. Bucuria comună 
de a avea fetița îi împiedicase să se separe; chiar şi relația lor 
răcită era suportabilă şi preferabilă mizeriei unui divorț şi 
tulburării pe care i-ar provocat-o copilului. 

Dintr-o fisură a minţii lui Jared apăru o amintire neaştep- 
tată despre moartea lui Cheryl, şi anume că în acea excursie 
fatală nu se dusese singură; fusese cu un prieten pe care Boutin 
îl suspecta că era iubitul ei. Jared nu detectă nici un pic de 
gelozie. Boutin nu-i purta pică pentru că avea un iubit; avea 
şi el o iubită. Dar Jared simţi mînia pe care Boutin o încercase 
la înmormâîntare, cînd iubitul suspectat zăbovise lîngă mor- 
mînt prea mult la sfîrşitul ceremoniei funerare. Îi răpise lui 
Boutin din timpul pentru ultimul rămas-bun de la soţia lui. Şi 
dintr-al lui Zoë, pentru despărțirea de mama ei. 

Zoë. 

Jared îi urmări numele pe piatra de mormînt, şi rosti nu- 
mele în locul în care ar fi trebuit să fie, dar nu era, şi simți din 
nou durerea care se revărsa din amintirile lui Boutin în inima 
lui. Jared atinse piatra încă o dată, simţi numele gravat în 
piatră şi plînse. 

O mînă se aşeză pe umărul lui Jared; ridică privirea şi-l 
văzu pe Cloud. 

— Nu-i nimic, zise Cloud. Cu toţii pierdem oameni pe care-i 
iubim. 

Jared încuviință. 

— Ştiu, răspunse el. Am pierdut pe cineva iubit. Sarah. Am 
simţit-o murind şi apoi am simţit golul pe care l-a lăsat înă- 
untrul meu. Dar asta e altfel. 

— E altfel pentru că e un copil. 

— E un copil pe care nu l-am cunoscut niciodată, spuse Jared 
şi ridică din nou ochii către Cloud. A murit înainte de a mă 
naşte eu. N-am cunoscut-o. Nu puteam s-o cunosc. Dar o cunosc. 

Arătă către tîmple. 

— Totul despre ea este aici... Îmi aduc aminte cînd s-a năs- 
cut. Îmi amintesc primii ei paşi şi primele cuvinte. Îmi aduc 
aminte cum am ținut-o în braţe în locul ăsta, la înmormîntarea 

mamei ei. Îmi amintesc de ultima oară cînd am văzut-o. Îmi 
amintesc cum am auzit că a murit. Totul e aici. 

— Nimeni nu are amintirile altcuiva, zise Cloud. 

O spuse în aşa fel încât să-l aline pe Jared. 

— Nu merge aşa. 

Jared rise cu amărăciune. 

— Ba merge. Merge cu mine. Ţi-am spus. M-am născut ca 
să port mintea altcuiva. Nu credeau că a mers, dar aşa s-a în- 
timplat. lar acum, amintirile lui sînt ale mele. Viaţa lui e viața 
mea. Fiica lui... 

Jared se opri din vorbit, incapabil să continue. Cloud înge- 
nunche lîngă Jared şi-i puse braţul în jurul umerilor şi-l lăsă 
să plîngă. 

— Nu e drept, zise Cloud pînă la urmă. Nu e drept să 
trebuiască să plîngi acest copil. 

Jared rise uşor. 

— Sîntem în universul greşit dacă vrem dreptate, vorbi el 
cu simplitate. 

— Aşa e, fu de acord Cloud. 

— Vreau s-o plîng, continuă Jared. O simt. Simt dragostea 
pe care am avut-o pentru ea. Pe care el a avut-o pentru ea. 
Vreau să-mi aduc aminte de ea, chiar dacă asta înseamnă că 
trebuie s-o pling. Nu-i prea mult de îndurat pentru amintirea 
ei. Nu e, nu-i aşa? 

— Nu, răspunse Cloud. Bănuiesc că nu e. 

— Mulţumesc. Mulţumesc pentru că ai venit cu mine aici. 
Mulţumesc pentru că m-ai ajutat. 

— Pentru asta sînt prietenii, spuse Cloud. 

Dirac, o auzi pe Jane Sagan. 

Stătea în spatele lui. 

Ai fost reactivat. 

Jared simţi şocul scurt al reintegrării, şi simţi conştiinţa lui 
Jane Sagan inundîndu-l, şi se simţi uşor revoltat de asta, chiar 
dacă o altă parte a lui se bucura că revine la un sentiment mai 
larg al fiinţei. O secțiune a creierului lui Jared observă că a fi 
integrat nu însemna doar să împărtăşeşti informații şi să devii 
parte a unei conştiinţe mai înalte. Era vorba şi despre control, 

o cale de a ţine indivizii legaţi de grup. Exista un motiv pentru 
care soldaţii din Forţele Speciale se retrăgeau rareori — retra- 
gerea însemna pierderea integrării. Pierderea integrării în- 
semna să fii singur. 

Soldaţii Forţelor Speciale nu erau aproape niciodată 
singuri. Nici chiar cînd erau separați. 

Dirac, repetă Sagan. 

— Vorbeşte normal, îi ceru Jared şi se ridică în picioare, 
încă ocolind-o cu privirea pe Sagan. Eşti nepoliticoasă. 

Urmă o pauză infinitezimală, înainte ca Sagan să răspundă. 

— Foarte bine, replică ea. Soldat Dirac, e timpul să plecăm. 
E nevoie de noi înapoi pe stația Phoenix. 

— De ce? întrebă Jared. 

— N-o să vorbesc despre asta în faţa lui, spuse Sagan, ară- 
tîndu-l pe Cloud. Nu vreau să te jignesc, locotenente. 

— Nici o problemă, răspunse Cloud. 

— Spune-mi cu voce tare, pretinse Jared. Altfel nu merg. 

— Îţi dau un ordin, se răsti Sagan. 

— lar eu îți spun să-ţi iei ordinele şi să ți le îndeşi în fund, 
replică Jared. Dintr-odată, am obosit foarte tare să mai fac 
parte din Forţele Speciale. M-am săturat să tot fiu împins dintr- 
un loc în altul. Dacă nu-mi spui unde mă duc şi de ce, cred că 
o să rămîn chiar aici. 

Sagan oftă auzibil. Se întoarse spre Cloud. 

— Crede-mă cînd îți spun că dacă ceva din toate astea trece 
de buzele tale, te împuşc cu mîna mea. De foarte aproape. 

— Doamnă, răspunse Cloud, cred fiecare cuvinţel pe care-l 
spui. 

— Cu trei ore în urmă, Şoimul Roşu a fost distrus de obini. 
A reuşit să lanseze o sondă de salt înainte să fie complet dis- 
trusă. Am mai pierdut două nave în ultimele două zile; acestea 
au dispărut cu desăvîrşire. Credem că obinii au încercat să 
facă acelaşi lucru cu $oimul Roşu, dar n-au reuşit dintr-un mo- 
tiv oarecare. Am avut noroc, dacă vrei să numeşti asta noroc. 
Cu aceste trei nave şi cu alte patru ale Forţelor Speciale care 
au dispărut în ultima lună, e limpede că obinii ţintesc forțele 
speciale. 

— De ce? întrebă Jared. 

— Nu ştim. Dar generalul Szilard a hotărît că n-o să aştepte 
pînă cînd or să fie atacate şi mai multe dintre navele noastre. 
Ne ducem să punem mîna pe Boutin, Dirac. Plecăm în două- 
sprezece ore. 

— E o nebunie, exclamă Jared. Tot ce ştim că e pe Arist. E 
un satelit întreg de cercetat. Şi indiferent câte nave folosim, o 
să atacăm sistemul de origine al obinilor. 

— Ştim unde se află pe Arist, îl anunţă Sagan. Şi avem un 
plan să trecem de obini ca să-l luăm. 

— Cum? 

— Asta n-o să spun cu voce tare, zise Sagan. E sfîrşitul 
discuţiei, Dirac. Vii cu mine sau nu. Avem douăsprezece ore 
pînă la începerea atacului. M-ai făcut deja să pierd timpul ca 
să cobor pînă aici, să te iau. Să nu mai pierdem vremea cu 
întoarcerea... 


UNSPREZECE 


La naiba, generale, se gîndea Jane Sagan în timp ce căuta 
prin Uliul, îndreptîndu-se către camera de control a portului 
de aterizare. Nu te mai ascunde de mine, dobitoc băgăcios. Avu 
grijă să nu transmită cumva gîndul în modul de conversaţie 
al membrilor Forţelor Speciale. Din cauza asemănării între 
gîndire şi vorbire pentru cei din Forţele Speciale, aproape 
fiecare dintre ei avusese cîte un moment sau două de „am 
spus-o tare”. Dar acest gînd, în special, spus tare ar fi provocat 
mai multe necazuri decît merita. 

Sagan pornise în urmărirea generalului Szilard din mo- 
mentul în care primise ordinul să-l recupereze pe Jared Dirac 
din aventura lui fără învoire de pe Phoenix. Ordinul sosise cu 
înştiinţarea că Dirac se afla din nou sub comanda ei, şi însoțit 
de un set de însemnări strict secrete din partea colonelului 
Robbins, relatînd în detaliu ultimele amănunte din viaţa lui 
Jared: călătoria la Covell, brusca revărsare a memoriei şi faptul 
că tiparul conştiinţei lui era acum categoric cel al lui Charles 
Boutin. Pe lîngă aceste materiale, mai exista o notă înaintată 
de Robbins, de la generalul Mattson către Szilard, în care 
Mattson îl îndemna energic pe Szilard să nu-l recheme pe 
Dirac în serviciul activ, sugerînd să fie reținut măcar pînă cînd 
seria aşteptată de ostilități în care erau implicaţi obinii era 
rezolvată într-un fel sau altul. 

Sagan era de părere că generalul Mattson era un dobitoc, 
dar trebuia să recunoască faptul că punea degetul pe rană. 
Sagan nu se simţise niciodată în largul ei cu Dirac în subordine. 
Fusese un soldat bun şi competent, dar cunoaşterea faptului 
că avea o a doua conştiinţă în cap, aşteptînd să iasă la iveală 

şi s-o contamineze pe prima o făcea să fie prudentă şi con- 
ştientă de şansa ca el să cedeze în misiune şi să atragă după 
el moartea altora, în afară de a lui însuşi. Sagan considera o 
victorie faptul că atunci cînd cedase, în ziua aceea pe culoarul 
stației Phoenix, era în permisie. Şi abia după ce Mattson se 
grăbise s-o elibereze de alte responsabilități în legătură cu 
Dirac, îşi îngăduise să i se facă milă de el şi să recunoască 
faptul că nu justificase niciodată bănuielile pe care le nutrea 
la adresa lui. 

Asta a fost atunci, se gîndi Sagan. Acum Dirac se întorsese 
şi se confirmase că o luase razna. Avusese nevoie de toată 
voinţa ei ca să nu-l facă bucăţi pe ticălosul ăsta nou, în mo- 
mentul cînd fusese nesubordonat pe Phoenix; dacă ar fi avut 
pistolul paralizant pe care-l folosise cînd cedase prima oară, 
l-ar fi împuşcat în cap şi a doua oară, numai ca să sublinieze 
că atitudinea lui transplantată n-o impresiona. Aşa cum stăteau 
lucrurile, abia reuşea să rămînă politicoasă față de el pe drumul 
de întoarcere, de data asta cu o navetă rapidă de curierat, 
direct către cala de pe Uliul. Szilard era la bord, stînd de vorbă 
cu ofițerul comandant al Uliului, maiorul Crick. Generalul nu 
luase în seamă apelurile de mai devreme ale lui Sagan, cînd 
ea era pe Uliul şi el pe spaţia Phoenix, dar acum, că amîndoi 
se aflau pe aceeaşi navă, era pregătită să-i taie calea pînă cînd 
îi spunea ce avea de spus. Urcă scările cîte două trepte deodată 
şi deschise uşa camerei de control. 

Ştiam că vii, îi spuse Szilard cînd intră în încăpere. 

Stătea în fața panoului de control ce conținea comenzile 
din cală. Ofițerul care dirija cala putea să îndeplinească aproa- 
pe toate sarcinile prin intermediul BrainPal-ului, desigur, şi 
de obicei aşa făcea. Panoul de control se afla aici ca rezervă. 
Cînd te gîndeai mai bine, toate comenzile navei erau în prin- 
cipal rezerve ale BrainPal-ului. 

Sigur că ştiai că vin, comentă Sagan. Eşti comandantul Forţelor 
Speciale. Ne poți depista pe toți după semnalul de pe BrainPal. 

N-a fost asta, o contrazise Szilard. Ştiu doar cine eşti. Posi- 
bilitatea să nu vii să mă cauţi după ce l-am pus pe Dirac înapoi sub 
comanda ta nici măcar nu mi-a trecut prin cap. 

Szilard îşi întoarse puţin scaunul şi-şi întinse picioarele. 

Eram atît de sigur că vii încît am golit chiar şi încăperea, ca să 
avem puțină intimitate. Şi iată-ne... 

Cer permisiunea să vorbesc liber, ceru Sagan. 

Desigur, răspunse Szilard. 

Ţi-ai ieşit din mintea aia blestemată, domnule, spuse Sagan. 

Szilard izbucni în hohote de ris. 

Nu mă aşteptam să vorbeşti atât de liber, locotenente. 

Ai văzut aceleaşi rapoarte ca şi mine, continuă Sagan. Ştiu că 
eşti la curent cu cît de mult seamănă acum Dirac cu Boutin. Chiar 
şi creierul lucrează la fel. Şi totuşi, vrei să-l trimiți într-o misiune 
să-l găsească pe Boutin. 

Da, confirmă Szilard. 

— Dumnezeule! exclamă Sagan cu voce tare. 

Vorbirea Forţelor Speciale era rapidă şi eficientă, dar nu 
era prea bună pentru exclamații. Cu toate acestea, îşi ieşi din 
fire, trimițind un val de frustrare şi de iritare către generalul 
Szilard, pe care el îl acceptă fără o vorbă. 

Nu vreau să fiu responsabilă pentru el, zise în sfîrşit Sagan. 

Nu-mi aduc aminte să te fi întrebat dacă vrei responsabilitatea 
asta, remarcă Szilard. 

E un pericol pentru ceilalți soldați din pluton, insistă Sagan. 
Şi e un pericol pentru misiune. Ştii ce înseamnă dacă nu reuşim. 
N-avem nevoie de riscuri suplimentare. 

Nu sînt de acord, spuse Szilard. 

Pentru numele lui Dumnezeu, zise Sagan. De ce? 

Ține-ţi prietenii aproape şi duşmanii şi mai aproape, enunţă 
Szilard. 

Ce? întrebă Sagan 

Îşi aminti brusc de o discuţie cu Cainen, cu luni în urmă, 
cînd acesta îi spusese acelaşi lucru. 

Szilard repetă zicala, apoi continuă: 

Avem duşmanul atît de aproape pe cît e posibil să fie. E în rîn- 
durile noastre, şi habar n-are că e duşmanul. Dirac crede că e unul 
dintre noi pentru că, din cîte ştie el, este. Dar acum gîndeşte la fel 
ca duşmanul şi acționează la fel ca duşmanul, şi o să ştim tot ce ştie 
acesta. Este incredibil de folositor şi merită riscul. 

În afară de cazul în care se întoarce împotriva noastră, comentă 
Sagan. 

O să ştii dacă o face, îi spuse Szilard. E integrat cu tot plutonul 
tău. În clipa în care acționează împotriva intereselor voastre, o să 
ştii, şi la fel o să se întîmple cu toți ceilalți implicați în misiune. 

Integrarea nu e citire a minţii. O să ştim numai după ce începe 
să facă ceva. Asta înseamnă că mi-ar putea omor? unul dintre soldați 
sau ar putea trăda pozițiile noastre sau orice altceva. Chiar şi cu 
integrarea, încă e un adevărat pericol. 

Ai dreptate într-o singură privință, locotenente. Integrarea nu e 
citire a minții. În afară de cazul în care ai un firmware potrivit. 

Sagan simţi un impuls la sistemul de comunicaţii: un 
upgrade al BrainPal-ului. Înainte de apuca să-şi dea acordul, 
începu să se desfăşoare. Sagan simţi un şoc incomod cînd 
upgrade-ul se propagă, provocînd un flux temporar în tiparul 
electric al creierului. 

Ce naiba a fost asta? întrebă Sagan. 

A fost upgrade-ul pentru citirea minților, răspunse Szilard. 
De obicei numai generalii şi cîțiva investigatori militari foarte 
specializați capătă aşa ceva, dar în cazul tău, cred că e justificat. 
Cel puțin pentru misiunea asta. După ce te întorci, o să-l scoatem 
la loc, şi dacă vorbeşti vreodată cuiva despre el o să trebuiască să te 
trimitem într-un loc foarte mic şi îndepărtat. 

Nu înțeleg cum de este posibil... 

Szilard se strîmbă. 

Gîndeşte-te, locotenent, zise el. Gîndeşte-te cum comunicăm. 
Gîndim, şi BrainPal-ul interpretează că ne hotărîm să vorbim cu 
altcineva atunci cînd o facem. În afară de intenție, nu există nici o 
diferență semnificativă între gîndurile noastre publice şi cele private. 
Ar fi remarcabil dacă n-am putea să citim minți. Este ceea ce 
BrainPal-ul trebuie să facă. 

Dar nu spuneți oamenilor asta, replică Sagan. 

Szilard ridică din umeri. 

Nimeni nu vrea să ştie că n-are intimitate, nici măcar în propriul 
cap. 

Aşadar, îmi poți citi gîndurile personale, spuse Sagan. 

Vrei să spui, pe cele în care îmi spui dobitoc băgăcios? 

Exista un context pentru asta..., se scuză Sagan 

Întotdeauna există. Linişteşte-te, locotenente. Da, îți pot citi 
gîndurile. Pot citi gîndurile oricui din structura mea de comandă. 
De obicei însă n-o fac. Nu este necesar şi în cea mai mare parte a 
timpului este oricum aproape inutil. 

Dar poți citi gîndurile oamenilor... 

Da, dar cei mai mulți oameni sînt plicticoşi. Cînd am căpătat 
prima oară upgrade-ul, după ce am fost pus la comanda Forţelor 
Speciale, am petrecut o zi întreagă ascultînd gîndurile oamenilor. 
Ştii ce gîndeşte cea mai mare parte a oamenilor, în cea mai mare 
parte a timpului? Gîndesc „mi-e foame”. Sau „trebuie să mă duc la 
closet”. Sau „vreau să-l regulez pe tipul ăla”. Şi apoi se întorc la 
„mi-e foame”. Şi apoi repetă secvența pînă mor. Crede-mă, loco- 
tenente... O singură zi cu această capacitate şi părerea ta despre 
complexitatea şi minunile minţii umane va suferi un declin ire- 
versibil. 

Sagan zîmbi. 

Dacă aşa spui tu... 

Aşa spun. Totuşi, în cazul tău, această capacitate va fi de un 
folos real, pentru că o să poți auzi gîndurile lui Dirac şi o să-i simţi 
emoțiile intime fără ca el să ştie că este observat. Dacă se gîndeşte la 
trădare, o să ştii aproape înainte ca el s-o facă. Poţi reacționa înainte 
ca Dirac să ucidă vreunul dintre soldații tăi sau să compromită 
misiunea. Cred că este o verificare suficientă ca să rişti să-l iei cu 
tine. 

Şi dacă se întoarce împotriva noastră? întrebă Sagan. Dacă 
devine trădător? 

Atunci îl omori, desigur, răspunse Szilard. Nu ezita. Dar să 
fii sigură, locotenente. Acum ştii că îți pot intra în minte, aşa că 
sînt convins că te vei abtine să-i zbori capul de pe umeri doar pentru 
că te simți nervoasă. 

Da, generale, promise ea. 

Bine, replică Szilard. Unde-i acum Dirac? 

E cu plutonul, se pregăteşte, jos, în cală. I-am dat ordinele pe 
drum încoace. 

Ce-ar fi să-l verifici? 

Cu upgrade-ul? 

Da, răspunse Szilard. Învață să-l foloseşti înainte de misiune. 
N-o să ai timp să te joci cu el mai tîrziu. 
Sagan accesă noul program, îl găsi pe Dirac şi ascultă. 


%* 


E o nebunie, gîndi Jared în sinea lui. 

Ai nimerit-o, replică Steven Seaborg. Fusese transferat la 
plutonul 2 cît timp fusese plecat Jared. 

Am zis-o tare? întrebă Jared. 

Nu, citesc mințile, nătărăule, răspunse Seaborg, şi trimise 
un impuls de amuzament în direcția lui Jared. Orice probleme 
avuseseră Jared şi Seaborg, ele dispăruseră după moartea lui 
Sarah Pauling; gelozia lui Seaborg pe Jared, sau orice-ar fi 
fost, atîrna mai puțin decît sentimentul lor comun al pierderii 
lui Sarah. Jared ar fi ezitat să-l numească prieten, dar relația 
dintre ei era mai curînd amicală, întărită acum de legătura 
suplimentară a integrării. 

Jared aruncă o privire prin cală, la cele douăzeci şi patru 
de aparate individuale cu propulsoare de salt — toată flota de 
aparate cu propulsoare de salt care fusese produsă pînă în 
acel moment. Se uită spre Seaborg, care se cățăra într-unul 
dintre ele ca să-l verifice. 

Aşadar, asta o să folosim ca să atacăm o planetă întreagă, 
comentă Seaborg. Douăzeci şi ceva de soldaţi din Forţele Speciale, 
fiecare în propria lui cuşcă de hamsteri zburătoare prin spațiu. 

Ai văzut vreodată o cuşcă de hamsteri? întrebă Jared. 

Sigur că nu, răspunse Seaborg. N-am văzut nici măcar un 
hamster. Dar am văzut poze, şi pentru mine cu asta seamănă. Ce 
soi de idiot ar zbura cu chestia asta? 

Eu am zburat într-una, zise Jared. 

Asta-mi răspunde la întrebare, replică Seaborg. Şi cum a fost? 

M-am simţit expus, răspunse Jared. 

Minunat, pufni Seaborg şi-şi rostogoli ochii în orbite. 

Jared ştia cum se simţea, dar vedea în acelaşi timp logica 
din spatele atacului. Aproape toate creaturile zburătoare prin 
spațiu foloseau nave pentru a ajunge dintr-un punct într-altul 

în spaţiul real; detecția planetară şi rețelele de apărare, în con- 
secinţă, aveau puterea de rezoluție necesară pentru a depista 
obiectele mari care erau de obicei navele. Reţeaua defensivă a 
obinilor din jurul satelitului Arist nu era diferită. O navă a 
Forţelor Speciale ar fi fost zărită şi atacată într-o clipă; un 
obiect minuscul, cu schelet de sîrmă, abia puţin mai mare 
decît un om, nu. 

Forţele speciale ştiau acest lucru pentru că trimiseseră deja 
aparatele individuale în şase ocazii diferite, furişîndu-se prin 
reţeaua defensivă pentru a spiona comunicațiile emise de pe 
satelit. În ultima dintre aceste misiuni îl auziseră pe Charles 
Boutin pe un canal de comunicații, transmițînd în spațiul des- 
chis, trimițînd o notă verbală către Obinur care întreba despre 
momentul sosirii unei nave de aprovizionare. Soldatul Forţelor 
Speciale care prinsese semnalul îl urmărise pînă la sursă, un 
mic avanpost ştiinţific de pe țărmul uneia dintre multele insule 
mari de pe Arist. Aşteptase să audă o a doua transmisie de la 
Boutin, menită să-i confirme poziţia, înainte de a se întoarce. 

Auzind acest lucru, Jared deschisese fişierul înregistrat, 
pentru a reasculta vocea omului care-ar fi trebuit să fie. Mai 
auzise vocea lui Boutin şi înainte, pe înregistrările de voce pe 
care le rulaseră pentru el Wilson şi Cainen; vocea de pe acele 
înregistrări era aceeaşi cu cea de aici. Mai bătrînă, mai scârțiită 
şi mai încordată, dar nu exista nici cea mai mică îndoială asu- 
pra timbrului sau cadenței. Îşi dădea seama doar cât de mult 
semăna vocea lui Boutin cu a lui, ceea ce era de aşteptat şi, de 
asemenea, mai mult decât descumpănitor. 

Am o viaţă ciudată, gîndi Jared, apoi ridică ochii să se asigure 
că gîndul nu se scursese în exterior. Seaborg examina încă 
aparatul şi nu dădea nici un indiciu că l-ar fi auzit. 

Jared traversă mulțimea de vehicule către un alt obiect din 
încăpere, o sferă puţin mai mare decît aparatele individuale. 
Era un exemplar din şmecheriile interesante ale Forţelor Spe- 
ciale, numit „capsulă de captare” şi folosit cînd Forţele Speciale 
aveau de evacuat pe cineva sau ceva, dar n-o puteau face chiar 
ei. Înăuntrul sferei se afla un gol proiectat să adăpostească un 
singur membru al celor mai multe dintre rasele inteligente de 

mărime mijlocie; soldaţii Forţelor Speciale îl îndesau înăuntru, 
sigilau capsula, apoi se dădeau înapoi în timp ce motoarele 
ascensionale aruncau capsula către cer. Înăuntrul capsulei, 
un cîmp antigravitaţional puternic se declanşa odată cu mo- 
toarele, altfel ocupantul ar fi fost strivit. Capsula urma să fie 
recuperată după aceea de o navă a Forţelor Speciale amplasată 
deasupra punctului de lansare. 

Capsula de captare era pentru Boutin. Planul era simplu: 
atacă staţia ştiinţifică unde-l depistaseră pe Boutin şi scoate 
din funcţiune comunicațiile. Înşfacă-l pe Boutin şi îndeasă-l 
în capsula de captare, care s-ar îndepărta la distanţa propulsiei 
de salt — Uliul ar apărea doar atît cît să apuce capsula şi apoi 
ar fugi înainte ca obinii să-l poată urmări. După capturarea 
lui Boutin, staţia ştiinţifică ar fi distrusă cu o veche metodă 
favorită: un meteorit de dimensiuni suficiente cât să radă staţia 
de pe faţa planetei, calculat să lovească la o distanţă destul de 
mare de amplasamentul acesteia, pentru ca nimeni să nu 
devină bănuitor. În acest caz, ar fi o lovitură în ocean, la cîțiva 
kilometri de coastă, astfel ca staţia ştiinţifică să fie distrusă de 
valul tsunami ce ar urma. Forţele Speciale lucrau cu pietrele 
căzătoare de decenii; ştiau cum să facă să arate totul ca un 
accident. Dacă lucrurile mergeau după plan, obinii nici n-ar 
fi aflat că sînt atacați. 

În ochii lui Jared, existau însă două defecte majore la acest 
plan, şi legate între ele. Primul era că aparatele cu propulsie 
de salt nu puteau ateriza; n-ar fi supraviețuit contactului cu 
atmosfera de pe Arist şi, chiar dacă ar fi supravieţuit, n-ar mai 
fi putut fi manevrate, odată ce se cufundau în ea. Membrii 
plutonului 2 aflaţi în misiune aveau să iasă în spațiul real la 
limita atmosferei de pe Arist, apoi aveau să execute un plonjon 
din spaţiul apropiat către suprafaţă. Plutonul 2 o mai făcuse 
şi înainte — Sagan o făcuse la bătălia pentru Coral şi nu fusese 
chiar atît de greu — dar Jared credea că o căutau cu lumînarea. 

Metoda sosirii crea al doilea defect major al planului: nu 
exista nici o metodă simplă de a extrage plutonul numărul 2 
după ce misiunea era îndeplinită. Odată ce Boutin ajungea să 
fie capturat, ordinele plutonului păreau de rău augur: să 

ajungă cît mai departe posibil de staţia ştiinţifică, în aşa fel 
încât să nu moară în tsunami-ul programat (planul misiunii 
furnizase cu precauţie o hartă către cea mai apropiată înălțime 
despre care ei îşi imaginau că ar trebui — ar trebui — să rămînă 
uscată în timpul potopului), şi apoi să se îndrepte către inte- 
riorul nelocuit al insulei pentru a se ascunde vreme de cîteva 
zile, pînă cînd Forţele Speciale ar fi putut trimite un mănunchi 
de capsule de captare ca să-i recupereze. N-ar fi ajuns o singură 
serie de recuperări cu capsulele ca să-i evacueze pe toţi cei 
douăzeci şi patru de soldaţi din plutonul 2 care aveau să par- 
ticipe la misiune, iar Sagan îl informase deja pe Jared că ei doi 
urmau să fie ultimii care să plece de pe planetă. 

Jared se încruntă amintindu-şi de declaraţia lui Sagan. 
Sagan nu fusese niciodată o mare admiratoare a lui, ştia, şi 
mai ştia şi că asta se întîmpla din cauză că era la curent încă 
de la început cu faptul că fusese creat/crescut dintr-un trădător. 
Ştiuse mai multe despre persoana lui decît el însuşi. Păruse 
destul de sinceră cînd îşi luase rămas-bun de la el, cu ocazia 
transferului în subordinea lui Mattson, dar cînd o văzuse la 
cimitir, păruse cu adevărat furioasă pe el, ca şi cum chiar ar fi 
fost Boutin. La un anumit nivel, Jared putea s-o înțeleagă — la 
urma urmei, aşa cum observase Cainen, acum semăna mai 
mult cu Boutin decît cu vechiul lui sine — dar la un nivel mai 
direct, Jared nu putea suferi să fie tratat drept un inamic. Jared 
se întrebă în secret dacă motivul pentru care Sagan îl punea 
să rămînă la urmă cu ea nu era tocmai ca să poată „avea grijă” 
de el fără să ştie nimeni. 

Apoi alungă ideea din cap. Sagan era capabilă să-l ucidă, 
era sigur. Dar n-ar fi făcut-o decît dacă-i dădea un motiv. Mai 
bine să nu-i dau nici un motiv, gîndi Jared. 

Oricum, nu pentru Sagan era îngrijorat, ci chiar pentru 
Boutin. Misiunea prevedea o oarecare rezistență din partea 
micii prezențe militare a obinilor, dar nici una din partea sa- 
vanţilor sau a lui Boutin. Acest lucru i se părea complet greşit 
lui Jared. Avea în cap furia lui Boutin şi cunoştea inteligența 
acestui om, chiar dacă amănuntele muncii lui îi apăreau 
neclare. Jared se îndoia că Boutin ar fi venit cu ei fără luptă. 

Asta nu însemna că Boutin ar folosi armele — categoric nu era 
războinic —, dar arma lui Boutin era creierul. lar creierul lui 
Boutin formulase o cale de a trăda Uniunea Colonială, cale 
care din start îi adusese pe toți în situaţia asta. Era o presu- 
punere greşită că ar reuşi pur şi simplu să-l răpească şi să-l 
bage în capsulă. Cu siguranţă păstra în rezervă o surpriză. 

Care-ar fi acea surpriză îi scăpa totuşi lui Jared. 

Ti-e foame? întrebă Seaborg. Pentru că gîndul la cît de nebu- 
nească e o misiune mă face întotdeauna să vreau să mănînc. 

Jared rînji. 

Înseamnă că trebuie să fii flămînd tot timpul... 

Unul dintre avantajele de a face parte din Forţele Speciale, 
comentă Seaborg. Asta şi faptul de a sări peste anii stînjenitori ai 
adolescenţei. 

Studiezi adolescenţii? întrebă Jared. 

Sigur că da, răspunse Seaborg. Pentru că, dacă am noroc, o să 
apuc să fiu unul dintre ei. 

Tocmai spuneai că o să sărim peste anii stînjenitori ai adolescenței, 
observă Jared. 

Ei, cînd o să ajung la ei n-o să fie stînjenitor. Acum, vino. În 
seara asta avem lasagna. 

Se duseră să-şi ia ceva de mîncare. 


Arist, verde şi înnorat, umplea vederea lui Jared, surprin- 
zîndu-l cu imensitatea lui. Era extrem de tulburător să revii 
la existenţă chiar la marginea atmosferei unei planete, neavînd 
nimic în jurul tău în afară de o cuşcă din fibre de carbon; Jared 
simţea că avea să cadă. Ceea ce, desigur, era exact ce se în- 
tîmpla. 

Ajunge, gîndi el, şi începu să se deconecteze de la aparat. 
În direcţia planetei, Jared îi descoperi pe ceilalți cinci membri 
ai plutonului său, toţi făcînd translaţia înaintea lui: Sagan, 
Seaborg, Daniel Harvey, Anita Manley şi Vernon Wigner. Zări 
de asemenea şi capsula de captare şi scoase un oftat de uşurare. 
Masa capsulei era doar cu puţin mai mică de cinci tone; existase 

o mică, dar reală îngrijorare că ar fi prea masivă ca să folosească 
mini-propulsorul de salt. Tot detaşamentul lui Jared ieşise 
din vehicule şi plutea liber, îndepărtîndu-se încet în derivă de 
vehiculele ca nişte pînze de păianjen care-i aduseseră pînă 
aici. 

Ei şase erau avangarda; sarcina lor era să îndrume la sol 
capsula de captare şi să asigure o zonă de aterizare pentru 
membrii rămaşi ai plutonului 2, care aveau să vină repede 
din urmă. Insula pe care se afla Boutin era acoperită cu o pă- 
dure tropicală deasă, ce făcea dificilă orice aterizare; Sagan 
alesese o mică porţiune de pajişti, la aproximativ cincisprezece 
kilometri de staţia ştiinţifică. 

Rămîneți dispersați, transmise Sagan către detaşament. O să 
ne regrupăm după ce trecem prin partea cea mai rea a atmosferei. 
Tăcere radio pînă cînd auziti alt ordin de la mine. 

Jared manevră în aşa fel încît să se uite la Arist şi îi absorbi 
imaginea pînă cînd BrainPal-ul, simțind primele efecte ale 
atmosferei rarefiate, îl înveli într-o sferă protectoare de nano- 
boţi care se revărsară dintr-un rucsac din spate şi-l legară 
strîns în mijloc, pentru a-l împiedica să ia contact cu sfera şi 
să ardă în locurile unde se atingeau. Interiorul sferei nu lăsa 
să intre lumina; Jared era suspendat într-un mic univers intim, 
întunecat. 

Lăsat în voia propriilor lui gînduri, Jared se întoarse la 
obini, rasa implacabilă şi fascinantă căreia îi ţinea companie 
Boutin. Dosarele Uniunii Coloniale despre obini mergeau 
înapoi pînă la începuturile Uniunii, cînd o discuţie despre 
cine deţinea o planetă pe care coloniştii umani o numiseră 
Casablanca, se încheie cu coloniştii masacrați cu o eficiență 
înfiorătoare şi cu Forţele Coloniale însărcinate să recucerească 
planeta complet devastate. Obinii nu capitulau şi nu luau 
prizonieri. Odată ce se hotărau că voiau ceva, continuau să 
atace acel ceva pînă cînd îl căpătau. 

Stai în calea lor destul de mult, şi ei hotărau că era în 
interesul lor să te înlăture permanent... Ala, care şlefuiseră 
domul de diamant de la popota generalilor, nu erau cea dintii 
rasă care pe care obinii o nimiciseră sistematic, şi nici ultima. 

Singura consolare în ceea ce-i privea pe obini era faptul că 
nu erau deosebit de acaparatori, precum celelalte rase călătoare 
prin spaţiu. Uniunea Colonială ar fi înființat zece colonii în 
timpul de care aveau nevoie obinii să înființeze una, şi, în 
timp ce obinii nu se sfiau să ia o planetă deținută de o altă 
rasă atunci cînd le convenea, nu le convenea s-o facă nici chiar 
atît de des. Omagh fusese prima planetă după Casablanca pe 
care obinii o luaseră de la oameni, şi chiar şi aşa, părea mai 
mult un caz de oportunism (o luaseră de la rraey, care probabil 
se luptaseră s-o ia de la oameni) decât de expansiune autentică. 
Reticenţa obinilor de a extinde inutil posesiunile rasei lor era 
unul dintre principalele motive pentru care FCA bănuia că 
altcineva inițiase atacul. Dacă, aşa cum se bănuia, rraey ar fi 
fost cei care atacaseră Omagh şi apoi ar fi reuşit să-l păstreze, 
Uniunea Colonială ar fi trecut aproape cu siguranţă la repre- 
salii şi ar fi încercat să recupereze colonia. Rraey însă ştiau 
cînd să renunţe. 

Un alt lucru interesant în legătură cu obinii — care făcea 
presupusa lor alianţă cu rraey şi eneshanii atît de enigmatică 
pentru Jared — era că în general, în afară de cazul în care le 
stăteai în cale sau încercai să te bagi în faţa lor, obinii erau 
complet lipiţi de interes pentru celelalte rase inteligente; din 
cîte ştia Uniunea Colonială, nici măcar o dată nu declaraseră 
obinii război în mod oficial sau nu semnaseră un tratat cu 
oricare altă rasă. Dacă erai în război cu obinii, ştiai pentru că 
trăgeau în tine. Dacă nu erai în război, nu comunicau absolut 
deloc cu tine. Obinii nu erau xenofobi; asta ar fi implicat că 
urau alte rase. Pur şi simplu nu le păsa de ele. Faptul că obinii, 
dintre toate rasele, s-ar alia nu cu una, ci cu două alte rase era 
extraordinar; faptul că s-ar alia împotriva Uniunii Coloniale 
era de rău augur. 

Pe dedesubtul tuturor datelor despre relaţiile obinilor — 
sau lipsa acestora — cu alte rase inteligente, exista un zvon 
căruia FCA nu-i dădea prea multă crezare, dar îl consemnase, 
datorită larg răspînditei credinţe printre celelalte rase: obinii 
nu evoluaseră singuri pînă la inteligenţă, ci aceasta le fusese 
dată de către o altă rasă. FCA nu crezuse zvonul, din cauză că 

ideea că vreuna dintre rasele aflate în competiţie îndirjită în 
această parte a galaxiei ar zăbovi să ridice nişte subdezvoltați 
care ciocnesc pietre la nivel de civilizaţie era improbabilă pînă 
la limita ridicolului. FCA ştia despre rase care exterminaseră 
creaturi aproape inteligente găsite pe proprietatea pe care-o 
voiau, pe motivul că nu era niciodată prea devreme să elimini 
un competitor. Nu se auzise însă de nici una care să vrea 
opusul. 

Dacă zvonul era adevărat, ar fi implicat destul de categoric 
faptul că proiectanţii inteligenţi ai obinilor erau consu, singura 
specie din zona locală cu mijloacele tehnologice de vîrf nece- 
sare pentru a încerca o stimulare la scara unei specii, dar şi 
cu motivaţia filozofică, avînd în vedere că misiunea rasială a 
consu era să aducă toate celelalte specii inteligente din zonă 
la o stare de perfecţiune (asta însemnînd la fel ca şi rasa consu). 
Problema cu această teorie era că metoda consu de a aduce 
alte rase mai aproape de perfecțiunea de tip consu presupunea 
de obicei silirea unei biete rase nefericite să se bată cu ei sau 
asmuțţirea unei rase mai slabe împotriva alteia, aşa cum făcu- 
seră cînd aruncaseră oamenii împotriva rraey-lor, în bătălia 
pentru Coral. Chiar şi speciile cu cele mai mari şanse de a fi 
creat o altă specie inteligentă era mai probabil să distrugă una 
în schimb, direct sau indirect, rasa căzînd victimă faptului de 
a nu se ridica la nivelul standardelor înalte şi de nepătruns 
ale consu. 

Standardele înalte şi de nepătruns ale consu erau princi- 
palul argument împotriva creării obinilor de către consu, 
pentru că obinii, în mod unic printre toate rasele inteligente, 
nu aveau aproape nici o cultură de care să se poată vorbi. 
Puținele studii xenografice ale obinilor care fuseseră făcute 
de oameni sau de alte rase descoperiseră că, în afară de un 
limbaj sărac şi utilitar şi o aptitudine pentru tehnologia prac- 
tică, obinii nu produseseră nimic în notă creatoare: nici o artă 
semnificativă pentru nici unul dintre simțurile perceptibile, 
nici o literatură, nici o religie sau filozofie pe care xenografii 
s-o poată recunoaşte ca atare. Obinii abia dacă aveau politică, 
ceea ce nu se mai auzise. Societatea obinilor era atît de lipsită 

de cultură, încît un cercetător care colabora la dosarul FCA 
despre obini sugeră foarte serios că rămînea o întrebare des- 
chisă dacă obinii aveau conversații neprotocolare — sau dacă 
se dovedeau măcar capabili de aceasta. Jared nu era expert în 
civilizația consu, dar i se părea puţin probabil ca un popor 
atît de preocupat de inefabil şi de escatologic să creeze un 
popor incapabil să se ocupe de ambele. Dacă obinii reprezen- 
tau ceea ce se întîmpla în urma unui proiect inteligent, acesta 
era un argument convingător pentru valoarea evoluției. 

Sfera de nanoboțţi care-l învăluia pe Jared se împrăştie în 
jurul lui şi rămase în urmă. Clipi violent în lumină pînă cînd 
ochii i se adaptară, apoi sondă în jur după detaşament. Fas- 
ciculele înguste îl găsiră şi-i luminară și pe ceilalți, cu trupurile 
aproape invizibile datorită salopetelor sensibile la mediu; 
chiar şi capsula de captare era camuflată. Jared pluti înspre 
capsulă vrînd să-i verifice starea, dar fu avertizat să stea 
deoparte de către Sagan, care-o verifică chiar ea. Jared şi restul 
detaşamentului se grupară mai strîns, însă nu atît de aproape 
unul de altul încât să se încurce unii pe alţii, atunci cînd îşi 
desfăcură paraşutele. 

Detaşamentul făcu asta la cea mai mică înălțime posibilă; 
chiar şi camuflate, paraşutele puteau fi văzute de un ochi care 
ştia ce să caute. Paraşuta capsulei de captare era imensă şi 
proiectată să suporte o frînare spectaculoasă în aer; scotea 
plesnete impresionante cînd se forma cupola creată de nano- 
boţi, umplută cu aer şi apoi violent sfişiată, doar ca să se for- 
meze din nou, o secundă mai tîrziu. În cele din urmă, capsula 
încetini suficient ca parașuta să reziste. 

Jared se întoarse spre staţia ştiinţifică, la cîțiva kilometri 
spre sud, şi mări amplificarea glugii ca să vadă dacă exista 
vreo mişcare la staţie care să sugereze că fuseseră zăriți. Nu 
văzu nimic, iar observaţiile lui fură confirmate de Wigner şi 
Harvey. Cîteva clipe mai tîrziu, se aflau toţi la sol, mormăind 
în timp ce mutau capsula dincolo de marginea poienii, în 
pădure, apoi mişcîndu-se rapid ca să-şi accentueze camuflajul 
cu frunziş. 

Cu toții, amintiți-vă unde ne-am oprit, atrase atenţia Seaborg. 

Tăceți, zise Sagan, şi păru să se concentreze pe ceva intern. 
Asta a fost Roentgen. Ceilalți se pregătesc să deschidă paraşutele. 

Înălță carabina. 

Hai, să ne asigurăm că n-avem nici o surpriză. 

Jared avu o senzaţie ciudată, ca şi cum cineva l-ar fi ciupit 
de creier. 

Oh, rahat! exclamă Jared. 

Sagan se întoarse să se uite la el. 

Avem... necazuri, spuse el, şi la jumătatea replicii simți 
integrarea cu detaşamentul întreruptă cu violenţă. Icni şi-şi 
prinse capul în mîini, copleșit de senzația de a avea unul dintre 
simțurile majore smuls din craniu. În jurul lui, Jared îi văzu 
şi-i auzi pe ceilalți membri ai detaşamentului prăbuşindu-se, 
ţipînd şi vomitînd de durere şi de dezorientare. Căzu în ge- 
nunchi şi încercă să respire. Vomită. 

Jared se luptă să se ridice în picioare şi se îndreptă 
poticnindu-se spre Sagan, care era în genunchi, ştergîndu-se 
la gură de vomă. 

— Vino, zise Jared. Trebuie să ne ridicăm. Trebuie să ne 
ascundem. 

— Ce... 

Sagan tuşi şi scuipă, şi ridică ochii spre Jared. 

— Ce se petrece? 

— Sîntem întrerupți, răspunse Jared. Mi s-a mai întîmplat, 
cînd eram la Covell. Obinii ne blochează folosirea BrainPal-urilor. 

— Cum? 

Sagan ţipă întrebarea prea tare. 

— Nu ştiu, răspunse el. 

Sagan se ridică în picioare. 

— E Boutin, afirmă ea, ameţită. El le-a spus cum. Trebuie 
să le fi spus. 

— Poate, replică Jared. 

Sagan se clătina uşor; Jared o sprijini şi veni în faţa ei. 

— Trebuie să ne mişcăm, locotenente, o îndemnă. Dacă 
obinii ne blochează, asta înseamnă că ştiu că sîntem aici. Vin 
după noi. Trebuie să ne punem toţi oamenii pe picioare şi în 
mişcare. 

— Vin şi mai mulți dintre ai noştri, îi aminti Sagan. Trebuie 
să... 
Se opri şi se îndreptă, ca şi cum ceva rece şi oribil tocmai 
trecuse peste ea. 

— Oh, Dumnezeule! exclamă ea. Oh, Doamne! 

Ridică ochii spre cer. 

— Ce e? întrebă Jared şi se uită în sus, scrutînd aerul în căuta- 
rea unduirilor subtile care dădeau de gol paraşutele camuflate. 

Avu nevoie de o secundă ca să-şi dea seama că nu vedea 
nici una. Avu nevoie de încă o secundă ca să-şi dea seama ce 
însemna asta. 

— Oh, Doamne! exclamă şi el. 


Prima presupunere a lui Alex Roentgen fu că reuşise să 
piardă conexiunea prin fascicul îngust cu restul plutonului. 

Ei, rahat, gîndi, şi schimbă poziţia, întinzînd membrele şi 
rotindu-se de cîteva ori pentru a lăsa receptorul fasciculului 
îngust să caute şi să găsească ceilalți membri ai plutonului, 
lăsîndu-şi BrainPal-ul să le extrapoleze poziţiile pe baza locului 
unde se aflau la ultima transmisie. Nu avea nevoie să-i gă- 
sească pe toţi; unul singur era de-ajuns şi apoi avea să fie 
reconectat, reintegrat. 

Nimic. 

Roentgen îşi lăsă grijile deoparte. Mai pierduse şi înainte 
fasciculul — numai o dată, dar o dată fusese destul ca să ştie 
că se întîmplase. Atunci se reconectase cînd ajunsese la sol; 
avea s-o facă din nou de data asta. Oricum nu mai avea timp 
de pierdut cu asta, pentru că ajungea la altitudinea de des- 
facere a paraşutei; se deschideau cît mai jos posibil ca să-şi 
acopere urmele, aşa că momentul era o chestiune de o oarecare 
precizie. Roentgen îşi verifică BrainPal-ul ca să stabilească 
altitudinea şi atunci îşi dădu seama că în ultimul minut nu 
avusese nici un fel de contact cu BrainPal-ul. 

Roentgen petrecu zece secunde analizînd gîndul; refuza 
să se lase analizat. Apoi încercă din nou şi de data asta creierul 

nu numai că refuză să-l analizeze, dar îi opuse rezistenţă, 
eliminîndu-l cu violență, cunoscînd consecințele acceptării 
gîndului ca adevărat. Încercă să-şi acceseze BrainPal-ul o dată, 
apoi încă o dată, şi încă o dată, şi încă o dată şi încă o dată, de 
fiecare dată respingînd un sentiment de panică alimentîndu-se 
singur, exponențial. Strigă înăuntrul capului. Nu-i răspunse 
nimeni. Nimeni nu-l auzea. Era singur. 

Alex Roentgen îşi pierdu mințile în cea mai mare parte 
atunci, iar în restul căderii se răsuci şi dădu din picioare şi 
întinse mîinile spre cer, ţipînd cu o voce pe care-o folosea atît 
de rar încît o părticică separată a creierului său se miră de 
sunetul ei în craniu. Paraşuta nu se deschise; la fel ca aproape 
fiecare obiect fizic şi proces mintal pe care-l folosea, era con- 
trolată şi activată de BrainPal, un instrument ce fusese demn 
de încredere atîta vreme încît Forţele Coloniale de Apărare 
încetaseră pur şi simplu să se mai gîndească la el ca la un 
instrument şi-l considerau un dat, la fel ca restul creierului şi 
ca trupul fizic al soldatului. Roentgen se prăbuşi dincolo de 
linia de deschidere a paraşutei fără să ştie, fără să-i pese, şi 
insensibil la implicaţiile trecerii de această ultimă barieră. 

Nu cunoaşterea faptului că avea să moară îl înnebunise pe 
Roentgen. Ci faptul că era singur, separat, neintegrat pentru 
prima şi ultima dată în cei şase ani cît fusese în viață. În acest 
timp simţise vieţile colegilor lui de pluton în fiecare amănunt 
intim, cum luptau, cum se regulau, fiecare clipă în care trăiau 
şi clipa cînd mureau. Se consola ştiind că era acolo în ultimele 
lor clipe şi că ceilalţi aveau să fie acolo pentru el în ultima lui 
clipă. Groaza separării era la fel de mare ca şi ruşinea de a nu 
putea să-şi consoleze prietenii care se prăbuşeau în aceeaşi 
moarte ca şi el. 

Alex Roentgen se răsuci din nou, cu fața la pămîntul care 
avea să-l ucidă, şi urlă, cu urletul celui abandonat. 


Jared urmări cu groază cum punctul cenușiu, care se învîr- 
tea ca o morişcă, de deasupra lui, părea să cîştige viteză în 

ultimele cîteva secunde şi, dezvăluit ca o ființă umană care 
ţipa, căzu în poiană cu o bufnitură dezgustătoare, plescăită, 
urmată de un salt înfiorător. Impactul îl zgudui pe Jared, 
scoțindu-l din imobilitate. O împinse pe Sagan, strigînd la ea 
să fugă, şi alergă către ceilalți, trăgîndu-i de jos şi îmbrîncindu-i 
către linia copacilor, încercînd să-i facă să iasă din calea tru- 
purilor care cădeau. 

Seaborg şi Harvey îşi reveniseră dar se holbau la cer, pri- 
vindu-şi prietenii cum mor. Jared îl împinse pe Harvey şi-i dădu 
o palmă lui Seaborg, răcnind la amîndoi să se mişte. Wigner 
refuză să se clintească şi rămase întins, în aparenţă catatonic; 
Jared îl ridică şi i-l dădu lui Seaborg, spunîndu-i să se urnească. 

Întinse mîna după Manley; ea îl împinse deoparte şi începu 
să se tîrască către poiană, scîncind. Se ridică şi fugi în timp ce 
în jurul ei corpurile se făceau bucăți la impact. La şaizeci de 
metri distanță, se opri, se întoarse rapid şi ţipă, părînd să-şi 
piardă ce-i mai rămăsese din sănătatea mintală. Jared se în- 
toarse cu spatele şi nu mai văzu piciorul corpului care căzu 
lîngă ea retezîndu-i gâtul şi umărul, zdrobind arterele şi oasele 
şi propulsînd coastele sfărimate în plămîni şi inimă. Țipătul 
lui Manley se întrerupse cu un mormăit. 

De la prima cădere, trecură numai două minute pentru ca 
restul plutonului 2 să lovească solul. Jared şi restul detaşa- 
mentului îi priviră căzînd de pe linia arborilor. 

Cînd totul se termină, Jared se întoarse către cei patru 
membri rămaşi ai detaşamentului şi făcu bilanţul. Toţi păreau 
să fie în diferite stadii ale şocului, cu Sagan reacționînd cel 
mai bine şi Wigner cel mai prost, deşi pînă la urmă părea 
conştient de ceea ce-l înconjura. Lui Jared îi era greață, dar 
altfel era în stare de funcționare; îşi petrecuse destul timp în 
afara integrării ca să poată acţiona şi fără ea. Pentru moment, 
cel puţin, el era la comandă. 

Se întoarse către Sagan. 

— Trebuie să mergem, spuse el. Printre copaci. O să murim 
dacă rămînem. 

Cuvintele părură să o ajute pe Sagan să-şi limpezească 
mintea. 

— Cineva trebuie să se întoarcă, vorbi ea. Să ia capsula. Să 
anunţe FCA. 

Se uită direct la el. 

— Nu tu. 

— Nu eu, fu de acord Jared. 

Ştia că ea spusese asta din cauză că avea suspiciuni în 
privinţa lui, dar nu avea timp să-şi facă griji pentru asta. Nu 
se putea întoarce pentru că era singurul în deplinătatea fa- 
cultăților sale. 

— Întoarce-te tu, îi sugeră lui Sagan. 

— Nu, răspunse ea. 

Fără expresie. Categoric. 

— Atunci Seaborg, propuse Jared. 

După Sagan, Seaborg era cel mai în putere; putea spune 
FCA ce se întîmplase şi că trebuiau să se pregătească pentru 
ce era mai rău. 

— Seaborg, fu de acord Sagan. 

— OK, replică Jared, şi se întoarse spre Seaborg. Vino-ncoace, 
Steve. Să te băgăm în chestia asta. 

Seaborg, se apropie împleticindu-se şi începu să dea la o 
parte frunzişul de pe capsulă ca să ajungă la uşă, încercă să o 
deschidă, apoi se opri. 

— Ce e? întrebă Jared. 

— Cum deschid asta? vorbi Seaborg cu vocea pițigăiată 
din cauza nefolosirii. 

— Foloseşte... futu-i gura mă-sii! exclamă Jared. 

Capsula de captare se deschidea prin BrainPal. 

— Ei, sîntem într-un căcat perfect, zise Seaborg, şi se lăsă să 
cadă, furios, lîngă capsulă. 

Jared porni spre Seaborg, apoi se opri şi înălță capul. 

În depărtare, ceva se îndrepta spre ei, şi orice-ar fi fost, 
nu-şi bătea capul să se strecoare. 

— Ce e? întrebă Sagan. 

— Vine cineva, răspunse Jared. Mai mulţi. Obinii. Ne-au 
găsit. 


DOISPREZECE 


Reuşiră să-i evite pe obini vreme de jumătate de oră, înainte 
de a fi încolțiți. 

Detaşamentul s-ar fi descurcat mai bine dacă s-ar fi separat, 
atrăgîndu-i pe obinii urmăritori în mai multe direcţii şi deschi- 
zînd posibilitatea ca cel puţin unul dintre ei să dispară, cu 
preţul sacrificiului celorlalți. Dar rămaseră laolaltă, compen- 
sînd lipsa integrării prin faptul că nu se pierdeau unii pe alţii 
din ochi. La început Jared deschise calea, iar Sagan rămase la 
urmă, ca să-l tragă după ea pe Wigner. Undeva pe drum, Jared 
şi Sagan schimbară rolurile, iar Sagan îi duse în general spre 
nord, departe de obinii care-i urmăreau. 

Un vuiet îndepărtat se auzi tot mai tare; Jared se uită în 
sus prin bolta arborilor şi văzu un vehicul aerian obin care 
tinu pasul cu detaşamentul şi apoi se îndreptă spre nord. În 
față, Sagan sări în dreapta şi porni spre est; auzise şi ea apa- 
ratul. Cîteva minute mai tîrziu apăru al doilea vehicul zburător 
şi urmări din nou detaşamentul, coborînd pînă la aproape 
zece metri deasupra frunzişului. Se auzi un răpăit intens, iar 
crengile căzură şi explodară în jurul lor; obinii deschiseseră 
focul. Sagan se opri brusc, alunecînd, cînd gloanţe de calibru 
imens împrăştiară țărîna chiar în faţa ei. Se cam terminase cu 
mersul spre est; detaşamentul se întoarse spre nord. Aparatul 
zburător se întoarse şi-i urmări, împroşcîndu-i cu gloanţe cînd 
rămîneau în urmă sau deviau prea mult spre est sau spre vest. 
Nu-i hăituia; îi mîna cu eficiență către o destinaţie necunoscută. 

Acea destinaţie apăru zece minute mai tîrziu, cînd deta- 
şamentul ajunse la o altă poiană, mai mică, în care-i aşteptau 
obinii care fuseseră în primul aparat zburător. În spatele lor, 

cel de-al doilea vehicul se pregătea să aterizeze; iar în spatele 
lui, grupul iniţial de obini, care nu fusese niciodată prea mult 
în urmă, apărea acum printre copaci. 

Wigner, care încă nu-şi revenise complet din trauma min- 
tală de a fi decuplat, se smulse de lîngă Jared şi ridică arma, 
hotărît, după cum se părea, să nu iasă din scenă fără luptă. 
Ochi către grupul de obini care-i aştepta în poiană şi apăsă pe 
trăgaci. Nu se întîmplă nimic. Pentru a împiedica folosirea 
carabinei împotriva soldaţilor FCA de către duşmani, aceasta 
avea nevoie de o verificare de către BrainPal pentru a trage. 
Nu căpătă nici una. Wigner mîrîi frustrat, apoi totul aflat 
deasupra sprîncenelor lui dispăru cînd o singură împuşcătură 
îi reteză calota craniană. Se prăbuşi; în depărtare, Jared văzu 
un soldat obin coborîndu-şi arma. 

Jared, Sagan, Harvey şi Seaborg se grupară, îşi scoaseră 
cuţitele de luptă şi se aşezară spate în spate, fiecare cu faţa în 
altă direcţie. Scoaterea pumnalelor era un gest inutil de sfi- 
dare; nici unul dintre ei nu avea pretenţia să-şi închipuie că 
obinii aveau nevoie să se apropie la o lungime de braţ ca să-i 
omoare pe toți. Fiecare găsea o uşoară consolare în faptul de 
a şti că aveau să moară la distanţă de un braţ unul de celălalt. 
Nu era integrare, dar era cel mai bun lucru pe care-l puteau 
spera. 

Pînă acum cel de-al doilea aparat aterizase; dinăuntru ieşiră 
şase obini, trei ducînd arme, doi cu alte unelte şi unul cu 
mîinile goale. Cel cu mîinile goale porni spre oameni cu un 
pas legănat, neobişnuit de grațios, şi se opri la o distanţă pru- 
dentă, cu spatele acoperit de cei trei obini purtători de arme. 
Ochii multipli clipeau şi păreau să se fixeze asupra lui Sagan, 
care era cea mai aproape de el. 

— Predaţi-vă, spuse el, într-o engleză şuierătoare, dar 
limpede. 

Sagan clipi. 

— Poftim? 

Din câte ştia ea, obinii nu luau niciodată prizonieri. 

— Predaţi-vă, repetă el. Veţi muri dacă n-o faceți. 

— Ne vei lăsa în viață dacă ne predăm? întrebă Sagan. 

— Da, răspunse obinul. 

Jared îi aruncă o privire lui Sagan, aflată la dreapta lui; o 
vedea cîntărind oferta. Lui Jared i se părea că situaţia arată 
bine: obinii s-ar fi putut să-i omoare dacă se predau, dar dacă 
nu aveau să-i omoare cu siguranță. Nu-i comunică lui Sagan 
părerea sa; ştia că n-are încredere în el sau că nu voia să-i audă 
părerea în legătură cu nimic. 

— Lăsaţi armele, vorbi Sagan în sfîrşit. 

Jared lăsă cuțitul să-i cadă şi-şi dădu carabina jos de pe 
umăr; ceilalți făcură la fel. Obinii îi puseră să-şi scoată ruc- 
sacurile şi centurile, lăsîndu-le doar salopetele. Doi obini 
care fuseseră în primul grup, cel care-i urmărise, se apropiară, 
luară armele şi echipamentul şi le transportară la vehicul. 
Cînd unul păşi în faţa lui Harvey, Jared îl simţi încordîn- 
du-se; bănuia că Harvey încerca din răsputeri să nu-i dea un 
picior. 

Cu armele şi instrumentele luate, Jared şi ceilalți fură puşi 
să stea separat unii de alţii, în timp ce doi obini cu aparate le 
plimbară peste fiecare dintre ei, căutînd, bănuia Jared, arme 
ascunse. Cei doi obini îi scanară și pe ceilalți trei oameni, apoi 
veniră în dreptul lui Jared, doar ca să-şi întrerupă scurt exa- 
minarea. Unul dintre ei comentă ceva către şeful obin, în limba 
lui natală. Şeful obin veni spre Jared cu doi obini înarmați 
după el. 

— Tu vii cu noi, rosti el. 

Jared aruncă o privire spre Sagan în căutarea indiciilor 
despre cum ar vrea ea să joace acest joc, şi nu obținu nimic. 

— Unde mă duc? întrebă Jared. 

Şeful obin se întoarse şi trilui ceva. Unul dintre obinii din 
spatele lui ridică arma şi-l împuşcă pe Steven Seaborg în picior. 
Seaborg se prăbuşi urlînd. 

Şeful obin îşi îndreptă atenţia înapoi spre Jared. 

— Tu vii cu noi, repetă. 

— Dumnezeule mare, Dirac! exclamă Sagan. Du-te cu 
nenorociţii de obini! 

Jared ieşi din rînd şi lăsă să fie escortat la aparatul de zbor. 

Sagan îl urmări pe Jared ieşind din rînd şi se gîndi pentru 
o clipă să sară şi să-i frîngă gîtul, lăsîndu-i pe obini şi pe Boutin 
fără trofeul lor şi asigurîndu-se că Dirac nu avea ocazia să 
facă vreo prostie. Momentul trecu şi, în plus, ar fi fost oricum 
o încercare fără prea multe şanse de izbîndă. Doar că ar fost 
cu toţii morți, aproape cu siguranță. Aşa cum stăteau acum 
lucrurile, erau încă în viață. 

Şeful obin se întoarse spre Sagan, pe care o recunoştea ca 
fiind conducătoarea detaşamentului. 

— Tu rămii, zise el şi se îndepărtă vioi înainte ca Sagan să 
apuce să spună ceva. 

Ea făcu un pas în faţă ca să i se adreseze obinului care se 
retrăgea, dar trei obini veniră spre ea, fluturînd armele. Sagan 
ridică mîinile şi se dădu înapoi, însă obinii îşi continuară 
drumul, făcîndu-i semn lui Sagan că ea şi cu restul detaşamen- 
tului trebuiau să se pună în mişcare. 

Se întoarse spre Seaborg, care era încă pe jos. 

— Ce-ţi mai face piciorul? întrebă ea. 

— Salopeta a prins cea mai mare parte, răspunse el, refe- 
rindu-se la capacitatea salopetei de a se întări şi de a absorbi 
o parte din impactul unui proiectil. Nu-i chiar aşa de rău. O 
să supraviețuiesc. 

— Poţi să mergi? întrebă Sagan. 

— Atita vreme cât nu mi se pretinde să-mi placă, replică 
Seaborg. 

— Atunci hai, spuse Sagan şi întinse mîna să-l ajute pe 
Seaborg să se ridice. 

— Harvey, ia-l pe Wigner. 

Daniel Harvey se duse spre soldatul mort şi-l aburcă pe 
umeri. 

Erau mînaţi într-o depresiune aflată uşor într-o parte față 
de mijlocul poienii; pîlcul mic de arbori din ea sugera că te- 
melia de piatră de dedesubt se erodase. Cînd ajunseră la depre- 
siune, Sagan auzi vuietul unui aparat de zbor care pleca şi un 
al doilea vuiet, al unuia care sosea. Vehiculul abia venit, mai 

mare decît celelalte două, ateriză lîngă depresiune, şi din 
măruntaiele lui se rostogoli un şir de maşini identice. 

— Ce naiba sînt alea? întrebă Harvey, lăsînd jos corpul lui 
Wigner. 

Sagan nu răspunse; urmări cum maşinile se aşezau în jurul 
perimetrului depresiunii, opt cu totul. Obinii care veniseră cu 
maşinile se cățărară pe acestea şi retraseră acoperişurile 
metalice, dezvăluind tunuri mari, cu ţevi multiple, cu săgeți. 
Cînd toate acoperişurile fură retrase, unul dintre obini activă 
tunurile cu săgeți; acestea porniră, amenințătoare, şi începură 
să urmărească obiectele. 

— E un gard, pricepu Sagan. Ne-au închis aici. 

Sagan făcu un pas experimental către unul dintre tunuri; 
acesta se îndreptă spre ea şi îi urmări mişcarea. Mai făcu un 
pas în față şi maşina scoase un sunet strident, ascuţit, despre 
care Sagan presupuse că era menit să servească drept alarmă 
de apropiere. Sagan îşi închipui că încă un pas spre tun ar fi 
avut ca rezultat cel puţin o împuşcătură în picior, dar nu se 
osteni să testeze presupunerea. Se îndepărtă de tun; acesta 
opri sirena, dar nu încetă să o urmărească pînă nu se retrase 
cu câțiva paşi. 

— Aveau chestiile astea aici aşteptîndu-ne, zise Harvey. 
Foarte frumos. Care crezi că ar fi şansele? 

Sagan se uită lung la tunuri. 

— Şansele sînt slabe, răspunse Sagan. 

— Ce vrei să spui? întrebă Harvey. 

— Astea sînt de la staţia ştiinţifică, continuă Sagan, făcînd 
semn către tunuri. Trebuie să fie. Nu există alt soi de instalații 
nicăieri prin apropiere. Nu sînt genul de lucruri pe care o 
staţie ştiinţifică să le aibă pur şi simplu prin preajmă. Le-au 
folosit aici şi înainte ca să ţină oameni în ele. 

— Mda, OK, replică Seaborg. Dar cine? Şi de ce? 

— Au dispărut şase nave ale Forţelor Speciale, spuse Sagan, 
lăsînd-o la o parte pe cea pe care obinii o atacaseră şi o dis- 
truseseră. Echipajele alea s-au dus undeva. Poate că au fost 
aduse aici. 

— Asta tot nu ne spune de ce, insistă Seaborg. 

Sagan ridică din umeri. Încă nu pricepuse nici ea partea 
cu pricina. 

Văzduhul era plin de zgomotul aparatelor de zbor care 
decolau. Huruitul motoarelor slăbea odată cu depărtarea, 
nelăsînd în urmă decît sunetele naturii înconjurătoare. 

— Grozav, comentă Harvey. 

Aruncă o piatră spre unul dintre tunuri; acesta urmări 
piatra, dar nu trase în ea. 

— Sîntem aici fără mîncare, fără apă şi fără adăpost. Cît 
de mari credeţi că sînt şansele ca obinii să nu se mai întoarcă 
niciodată după noi? 

Sagan se gîndi că aceste şanse sînt foarte mari. 


— Aşadar, tu eşti eu, îi spuse Charles Boutin lui Jared. 
Nostim. Aş fi crezut că o să fiu mai înalt. 

Jared nu scoase nici un cuvînt. La sosirea la stația ştiinţifică, 
fusese închis într-un incubator, legat strîns şi împins pe roți 
prin nişte holuri înalte, pustii, pînă ajunsese în ceea ce presu- 
punea că era un laborator, plin cu maşinării necunoscute. Jared 
fu lăsat acolo un timp care i se păru ore întregi, înainte ca 
Boutin să intre şi să se îndrepte direct către incubator, exa- 
minîndu-l pe Jared din punct de vedere fizic, ca şi cum ar fi 
fost un gîndac mare şi extrem de interesant. Jared spera ca 
Boutin să vină destul de aproape ca să primească o lovitură 
cu capul. Nu veni. 

— Asta a fost o glumă, îi explică Boutin lui Jared. 

— Ştiu, replică Jared. Doar că n-a fost amuzantă. 

— Ei, zise Boutin. Mi-am pierdut exercițiul. Poate că ai 
observat că obinii nu sînt genul care să se ţină de bancuri. 

— Am observat. 

Pe tot drumul către staţia ştiinţifică, obinii fuseseră complet 
tăcuți. Singurele cuvinte pe care şeful obinilor i le spusese lui 
Jared fuseseră „coboară” cînd ajunseseră şi „intră” cînd des- 
chiseseră incubatorul portabil. 

— Poţi da vina pe consu pentru asta, adăugă Boutin. Cînd 
i-au făcut pe obini, au uitat să bage un modul de umor. Printre 
multe alte lucruri pe care le-au uitat, după cât se pare. 

În ciuda propriei voințe — sau din cauza amintirilor şi 
personalității pe care le păstra în minte — atenţia lui Jared se 
concentră. 

— Atunci e adevărat? întrebă el. Consu i-au ridicat pe obini? 

— Dacă vrei să-i spui aşa, răspunse Boutin. Deşi cuvîntul 
„a ridica”, prin natura lui, presupune intenţii bune din partea 
celui care ridică, ceea ce nu e prea evident aici. Din ceea ce 
pot afla de la obini, consu s-au întrebat într-o zi ce s-ar întîmpla 
dacă ar face nişte specii deştepte. Aşa că au venit pe Obinur, 
au găsit o specie de omnivore într-o nişă ecologică minoră şi 
i-au dăruit inteligenţă. Ştii, doar ca să vadă ce se întîmplă mai 
departe. 

— Și ce s-a întîmplat mai departe? întrebă Jared. 

— O serie lungă, în cascadă, de consecinţe neintenţionate, 
prietene. Care se încheie, deocamdată, cu tine şi cu mine aici, 
în acest laborator. E o linie directă de acolo pînă aici. 

— Nu înţeleg. 

— Sigur că nu, replică Boutin. Nu ai toate datele. Nici eu 
nu aveam toate datele înainte de a veni aici, aşa încît, chiar 
dacă ştii tot ce ştiu şi eu, n-ai şti asta. Cît de mult din ceea ce 
ştiu eu ştii şi tu? 

Jared nu spuse nimic. Boutin surise. 

— Destul, oricum. Pot să-mi dau seama că te interesează 
unele dintre lucrurile care mă interesează şi pe mine. Am văzut 
cum ai ciulit urechile cînd am vorbit despre consu. Dar poate 
că ar trebui să începem cu lucrurile simple. Cum ar fi: cum te 
cheamă? Socotesc că e derutant să vorbesc cu aşa-zisa mea 
clonă fără să am un nume pe care să-ţi spun. 

— Jared Dirac. 

— Ah, exclamă Boutin. Da, protocolul de acordare a nu- 
melor în Forţele Speciale. Nume aleator de botez, nume de 
familie de savant important. Am lucrat într-o vreme cu Forţele 
Speciale — indirect, din cauză că nu vă place să vă stea în drum 

cei care nu sînt de la Forţele Speciale. Care-i cuvîntul pe care-l 
folosiţi pentru noi? 

— Adevărat-născuți. 

— Aşa... Vă place să vă ţineţi deoparte de adevărat-născuțţi. 
Oricum, protocolul numelor de la Forţele Speciale m-a amuzat 
întotdeauna. Rezervorul de nume de familie este de fapt destul 
de limitat — vreo cîteva sute, şi cele mai multe de savanţi clasici 
europeni. Ca să nu mai pomenim de numele de botez! Jared. 
Brad. Cynthia. John. Jane. 

Numele ieşeau cu un rînjet bine-dispus. 

— Abia dacă găseşti printre ele un nume care să nu fie 
occidental, şi fără nici un motiv serios, din moment ce Forţele 
Speciale nu sînt recrutate de pe Pămînt, ca restul FCA. Te-ar 
fi putut chema Yusef al-Biruni şi ar fi fost acelaşi lucru pentru 
tine. Setul de nume pe care le folosesc în mod implicit Forţele 
Speciale spune ceva despre punctul de vedere al oamenilor 
care le-au creat, care te-au creat pe tine. Nu crezi? 

— Îmi place numele meu, Charles. 

— Touché, replică Boutin. Dar eu mi-am căpătat numele 
prin tradiţie familială, în timp ce al tău a fost doar amestecat 
şi îmbinat. Nu că ar fi ceva în neregulă cu „Dirac”. Numit 
după Paul Dirac, fără îndoială. Ai auzit vreodată de „marea 
lui Dirac”? 

— Nu, răspunse Jared. 

— Dirac a sugerat că ceea era vidul în realitate era o mare 
imensă de energie negativă, explică Boutin. lar asta e o imagine 
fermecătoare. Unii fizicieni din acea vreme credeau că este o 
soluție lipsită de eleganță, şi poate că aşa și era. Dar era una 
poetică, şi ei n-au apreciat acest aspect. Dar ăştia-s fizicienii. 
Nu prea dau pe-afară de poezie. Obinii sînt fizicieni excelenți, 
dar nici unul n-are în el mai multă poezie ca o găină. Cu 
siguranţă n-ar aprecia marea lui Dirac. Cum te simţi? 

— Încătuşat. Şi am nevoie să fac pipi. 

— Atunci, fă pipi. N-am nimic împotrivă. Incubatorul se 
curăță singur, desigur... Şi sînt convins că salopeta ta poate 
absorbi urina. 

— Nu fără să vorbesc cu BrainPal despre asta. 

Fără comunicarea cu BrainPal-ul proprietarului, nanoboții 
mențineau numai calitățile defensive de bază, cum ar fi întă- 
rirea la impact, proiectate să-l ţină pe posesorr în siguranţă în 
caz de pierdere a cunoștinței sau de traumă a BrainPal-ului. 
Capacităţile secundare, cum ar fi cea de evacuare a transpi- 
rației şi a urinei, erau considerate neesenţiale. 

— Ah, zise Boutin. Ei, asta-i. Dă-mi voie să repar asta. 

Boutin se duse la un obiect de pe una dintre mesele din 
laborator şi apăsă pe el. Dintr-odată, vata groasă din țeasta 
lui Jared se ridică; funcţionarea BrainPal-ului revenise. Jared 
lăsă deoparte nevoia de a urina într-o încercare febrilă de a o 
contacta pe Jane Sagan. 

Boutin îl privi pe Jared cu un mic surîs pe față. 

— N-o să meargă, zise el, după ce urmări vreme de un minut 
eforturile interioare ale lui Jared. Antena de aici este destul de 
puternică pentru a provoca unde de interferenţă pe o rază de 
vreo zece metri. Funcţionează în laborator şi cam atît. Prietenii 
tăi sînt încă bruiaţi. Nu poți ajunge la ei. Nu poţi ajunge la nimeni. 

— Nu poţi bruia BrainPal-uri, protestă Jared. 

BrainPal-urile transmiteau printr-o serie de fluxuri mul- 
tiple, redundante şi codificate, fiecare comunicînd pe un tipar 
variabil de frecvenţe, tipar care era generat printr-o cheie unică, 
creată cînd un BrainPal contactează altul. Era virtual imposibil 
să blochezi chiar şi unul singur dintre aceste fluxuri; blocarea 
tuturor era nemaiauzită. 

Boutin se duse pînă la antenă şi o apăsă din nou; vata din 
capul lui Jared reveni. 

— Ce spuneai? întrebă Boutin. 

Jared îşi stăpîni impulsul de a striga. După un minut, 
Boutin porni din nou antena. 

— În mod normal, ai dreptate. Am supervizat ultimul ciclu 
de protocoale de comunicații din BrainPal. Am ajutat la proiec- 
tarea lor. Şi ai perfectă dreptate. Nu poţi bruia fluxurile de 
comunicaţii, nu fără să foloseşti o asemenea sursă de emisie 
de înaltă energie încât să copleşeşti toate transmisiile posibile, 
inclusiv ale tale proprii. Dar acum nu bruiez BrainPal-urile în 
acest fel. Ştii ce este o „uşă din spate”? E o intrare uşor de 

accesat, pe care un programator sau un proiectant o lasă 
într-un program sau proiect complex, astfel încît să poată intra 
în măruntaiele lucrării sale fără să se chinuiască prea mult. 
Aveam o „uşă din spate” în BrainPal care se deschide numai 
cu semnalul meu de verificare. „Uşa din spate” era proiectată 
să-mi dea voie să monitorizez funcționarea BrainPal-ului pe 
prototipurile pentru această ultimă versiune, dar îmi permitea 
de asemenea să-i modific capacităţile pentru a scoate din ecu- 
aţie anumite funcţii, în clipa cînd descopeream o eroare. Unul 
dintre lucrurile pe care le pot face este să întrerup capacitatea 
de transmisie. Nu este în proiect, aşa că altcineva în afară de 
mine n-ar şti că e acolo. 

Boutin se opri pentru o clipă şi-l privi pe Jared. 

— Dar tu ar fi trebuit să ştii despre „uşa din spate”, spuse 
el. Poate că nu te-ai fi gîndit s-o foloseşti ca pe o armă — nici 
eu nu m-am gîndit, pînă cînd n-am ajuns aici — dar dacă tu 
eşti eu, ar trebui să ştii despre asta. Ce ştii? Cu adevărat. 

— De unde ştii tu despre mine? întrebă Jared, pentru a-i 
abate gîndurile lui Boutin. Ştiai că ar fi trebuit să fiu tu. De 
unde-ai ştiut? 

— De fapt, e o poveste interesantă, vorbi Boutin, înghițind 
momeala lui Jared. Cînd am hotărît să transform „uşa din 
spate” într-o armă, am făcut codul pentru armă la fel cu cel 
pentru „uşa din spate”, pentru că era cel mai simplu de făcut. 
Asta însemna că are capacitatea de a verifica starea funcţio- 
nală a BrainPal-ului pe care-l afectează. Asta s-a dovedit 
folositor pentru o mulțime de motive; nu în ultimul rînd, 
pentru acela că ne-a permis să ştim cu câți soldaţi avem de-a 
face la un moment dat. Ne-a oferit de asemenea instantanee 
ale conştiinţei fiecărui soldat în parte. Şi asta s-a dovedit foarte 
folositor. Ai fost de curînd la staţia Covell, nu-i aşa? 

Jared nu scoase nici un cuvînt. 

— Ei, acum hai, exclamă Boutin iritat. Ştiu că ai fost acolo. 
Încetează să te mai porți ca şi cum ai divulga secrete de stat. 

— Da, răspunse Jared. Am fost la Covell. 

— Mulţumesc. Ştim că sînt soldaţi coloniali la Omagh şi 
că intră în staţia Covell; am amplasat dispozitive de detecție 

acolo care scanează „uşa din spate”. Dar nu se declanşează 
niciodată. Indiferent ce soldaţi aveţi acolo, trebuie să aibă o 
arhitectură diferită a BrainPal-ului. 

Boutin aruncă o privire ca să vadă reacţia lui Jared la aceste 
cuvinte; Jared nu avu nici una. Boutin continuă: 

— Totuşi, tu ai declanşat alarma pentru că ai BrainPal-ul 
proiectat de mine. Mai tîrziu mi-a fost trimisă semnătura con- 
ştiinţei şi, aşa cum îţi poţi imagina, am rămas perplex. Cunosc 
foarte bine imaginea propriei mele conştiinţe, din moment ce 
folosesc propriul meu tipar pentru o mulțime de teste. Le-am 
spus obinilor că te caut. Oricum adunam soldaţi ai Forţelor 
Speciale, aşa că asta n-a fost prea greu pentru ei. De fapt, ar fi 
trebuit să încerce să te colecteze la Covell. 

— Au încercat să mă omoare la Covell, zise Jared. 

— Îmi pare rău. Chiar şi obinii se pot lăsa puţin duşi de 
val în miezul lucrurilor. Dar te poţi consola aflînd că din acel 
moment li s-a spus ca întâi să scaneze, apoi să tragă. 

— Mulţumesc, replică Jared. Asta a însemnat foarte mult 
pentru camaradul meu din detaşament, cînd l-au împuşcat în 
cap. 

— Sarcasm! exclamă Boutin. Cei mai mulți dintre ai tăi nu 
se descurcă cu așa ceva. Ai căpătat asta de la mine. Cum spu- 
neam, se pot lăsa duşi de val. Aşa cum le-am cerut să te caute 
pe tine, la fel le-am spus obinilor că se pot aştepta la un atac 
aici, pentru că dacă unul dintre voi îşi făcea de lucru cu con- 
ştiinţa mea, era doar o chestiune de timp pînă cînd găseaţi 
drumul încoace. Probabil că n-aţi fi riscat un atac pe scară 
mare, ci aţi fi încercat ceva pe furiş, aşa cum aţi şi făcut. Ascul- 
tam în aşteptarea unui asemenea atac, şi ascultam în căutarea 
ta. De îndată ce te-am avut la sol, am apăsat butonul ca să 
scoatem BrainPal-urile din funcţiune. 

Jared se gîndi la membrii plutonului său căzînd din cer şi 
fu cuprins de greață. 

— Ai fi putut să-i laşi pe toţi să aterizeze, ticălosule! Cînd 
le-ai blocat BrainPal-urile, au rămas fără apărare! Ştii asta! 

— Nu sînt lipsiţi de apărare, îl contrazise Boutin. Nu-şi pot 
folosi carabinele, dar pot folosi pumnalele de luptă şi abilitățile 

de luptă. Deconectarea BrainPal-urilor îi face pe cei mai mulți 
dintre voi să devină catatonici, dar unii dintre voi continuă să 
lupte. Uită-te la tine. Deşi probabil că tu eşti mai bine pregătit 
decît mulţi. Dacă ai amintirile mele, ştii cum e să nu fii conectat 
tot timpul. Chiar şi aşa, şase dintre voi la sol erau mai mult 
decît suficient. Şi aşa, aveam nevoie numai de tine. 

— Pentru ce? 

— Toate la timpul lor. 

— Dacă ai nevoie numai de mine, ce-o să faci cu detaşa- 
mentul meu? 

— 'Ţi-aş putea spune, dar cred că m-ai abătut destul de la 
întrebarea mea iniţială, nu crezi? surîse Boutin. Vreau să aflu 
ce ştii despre mine, despre a fi eu, şi despre ce anume ştii în 
legătură cu planurile mele aici. 

— Din moment ce sînt aici, ştii deja ce ştim despre tine. 
Nu mai eşti un secret. 

— Şi dă-mi voie să spun că sînt foarte impresionat de asta. 
Credeam că mi-am acoperit bine urmele. Şi-mi dau singur 
palme pentru că n-am formatat dispozitivul de stocare pe care 
am depozitat acea imagine a conştiinţei. Mă grăbeam să plec, 
ştii. Chiar şi aşa, nu-i o scuză. A fost o prostie din partea mea. 

— Nu sînt de acord. 

— Mi-am închipuit că n-o să fii, remarcă Boutin. Din mo- 
ment ce fără asta n-ai fi aici, în multe sensuri ale cuvîntului 
aici. Sînt impresionat totuşi că au reuşit să facă transferul înapoi 
într-un creier. Nici măcar eu nu-mi dădusem seama cum s-o 
fac, înainte de a fi trebuit să plec. Cine-a reuşit? 

— Harry Wilson. 

— Harry! Simpatic tip. N-am ştiut că e atît de deştept. O 
ascundea bine. Desigur, eu am făcut cea mai mare parte a 
treburilor înainte de a se apuca el. Ca să ne întoarcem la ches- 
tiune de mai devreme, cu Uniunea Colonială care ştie că sînt 
aici, da, e o problemă. Dar e şi o ocazie interesantă. Există căi 
de a face lucrurile să meargă. Şi acum, să revenim, şi dă-mi 
voie să evit alte abateri spunîndu-ţi că felul în care răspunzi 
va stabili dacă ceea ce a rămas din detaşamentul tău trăieşte 
sau moare. Mă înţelegi? 


BRIGĂZILE FANTOMĂ / 253 


— Te înţeleg, răspunse Jared. 

— Perfect. Acum, spune-mi ce știi despre mine. Cît de mult 
cunoşti despre munca mea? 

— În linii mari. Amănuntele sînt dificile. N-am avut destule 
experiențe asemănătoare ca să las acele amintiri să prindă 
rădăcină. 

— Contează să ai experiențe asemănătoare, comentă Boutin. 
Interesant. Asta ar explica de ce n-ai ştiut despre „uşa din 
spate”. Şi cum e cu vederile mele politice? Cu ceea ce simt în 
legătură cu Uniunea Colonială şi cu FCA? 

— Bănuiesc că nu-ţi plac. 

— Asta-i o bănuială destul de corectă. Dar se pare că n-ai 
o cunoaştere la prima mînă cu privire la ce cred eu despre 
toate astea. 

— Nu. 

— Pentru că n-ai experienţă cu genul ăsta de lucruri, nu-i 
aşa? Eşti din Forţele Speciale, la urma urmei. Nu trec în planul 
de lecţii punerea la îndoială a autorităţii. Cum rămîne cu 
experienţele mele personale? 

— Îmi amintesc cea mai mare parte, răspunse Jared. Am 
avut destule experienţe pentru asta. 

— Aşadar, ştii despre Zoë, rosti Boutin pe un ton medi- 
tativ. 

Jared simţi un val de emoție auzind numele copilului. 

— Ştiu despre ea, răspunse el, cu vocea uşor răguşită. 

Boutin sesiză. 

— Şi simți, spuse el, apropiindu-se de Jared. Nu-i aşa? 
Ce-am simțit eu cînd mi-au spus că e moartă. 

— Simt... 

— Bietul de tine, şopti Boutin. Să fii silit să simți asta pentru 
un copil pe care nu l-ai cunoscut. 

— Am cunoscut-o. Am cunoscut-o prin tine. 

— Văd asta, zise Boutin şi se duse spre un birou din labo- 
rator. Accept, Jared, adăugă, recăpătîndu-şi calmul şi compor- 
tarea obişnuită. Semeni suficient de mult cu mine ca să fii 
interesant în mod oficial. 

— Asta înseamnă că o să-mi laşi detaşamentul în viață? 

— Deocamdată. Ai fost cooperant, iar ei sînt îngrădiţi de 
tunuri care îi vor toca mărunt dacă se apropie la mai puţin de 
trei metri de ei, aşa că nu există nici un motiv să-i omorîm. 

— Şi cum rămîne cu mine? 

— Tu, prietene, o să treci printr-o scanare completă şi 
amănunțită a creierului, explică Boutin, cu ochii la birou, unde 
lucra la o tastatură. De fapt, o să fac o înregistrare a conştiinţei 
tale. Vreau să mă uit la ea de foarte aproape. Vreau să văd cât 
de mult îmi semeni cu adevărat. Se pare că-ţi lipsesc o mulțime 
de detalii şi ai trecut printr-o oarecare spălare de creier a For- 
telor Speciale. Dar la aspectele principale cred că avem multe 
în comun... 

— Sîntem diferiți într-un singur fel la care mă pot gîndi. 

— Adevărat! exclamă Boutin. Spune-mi! 

— Eu n-aş trăda fiecare ființă umană în viață doar pentru 
că fiica mea a murit! 

Boutin se uită gînditor la Jared pentru o clipă. 

— Tu chiar crezi că fac asta pentru că Zoë a fost ucisă la 
Covell, spuse Boutin în cele din urmă. 

— Da, replică Jared. Şi nu cred că asta-i calea de a-i cinsti 
amintirea. 

— Nu crezi, nu-i aşa? comentă Boutin, apoi se întoarse la 
tastatură ca să apese pe un buton. 

Incubatorul hurui, şi Jared simţi ceva asemănător cu o 
ciupitură în creier. 

— Acum îţi înregistrez conştiinţa. Relaxează-te. 

leşi din încăpere, închizînd uşa după el. Jared, simțind 
înțepăturile amplificîndu-i-se în cap, nu se relaxă nici un pic. 
Închise ochii. 

Cîteva minute mai tîrziu, Jared auzi uşa deschizîndu-se, 
apoi închizîndu-se. Deschise ochii. Boutin se întorsese şi stătea 
în picioare lîngă incubator. 

— Cum merge înregistrarea conştiinţei? îl întrebă pe Jared. 

— Doare ca naiba, răspunse Jared. 

— Există acest nefericit efect secundar, zise Boutin. Nu sînt 
sigur de ce se întîmplă. O să trebuiască să mă ocup de asta. 

— Aş aprecia, zise Jared printre dinţii încleştați. 

Boutin zîmbi. 

— lar sarcasm. Dar ţi-am adus ceva care cred că-ți va uşura 
durerea. 

— Orice-ar fi, dă-mi două. 

— Cred că una-ți va fi de-ajuns, spuse Boutin, şi deschise 
uşa, arătîndu-i-o în prag pe Zoë. 


TREISPREZECE 


Boutin avea dreptate. Durerea lui Jared dispăru. 

— Drăguţa mea, îi zise Boutin lui Zoë, aş vrea să-ţi prezint 
un prieten de-al meu. EI e Jared. Te rog, spune-i bună ziua. 

— Bună ziua, domnule Jared, ciripi Zoë cu o voce subțirică, 
nesigură. 

— Bună, răspunse Jared, neriscînd să vorbească mai mult 
pentru că simţea că vocea ar putea să i se frîngă şi să se facă 
bucățele. 

Îşi adună curajul. 

— Bună, Zoë. Îmi pare bune să te văd. 

— Tu nu ţi-l aminteşti pe Jared, Zoë, zise Boutin. Dar el îşi 
aduce aminte de tine. Te ştie de cînd eram pe Phoenix. 

— O cunoaşte pe mămica? 

— Cred că a cunoscut-o pe mămica, răspunse Boutin. La 
fel ca toţi ceilalți. 

— De ce e în cutia aia? întrebă Zoë. 

— Îl ajută pe tăticul cu un mic experiment, asta-i tot, îi 
explică Boutin. 

— Poate să treacă pe la noi să ne jucăm după ce termină? 

— O să vedem. Ce-ar fi să-i spui la revedere deocamdată, 
draga mea. El şi cu tăticul au o mulțime de treburi de făcut. 

Zoë se întoarse spre Jared. 

— La revedere, domnule Jared, zise ea şi ieşi pe uşă, pro- 
babil înapoi de unde venise. 

Jared se încordă ca să privească în urma ei şi să-i audă 
paşii. Apoi Boutin închise uşa. 

— Înțelegi că n-o să poţi să treci pe la ea să te joci, vorbi 
Boutin. Numai că Zo& se simte singură aici. Le-am cerut 

obinilor să pună un satelit pe orbită deasupra uneia dintre 
coloniile mai mici ca să pirateze transmisiunile de divertis- 
ment, astfel încît să nu-i scape bucuriile programelor edu- 
caționale ale Uniunii Coloniale. Dar aici nu are pe nimeni cu 
care să se joace. Are o dădacă obin, dar acesta are grijă mai 
mult să nu cadă pe scări. Sîntem doar eu şi cu ea. 

— Spune-mi, îl rugă Jared. Spune-mi cum e posibil să fie 
în viață. Obinii au ucis pe toată lumea la Covell... 

— Obinii au salvat-o pe Zoë. Rraey au atacat Covell şi 
Omagh, nu obinii. Rraey au făcut-o ca să se răzbune pe Uniu- 
nea Colonială pentru înfrîngerea de la Coral. Nici măcar nu 
voiau de fapt Omagh. Au ales doar o ţintă slabă pentru atac. 
Obinii au aflat despre planurile lor şi şi-au sincronizat sosirea 
exact după prima fază de atac, cînd rraey erau încă slabi în 
urma luptei cu oamenii. Odată ce i-au scos pe rraey de pe 
Covell, au scotocit staţia şi i-au găsit pe civili îngrămădiţi 
într-o sală de şedinţe. Erau ţinuţi acolo. Rraey uciseseră tot 
personalul militar şi savanții pentru că trupurile lor sînt 
îmbunătăţite prea mult ca să fie bune de mîncat. Dar echipajul 
de colonişti — ei, aceştia erau numai buni. Dacă obinii n-ar fi 
atacat atunci cînd au făcut-o, rraey i-ar fi măcelărit şi i-ar fi 
mîncat pe toți. 

— Unde sînt restul civililor? întrebă Jared. 

— Păi, obinii i-au omorît, desigur, răspunse Boutin. Ştii că 
obinii nu iau de obicei prizonieri. 

— Dar au salvat-o pe Zoë, ai spus. 

Boutin zîmbi. 

— În timp ce treceau prin staţie, obinii au făcut un tur al 
laboratoarelor ştiinţifice, ca să vadă dacă exista vreo idee care 
să merite furată. Sînt savanţi excelenți, dar nu sînt foarte 
creatori. Pot îmbunătăţi ideile şi tehnologia pe care le găsesc 
prin alte locuri, dar nu sînt foarte buni să genereze ei înşişi 
tehnologie. Staţia ştiinţifică este unul dintre motivele princi- 
pale pentru care erau interesaţi de Omagh. Au găsit lucrările 
mele despre conştiinţă, şi au fost interesaţi. Au descoperit că 
nu eram pe staţie, dar că Zoë era. Aşa că au păstrat-o, cât timp 
m-au căutat pe mine. 

— Au folosit-o ca să te şantajeze, zise Jared. 

— Nu, replică Boutin. Mai mult ca pe un gest de bună- 
voinţă. Şi eu eram cel care cerea ceva de la ei... 

— Au ţinut-o pe Zoë, iar tu ai cerut ceva de la ei, insistă 
Jared. 

— Aşa e. 

— Cum ar fi? întrebă Jared. 

— Cum ar fi acest război. 


Jane Sagan se strecură mai aproape de amplasamentul celui 
de-al optulea şi ultim tun. La fel ca toate celelalte, o urmări şi 
apoi o avertiză, pe măsură ce se apropia tot mai mult. Din câte 
îşi putea da seama, dacă s-ar fi apropiat la mai puţin de trei 
metri, tunul ar fi tras. Sagan luă o piatră şi o aruncă direct 
spre tun; piatra lovi şi ricoşă inofensivă, sistemele tunului 
urmărind proiectilul, dar altfel ignorîndu-l. Tunul putea face 
diferenţa între o piatră şi o ființă umană. Asta-i o tehnologie de 
soi, se gîndi Sagan, fără prea multă mărinimie. 

Găsi o piatră mai mare, păşi pe marginea zonei sigure şi o 
aruncă în dreapta tunului. Urmări piatra; mai departe, în 
dreapta, un alt tun o urmări pe ea. Tunurile schimbau infor- 
maţii de ţintire; n-avea să treacă pe lîngă ele distrăgînd unul. 

Mica depresiune în care se aflau era destul de puțin adîncă 
încît vadă peste margine; atît de departe cât putea să vadă, nu 
existau soldaţi obini în zonă. Fie că se ascundeau, fie că aveau 
încredere că oamenii nu plecau nicăieri. 

— Da! 

Sagan se întoarse şi-l văzu pe Daniel Harvey venind spre 
ea, avînd în mînă ceva care se zbătea. 

— Uite cine-a găsit cina, se lăudă el. 

— Ce-i asta? 

— Să mă ia naiba dacă ştiu, răspunse Harvey. Am văzut-o 
ieşind din pămînt şi am prins-o înainte de a intra la loc. Ne-am 
luptat puţin totuşi. A trebuit s-o apuc de cap ca să nu mă muște. 
Îmi închipui c-o putem mînca. 

Între timp, Seaborg se apropie şchiopătînd ca să se uite la 
creatură. 

— Eu nu mănînc aşa ceva, zise el. 

— Bine, replică Harvey. Atunci mori de foame. Locote- 
nentul şi cu mine o s-o mîncăm. 

— N-o putem mînca, explică Sagan. Animalele de aici nu 
sînt compatibile cu nevoile noastre alimentare. Ai putea la fel 
de bine să mănînci pietre. 

Harvey se uită la Sagan ca şi cum tocmai s-ar fi căcat în 
capul lui. 

— Bine, oftă el şi se aplecă să lase vietatea să plece. 

— Aşteaptă, îl opri Sagan. Vreau să arunci chestia asta. 

— Ce? întrebă Harvey. 

— Arunc-o spre tun, îi ceru ea. Vreau să văd ce-or să facă 
tunurile cu ceva viu. 

— Asta-i un soi de cruzime, protestă Harvey. 

— Acum un minut, te gîndeai să mănînci blestemata asta 
de chestie, comentă Seaborg, iar acum îţi faci griji cu violența 
împotriva animalelor? 

— Taci din gură, se răsti Harvey. 

Îşi trase mîna în spate ca să arunce animalul. 

— Harvey, îi atrase atenţia Sagan. N-o arunca direct spre 
tun, te rog. 

Harvey îşi dădu brusc seama că traiectoria proiectilelor ar 
fi dus direct spre corpul lui. 

— Scuză-mă. Ce prostie din partea mea! 

— Arunc-o în sus, zise Sagan. Mult în sus. 

Harvey ridică din umeri şi lansă vietatea sus în aer, într-un 
arc care-o duse departe de ei. Creatura se zvîrcoli în zbor. 
Tunul o urmări cât de mult în sus putu, la un unghi cam de 
cincizeci de grade. Se roti şi împuşcă vietatea de îndată ce 
ajunse din nou în raza lui de acţiune, sfişiind-o cu un jet de 
săgeți care se extindeau la contactul cu carnea bietei creaturi. 
În mai puţin de o secundă, nu mai rămase nimic din vietate 
în afară de ceaţă şi cîteva bucățele căzînd pe sol. 

— Foarte frumos, comentă Harvey. Acum ştim că tunurile 
chiar funcționează. Şi încă mi-e foame. 

— Asta-i foarte interesant, spuse Sagan. 

— Că mi-e foame? 

— Nu, Harvey, replică Sagan iritată. De fapt, nu dau nici o 
ceapă degerată pe stomacul tău în momentul ăsta. Ceea ce e 
interesant este că tunurile nu pot ţinti în sus decît pînă la un 
anumit unghi. Sînt pentru reţinere la sol. 

— Şi? întrebă Harvey. Sîntem pe sol. 

— Copaci! interveni brusc Seaborg. Ticălosul! 

— La ce te gîndeşti, Seaborg? întrebă Sagan. 

— La antrenament, am cîştigat un joc de război furişîndu-ne 
asupra adversarilor din copaci. Se aşteptau să-i atacăm de la 
sol. Nu s-au ostenit niciodată să se uite în sus pînă cînd am 
ajuns chiar deasupra lor. Apoi aproape că am căzut din copac 
şi a fost cât pe ce să fiu ucis. Dar ideea a mers. 

Cei trei se întoarseră să se uite la arborii dinăuntrul peri- 
metrului lor. Nu erau copaci adevăraţi, ci echivalentul lor 
aristian: plante mari, fusiforme, care ajungeau la cîțiva metri 
înălțime. 

— Spune-mi că avem cu toţii acelaşi gînd smintit, bombăni 
Harvey. N-aş putea suporta să cred că l-am avut doar eu. 

— Vino-ncoace, spuse Sagan. Hai să vedem ce putem face 
cu asta. 


— E o nebunie, exclamă Jared. Obinii n-ar începe un război 
doar pentru că le-ai cerut tu. 

— Chiar aşa? 

Un rînjet îi traversă fața. 

— Şi tu ştii asta din cunoştinţele tale vaste, personale despre 
obini? Din anii tăi de studii asupra problemei? Ţi-ai scris teza 
de doctorat despre obini? 

— Nici o specie n-ar pleca la război doar pentru că le-ai 
cerut tu! Obinii nu fac nimic pentru nimeni altcineva! 

— Şi nu fac nici acum, zise Boutin. Războiul e un mijloc 
către un scop — vor ceea ce le pot oferi eu. 

— Şi ce anume e asta? întrebă Jared. 

— Le pot da suflete. 

— Nu înţeleg. 

— Asta din cauză că nu-i cunoşti pe obini. Obinii sînt o 
rasă creată — consu i-au făcut doar ca să vadă ce s-ar întîmpla. 
Însă în ciuda zvonurilor contrarii, consu nu sînt perfecţi. Fac 
greşeli. Şi au făcut o greşeală uriaşă cînd i-au creat pe obini. 
Le-au dat inteligenţă, dar ceea ce n-au putut face — ceea ce 
n-au avut capacitatea de a face — a fost să le dăruiască obinilor 
conştiinţă. 

— Obinii sînt conştienţi, exclamă Jared. Au o societate. 
Comunică. Îşi amintesc. Gîndesc. 

— Şi ce dacă? Şi termitele au societăți. Fiecare specie co- 
munică. Nu trebuie să fii inteligent ca să-ți aduci aminte - ai 
în cap un computer care-şi aminteşte tot ce faci vreodată, şi 
în mod fundamintal nu e mai inteligent decît o piatră. Cît 
despre gîndire, ce anume din gîndire cere să te observi pe tine 
însuţi făcînd-o? Nici cel mai mic blestemat de lucru. Poţi crea 
o întreagă rasă călătoare printre stele care să nu aibă mai multă 
introspecţie de sine decît un protozoar, iar obinii sînt dovada 
vie a acestui lucru. Obinii sînt conştienţi în mod colectiv că 
există. Dar nici unul dintre ei, în mod individual, nu are nimic 
pe care tu l-ai recunoaşte ca personalitate. Nici un ego. Nici 
un „eu”. 

— Asta n-are nici un sens. 

— De ce nu? Care sînt semnele distinctive ale conştiinţei 
de sine? Şi le au obinii? Obinii n-au artă, Dirac. N-au muzică 
sau literatură sau arte vizuale. Înţeleg conceptul de artă din 
punct de vedere intelectual, dar n-au nici un mijloc de a-l 
aprecia. Singura dată cînd comunică este atunci cînd îşi spun 
unul altuia fapte concrete: unde merg, sau ce e dincolo de 
dealul ăla sau cât de mulți oameni trebuie să omoare. Nu pot 
să mintă. N-au nici o inhibiţie morală împotriva minciunii — 
de fapt, nu au nici o inhibiție morală adevărată împotriva a 
nimic — dar nu pot formula o minciună mai mult decît putem 
tu sau eu să facem să leviteze un obiect cu puterea minții. 
Creierul nostru pur şi simplu nu este construit aşa; creierul 
lor nu este construit aşa. Toată lumea minte. Toţi cei care sînt 


262 / JOHN SCALZI 


conştienţi, care au o imagine de sine de păstrat. Ei însă nu. 
Sînt perfecţi. 

— A ignora propria existenţă nu este ceea ce eu aş numi 
„perfect”, comentă Jared. 

— Sînt perfecţi, insistă Boutin. Nu mint. Cooperează per- 
fect între ei, în interiorul structurii societăţii lor. De provo- 
cări sau de dezacorduri de ocupă în maniera prescrisă. Nu 
înjunghie pe la spate. Sînt perfect morali pentru că principiile 
lor morale sînt absolute — codificate hardware. Nu au trufie 
şi nici ambiţie. Nu au nici măcar orgoliu sexual. Sînt cu toții 
hermafrodiţi, şi-şi trec informaţia genetică de la unul la altul 
la fel de nepăsători cum ne strîngem noi mîinile. Şi nu au 
teamă. 

— Toate creaturile au teamă. Chiar şi cele non-conştiente. 

— Nu, îl contrazise Boutin. Toate creaturile au instinct de 
supraviețuire. Arată ca teama, dar nu-i acelaşi lucru. Teama 
nu este dorinţa de a evita moartea sau durerea. Teama este 
înrădăcinată în cunoaşterea faptului că ceea ce recunoşti ca 
fiind tu însuţi poate înceta să existe. Teama este existenţială. 
Obinii nu sînt cîtuşi de puţin existenţiali. De aceea nu capitu- 
lează. De aceea nu iau prizonieri. De aceea se teme Uniunea 
Colonială de ei, ştii. Pentru că nu pot fi făcuţi să se teamă. Ce 
avantaj este ăsta! E un avantaj atît de mare încît, dacă o să mai 
fiu vreodată responsabil de crearea de soldați umani, o să 
sugerez să fie lipsiți de conştiinţă. 

Jared fu scuturat de un frison. Boutin observă. 

— Ei, hai, Dirac. Să nu-mi spui că această conştiinţă a fost 
un lucru fericit pentru tine. Conştient că ai fost creat pentru 
un alt scop decît propria ta existență. Conştient de amintirile 
vieţii altcuiva. Conştient că scopul tău nu este nimic mai mult 
decît să omori oamenii şi lucrurile pe care ţi le arată Uniunea 
Colonială. Eşti o carabină cu un ego. Ţi-ar fi mai bine fără ego. 

— Tîmpenii! 

Boutin surise. 

— Ei bine, e drept. N-aş zice nici eu că aş vrea să fiu lipsit 
de conştiinţă de sine. Şi din moment ce ar fi trebuit să fii eu, 
n-aş spune că sînt surprins că simți acelaşi lucru. 

— Dacă obinii sînt perfecţi, nu văd de ce-ar mai avea nevoie 
de tine. 

— Pentru că nu se văd pe ei înşişi ca perfecţi, desigur. Ştiu 
că le lipseşte conştiinţa, şi câtă vreme individual asta s-ar putea 
să nu însemne mare lucru pentru ei, ca specie contează foarte 
mult. Mi-au văzut lucrările asupra conştiinţei — în special 
asupra transferului de conştiinţă, dar şi primele mele note 
despre înregistrarea şi depozitarea conştiinţei în întregime. 
Frumos. 

— Le-ai dat conştiinţă? întrebă Jared. 

— Nu încă. Dar mă apropii. Destul de mult ca să-i fac s-o 
dorească încă şi mai mult. 

— Să dorească, repetă Jared. O emoție puternică pentru o 
specie căreia îi lipseşte conştiinţa de sine. 

— Ştii ce înseamnă obin? Ce înseamnă cuvîntul propriu-zis 
în limba obin, cînd nu este folosit pentru referirea la obini ca 
specie? 

— Nu, răspunse Jared. 

— Înseamnă lipsit, spuse Boutin şi-şi înclină capul, uimit. 
Nu e interesant? La cele mai multe specii, dacă te întorci destul 
de departe la rădăcinile etimologice ale numelui pe care şi le 
dau singure, ajungi la o variantă sau alta de la oameni. Pentru 
că fiecare specie începe în propria sa lume micuță de baştină, 
convinsă că este centrul absolut al universului. Nu şi obinii. 
Ei au ştiut chiar de la început ce erau, şi cuvîntul pe care l-au 
folosit ca să se descrie pe ei înşişi arată că le lipsea ceva ce 
toate celelalte specii inteligente aveau. Le lipsea conştiinţa. E 
cam singurul substantiv descriptiv pe care-l au. Ei, ăsta şi 
Obinur, care înseamnă casa celor lipsiţi. Tot restul este la fel de 
sec precum praful. Arist înseamnă al treilea satelit. Dar obin 
este remarcabil. Imaginează-ţi, dacă fiecare specie şi-ar lua 
numele de la cusurul ei cel mai mare! Noi ne-am putea numi 
specia aroganță. 

— De ce cunoaşterea faptului că le lipseşte conştiinţa are 
importanţă pentru ei? întrebă Jared. 

— De ce cunoaşterea faptului că nu putea mînca din po- 
mul cunoaşterii a avut importanţă pentru Eva? N-ar fi trebuit 

să aibă importanţă, dar a avut. Era supusă ispitei — ceea ce, 
dacă tu crezi într-un Dumnezeu atotputernic, înseamnă că 
Dumnezeu a pus intenționat ispita înăuntrul Evei. Ceea ce 
pare o şmecherie murdară, dacă mă întrebi. Nu există nici un 
motiv pentru care obinii ar trebui să-şi dorească o conştiinţă. 
Nu le foloseşte la nimic. Dar o vor oricum. Cred că este posibil 
ca rasa consu, în loc să o fi scrîntit şi să fi creat o inteligență 
fără ego, să-i fi făcut intenționat pe obini în acest fel, iar apoi 
i-au programat cu dorința pentru singurul lucru pe care nu-l 
pot avea. 

— Dar de ce? 

— De ce fac consu orice? Cînd eşti cea mai avansată specie 
din preajmă, nu trebuie să te justifici în faţa troglodiţilor, care 
am fi noi. Pentru scopurile noastre, ar putea fi la fel de bine şi 
zei. lar obinii sînt sărmanii, nesăbuiții Adami şi Eve. 

— Aşadar, asta înseamnă că tu eşti şarpele. 

Boutin surîse la referința ambiguă. 

— Poate că da, acceptă el. Şi poate că, dînd obinilor ceea 
ce vor, o să-i silesc să iasă din paradisul lor lipsit de ego. Se 
pot descurca cu asta. Între timp, eu o să capăt ceea ce vreau 
din toate astea. Îmi capăt războiul şi sfîrşitul Uniunii Coloniale. 


„Copacul” la care se uitau toți trei părea să se înalțe cam 
zece metri şi avea cam un metru în diametru. Trunchiul era 
acoperit cu striaţii; la o ploaie, acestea canalizau apa spre 
partea interioară a copacului. La fiecare trei metri, crestături 
mai mari dădeau naştere unui mănunchi de lujere şi ramuri 
delicate, descrescînd în circumferință pe măsură ce creşteau 
în altitudine. Sagan, Seaborg şi Harvey priveau arborele 
legănîndu-se în bătaia vîntului. 

— E o adiere cam prea uşoară ca să-l facă să se legene atît 
de mult, constată Sagan. 

— Probabil vîntul e mai rapid acolo sus, sugeră Harvey. 

— Nu cu atît de mult, replică Sagan. Dacă e vreo diferenţă. 
Sînt numai zece metri în sus. 

— Poate e gol pe dinăuntru, zise Seaborg. La fel ca arbo- 
rii de pe Phoenix. Cînd Dirac şi cu mine ne făceam isprava, 
trebuia să fim atenţi pe care dintre copacii de pe Phoenix 
treceam. Unii dintre cei mai mici nu ne-ar fi suportat greu- 
tatea. 

Sagan dădu din cap. Se apropie de arbore şi puse greutate 
pe una dintre ramurile mai mici. Rezistă o perioadă rezonabilă 
de timp înainte de a reuşi s-o rupă. Se uită din nou la arbore, 
cugetînd. 

— O căţărare, locotenente? întrebă Harvey. 

Sagan nu răspunse; apucă ramurile de pe copac şi se trase 
în sus, avînd grijă să-şi împartă greutatea cît mai egal posibil 
ca să nu pună prea multă tensiune pe o singură creangă. Cam 
la două treimi de vîrf, cu trunchiul începînd să se îngusteze, 
simţi copacul începînd să se îndoaie. Greutatea ei trăgea 
trunchiul în jos. La trei sferturi din înălțime, arborele era îndoit 
semnificativ. Sagan ascultă sunetele copacului, aşteptînd să 
plesnească sau să crape, dar nu auzi nimic în afară de foşnetul 
striațiilor, frecîndu-se între ele. Copacii aceştia erau extrem 
de flexibili; Sagan bănuia că aveau parte de mult vînt, câtă 
vreme oceanul global de pe Arist genera uragane imense care 
se năpusteau asupra continentelor insulare, relativ mici, ale 
planetei. 

— Harvey, vorbi Sagan, mişcîndu-se uşor înainte şi înapoi 
ca să ţină arborele în echilibru. Spune-mi dacă arborele arată 
pe cale de a se rupe. 

— Baza trunchiului arată bine, răspunse Harvey. 

Sagan se uită către carabina cea mai apropiată. 

— Cit crezi că e de departe carabina aceea? 

Harvey îşi închipui ce voia cu asta. 

— Nici vorbă să fie destul de departe ca să faci ce te gîndeşti 
să faci, locotenente. 

Sagan nu era prea sigură de asta. 

— Harvey, du-te şi adu-l pe Wigner. 

— Ce? se miră Harvey. 

— Adu-l pe Wigner încoace, repetă Sagan. Vreau să încerc 
ceva. 

Harvey rămase cu gura căscată pentru o clipă, nevenindu-i 
să creadă, apoi porni cu paşi apăsaţi să-l ia pe Wigner. Sagan 
se uită în jos la Seaborg. 

— Cum o mai duci? îl întrebă ea. 

— Mă doare piciorul, răspunse Seaborg. Şi capul, simt 
continuu că-mi lipseşte ceva. 

— E integrarea, zise Sagan. E greu să te concentrezi fără 
ea. 

— Mă concentrez foarte bine, replică Seaborg. Numai că 
mă concentrez la cît de mult îmi lipseşte. 

— O să reuşeşti, îl încurajă Sagan. 

Seaborg mormăi. 

După cîteva minute, Harvey apăru cu trupul lui Wigner 
pe umeri. 

— Dă-mi voie să ghicesc, spuse Harvey. Vrei să ţi-l aduc 
sus. 

— Da, te rog, răspunse Sagan. 

— Sigur, la naiba, de ce nu? Nimic nu se compară cu urcatul 
în copac cînd ai pe umeri un cadavru. 

— O să te descurci, zise Seaborg. 

— Atâta vreme cât alţii nu-mi distrag atenţia, mîrîi Harvey. 

ÎI mută pe Wigner şi începu să urce, adăugînd la copac 
greutatea lui şi a lui Wigner. Copacul trosni şi se înclină con- 
siderabil, făcîndu-l pe Harvey să alunece de-a lungul lui pentru 
a-şi ţine echilibrul şi pentru a nu-l pierde pe Wigner. Pînă cînd 
ajunse la Sagan, trunchiul era aplecat la un unghi de aproape 
nouăzeci de grade. 

— Şi acum? întrebă Harvey. 

— Poţi să-l pui între noi? 

Harvey mormăi, îl lăsă cu grijă pe Wigner să alunece de 
pe umăr şi îi aşeză corpul în aşa fel încât să fie întins cu fața 
în jos pe trunchi. Ridică ochii spre Sagan. 

— Ca să se ştie, e o metodă a dracului de a te duce, comentă 
Harvey. 

— Ne ajută, replică Sagan. Există şi lucruri mai rele. 

Îşi balansă piciorul peste trunchiul copacului. Harvey făcu 
acelaşi lucru în cealaltă direcţie. 

— Numără pînă la trei, îi zise Sagan, şi cînd ajunse la trei, 
amîndoi săriră de pe copac, căzînd cinci metri pînă la sol. 

Uşurat de greutatea a trei oameni, copacul reveni brusc la 
poziția perpendiculară şi dincolo de ea, aruncînd cadavrul 
lui Wigner de pe trunchi şi făcîndu-l să descrie un arc către 
tunuri. Lansarea nu avu un succes total; Wigner alunecă pe 
trunchi chiar înainte de lansare, ceea ce-i compromisese 
energia totală disponibilă şi-l aşezase descentrat chiar înainte 
de a-şi lua zborul. Traiectoria lui Wigner îl aruncă direct în 
faţa celui mai apropiat tun, ceea ce-l pulveriză instantaneu de 
îndată ce ajunse în raza de acţiune. Căzu ca o grămadă de 
carne şi de măruntaie. 

— Dumnezeule! exclamă Seaborg. 

Sagan se întoarse spre Seaborg. 

— Te poţi cățăra cu piciorul ăla? întrebă ea. 

— Pot, răspunse Seaborg. Dar nu mă grăbesc să fiu 
împuşcat de sus pînă jos în felul ăsta. 

— N-o să fii, spuse Sagan. Eu o să merg. 

— Tocmai ai văzut ce s-a întîmplat cu Wigner, aşa-i? întrebă 
Harvey. 

— Am văzut. Era un cadavru şi nu avea nici un control 
asupra zborului. De asemenea, cîntărea mai mult, şi în copac 
eram tu şi cu mine. Eu sînt mai uşoară, sînt vie şi voi doi 
cîntăriți mai mult. Ar trebui să reuşesc să trec de tun. 

— Dacă te înşeli, o să fii pate, o avertiză Harvey. 

— Cel puţin o să se întîimple repede. 

— Da, replică Harvey. Şi mizerabil. 

— Uite, o să veţi destul timp să mă criticaţi cînd o să fiu 
moartă, zise Sagan. Deocamdată, mi-ar plăcea ca toți trei să 
ne urcăm în copacul ăsta. 

Cîteva minute mai tîrziu, Seaborg şi Harvey se aflau de-o 
parte şi de alta a lui Sagan, care stătea ghemuită în echilibru 
pe trunchiul îndoit. 

— Ultimele cuvinte? întrebă Harvey. 

— Am crezut întotdeauna că eşti o adevărată belea, Harvey. 

— Şi eu te iubesc, locotenente. 

Îi făcu semn din cap lui Seaborg. 

— Acum! 

Căzură. 

Copacul se destinse brusc; Sagan se adaptă şi luptă îm- 
potriva accelerației pentru a-şi păstra poziţia. Cînd copacul 
ajunse la apogeul oscilaţiei, Sagan împinse cu picioarele, 
adăugînd propria ei forţă la cea a lansării copacului. Sagan 
descrise un arc imposibil de înalt, i se păru, depăşind cu 
uşurinţă tunurile, care o urmăriră dar nu reuşiră să tragă. 
Tunurile o urmăriră pînă cînd ajunse dincolo de perimetru şi 
începu să coboare către pajiştea de dincolo. Avu timp să 
gîndească: asta o să doară, înainte să se facă ghem şi să se 
izbească de pămînt. Salopeta se întări, absorbind o parte din 
impact, dar Sagan simţi cel puţin o coastă crăpînd din cauza 
loviturii. Salopeta rigidă o făcu să se rostogolească mai de- 
parte decit ar fi ajuns altfel. În cele din urmă se opri şi, întinsă 
în iarba înaltă, încercă să-şi aducă aminte cum să respire. Avu 
nevoie de ceva mai multe minute decât se aşteptase. 

În depărtare, Sagan îi auzi pe Harvey şi Seaborg stri- 
gînd-o. Mai auzi şi un biziit grav din direcția cealaltă, sunînd 
din ce în ce mai ascuţit cu cît asculta mai mult. Zăcînd încă 
în iarba înaltă, îşi schimbă poziţia şi încercă să vadă pe dea- 
supra ei. 

Doi obini se apropiau, conducînd un mic aparat înarmat. 
Veneau direct spre ea. 


— Primul lucru pe care trebuie să-l înţelegi este că Uniunea 
Colonială este malefică, îi spuse Boutin lui Jared. 

Lui Jared îi revenise durerea de cap, şi încă din plin, şi 
tînjea s-o vadă din nou pe Zoë. 

— Nu-mi dau seama de asta, răspunse el. 

— Păi, de ce ţi-ai da seama. Ai cel mult doi ani. Şi toată 
viaţa ta n-ai făcut decât ceea ce ţi-a spus altcineva să faci. N-ai 
prea făcut propriile tale alegeri, nu-i aşa? 

— Am avut parte deja de prelegerea asta, zise Jared, 
amintindu-şi de Cainen. 

— De la cineva din Forţele Speciale? întrebă Boutin, sincer 
surprins. 

— De la un prizonier rraey, răspunse Jared. Pe nume 
Cainen. Zice că te-a întîlnit o dată. 

Fruntea lui Boutin se încreți. 

— Numele nu-mi sună familiar. Dar nu e mai puţin ade- 
vărat că am întâlnit în ultima vreme o mulţime de rraey şi de 
eneshani. Au cu toții tendinţa să se piardă în ceaţă. Dar e de 
înțeles că un rraey ţi-ar spune asta. Ei găsesc toată structura 
asta a Forţelor Speciale ca îngrozitoare din punct de vedere 
moral. 

— Da, ştiu. Mi-a zis că sînt un sclav. 

— Păi eşti un sclav! exclamă Boutin înflăcărat. Sau cel puţin 
un servitor angajat prin contract, obligat la un termen de 
serviciu asupra căruia n-ai nici un control. Da, te fac să te simți 
bine în legătură cu asta, cu ajutorul sugestiei că v-aţi născut 
special ca să salvaţi omenirea, şi prin înlănțuirea de colegii de 
pluton prin integrare. Dar cînd te uiţi mai bine la asta, sînt 
doar căi pe care le folosesc ca să te controleze. Ai un an, poate 
doi. Oricum, ce ştii despre univers? Ştii ce ţi-au spus — că e un 
loc ostil şi că sîntem tot timpul atacați. Dar ce părere ai avea 
dacă ţi-aş spune că tot ceea ce ţi-a spus Uniunea Colonială e 
fals? 

— Nu e fals. Este ostil. Am văzut destule lupte ca să ştiu 
asta. 

— Dar tot ce-ai văzut este luptă. N-ai fost niciodată undeva 
unde să nu omori tot ce-ţi spune Uniunea Colonială. Şi este 
cu siguranţă adevărat că universul este ostil Uniunii Coloniale. 
lar motivul pentru asta este acela că Uniunea Colonială este 
ostilă universului. În toată perioada de cînd omenirea a ieşit în 
univers, nu s-a întîmplat niciodată să nu fim în război cu 
aproape oricare altă specie peste care-am dat. Există cîteva pe 
ici, pe colo, pe care Uniunea Colonială le socoteşte folositoare 
ca aliați sau ca parteneri comerciali, dar sînt atît de puţine 
încît numărul lor nu contează. Cunoaştem şase sute trei specii 
inteligente în interiorul orizontului de salt al Uniunii Colo- 
niale. Ştii pe câte dintre ele UC le clasifică drept ameninţări, 

însemnînd că FCA le poate ataca preventiv după voie? Cinci 
sute şaptezeci şi şapte. Cînd eşti ostil în mod activ către nouă- 
zeci şi şase la sută dintre toate rasele inteligente pe care le 
cunoşti, nu-i doar stupid. E sinucidere curată. 

— Şi alte specii sînt în război între ele. Nu-i doar Uniunea 
Colonială cea care merge la război... 

— Da, răspunse Boutin. Fiecare specie are o altă specie cu 
care concurează şi împotriva căreia se duce la război. Dar 
alte specii nu încearcă să lupte cu fiecare altă specie peste care 
dau. Rraey şi eneshanii au fost multă vreme inamici, pînă 
cînd noi i-am făcut să se alieze şi, cine ştie, poate că vor mai 
fi din nou. Dar nici una dintre aceste specii nu clasifică toate 
rasele ca fiind o ameninţare permanentă. Nimeni nu face aşa 
ceva în afară de Uniunea Colonială. Ai auzit de Conclav, 
Dirac? 

— Nu. 

— Conclavul este o mare adunare între sute de specii din 
această parte a galaxiei. S-a întrunit cu mai mult de douăzeci 
de ani în urmă pentru a încerca să creeze un cadru funcțional 
de guvernare pentru întreaga regiune. Ar ajuta la încetarea 
luptelor pentru proprietățile teritoriale prin repartizarea noilor 
colonii într-un mod sistematic, în loc să lase fiecare specie să 
intre în cursă pentru trofeu şi să încerce să respingă pe oricine 
altcineva vrea să i-l ia. Ar impune sistemul cu ajutorul unui 
comandament militar multispecii, care-ar ataca pe oricine 
încearcă să ia o colonie prin forță. Nu toate speciile s-au angajat 
în Conclav, dar numai două specii au refuzat chiar şi să trimită 
reprezentanţi. Una este consu, pentru că de ce-ar face-o? 
Cealaltă este Uniunea Colonială. 

— Te aştepţi să te cred pe cuvînt? 

— Nu mă aştept la nimic din partea ta. Nu ştii nimic despre 
asta. Soldaţii de rînd din FCA nu ştiu nimic. Coloniştii, cu 
siguranță, nu ştiu nici ei nimic. Uniunea Colonială are toate 
navele, sondele de salt şi sateliții de comunicaţii. Dirijează tot 
comerțul şi puțina diplomaţie în care intrăm prin staţiile spa- 
tiale. Uniunea Colonială este gituitura prin care curge toată 
informaţia, şi hotărăşte care colonii află şi care nu. Şi nu numai 

coloniile, e vorba şi de Pămînt. La naiba, Pămîntul e cel mai 
rău. 

— De ce? 

— Pentru că este menţinut într-o stare de înapoiere socială 
de două sute de ani. Uniunea Colonială cultivă oameni acolo, 
Dirac. Foloseşte țările bogate pentru militari. Foloseşte țările 
sărace pentru rezervoarele de gene coloniale. Şi îi place 
aranjamentul atît de mult, încît înăbuşă în mod activ evoluția 
naturală a societăţii de acolo. Ei nu vor ca aceasta să se schimbe. 
Le-ar da peste cap producţia de soldaţi şi de colonişti. Aşa că 
au izolat Pămîntul de restul omenirii pentru a împiedica 
oamenii de acolo să ştie cât de perfect sînt ținuți în stază. Au 
fabricat o boală — i-au zis Zbîrceala — şi le-au spus oamenilor 
de pe Pămînt că era o molimă extraterestră. Au folosit-o ca 
scuză ca să pună planeta în carantină. O lasă să răbufnească 
din cînd în cînd, la o generaţie sau două, doar ca să menţină 
prefăcătoria. 

— Am întîlnit oameni de pe Pămînt, spuse Jared, gîndin- 
du-se la locotenentul Cloud. Nu sînt proşti. Ar şti dacă ar fi 
ţinuţi pe loc. 

— O, Uniunea Colonială va îngădui câte o inovaţie sau 
două la fiecare cîțiva ani, pentru a-i face să creadă că sînt încă 
pe panta ascendentă, dar nu e niciodată ceva folositor, preciză 
Boutin. Un nou computer ici... Un player de muzică dincolo... 
O tehnică de transplant de organe... Permiteau din cînd cîte-un 
război la sol ca lucrurile să rămînă interesante. Între timp, au 
aceleaşi structuri sociale şi politice pe care le aveau cu două 
sute de ani în urmă şi cred că asta se datorează faptului că au 
ajuns la un punct de stabilitate autentică. Şi încă mai mor de 
bătrîneţe la şaptezeci şi cinci de ani! E ridicol! Uniunea Colo- 
nială a administrat Pământul atât de bine încît acesta nici nu 
ştie că este administrat. E în beznă. Toate coloniile sînt în beznă. 
Nimeni nu ştie nimic. 

— În afară de tine... 

— Am construit soldaţii, Dirac. Trebuiau să-mi dea voie să 
ştiu ce se petrecea. Am avut acces la documente top secret 
exact pînă în momentul în care am împuşcat clona aia a mea. 

De aceea ştiu că Conclavul este pe undeva, pe-acolo. Şi de 
aceea ştiu că dacă Uniunea Colonială nu va fi distrusă, ome- 
nirea o să fie nimicită. 

— Se pare că ne-am menținut pe poziție pînă în acest punct. 

— Asta pentru că Uniunea Colonială profită de pe urma 
haosului. Cînd Conclavul o să-şi ratifice înțelegerea — şi asta 
o să se întîmple într-un an sau doi — Uniunea Colonială n-o 
să mai poată găsi colonii. Forţa militară a Conclavului îi va 
alunga de pe orice planetă pe care vor încerca să pună mîna. 
Nu vor mai putea nici să preia coloniile altora. Vom fi îm- 
piedicaţi, şi cînd altă rasă o să se hotărască să ia una dintre 
lumile noastre, cine-i va împiedica? Conclavul nu va proteja 
rasele care nu vor participa. Încet dar sigur, vom fi împinşi 
înapoi la o singură lume. Dacă mai rămînem şi cu ea. 

— În afară de cazul în care avem un război, spuse Jared, 
fără să-şi ascundă scepticismul. 

— Aşa e. Problema nu e omenirea. E Uniunea Colonială. 
Scăpăm de Uniunea Colonială, o înlocuim cu un guvern care 
îşi ajută cu adevărat oamenii în loc să-i cultive şi să-i ţină în 
neştiință pentru propriile lui scopuri, şi ne alăturăm Conclavu- 
lui pentru a obține o parte rezonabilă din noile lumi coloniale. 

— Cu tine la conducere, presupun, comentă Jared. 

— Pînă cînd se organizează lucrurile, da. 

— Minus lumile pe care rraey şi eneshanii, aliaţii tăi în 
această aventură, le vor lua pentru ei. 

— Rraey şi eneshanii n-or să lupte pe gratis. 

— Şi obinii or să ia Pămîntul. 

— Asta-i pentru mine. Cerere personală... 

— Trebuie să fie plăcut... 

— Continui să subestimezi cît de mult vor obinii o con- 
ştiinţă. 

— Îmi plăcea mai mult treaba asta cînd credeam că încerci 
doar să te răzbuni pentru moartea lui Zoë. 

Boutin se dădu înapoi, ca şi cum ar fi primit o palmă. Apoi 
se aplecă mai aproape de Jared. 

— Ştii ce mi-a făcut gîndul pierderii lui Zoë, şuieră el. Ştii. 
Dar dă-mi voie să-ţi spun ceva ce nu pari să ştii. După ce am 

luat înapoi Coral de la rraey, Biroul de Informaţii Militare al 
FCA a prezis că rraey aveau să contraatace şi a oferit o listă 
cu cele mai probabile cinci ţinte. Omagh şi stația Covell erau 
chiar în fruntea listei. Şi ştii ce-a făcut FCA în legătură cu asta? 

— Nu. 

— Absolut nimic, scuipă Boutin vorbele. lar motivul pentru 
asta era că trupele FCA se aflau risipite, ca urmare a bătăliei 
pentru Coral, şi nu ştiu ce general a hotărît că ceea ce vrea cu 
adevărat să facă este să pună mîna pe o colonie de la robu. 
Cu alte cuvinte, era mai important să ne ducem după o nouă 
proprietate teritorială, decît să apărăm ceea ce aveam deja. 
Ştiau că sosea atacul şi n-au făcut nimic. lar pînă cînd m-au 
contactat obinii, ceea ce mă chinuia era faptul că motivul 
pentru care murise fetița mea era simplu: Uniunea Colonială 
nu făcuse ceea ce trebuia să facă. Adică să apere viața celor 
aflaţi sub protecţia sa. S-o apere pe fiica mea. Crede-mă, 
Dirac... Totul are de-a face cu Zoë. 

— Şi dacă războiul tău nu merge aşa cum vrei tu? întrebă 
Jared încetişor. Obinii încă or să-şi vrea conştiinţa, şi n-or să 
aibă nimic să-ți dea în schimb. 

Boutin zîmbi. 

— Te referi la faptul că de fapt i-am pierdut pe rraey şi pe 
eneshani ca aliați. 

Jared încercă să-şi ascundă surpriza şi nu reuşi. 

— Da, sigur că ştim despre asta. Şi trebuie să recunosc că 
m-a îngrijorat pentru o vreme. Dar acum avem ceva care cred 
că ne va pune la loc pe drumul cel bun şi va permite obinilor 
să pună singuri stăpînire pe Uniunea Colonială. 

— Nu-mi închipui că o să-mi spui despre ce e vorba. 

— Voi fi încântat să-ţi spun, zise Boutin. Este vorba despre 
tine. 


Sagan scormoni pămîntul, căutînd ceva cu care să lupte. 
Degetele i se înfăşurară în jurul a ceva care părea solid, şi 
trase. Se trezi cu un bulgăre de pămînt. 

Ah, rahat, se gîndi, apoi sări şi aruncă bulgărele spre vehi- 
culul plutitor în timp ce acesta trecea pe lîngă ea. Bulgărele se 
lipi de capul celui de-al doilea obin, care stătea în spatele 
primului. Extraterestrul se înclină surprins şi căzu din şa, 
rostogolindu-se la pămînt. 

Sagan sări de la locul ei din iarbă şi se aruncă într-o clipă 
asupra obinului. Creatura năucită încercă să ridice arma; Sagan 
făcu un pas într-o parte, i-o smulse din mînă şi-l lovi pe obin 
cu ea. Obinul chițăi şi rămase la pămînt. 

În depărtare, vehiculul întorcea şi se pregătea să se năpus- 
tească asupra sa. Sagan examină arma din mîna ei, încercînd 
să-şi dea seama dacă putea să priceapă ceva din obiectul acela 
înainte ca aparatul plutitor să ajungă în apropiere, şi se hotărî 
că nu e cazul să-şi bată capul. Îl apucă pe obin, îi dădu o lo- 
vitură în gât ca să-l menţină supus şi-l percheziţionă în căutarea 
unei arme ascuţite. Îi găsi atîrnat la brîu ceva asemănător unui 
pumnal de luptă. Forma şi echilibrul erau complet nepotrivite 
pentru mîna umană, dar oricum nu se putea face nimic în 
privinţa asta. 

Vehiculul se întorsese complet şi acum se repezea spre 
Sagan. Vedea butoiaşul armei rotindu-se din ce în ce mai 
repede, gata să tragă. Sagan se aplecă şi, cu cuțitul încă în 
mînă, îl apucă pe obinul căzut; cu un mormăit, îl trase în 
calea vehiculului şi a armei. Obinul tresăltă cînd săgețile se 
înfipseră în el. Sagan, acoperită de obinul care se zvîrcolea, 
păşi într-o parte, dar atît de aproape de aparat pe cît îndrăz- 
nea şi balansă cuțitul cînd obinul trecu în viteză pe lîngă ea. 
Simţi o răsucire brutală a braţului şi fu trîntită la pămînt 
învîrtindu-se cînd cuțitul intră în contact cu trupul obinului. 
Rămase la pămînt, ameţită şi cuprinsă de dureri, vreme de 
cîteva minute. 

Cînd se ridică în sfârşit, văzu aparatul aşteptînd la o sută 
de metri. Obinul stătea încă pe el, cu capul clătinîndu-i-se, 
atîrnat de gît doar printr-o bucată de piele. Sagan îl împinse 
pe obin de pe vehicul şi îi luă armele şi proviziile. Apoi şterse 
de pe aparat sîngele obinului cît putu mai bine şi avu nevoie 
de cîteva minute să înveţe cum mergea maşinăria. Întoarse 

obiectul şi-l făcu să plutească spre gard. Aparatul depăşi cu 
uşurinţă tunurile pe deasupra; Sagan îl aşeză pe sol în afara 
razei lor de acţiune, în faţa lui Harvey şi Seaborg. 

— Arăţi groaznic, zise Harvey. 

— Mă simt groaznic, replică Sagan. Acum, aţi dori să ieşiţi 
de-aici, sau v-ar plăcea să mai trăncăniți puţin? 

— Depinde, spuse Harvey. Unde mergem? 

— Aveam o misiune, răspunse Sagan. Cred că ar trebui s-o 
terminăm. 

— Sigur, încuviinţă ironic Harvey. Noi trei fără arme, 
luîndu-ne la bătaie cu cel puţin cîteva zeci de soldaţi obini şi 
atacînd staţia ştiinţifică. 

Sagan trase arma obinului şi i-o întinse lui Harvey. 

— Acum ai o armă. Tot ce trebuie să faci este să înveţi s-o 
foloseşti. 

— Frumos, comentă Harvey, luînd arma. 

— Cît crezi că o să dureze pînă cînd obinii or să-şi dea 
seama că unul dintre vehiculele lor plutitoare lipsește? întrebă 
Seaborg. 

— Cît se poate de puţin, răspunse Sagan. Hai. E timpul să 
plecăm. 


— Se pare că înregistrarea ta e gata, îl anunţă Boutin pe 
Jared şi se întoarse spre ecranul de pe birou. 

Jared ştiuse înainte ca Boutin să i-o spună, pentru că 
ciupiturile de menghină dispăruseră doar cu cîteva clipe 
înainte. 

— Ce vrei să spui cu faptul că o să te pun pe drumul cel 
bun împotriva Uniunii Coloniale? întrebă Jared. N-am de gînd 
să te ajut. 

— De ce nu? Nu te interesează să salvezi rasa umană de 
asfixiere lentă? 

— Să spunem doar că prezentarea ta nu m-a convins în 
întregime. 

Boutin ridică din umeri. 

— Aşa merge... Fireşte, tu fiind eu, sau un soi de facsimil, 
aş fi sperat că o să ajungi să adopțţi felul meu de-a gîndi. Dar 
pînă la urmă, indiferent câte dintre amintirile sau ticurile mele 
personale ai putea avea, încă eşti altcineva, nu-i aşa? Deo- 
camdată, oricum. 

— Ce înseamnă asta? 

— Ajung şi acolo. Dar dă-mi voie mai întîi să-ți spun o 
poveste. Are să limpezească lucrurile... Cu mulți ani în urmă, 
obinii şi o rasă pe nume ala au intrat într-un conflict în legătură 
cu o proprietate teritorială. La prima vedere, ala şi obinii erau 
de forţe sensibil egale, doar că armata alaită era alcătuită din 
clone. Asta însemna că erau cu toţii susceptibili la aceeaşi 
armă genetică, un virus pe care-l proiectaseră obinii, menit să 
rămînă latent pentru o vreme — destul de mult ca să fie trans- 
mis — şi apoi să dizolve carnea bieţilor alaiţi. Armata alaită a 
fost nimicită, la fel şi civilii alaiţi, după un timp. 

— O poveste încîntătoare... 

— Aşteaptă puţin, că devine şi mai bună. Nu cu multă 
vreme în urmă, m-am gîndit să fac acelaşi lucru Forţelor 
Coloniale de Apărare. A face asta este însă mai complicat decât 
pare. Printre altele, corpurile militare ale Forţelor Coloniale 
de Apărare sînt aproape în întregime imune la boli — Smart- 
Blood-ul pur şi simplu nu tolerează patogeni. Şi, desigur, nici 
corpurile FCA, nici acelea ale Forţelor Speciale nu sînt de fapt 
clonate, aşa încît, chiar dacă le-am putea expune unui virus, 
n-ar reacționa toate în acelaşi fel. Apoi însă mi-am dat seama 
că exista un lucru în fiecare corp FCA care era exact la fel. 
Ceva pe care-l cunoşteam în profunzime... 

— BrainPal-ul. 

— BrainPal-ul, confirmă Boutin. În cazul acesta, puteam 
crea un virus cu acțiune lentă special pentru el — unul care 
s-ar întipări în BrainPal, s-ar replica de fiecare dată cînd un 
membru al FCA ar lua legătura cu un altul, dar ar rămîne 
latent pînă la o dată şi o oră alese de mine. Apoi ar face ca fie- 
care sistem corporal posesor de BrainPal s-o ia razna. Toţi cei 
cu BrainPal ar muri instantaneu, iar toate lumile umane ar fi 
deschise pentru cucerire. Repede, uşor, fără durere... 

— Exista însă o problemă, continuă el. Nu aveam nici un 
mijloc să introduc virusul. „Uşa mea din spate” era numai 
pentru diagnostice. Puteam citi şi opri anumite sisteme, dar 
nu era proiectată să încarce coduri. Pentru încărcarea codului 
aveam nevoie de cineva care să-l accepte pentru mine şi să 
acționeze ca purtător. Aşa că obinii au pornit în căutare de 
voluntari. 

— Navele Forţelor Speciale... 

— Ne-am închipuit că Forţele Speciale aveau să fie mai 
vulnerabile la blocarea BrainPal-urilor. Voi toți n-aţi fost 
niciodată lipsiţi de ele, în timp ce soldaţii obişnuiţi ai FCA ar 
putea încă funcţiona. Şi s-a dovedit corect. Îţi revii pînă la 
urmă, dar șocul iniţial ne dă timp din belşug în care să lucrăm. 
I-am adus aici şi am încercat să-i convingem să fie purtători. 
Mai întîi am cerut, apoi am insistat. Nimeni n-a cedat. Asta 
da, disciplină. 

— Unde sînt acum? întrebă Jared. 

— Sînt morţi. Felul în care insistă obinii este destul de 
puternic. Ar trebui să corectez totuşi afirmaţia. Unii dintre ei 
au supravieţuit şi i-am folosit pentru studii de conştiinţă. Sînt 
în viaţă, atât cât poate fi un creier într-un borcan. 

Lui Jared i se făcu greață. 

— Du-te-n pizda mă-tii, Boutin! 

— Ar fi trebuit să se ofere voluntari... 

— Mă bucur că te-au dezamăgit. O să fac acelaşi lucru. 

— Nu cred. Ceea ce te face diferit, Dirac, este că nici unul 
dintre ei nu avea deja creierul şi conştiinţa mea în cap. lar tu 
le ai. 

— Chiar şi cu amîndouă, nu sînt tu. Ai zis-o cu gura ta. 

— Am zis că deocamdată eşti altcineva. Bănuiesc că nu ştii 
ce s-ar întîmpla dacă aş transfera conştiinţa care se află aici — 
Boutin îşi ciocăni tîmpla cu virful degetului — şi ţi-aş introduce- 
o în cap, nu-i aşa? 

Jared îşi aduse aminte de discuţia cu Cainen şi cu Harry 
Wilson, cînd sugeraseră suprapunerea conştiinţei înregistrate 
a lui Boutin peste a sa proprie, şi simți un fior de gheaţă pe 
şira spinării. 

— Ar şterge conştiinţa care se află deja acolo. 

— Da, încuviinţă Boutin. 

— O să mă omori... 

— Păi, da. Dar tocmai am făcut o înregistrare a conştiinţei 
tale, pentru că am nevoie să aplic nişte ajustări de fineţe 
propriului meu transfer. Este tot ceea eşti, pînă acum cinci 
minute. Aşa că vei fi mort doar în cea mai mare parte... 

— Mizerabilule! 

— Şi după ce îmi voi fi încărcat conştiinţa în corpul tău, 
voi servi drept purtător al virusului. Nu mă va afecta pe mine, 
desigur. Dar oricine altcineva îi va simţi întreaga forță. Apoi 
voi pune să fie împuşcaţi camarazii tăi de detaşament, şi după 
aceea Zoë şi cu mine ne vom întoarce în spaţiul Uniunii 
Coloniale în acea capsulă de captare pe care ne-ai furnizat-o 
cu atîta grijă. O să le spun că Charles Boutin e mort, iar obinii 
se vor da la fund pînă cînd loveşte virusul BrainPal-ului. Apoi 
vor interveni şi vor sili Uniunea Colonială să capituleze. Şi 
uite-aşa, tu şi cu mine vom fi salvat omenirea. 

— Nu pune asta pe seama mea. N-am nimic de-a face cu 
așa ceva. 

— Nu? rînji Boutin, amuzat. Ascultă, Dirac. Uniunea Colo- 
nială n-o să mă vadă pe mine ca instrument al dispariţiei sale. 
Eu voi fi deja mort. O să te vadă pe tine, şi numai pe tine. Ooo, 
o să faci parte din asta, prietene. N-ai de ales. 


PAISPREZECE 


— Cu cît mă gîndesc mai mult la planul ăsta, cu atât îmi 
place mai puţin, îi spuse Harvey lui Sagan, 

Ei doi şi cu Seaborg stăteau ghemuiți la marginea pădurii 
de lingă stația ştiinţifică. 

— Încearcă să nu te mai gîndeşti atît de mult, replică Sagan. 

— Asta ar trebui să fie uşor pentru tine, Harvey, interveni 
Seaborg. 

Încerca să însenineze atmosfera şi nu prea reușea. 

Sagan aruncă o privire către piciorul lui Seaborg. 

— O să poţi face asta? întrebă ea. Şchiopătatul se înră- 
utățeşte. 

— O să mă descurc, răspunse Seaborg. N-o să stau aici ca 
un rahat în timp ce voi doi îndepliniți misiunea. 

— Nu spun asta, vorbi Sagan. Spun că tu şi Harvey ați 
putea schimba rolurile. 

— Mă descurc, repetă Seaborg. Şi oricum, Harvey m-ar 
omori dacă i-aş lua numărul. 

— Ai dreptate, la naiba, replică Harvey. Sînt bun la soiul 
ăsta de rahaturi. 

— Mă doare piciorul, dar pot să merg şi să alerg cu el. O 
să fie bine. Așa că hai să nu mai stăm aici şi să vorbim despre 
asta. O să-mi înțepenească piciorul. 

Sagan dădu din cap şi-şi întoarse privirea către stația 
ştiinţifică, un grup de clădiri relativ modest. La capătul dinspre 
nord al complexului erau cazărmile obinilor, surprinzător de 
înghesuite; obinii fie că nu voiau, fie că nu aveau nevoie de 
nimic care să semene cît de cît a intimitate. Ca şi oamenii, 
obinii se adunau la orele de masă; mulţi dintre ei aveau să fie 

la popota de lîngă cazărmi. Treaba lui Harvey era să creeze o 
diversiune acolo şi să atragă atenţia asupra lui, ducîndu-i pe 
obini după el, în alte părţi ale staţiei. 

La capătul dinspre sud al complexului se afla generatorul- 
regulator de energie, adăpostit într-o clădire mare, asemă- 
nătoare unei magazii. Obinii foloseau ceea ce în mod esenţial 
erau nişte baterii uriaşe, încărcate permanent de nişte mori 
de vînt amplasate la o oarecare depărtare de staţie. Treaba lui 
Seaborg era să taie cumva curentul. Trebuia să lucreze cu ceea 
ce găsea la faţa locului, ca să rezolve problema. 

Între cele două se afla staţia ştiinţifică propriu-zisă. După 
ce cădea curentul, Sagan trebuia să intre, să-l găsească pe 
Boutin şi să-l scoată de acolo, lovindu-l ca să-şi piardă cu- 
noştinţa dacă era nevoie. Dacă dădea peste Dirac, trebuia să 
stabilească rapid dacă era folositor sau dacă devenise trădător, 
la fel ca originalul. În cel de-al doilea caz, trebuia să-l ucidă, 
curat şi rapid. 

Sagan bănuia că avea să fie nevoie să-l omoare pe Dirac 
indiferent de situaţie; nu credea cu adevărat că va avea destul 
timp să hotărască dacă era demn de încredere sau nu, şi nu 
avea la dispoziție upgrade-ul BrainPal-ului ca să-i citească 
gîndurile. Sagan îşi îngădui un moment de amuzament melan- 
colic, gîndindu-se la faptul că abilitatea ei de a citi minţile, 
atit de secretă, era de asemenea complet inutilă cînd avea cu 
adevărat nevoie de ea. Seaborg nu voia să fie nevoită să-l ucidă 
pe Dirac, dar nu vedea prea multe opţiuni în privinţa asta. 
Poate că e mort deja, se gîndi. Asta m-ar scuti de o bătaie de cap. 

Sagan scutură din cap ca să-și alunge gîndul. Nu-i plăcea 
ce spunea despre ea acest mod de a gîndi. Avea să-şi facă griji 
pentru Dirac atunci, cînd şi dacă Dirac urma să apară. Între 
timp, cei trei aveau alte lucruri de care să se preocupe. Pînă la 
urmă, tot ceea ce conta era să-l urce pe Boutin în capsula aceea. 

Avem un avantaj, gîndi Sagan. Nici unul dintre noi nu se 
aşteaptă cu adevărat să supraviețuiască. Asta ne oferă nişte opțiuni 
în plus. 

— Sîntem gata? întrebă Sagan. 

— Sîntem gata, răspunse Seaborg. 

— La dracu”, da, zise şi Harvey. 
— Atunci s-o facem, spuse Sagan. Harvey, dă-i drumul. 


%* 


Jared se trezi dintr-un somn scurt şi o găsi pe Zoë uitîndu-se 
lung la el. 

— Bună, Zoë, vorbi el. 

— Bună, răspunse Zoë şi se încruntă. Am uitat cum te 
cheamă. 

— Eu sînt Jared, zise el 

— A, da. Bună, domnule Jared. 

— Bună, drăguţo, îi răspunse Jared, şi din nou găsi dificil 
să-şi păstreze vocea egală. 

Aruncă o privire la animalul de pluş pe care-l ţinea Zoë în 
braţe. 

— Este elefantul Celeste? întrebă el. 

Zoë dădu din cap şi-l ridică pentru ca el să-l vadă mai bine. 

— Îhî, răspunse ea. Aveam un Babar, dar l-am pierdut. Îl 
ştii pe Babar? 

— Da. Îmi aduc aminte că l-am văzut şi pe Babar. 

— Mi-e dor de Babar, spuse Zoë cu voce subţire, apoi se 
învioră. Dar tăticul mi-a adus-o pe Celeste, după ce s-a întors. 

— Cât timp a lipsit? 

Zoë ridică din umeri. 

— Multă vreme. A zis că avea nişte lucruri de făcut mai 
întîi. Dar a zis că i-a trimis pe obini să mă apere şi să aibă grijă 
de mine. 

— Aşa au făcut? 

— Cred că da. 

Ridică din umeri şi adăugă cu voce scăzută: 

— Nu-mi plac obinii. Sînt plicticoşi. 

— Îmi dau seama. Îmi pare rău că tu şi tatăl tău ați fost 
despărțiți atît de mult, Zoë. Ştiu că te iubeşte foarte mult. 

— Ştiu. Şi eu îl iubesc. Îi iubesc pe tăticul, şi pe mămica, şi 
pe toţi bunicii pe care nu i-am întîlnit niciodată, şi pe prietenii 
mei de la Covell... Mi-e dor de ei. Crezi că lor le e dor de mine? 

— Sînt sigur că da, răspunse Jared şi evită intenţionat să 
se gîndească la ce se întîmplase cu prietenii ei. Se uită din nou 
la Zoë şi o văzu îmbufnată. 

— Ce e, iubito? întrebă el. 

— Tata zice că trebuie să mă întorc pe Phoenix cu tine. 
Zice că o să stai cu mine ca el să poată să termine nişte treburi 
aici. 

— Tăticul tău şi cu mine am vorbit despre asta, spuse el 
cu prudenţă. Nu vrei să te întorci? 

— Vreau să mă întorc cu tăticul, vorbi ea pe ton plîngăreţ. 
Nu vreau să rămînă aici. 

— N-o să dureze prea mult. Numai că nava pe care am 
adus-o aici ca să te ducă acasă e foarte mică şi n-o să fie loc în 
ea decît pentru noi doi. 

— Poţi să rămii tu. 

Jared izbucni în râs. 

— Aş vrea să se poată, draga mea. Dar o să ne distrăm cât 
timp îl aşteptăm pe tăticul tău, îți promit. Ce ţi-ar plăcea să 
faci cînd ajungem la stația Phoenix? 

— Vreau să cumpăr nişte bomboane. Aici n-au deloc. Tăticul 
zice că obinii nu fac. A încercat să-mi facă totuşi unele, odată. 

— Cum au fost? 

— Au fost rele de tot. Vreau bomboane mari de zahăr şi 
caramele şi acadele şi jeleuri... Îmi plac cele negre. 

— Îmi aduc aminte de asta. Prima oară când te-am văzut, 
mîncai jeleuri negre. 

— Cînd a fost asta? 

— Cu multă vreme în urmă, iubito. Dar îmi aduc aminte 
de parcă ar fi fost ieri. Şi cînd ne întoarcem, poți mînca orice 
bomboane vrei. 

— Dar nu prea multe. Pentru că atunci o să mă doară 
stomacul. 

— Chiar aşa e. Şi nu putem lăsa să se întîmple asta. Nu 
vrem deloc o durere de stomac. 

Zoë îi zîmbi lui Jared şi-i frînse inima. 

— Eşti caraghios, domnule Jared. 

— Păi, îi întoarse el zîmbetul, încerc. 

— OK, o să plec. Iata trage un pui de somn. Nu ştie că sînt 
aici. O să-l trezesc pentru că mi-e foame. 

— Du-te şi trezeşte-l, Zoë. Mulţumesc pentru vizită. Mă 
bucur foarte mult că ai trecut pe aici. 

— OK, spuse Zoë, se întoarse şi-i făcu semn din mînă cînd 
ieşi. La revedere, domnule Jared! Ne vedem mai tirziu! 

— Ne vedem mai tîrziu, repetă el, ştiind că n-o s-o mai 
vadă. 

— Te iubesc! adăugă Zoë, în felul nepăsător al copiilor. 

— Şi eu te iubesc, şopti Jared, pe un ton părintesc. 

Aşteptă pînă cînd auzi o uşă închizîndu-se pe holul ală- 
turat, înainte de a lăsa să iasă răsuflarea aspră, sfişietoare, pe 
care-o ținuse în piept. 

Jared se uită la laborator, cu ochii alunecînd peste consola 
pe care Boutin o adusese înăuntru pentru a dirija transferul 
de conştiinţă, şi zăbovind asupra celui de-al doilea incubator, 
cel în care se va aşeza chiar el înainte de a-şi trimite conştiinţa 
spre corpul lui Jared, ştergînd existenţa lui Jared ca şi cum 
n-ar fi fost altceva decît un înlocuitor, ceva pus acolo ca să 
treacă timpul pînă cînd adevăratul proprietar al corpului putea 
să intre în posesia lui. 

Dar, se gîndi Jared, nu acesta era cazul de fapt? Boutin era 
cel care trebuia să se afle în acest corp. De aceea fusese creat. 
Lui Jared îi fusese îngăduit să existe doar pentru că la început 
conştiinţa lui Boutin refuzase să se instaleze. Trebuise să fie 
convinsă să împartă spaţiul mintal pe care-l crease Jared în 
calitate de supraveghetor. lar acum, ironia ironiilor, Boutin 
voia tot, voia să-l dea la o parte complet pe Jared. La naiba, se 
gîndi înnebunit Jared. Abia aranjasem creierul ăsta aşa cum voiam! 
Rîse, iar rîsul îi sună tremurat şi straniu în urechi. Încercă să 
se calmeze, aducîndu-se într-o stare tot mai rațională, răsuflare 
cu răsuflare. 

Jared îl auzi în cap pe Boutin, descriind relele Uniunii 
Coloniale, şi auzi vocea lui Cainen, în care avea mai multă 
încredere că ar putea fi sincer în legătură cu asemenea lucruri, 
reflectînd aceste sentimente. Se uită la propriul lui trecut în 
Forţele Speciale, şi la lucrurile pe care le făcuse în numele 

făuririi unui univers „sigur pentru omenire”. Uniunea Colo- 
nială controla fiecare canal de comunicaţii, dirija fiecare curs 
al acţiunii, stăpînea cu o mînă de fier fiecare aspect al uma- 
nităţii şi lupta cu toate celelalte rase pe care le cunoştea cu o 
ferocitate persistentă. 

Dacă universul era atît de ostil pe cât spunea Uniunea Colo- 
nială, poate că acest nivel de control era justificat, pentru impe- 
rativul rasial atotcuprinzător de a cîştiga teren şi de a construi 
un loc pentru ființele umane în univers. Dar dacă nu era — dacă 
ceea ce alimenta războaiele neîncetate ale Uniunii Coloniale 
nu era competiția din exterior, ci paranoia şi xenofobia din 
interior — atunci Jared ştia că el şi toţi cei pe care-i cunoscuse 
în Forţele Speciale şi în afara lor ar fi putut, într-un fel sau 
altul, să ducă la moartea lentă a omenirii, despre care Boutin 
îl asigura că-i aştepta. Ar fi ales atunci să refuze să mai lupte. 

Dar, gîndi Jared, nu se poate avea încredere în Boutin. Boutin 
considera Uniunea Colonială malefică, dar şi Boutin alegea 
să facă lucruri rele. Făcuse ca trei rase diferite — două cu con- 
flicte vechi între ele — să se unească pentru a ataca Uniunea 
Colonială, supunînd miliarde de oameni şi miliarde de alte 
creaturi inteligente la amenințarea războiului. Făcuse experi- 
mente pe soldaţi ai Forţelor Speciale şi-i ucisese. Plănuia să 
omoare pînă la ultimul membru al Forţelor Speciale şi fiecare 
soldat FCA cu virusul său pentru BrainPal, ceva asemănător 
cu un genocid, avînd în vedere numărul şi alcătuirea unică a 
Forţelor Coloniale de Apărare. Şi ucigînd Forţele Coloniale 
de Apărare, Boutin ar lăsa coloniile şi Pământul lipsite de 
apărare împotriva oricărei rase care se hotăra să revendice 
vreuna dintre colonii pentru ea. Obinii nu puteau opri goana 
după pămînt a celorlalte rase — şi probabil n-ar fi făcut-o, chiar 
dac-ar fi putut. Răsplata pentru obini nu era pămîntul, ci 
conştiinţa. 

Coloniştii neprotejați ar fi osîndiţi, îşi dădu seama Jared. 
Coloniile ar fi distruse şi oamenii n-ar avea unde să se ducă. 
Nu stătea în firea speciilor din această parte a galaxiei să-şi îm- 
partă lumile. Pământul, cu miliardele sale, ar putea supravieţui; 
ar fi greu să muţi miliarde de oameni fără luptă. Planetele- 

colonii — mai puţin populate şi mai puţin împovărate din punct 
de vedere ecologic - ar fi însă mult mai atrăgătoare. lar dacă 
cineva se hotăra să atace Pămîntul, şi Pămîntul fusese cu 
adevărat ținut pe loc de către Uniunea Colonială pentru pro- 
priile ei scopuri, atunci n-ar fi capabil să se apere cu maximă 
eficiență. Ar supraviețui, dar pagubele ar fi imense. 

Boutin nu vede toate astea? se întrebă Jared. Poate că da, dar 
prefera să creadă că nu s-ar întîmpla așa. Ori poate că pur şi 
simplu nu se gîndise niciodată la consecinţele acțiunilor sale. 
Cînd obinii îl contactaseră, poate că tot ceea ce văzuse Boutin 
era un popor atît de disperat să capete ceea ce le putea el da, 
încît ar fi făcut orice pentru asta. Poate că Boutin ceruse luna 
de pe cer şi nu se gîndise ce-ar face cu luna după ce-ar căpăta-o. 
Poate că Boutin nu credea cu adevărat că obinii i-ar da cu 
adevărat războiul pe care-l ceruse. 

Întreţesut cu toate astea, Jared simţi o îngrijorare înnebu- 
nitoare pentru Zoë: ce s-ar întîmpla cu ea dacă Boutin nu 
reuşea sau dacă era ucis; ce s-ar întîmpla dacă ar reuşi? Jared 
se simţi vinovat pentru că se gîndea la ce s-ar întîmpla cu un 
singur copil, cînd milioane de vieţi ar fi schimbate sau curmate, 
dar nu se putea împiedica s-o facă. La fel de mult ca orice 
altceva, căuta o cale pentru ca Zoë să supraviețuiască dincolo 
de toate astea. 

Jared se simţi copleşit de deciziile pe care trebuia să le ia, 
nesatisfăcut de prea puţinele informaţii pe care le avea ca să 
facă acele alegeri, şi complet frustrat de cît de puţine soluții 
avea în legătură cu ambele probleme. Simţea că era probabil 
ultima persoană din lume care-ar trebui să se lupte cu toate 
astea. Dar acum nu mai era nimic de făcut. Închise ochii şi-şi 
evaluă opţiunile. 

O oră mai tîrziu, Jared deschise ochii cînd Boutin intră pe 
uşă, urmat de un obin. 

— Eşti treaz. 

— Sînt, răspunse Jared. 

— E timpul să fac transferul. Am introdus programul 
procesului şi am rulat simulările; se pare că o să meargă 
perfect. N-are nici un rost să mai amînăm. 

— Departe de mine gîndul de a te împiedica să mă ucizi, 
vorbi Jared pe un ton nepăsător. 

Boutin se opri; Jared văzu că faptul de a pomeni de crima 
lui incipientă îl tulbura pe Boutin. Bine, gîndi Jared. 

— Vorbind despre asta, zise Boutin. Înainte de a face trans- 
ferul, pot să rulez o directivă care te va face să dormi, dacă 
vrei. N-o să simți nimic. Îţi ofer asta. Dacă vrei... 

— Tu nu pari să vrei. 

— Face transferul mai dificil, din cîte văd din simulări. 
Transferul va fi mai sigur dacă eşti conştient şi tu. 

— Bine atunci, negreşit o să rămîn treaz. N-aş vrea să fac 
lucrurile mai dificile pentru tine! 

— Ascultă, Dirac. Nu-i nimic personal. Trebuie să înţelegi 
că tu îmi oferi o cale de a face ca totul să se întimple repede şi 
curat, cu cît mai puţină vărsare de sînge cu putință pentru 
absolut toate părțile. Îmi pare rău că trebuie să mori, dar 
alternativa înseamnă și mult mai multe morți. 

— Asasinarea fiecărui soldat al Forţelor Coloniale de 
Apărare cu virusul tău nu mi se pare puţină vărsare de 
sînge... 

Boutin se întoarse şi îi ceru obinului să înceapă pregătirile; 
acesta se duse la consolă şi se apucă de treabă. 

— Spune-mi, zise Jared, după ce vei fi ucis toate Forţele 
Coloniale de Apărare, cine o să apere coloniile umane? N-or 
să mai aibă apărători. Îi vei fi ucis pe toți. 

— Obinii îi vor apăra pe termen scurt. Pînă cînd vom crea 
o nouă forță defensivă. 

— Eşti sigur de asta? Odată ce le dăruieşti conştiinţă, de 
ce-ar mai avea nevoie să facă ceva pentru tine? Sau plănuieşti 
să amîni conştiinţa pînă după ce îţi îndeplinesc următoarea 
cerere? 

Boutin aruncă o privire scurtă către obinul din încăpere, 
apoi se întoarse spre Jared. 

— Nu amîn nimic. Or s-o facă pentru că au acceptat s-o 
facă. 

— Eşti dispus să pariezi viața lui Zoë pe asta? Pentru că 
asta faci. 

— Nu-mi ţine mie prelegeri despre fiica mea, se răsti Boutin 
la Jared şi îi întoarse spatele. 

Jared se înfioră cu tristețe, gîndindu-se la alegerile pe care 
le făcea. 

Obinul făcu semn din cap către Boutin; era timpul. Boutin 
se uită încă o dată spre Jared. 

— Mai vrei să spui ceva înainte de a începe? îl întrebă pe 
Jared. 

— Cred că o s-o las pe mai tîrziu. 

Boutin deschise gura ca să întrebe ce însemna asta, dar 
înainte de a apuca s-o facă, un zgomot erupse din afara staţiei. 
Suna ca un tun foarte mare descărcîndu-se foarte rapid. 


Harvey trăia pentru soiul ăsta de treburi. 

Principala lui grijă, cînd se apropiau de staţia ştiinţifică, 
era că locotenentul Sagan avea să apeleze la una dintre abor- 
dările ei obişnuite, metodice şi chibzuite; ceva furişat, care 
avea să-i ceară să meargă pe vârfuri ca un blestemat de spion 
sau aşa ceva. Detesta rahaturile astea. Harvey ştia ce era şi la 
ce era cel mai bun: era ticălosul zgomotos şi era bun să facă 
lucrurile să se prăbuşească şi să sară în aer. În puţinele lui 
momente introspective, Harvey se întreba dacă originalul lui, 
tipul din care fusese făcut în cea mai mare parte, nu fusese 
cineva cu adevărat antisocial, un piroman sau un luptător 
profesionist, sau poate că făcuse închisoare pentru acte de 
violență. Oricine sau orice fusese, Harvey ar fi fost încîntat 
să-i dea un sărut mare şi zgomotos pe buze. Harvey era absolut 
împăcat cu natura lui interioară, în felul în care călugării 
budişti zen nu pot decît să viseze. Aşa că, atunci cînd Sagan îi 
spuse că avea sarcina să atragă atenţia asupra lui pentru ca ea 
şi cu Seaborg să-şi facă treburile, lui Harvey îi veni să danseze. 
Putea cu siguranţă să atragă atenţia asupra lui. 

Întrebarea era cum. 

Harvey nu se dovedise niciodată deosebit de introspectiv, 
dar asta nu însemna că era prost. Putea fi chiar moral, între 

anumite limite; înţelegea valoarea subtilităţii, chiar dacă nu 
era un mare partizan al ei, iar unul dintre motivele pentru 
care ieşea basma curată chiar dacă se comporta zgomotos şi 
insuportabil era acela că se pricepea la strategie şi logistică. 
Îi dădeai o sarcină şi el o făcea, de obicei în modul care pro- 
ducea cea mai multă entropie, da, dar şi într-un fel care atin- 
gea exact țelul pe care trebuia să-l atingă. Una dintre luminile 
călăuzitoare ale lui Harvey, în termeni de strategie, era sim- 
plitatea; toate lucrurile fiind egale, Harvey prefera cursul 
acțiunii care-l ducea în miezul lucrurilor şi apoi trecea la 
treabă. Cînd era întrebat, Harvey o numea teoria briciului 
lui Occam aplicată la luptă: cel mai simplu mod de a-i da 
cuiva un şut în fund era de obicei cel corect, și anume... a-i 
da un şut în fund! 

Era filozofia care-l făcu pe Harvey să ia vehiculul plutitor 
pe care-l furase Sagan, să se suie pe el şi, după câteva clipe în 
care ghici comenzile fundamintale pentru a-l pilota, să ţiş- 
nească spre uşa popotei obinilor. La apropierea lui Harvey, 
uşa popotei se deschise spre interior; un obin întorcîndu-se la 
datorie după masă. Harvey scoase un rînjet smintit, acceleră 
brusc aparatul, apoi frînă exact atît cît (speră el) să îndese 
nenorocitul ăla de extraterestru direct înapoi în încăpere. 

Merse perfect. Obinul avu destul timp să scoată un chițăit 
de surpriză înainte ca tunul aparatului să-l lovească drept în 
piept, izbindu-l spre spate ca pe o jucărie pe sfoară, arun- 
cîndu-l aproape pe întreaga lungime a sălii. Ceilalţi obini din 
încăpere ridicară privirile în timp ce victima lui Harvey se 
învîrtea ca o morişcă pe podea, apoi îşi întoarseră ochii 
multipli către uşă, către Harvey şi către aparatul cu tunul lui 
mare ţintind drept în încăpere. 

— Bună, băieţi! răcni Harvey cu o voce puternică, tună- 
toare. Plutonul numărul 2 vă transmite salutări! Şi cu asta, 
apăsă butonul însemnînd „foc” al tunului şi se puse pe 
treabă. 

Harvey îşi iubea la nebunie munca. 

Din partea cealaltă a complexului, Seaborg îl auzi pe 
Harvey pornind la vesela lui treabă, şi avu doar o uşoară înfio- 
rare. Nu că lui Seaborg nu i-ar fi plăcut de Harvey, dar după 
cîteva lansări de luptă cu plutonul 2, căpătai sentimentul că 
dacă nu voiai ca lucrurile să explodeze inutil în jurul tău, era 
mai bine să stai departe de Daniel Harvey. 

Bubuiturile şi hărmălaia făcură exact ceea ce trebuiau să 
facă — soldaţii obini de la generator îşi abandonară posturile 
ca să-i ajute pe aceia dintre ei care erau masacrați cu încîntare 
în partea cealaltă a complexului. Seaborg porni într-o alergare 
strîmbă, tresărind la fiecare pas, şi cînd intră pe uşă luă prin 
surprindere ceea ce presupuse că erau nişte savanţi obini. Sea- 
borg îl împuşcă pe unul dintre ei cu una dintre acele ciudate 
arme obine, apoi izbi gâtul celuilalt. Acest lucru fu mai tul- 
burător decît s-ar fi aşteptat Seaborg; simţi oasele sau ce-or fi 
fost ele cedînd sub lovitura lui. Spre deosebire de Harvey, 
violenţa nu fusese niciodată naturală pentru Seaborg; nimic 
nu era foarte natural pentru el. Simţise acest lucru de timpuriu 
şi ascundea acest lucru exagerînd, motiv pentru care atîția 
dintre membrii detaşamentului lui de antrenament credeau că 
e un ticălos. Trecuse peste asta — cineva trebuie să te împingă 
de pe stîncă dacă n-o faci singur — dar lucrul peste care nu 
reuşise să treacă niciodată era ideea că, la o adică, Forțele 
Speciale nu erau un loc bun pentru el. 

Seaborg, se duse în camera următoare, care ocupa cea mai 
mare parte a magaziei şi care adăpostea două forme imense 
despre care Seaborg presupuse că erau bateriile pe care trebuia 
să le distrugă. Diversiunea lui Harvey avea să ţină numai atîta 
vreme cît Harvey reuşea să rămînă în viață, ceea ce Seaborg 
se îndoia că va dura prea mult. Seaborg căută în încăpere 
comenzi sau panouri care l-ar fi putut ajuta, ori măcar un 
indiciu cu privire la felul în care putea opri curentul. Nu văzu 
nimic; toate panourile şi comenzile se aflau în camera în care 
lăsase doi obini morţi. Seaborg se întrebă dacă n-ar fi trebuit 
să-l lase pe unul dintre ei în viaţă şi să încerce să-l convingă 

să oprească staţia energetică, dar se îndoia că ar fi avut prea 
mult succes. 

— Futu-i morţii mă-sii, zise el cu voce tare, frustra. 

Şi din lipsă de altceva mai bun care să-i vină în minte, ridică 
arma obină şi trase într-una dintre baterii. Proiectilul se înfipse 
în cochilia de metal a uriaşei baterii, scoțind pentru o clipă 
scîntei, iar Seaborg auzi un țiuit ascuţit, ca aerul şuierînd 
printr-o gaură foarte mică. Se uită la locul unde trăsese — de 
acolo ţişnea o şuviţă de gaz verzui, cu presiune ridicată. Ce 
naiba, se gîndi Seaborg, ridicînd arma şi ţintind spre gaura din 
care se scurgea gazul. Hai să vedem dacă rahatul ăsta e inflamabil. 

Era. 


Explozia generatorului de energie o aruncă pe Jane Sagan 
drept în fund şi o orbi pentru trei secunde bune; îşi recăpătă 
vederea chiar la timp ca să vadă bucăţi mari din sala gene- 
ratorului zburînd pe cer cam în direcţia ei. Sagan se dădu 
înapoi destul cât să evite sfărimăturile şi, din instinct, îşi verifică 
integrarea ca să vadă dacă nu cumva, printr-un miracol, 
Seaborg reuşise să supraviețuiască. Nu era nimic acolo, desi- 
gur. Nu supravieţuieşti unei asemenea explozii. ÎL simţea totuşi 
pe Harvey, şocată fiind pentru o clipă de orgia lui de violență. 
Sagan îşi îndreptă atenţia către staţia ştiinţifică propriu-zisă, 
cu ferestrele sparte şi porţiuni arzînd în flăcări, şi avu nevoie 
de cîteva secunde pentru a-şi formula un plan înainte de a-şi 
da seama că avea din nou integrare. Oprirea curentului îi 
adusese cumva înapoi BrainPal-ul. 

Sagan risipi două secunde complet nepotrivite pentru a se 
bucura de revenirea integrării şi a BrainPal-ului înainte de a 
se întreba dacă mai era integrată cu altcineva. 


Explozia îi trînti la podea pe Boutin şi pe obin; Jared îşi 
simţi incubatorul zguduindu-se violent. Reuşi să rămînă în 

poziție verticală, ca şi cel de-al doilea incubator. Luminile se 
stinseră, pentru a fi înlocuite o secundă mai tîrziu de lucirea 
verde, blîndă, a becurilor mergînd pe generatorul de rezervă. 
Obinul se ridică şi se duse la perete să activeze generatorul 
de rezervă al laboratorului. Boutin se adună de pe podea, 
strigă după Zoë şi ieşi în fugă din încăpere. Jared îl urmări 
plecînd, cu inima în gît. 

Dirac, o auzi pe Jane Sagan. Răspunde-mi... 

Integrarea îl inundă pe Jared ca o lumină aurie. 

Sînt aici, răspunse Jared. 

Boutin mai trăieşte? întrebă Sagan. 

Da, răspunse Jared. Dar nu mai e ținta pentru misiunea 
noastră. 

Nu înțeleg. 

Jane, zise Jared, folosind numele de botez al lui Sagan 
pentru prima oară de cînd îşi puteau amîndoi aduce aminte. 
Zoë trăieşte. Zoë e aici. Fiica lui. Trebuie s-o găseşti. Trebuie s-o iei 
de-aici cît mai repede cu putință. 

Se simți o ezitare infinitezimală din partea lui Sagan. 

Trebuie să-mi spui totul, acum, ceru Sagan. Şi ai face mai bine 
să te grăbeşti. 

Cît de repede putu, Jared descărcă în BrainPal-ul lui Sagan 
tot ce aflase de la Boutin, inclusiv înregistrările conversaţiilor 
pe care începuse să le creeze de îndată ce Boutin îi redase 
capacitatea BrainPal-ului, sperînd, împotriva oricăror şanse, 
că cineva din detaşamentul lui ar fi putut să supraviețuiască 
şi să găsească drumul pînă la el. Sagan nu avea timp să treacă 
prin toate discuţiile, dar erau acolo, pentru viitor. 

Tot ar trebui să-l ducem pe Boutin înapoi, spuse Sagan după 
ce Jared termină. 

NU, trimise Jared cuvîntul cît mai puternic cu putință. Atîta 
timp cît e în viață, obinii vor veni după el. E cheia lor către lucrul 
pe care şi-l doresc cel mai mult. Dacă erau pe cale să meargă la război 
pentru că le ceruse el, or să meargă la război să-l ia înapoi. 

Atunci o să-l omor. 

Ia-o pe Zoë, zise Jared. O să am eu grijă de Boutin. 

Cum? 

Ai încredere în mine. 

Dirac..., începu Sagan. 

Ştiu că nu ai încredere în mine. Şi ştiu şi de ce n-ai încredere 
în mine. Dar îmi aduc aminte ce mi-ai spus odată, locotenente. 
Mi-ai spus că, orice s-ar întîmpla, să-mi aduc aminte că am fost 
Jared Dirac. Îşi spun acum, locotenente. Ştiu cine sînt. Sînt Jared 
Dirac din Forţele Speciale ale Uniunii Coloniale, iar treaba mea 
este să salvez omenirea. Îţi cer să ai încredere în mine să-mi fac 
treaba. 

O pauză infinit de lungă. De pe hol, Jared îl auzi pe Boutin 
întorcîndu-se în laborator. 

Fă-ţi treaba, soldat. 

O s-o fac. Mulţumesc. 

O s-o găsesc pe Zoë. 

Spune-i că eşti o prietenă a domnului Jared, şi că el şi cu tăticul 
au spus că e în regulă dacă merge cu tine. Şi nu uita elefantul de 
pluş. 

Jared trimise informaţii despre unde credea că ar putea fi 
Zoë, de-a lungul holului, ieşind din laborator. 

N-o să uit, zise Sagan. 

Acum trebuie să întrerup integrarea. La revedere, locotenente. 
Mulţumesc. Mulţumesc pentru tot. 

La revedere, Jared, răspunse Sagan, şi înainte de a rupe 
integrarea îi trimise un val de ceva care semăna a încurajare. 
Şi apoi dispăru. 

Jared era singur. 

Boutin intră din nou în laborator şi strigă la obin, care mută 
cîteva comutatoare. Luminile reveniră în laborator. 

— Să-i dăm drumul, îi spuse Boutin obinului. Sîntem ata- 
caţi, aşa că trebuie să terminăm cu asta acum. 

Boutin se uită scurt spre Jared. Acesta se mulțumi să 
zîmbească, închise ochii şi ascultă sunetele obinului care apăsa 
butoane pe panou, pe Boutin deschizînd incubatorul lui şi 
intrînd în el, şi murmurul scăzut al incubatorului lui Jared 
pornind, pregătindu-se pentru transferul de conştiinţă. 

Principalul regret al lui Jared la sfîrşitul acestei vieţi era că 
durase atît de puţin. Doar un an. Dar în acel an, atîția oameni 

şi atitea experienţe... Jared păşi în minte alături de ei şi le 
simți prezenţa pentru ultima oară: Jane Sagan, Harry Wilson, 
Cainen. Generalul Mattson şi colonelul Robbins. Plutonul 2 şi 
apropierea pe care-o împărțeau în integrare. Ciudăţenia căpita- 
nului Martin şi a gameranilor. Glumele pe care le schimbase 
cu locotenentul Cloud. Sarah Pauling, cea preaiubită. Şi Zoë. 
Zoë care va trăi, doar dacă Sagan reuşea s-o găsească. Şi avea 
să reuşească. 

Nu, gîndi Jared. Nici un regret. Nici unul. Pentru nimic. 

Jared auzi pocnetul slab cînd obinul iniţie secvența de 
transfer. Se agăţă de propria lui identitate cît de mult putu. 
Apoi cedă. 


Zoë ţipă cînd se auzi un vuiet puternic, care-i zgudui 
camera atît de tare încît căzu din pat şi televizorul se desprinse 
de perete. Dădaca veni să vadă dacă păţise ceva, dar Zoë îl 
împinse deoparte. Nu voia dădaca, îl voia pe tăticul, şi fireşte 
că acesta intră pe uşă într-un minut, luînd-o în braţe, liniştind-o 
şi spunîndu-i că totul o să fie bine. Apoi o lăsă jos şi-i spuse 
că peste numai cîteva minute domnul Jared avea să vină după 
ea, şi că ea trebuia să facă ce-i spunea domnul Jared, dar 
deocamdată să stea în camera ei, cu dădaca, pentru că o să fie 
la adăpost acolo. 

Zoë plînse din nou cîteva clipe şi-i spuse tăticului că nu 
voia ca el să plece, iar el zise că n-o s-o mai părăsească nicio- 
dată. Nu înţelegea nimic, pentru că domnul Jared venea s-o 
ia peste cîteva minute s-o ducă de-acolo, dar cuvintele o făcură 
să se simtă oricum mai bine. Apoi tăticul vorbi cu dădaca şi 
plecă. Dădaca se duse în camera de zi şi se întoarse cu una 
dintre armele acelea pe care le foloseau obinii. Asta era ciudat, 
pentru că, din câte ştia Zoë, dădaca nu mai folosise niciodată 
o armă. Nu se mai auziră explozii, dar din cînd în cînd Zoë 
auzea focuri de armă, făcînd poc poc poc undeva, pe-afară. Zoë 
se întoarse în pat, o strînse în braţe pe Celeste şi-l aşteptă pe 
domnul Jared. 

Dădaca scoase un țipăt şi ridică arma spre ceva ce Zoë nu 
reuşea să vadă şi apoi ieşi în fugă pe uşă. Zoë ţipă şi se ascunse 
sub pat, plîngînd, aducîndu-şi aminte cum fusese la Covell şi 
întrebîndu-se dacă lucrurile acelea ca nişte găini aveau să vină 
s-o ia din nou, aşa cum făcuseră acolo. Auzi nişte bufnituri în 
camera de alături, apoi un strigăt. Zoë îşi acoperi urechile şi 
închise ochii. 

Cînd îi deschise din nou, în cameră se zărea o pereche de 
picioare, apropiindu-se de pat. Zoë puse o mînă la gură ca să 
nu scoată nici un zgomot, dar nu-şi putu stăpîni un scîncet 
sau două. Apoi picioarele deveniră genunchi şi mîini şi brațe, 
şi un cap aplecat într-o parte apăru şi spuse ceva. Zoë ţipă şi 
încercă să iasă de sub pat prin altă parte, stringînd-o pe Celeste, 
dar de îndată ce apăru, femeia o apucă şi o strînse în braţe. 
Zoë dădu din picioare şi strigă; abia după un timp îşi dădu 
seama că femeia îi tot rostea numele. 

— Nu-i nimic, Zoë, spunea femeia. Nu-i nimic. Sst. Sst. 
Nu-i nimic... 

Zoë încetă pînă la urmă să mai încerce să scape şi întoarse 
capul. 

— Unde-i tăticul? întrebă. Unde-i domnul Jared? 

— Amîndoi sînt foarte ocupați acum, răspunse femeia, încă 
îmbrățişînd-o pe Zoë. Mi-au zis să vin să te iau şi să am grijă 
să nu ţi se întîmple nimic. Sînt domnişoara Jane. 

— 'Tăticul a zis că trebuie să aştept aici pînă vine domnul 
Jared să mă ia, zise Zoë. 

— Ştiu că a zis. Dar acum amîndoi au lucruri pe care trebuie 
să le facă. Se petrec o mulțime de lucruri în momentul ăsta şi 
nu-i lasă să vină după tine. De aceea m-au trimis pe mine, ca 
să te apăr. 

— Dădaca mă apără, spuse Zoë. 

— Dădaca a fost chemată în altă parte, zise domnişoara 
Jane. E agitaţie mare pe-aici. 

— Am auzit un zgomot foarte tare... 

— Ei, ăsta-i unul dintre lucrurile care-i ține pe toți ocupați. 

— OK, acceptă Zoë cu îndoială. 

— Acum, Zoë, spuse domnişoara Jane. Ceea ce vreau eu 
să faci este să-mi pui mîinile în jurul gâtului şi picioarele în 
jurul mijlocului, să te ţii de mine foarte strîns şi să închizi ochii 
pînă îţi spun eu să-i deschizi. Poţi să faci asta? 

— Îhî. Dar cum o s-o ţin pe Celeste? 

— Păi, hai s-o punem între nou două, chiar aici, zise dom- 
nişoara Jane, şi o puse pe Celeste între pieptul ei şi Zoë. 

— O să se turtească, 

— Ştiu, spuse domnişoara Jane. Dar n-o să păţească nimic. 
Eşti gata? 

— Sînt gata, zise Zoë. 

— Atunci închide ochii şi ține-te foarte strîns. 

Zoë se ținu, chiar dacă, atunci cînd ieşiră din dormitor, 
ochii lui Zoë nu se închiseseră încă şi, cînd ajunseră în camera 
de zi, Zoë văzu ceva ce semăna cu dădaca dormind pe podea. 
Apoi Zoë închise ochii de tot şi aşteptă ca domnişoara Jane 
să-i spună cînd să-i deschidă la loc. 


Obinii pe care Sagan îi întâlni în clădirea laboratoarelor o 
evitară în cea mai mare parte, făcînd-o să creadă că erau spe- 
cializați în general ca savanţi, dar din cînd în cînd cîte unul 
încerca să o atace cu o armă sau cu mîinile goale. Camerele 
erau prea strîmte ca să mînuiască puşca obină incomodă cu 
vreun pic de precizie; Sagan rămase la cuţit, încercînd să fie 
rapidă. Această tactică aproape că eşuă cînd obinul care avea 
grijă de Zoë aproape că îi reteză capul; Sagan aruncă pumnalul 
către obin, ca să-i distragă atenţia şi apoi se aruncă asupra lui, 
luptând corp la corp. Sagan ştia că a avut noroc cînd, în timp 
ce se rostogoleau pe podea, obinul îşi prinse un picior între 
mobile; acest lucru îi dădu timpul necesar să se smulgă din 
strînsoarea lui , să se suie peste el şi să-l sugrume mortal. 
Odată găsită Zoë şi ţinută strîns în braţe, era timpul să plece. 

Harvey, chemă ea. 

Sînt cam ocupat acum, răspunse Harvey. 

Prin integrare, Sagan îl vedea bătîndu-se să ajungă la un 
nou aparat plutitor; pe cel dinainte îl făcuse să se zdrobească 
de un vehicul aerian care încerca să decoleze de la sol şi să-l 
ucidă de deasupra. 

Am găsit ținta şi am nevoie de sprijin. Şi de un transport. 

Cinci minute şi o să le ai pe amîndouă. Numai să nu mă zoreşti. 

Te zoresc, începu Sagan, şi apoi întrerupse discuţia. Holul 
din faţa apartamentului lui Boutin ducea spre nord, pe lingă 
laboratorul lui Boutin, şi spre est, către alte părți ale clădirii. 
Holul laboratorului ar fi dus-o mai repede către un loc de 
unde Harvey ar fi putut-o lua, dar Sagan nu voia să rişte ca 
Zoë să-l vadă fie pe tatăl ei, fie pe Jared cînd treceau pe acolo. 
Sagan oftă, se întoarse în apartament şi recuperă arma obină, 
simțind-o echilibrîndu-se nepotrivit în mînă. Era o armă 
pentru două miini, iar mîinile trebuiau să fie obine, nu umane. 
Sagan speră ca toată lumea să fi abandonat clădirea sau să fie 
destul de ocupată să se ducă după Harvey, şi că nu va trebui 
s-o folosească. 

Trebui s-o folosească de trei ori, a treia oară folosind-o ca 
pe o măciucă pentru a-l lovi pe un obin, cînd muniţia i se ter- 
mină. Obinul ţipă. La fel şi Zoë, de fiecare dată cînd Sagan 
folosi arma. Dar îşi ţinu ochii închişi, aşa cum promisese. 

Sagan ajunse la locul pe unde intrase în clădire, o fereastră 
spartă de la primul etaj al unei scări. 

Unde eşti? îl întrebă pe Harvey. 

Mă crezi sau nu, obinii nu sînt dornici să-mi dea echipamentul 
lor, transmise Harvey. Încetează să mă mai sîcîi. O să ajung în 
curînd. 

— Sîntem în siguranţă? întrebă Zoë, cu vocea înăbuşită 
pentru că îşi îngropase capul lîngă gâtul lui Sagan. 

— Nu încă. Mai e puţin, Zoë. 

— ÎL vreau pe tăticul. 

— Ştiu, Zoë. Sst. 

De la etajele de deasupra, Sagan auzi mişcare. 

Hai, Harvey, gîndi Sagan. Mişcă-te. 

Obinii începeau să-l scoată din sărite pe Harvey. Secerarea 
cîtorva zeci dintre ei la popotă fusese o experienţă satisfă- 
cătoare în cel mai înalt grad, fără îndoială — cathartică, în 
special în lumina felului în care nenorociţii de obini omoriseră 
cea mai mare parte a plutonului 2. Şi faptul de a intra cu micul 
aparat plutitor în aeronava aceea avusese propriile lui părţi 
plăcute. Dar odată ce Harvey se puse pe picioare, începu să-şi 
dea seama cît de mulţi erau blestemaţii ăia de obini, şi cît de 
dificil era să te descurci cu ei cînd mergeai pe jos. Şi mai era 
şi Sagan — integrată din nou, şi ăsta era un lucru bun — dar 
spunîndu-i că are nevoie de transport. Ca şi cum n-ar fi fost 
ocupat. 

Ea e şefa, îşi zise Harvey. Se dovedi greu de pus mîna pe 
unul dintre aparatele parcate; obinii le ţineau într-o curte cu 
o singură intrare. Dar existau cel puţin două dintre ele afară, 
prin preajmă, aşteptîndu-l. 

Şi uite, observă Harvey, cînd unul apăru în faţa ochilor, iată 
unul acum. Harvey stătuse ghemuit, încercînd să nu fie 
observat, dar acum ieşi la vedere şi îşi flutură mîinile larg. 

— Hei! strigă Harvey. Găoază! Vino şi pune mîna pe mine, 
căcănar hidos! 

Fie că-l auzise, fie că-l văzuse, obinul care manevra aparatul 
se întoarse spre Harvey. OK, gîndi Harvey. Acum ce pizda mă- 
sii fac? 

Primul lucru util, după cum se dovedi, fu să sară din calea 
şuvoiului de săgeți care răbufniră din tunul aparatului plutitor. 
Harvey se rostogoli, se opri din rotire cu faţa în jos şi ridică 
arma obină ca să tragă în extraterestrul care acum se retrăgea. 
Primul foc al lui Harvey nu fiu nici măcar pe-aproape; al doilea 
îl nimeri pe obin în ceafă. 

De-aia trebuie să porți cască, timpitule, gîndi Harvey, şi se 
duse să-şi ia trofeul şi-apoi pe Sagan. Pe drum, mai mulți obini 
pe jos încercară să-i facă lui Harvey ceea ce îi făcuse el celui 
care condusese aparatul mai devreme. Harvey prefera să-i 
doboare cu tunul decît să-i împuşte, dar nu era mofturos. 

A sosit transportul, o anunţă Harvey pe Sagan, şi apoi fu 
mai mult decît surprins să vadă ce ducea Sagan. E un copil... 

Ştiu asta, replică Sagan, aşezînd-o bine pe Zoë pe aparat. 
Du-ne la capsula de captare cît de repede poți. 

Harvey acceleră la viteza maximă şi zbură drept. Nu părea 
săi urmărească nimeni chiar acum. 

Credeam că trebuia să-l aduci pe Boutin, comentă Harvey. 

Schimbare de planuri. 

Unde e Boutin? 

Dirac se ocupă de el, răspunse Sagan. 

Dirac, zise Harvey, din nou surprins. Mi-am închipuit că e 
mort. 

Sînt destul de sigură că acum este. 

Atunci cum o să se ocupe de Boutin? 

N-am nici cea mai mică idee, replică Sagan. Ştiu doar c-o s-o 
facă. 


Boutin deschise ochii într-un trup nou-nouţ. 

Ei, nu chiar nou-nouţ, se corectă el. Folosit cu grijă. 

Asistentul său obin deschise incubatorul şi-l ajută să iasă; 
Boutin făcu vreo cîțiva paşi prudențţi, şi după aceea cîțiva 
obişnuiţi. Îşi roti ochii prin laborator şi fu fascinat să vadă cât 
de viu şi de atrăgător era; i se părea că simțurile lui fuseseră 
date la volum minim toată viaţa, iar acum erau brusc mutate 
la maximum. Chiar şi un laborator ştiinţific arăta bine. 

Boutin se uită înspre vechiul lui trup, aflat în moarte 
cerebrală, dar care încă respira; avea să moară de la sine în 
cîteva ore sau o zi, cel mult. Boutin urma să-şi folosească noile 
capacităţi ale corpului ca să-i înregistreze moartea şi apoi să 
ducă dovezile cu el în capsulă, împreună cu fiica lui. Dacă mai 
e acolo capsula, se corectă repede; era clar că detaşamentul 
Forţelor Speciale pe care-l capturaseră scăpase cumva. Unul 
dintre ei ar fi putut s-o ia. Ei, gîndi Boutin, nu-i nimic. Deja 
ţesea o poveste alternativă, una în care el — ca Dirac — îl omora 
pe Boutin. Obinii, lipsiţi de trofeul lor, conştiinţa, aveau să 

înceteze războiul şi să-i dea voie lui Dirac să plece cu corpul 
lui Boutin şi cu Zoë. 

Hmm, nu prea e credibil, se gîndi Boutin. Trebia să mai 
lucreze la amănunte. Orice poveste la care se gîndea, totuşi... 

Boutin deveni brusc conştient de o mică imagine plutind 
prin cîmpul lui vizual. Era imaginea unui plic. 

AVEŢI UN MESAJ DE LA JARED DIRAC, scria într-o casetă de text 
care apăru în partea de jos a cîmpului vizual. PENTRU A-L 
DESCHIDE, SPUNEȚI „DESCHIDE . 

— Deschide, vorbi Boutin cu voce tare. 

Era curios. 

Plicul se deschise şi apoi se stinse. Era un mesaj vocal, mai 
curînd decît unul scris. 

— Salut, Boutin, se auzi, cu o voce simulată care suna exact 
ca a lui Dirac — suna ca a lui acum, de fapt, se corectă Boutin. 
Văd că ai mers pînă la capăt şi ai luat corpul. Dar înainte să 
plec, m-am gîndit să-ţi las cîteva gînduri finale. 

O creatură înţeleaptă mi-a spus odată că e important să 
faci alegeri, continuă vocea. În cea mai mare parte a scurtei 
mele vieți n-am făcut nici un fel de alegeri, sau cel puţin nu 
alegeri importante. Dar acum, la sfîrşitul vieții mele, sînt pus 
în mod obligatoriu în faţa unei alegeri. Nu pot alege dacă să 
trăiesc sau să mor - tu ai făcut deja această alegere pentru 
mine. Dar cînd mi-ai spus că n-am de ales decît să te ajut cu 
planurile tale, ai făcut o greşeală. Am de ales, şi am făcut-o. 

Alegerea mea este să nu te ajut. Nu pot să judec dacă Uniu- 
nea Colonială este cel mai bun sistem de guvernare pentru 
omenire; n-am avut timp să învăţ tot ceea ce ar fi trebuit despre 
asta. Dar aleg să nu risc moartea a milioane sau chiar miliarde 
de ființe ca să te ajut să pui la cale răsturnarea ei. S-ar putea 
ca aceasta să fie pînă la urmă o decizie greşită. Dar este decizia 
mea, cea care eu cred că-mi îngăduie cel mai bine să fac ceea 
ce m-am născut să fac. Să păstrez omenirea în siguranţă. 

Există o oarecare ironie aici, Boutin, în faptul că tu şi cu 
mine împărțim atît de multe gînduri comune, o conştiinţă 
comună, şi poate şi acelaşi ţel, de a face ce-i mai bine pentru 
poporul nostru — şi totuşi, în ciuda a ceea ce avem în comun, 

am ajuns la concluzii opuse despre felul în care să facem asta. 
Aş dori să fi petrecut mai mult timp împreună, să te fi putut 
întâlni ca prieten şi ca frate, în loc de ceea ce am devenit pentru 
tine, un vas în care să-ți verşi sinele. Acum este prea tirziu 
pentru asta. Prea tîrziu pentru mine şi, deşi nu-ți dai seama, 
prea tîrziu şi pentru tine. 

Aşa cum stau lucrurile, vreau să-ți mulțumesc. La bine sau 
la rău, am trăit datorită ţie şi, pentru scurtă vreme, am putut 
să încerc bucuriile şi tristețile pe care viaţa le are de oferit. Şi 
am putut s-o întîlnesc şi s-o iubesc pe Zoë. Mă rog ca ea să 
găsească o cale să fie la adăpost. Îţi datorez viața, Charles, la 
fel cum îți datorez moartea. 

Acum, îngăduie-mi o digresiune, care îți promit că va 
ajunge la un punct captivant. Aşa cum s-ar putea să ştii sau 
nu, una dintre proprietăţile interesante pe care le are Smart- 
Blood-ul este capacitatea de a oxida instantaneu — de a se 
aprinde, mai precis. Nu mă pot împiedica să nu mă gîndesc 
că cineva a introdus această proprietate în SmartBlood ca pe 
un fel de glumă crudă, pentru că am văzut-o folosită pentru 
prima oară la omorîrea insectelor care încercau să sugă 
SmartBlood dintr-un soldat al Forţelor Speciale. Dar s-a 
dovedit a fi şi folositor — mi-a salvat odată viaţa în luptă. 

Charles, tu ai creat un virus pe care plănuieşti să-l foloseşti 
ca să înfrîngi Uniunea Colonială. Din moment ce ştii despre 
virusuri, fiind legate de computere, probabil că ai auzit şi de 
termenul cal troian. Acest mesaj, prietene şi frate, este un cal 
troian. Cînd ai deschis scrisoarea, ai executat de asemenea şi 
un mic program pe care l-am creat. Programul instruieşte 
fiecare nanobot din SmartBlood să se aprindă simultan la 
comanda mea. Estimez că a fost nevoie exact de acest timp 
pentru ca programul să se propage în tot SmartBlood-ul meu. 

Hai să aflăm... 


Sagan primi un mesaj în timp ce o aşeza pe Zoë în capsula 
de captare. Era de la Jared Dirac. 

Dacă citeşti asta, însemnă că Charles Boutin e mort. Am pro- 
gramat ca acest mesaj să fie trimis imediat după ce fostul meu 
BrainPal a executat un program menit să aprindă SmartBlood-ul. 
Dacă arderea nu-l ucide — şi o s-o facă — o să fie mort prin asfixiere 
în numai cîteva minute. Oricum ar fi, a murit, la fel şi eu. Nu ştiu 
dacă o să primeşti mesajul, dar sper că da, şi că eşti la adăpost şi 
nevătămată. Rămas-bun, locotenent Sagan, mă bucur că te-am 
cunoscut. Şi dacă-l mai vezi pe Cainen, spune-i că l-am ascultat şi 
mi-am făcut alegerea. 

Sagan îi transmise mesajul şi lui Harvey. 

Foarte frumos, comentă el. A fost un soldat al forțelor speciale 
din cap pînă-n picioare. 

Da, a fost, încuviinţă Sagan şi-i făcu semn lui Harvey să 
urce în capsulă. Urcă, Harvey. 

Glumeşti! 

Cineva trebuie să se întoarcă cu Zoë, spuse Sagan. Sînt ofițerul 
comandant. Eu rămîn pe loc. 

Locotenente, protestă Harvey. Copilul ăla nu mă cunoaşte. Tu 
eşti cea care a scos-o de-acolo. Tu eşti cea care trebuie să se ducă 
înapoi cu ea. Şi, în plus, nu vreau încă să mă întorc. Mă distrez 
prea bine. Bănuiesc că pot să curăț locul ăsta de acum şi pînă cînd 
Uniunea Colonială aruncă o piatră peste el. Şi după ce termin, 
poate că mă duc pe-acolo să văd dacă e ceva care merită salvat. Aşa 
că ia-o înainte, Sagan. Pune-i să trimită o capsulă pentru mine 
peste cîteva zile. O să fiu teafăr, sau o să fiu mort. În ambele cazuri, 
o să petrec. 

Bine, fu de acord Sagan. Dacă mai intri în complex, încearcă 
să iei dispozitivele de stocare din modulul de transfer aflat în labo- 
ratorul lui Boutin. E o prioritate. 

Ce-i pe ele? 

Nu-i vorba de ce. E vorba de cine... 

Se auzi un murmur în depărtare. 

Vin după noi, spuse Harvey. Urcă, locotenente. 

— Acum sîntem în siguranţă? întrebă Zoë, la cîteva minute 
după lansare. 

— Da, Zoë, răspunse Sagan. Cred că sîntem. 

— Cînd o să vină tăticul să mă vadă? 

— Nu ştiu, Zoë, spuse Sagan şi o mîngîie pe Zoë pe păr. 
Nu ştiu. 

În interiorul strîmt al capsulei de captare, Zoë ridică mîinile 
să fie luată în braţe. Sagan o îmbrăţişă. 


CINCISPREZECE 


— Ei, Szi, ai avut dreptate, comentă generalul Mattson, 
Jared Dirac s-a dovedit pînă la urmă folositor. 

Mattson, generalul Szilard şi colonelul Robbins erau la 
popota generalilor, luînd masa de prînz. Cu toţii, de data asta; 
generalul Mattson fusese cel care întrerupsese în mod oficial 
tradiţia de a nu lăsa subordonații să mănînce, comandîndu-i 
lui Robbins o farfurie uriaşă de spaghete bologneze şi răs- 
punzînd la reacţia contrariată a altui general spunînd, clar şi 
tare: 

— Taci dracului din gură, rahat uscat. Omul ăsta merită 
nişte blestemate de paste. 

De atunci, alți generali începuseră să-şi aducă şi ei oamenii 
din subordine. 

— Mulţumesc, generale, răspunse Szilard. Acum, dacă n-ai 
nimic împotrivă, ce-aş vrea să ştiu este ce faci ca să rezolvi 
problemele astea cu BrainPal-urile noastre. Am pierdut şapte 
nave din cauză că oamenii voştri au lăsat deschisă o „uşă din 
spate”. 

— Robbins are amănuntele, replică Mattson. 

Se întoarseră amîndoi spre Robbins, care avea gura plină 
cu biftec Wellington. Acesta înghiţi cu grijă. 

— Pe termen scurt, am scos „uşa din spate”, evident, 
răspunse Robbins. Am răspîndit corecţia pe un upgrade 
prioritar pentru BrainPal-uri. Asta s-a rezolvat. Pe termen ceva 
mai lung, o să trecem prin toate programele BrainPal-urilor, 
căutînd secvenţe vechi de cod, „uşi din spate” şi alte coduri 
care-ar putea reprezenta o problemă de securitate. Şi am 
stabilit verificări pentru viruşi, pentru mesaje şi informații 

trimise prin BrainPal-uri. Transmiterea virusului lui Boutin 
n-ar mai merge acum. 

— N-ar fi trebuit să meargă deloc, zise Szilard. Au existat 
programe de blocare a viruşilor încă din zorii calculatoarelor 
şi voi nu le-aţi implementat pe BrainPal-uri. Ne-aţi fi putut 
omorî pe toți pentru aţi uitat să introduceţi igiena de bază 
pentru computere... 

— N-au fost introduse în program pentru n-a fost niciodată 
nevoie de ele, interveni Mattson. BrainPal-urile sînt un sistem 
închis, complet sigur față de atacurile din afară. Chiar şi atacul 
lui Boutin n-a mers pînă la urmă. 

— Dar a fost al naibii de aproape, zise Szilard. 

— Da, bine, a fost al naibii de aproape pentru că cineva de 
la masa asta a vrut să creeze un corp în care să putem îndesa 
conştiinţa lui Charles Boutin, replică Mattson. Nu că o să dau 
nume. 

— Hmm, mormăi Szilard. 

— Seria curentă de BrainPal-uri se apropie de sfîrşit oricum, 
spuse Robbins. Următoarea generație de BrainPal-uri a fost 
testată de gamerani şi e gata să fie introdusă în întreaga popu- 
laţie a FCA. Este o arhitectură complet diferită, complet or- 
ganică, iar codul este optimizat, fără problemele de secvenţe 
vechi ale codului precedent de BrainPal. Se închide fereastra 
pentru acest gen de atac, generale. 

— Cel puţin de către oricine a lucrat la generaţia anterioară, 
observă Szilard. Dar cum rămîne cu cei care lucrează la gene- 
raţia curentă? Trebuie să afli dacă vreunul dintre ei are de 
gînd s-o ia pe arătură. 

— O să cercetăm problema asta, zise Robbins. 

— Aveţi grijă s-o faceţi, replică Szilard. 

— Vorbind de arătură, interveni Mattson, ce-o să faci cu 
locotenentul Sagan? 

— Ce vrei să spui? întrebă Szilard. 

— Ca să vorbim deschis, ştie prea multe, răspunse Mattson. 
Prin Boutin şi Dirac, ştie despre Conclav şi a aflat cât de bine 
este ținut secretul referitor la aceste informaţii. Nu are auto- 
rizaţie pentru asemenea date, Szi. Sînt lucruri periculoase. 

— Nu văd de ce să fie primejdios, spuse Szilard. Dacă nu 
pentru alt motiv, măcar pentru că este adevărat. Conclavul e 
acolo, undeva. Şi dacă vreodată îşi pune la punct tratatul, o 
să ne găsim în proverbialul pom. 

— E periculos pentru că nu e întregul adevăr, iar tu ştii 
asta, Szi, insistă Mattson. Boutin nu ştia nimic despre Contra- 
Conclav şi despre cît de adînc sîntem implicați în asta, şi cum 
jucăm cu o parte împotriva celeilalte. Lucrurile se mişcă 
repede. O să ajungem în punctul în care trebuie să se formeze 
alianțele şi să se facă alegerile. N-o să mai putem rămîne neutri. 
N-avem nevoie pe-afară de Sagan care să le spună oamenilor 
jumătate de poveste şi să lanseze zvonuri... 

— Atunci, spuneţi-i toată nenorocita asta de poveste, sugeră 
Szilard. E ofiţer de informaţii, pentru numele lui Dumnezeu. 
Poate să suporte adevărul. 

— Nu depinde de mine, replică Mattson. 

Szilard deschise gura; Mattson ridică ambele miini. 

— Nu depinde de mine, Szi. În cazul în care Contra-Con- 
clavul rupe oficial relaţiile cu Conclavul, ştii ce-o să însemne 
asta. Toată galaxia asta blestemată o să fie în război. N-o să 
ne mai putem baza numai pe recruţii de pe Pămînt. O să tre- 
buiască să cerem şi coloniilor să-şi facă datoria. S-ar putea 
chiar să începem mobilizarea. Şi, cum spuneam, ştii ce-o să 
însemne asta. Coloniile se vor răscula. O să fim norocoşi dacă 
evităm un război civil. Ascundem informaţiile faţă de colonii 
nu pentru că vrem să-i menţinem ignoranți, ci pentru că nu 
vrem ca toată nenorocita de Uniune să se facă bucăți. 

— Cu cât aşteptăm mai mult, cu atît mai rău o să fie, spuse 
Szilard. N-o să găsim niciodată o metodă bună de a transmite 
informaţiile astea coloniilor. Şi cînd or să afle, or să se întrebe 
ce naiba a făcut UC, ascunzîndu-le de ei atîta vreme. 

— Nu depinde de mine, repetă Mattson. 

— Da, da, mormăi Szilard îndărătnic. Din fericire pentru 
tine există o cale de ieşire. Sagan se apropie de sfîrşitul ter- 
menului de serviciu. Mai are cîteva luni, cred. Poate un an. E 
destul de aproape ca s-o lăsăm să se retragă. Din ceea ce în- 
teleg, oricum plănuia să plece din serviciu atunci cînd i se 

termina timpul. O s-o trimitem într-o colonie nou-nouţă şi 
poate să stea acolo, iar dacă vorbeşte cu vecinii despre cine 
ştie de Conclav, cui îi pasă? Or să fie prea ocupați încercînd 
să obţină o recoltă mai bună. 

— Crezi că o s-o convingem? întrebă Mattson. 

— O putem momi, răspunse Szilard. Cu câțiva ani în urmă, 
s-a ataşat destul de mult de un soldat FCA pe nume John Perry. 
Perry e cu cîţiva ani în urma ei cu termenul de serviciu, dar 
dacă e nevoie, îl putem scoate mai devreme. Şi se pare că s-a 
ataşat şi de Zoë Boutin, care e orfană şi care are nevoie de o 
familie. Vezi unde vreau să ajung? 

— Îmi dau seama, zise Mattson. Ar trebui să rezolvi aşa. 

— O să văd ce pot face, promise Szilard. Şi, vorbind de 
secrete, cum merg negocierile cu obinii? 

Atât Mattson, cît şi Robbins se uitară cu prudenţă la 
Szilard. 

— Nu există negocieri cu obinii, răspunse Robbins. 

— Sigur că nu, replică Szilard. Nu negociaţi cu obinii ca să 
continuaţi pentru ei programul referitor la conştiinţă al lui 
Boutin. lar obinii nu negociază cu noi să radă tot ce-o să mai 
rămînă în picioare din rraey şi eneshani după micul lor război 
care se întrevede. Nimeni nu negociază nimic cu nimeni. Şi 
cum nu merg aceste non-negocieri? 

Robbins se uită la Mattson, care încuviință. 

— Nu merg surprinzător de bine, vorbi Robbins. Probabil 
că n-o să ajungem la un acord în următoarele cîteva zile. 

— Cât de ne-minunat, comentă Szilard. 

— Vreau să ne întoarcem la Sagan, zise Mattson. Cînd crezi 
că o să reuşeşti să capeți un răspuns de la ea? 

— O s-o întreb astăzi, răspunse Szilard. Şi o să-i cer să fie 
gata într-o săptămînă. Asta ar trebui să-i lase destul timp ca 
să se ocupe de lucrurile ce trebuie făcute. 

— Cum ar fi? întrebă Mattson. 

— Despărţiri şi lichidări, desigur, replică Mattson. Şi alte 
cîteva hotărîri pe care o să-i cer să le ia. 

Jane Sagan se uită la ceea ce arăta ca un spectacol de lumini 
miniatural. 

— Ce-i asta? întrebă ea. 

— E sufletul lui Jared Dirac, răspunse Cainen. 

Sagan îi aruncă o privire. 

— Îmi aduc aminte că mi-ai spus cîndva că soldații din 
Forţele Speciale n-au suflete, replică ea. 

— Asta fost în alt loc şi-n alt timp, zise Cainen. Acum nu 
mai sînt atît de necugetat. Dar foarte bine, atunci e conştiinţa 
lui. Recuperată de unul dintre soldaţii tăi, cred, şi, din câte 
înțeleg, înregistrată de Charles Boutin. Şi mai înțeleg că e 
treaba ta să hotărăşti ce să facem cu ea. 

Sagan dădu din cap. Szilard venise la ea, oferindu-i elibe- 
rarea din armată a ei şi a lui John Perry şi custodia lui Zoë 
Boutin, cu condiţia să-şi ţină gura în legătură cu Conclavul şi 
să ia o hotărtre cu privire la ce se va întîmpla cu conştiinţa lui 
Jared Dirac. 

Înteleg cum e cu Conclavul, spusese ea. Dar nu înţeleg ce e cu 
Dirac. 

Sînt doar curios ce-o să faci, răspunsese Szilard, şi refuzase 
să explice mai mult de-atît. 

— Ce-o să faci cu ea? întrebă Cainen. 

— Ce crezi c-ar trebui să fac? 

— Ştiu precis ce-ar trebui să faci cu ea, zise Cainen. Dar 
nu sînt tu şi n-o să-ţi spun ce-aş face eu pînă nu aud mai întîi 
ce-ai face tu. 

Sagan se uită la Harry Wilson, care privea cu interes. 

— Şi tu ce-ai face, Harry? 

— Îmi pare rău, Jane, răspunse Wilson, şi zîmbi. Şi eu o 
să-mi ţin părerea pentru mine. E problema ta. 

— L-ai putea aduce înapoi, îi spuse Sagan lui Cainen. 

— E posibil, răspunse Cainen. Ştim mai mult acum decât 
ştiam înainte. E posibil să putem condiţiona creierul mai bine 
decît au condiţionat ei creierul lui Dirac să accepte perso- 
nalitatea lui Boutin. Există un oarecare risc ca transferul să 

nu se imprime, şi atunci ai avea o situaţie ca a lui Dirac, cînd 
o altă personalitate a crescut în schimb, şi cealaltă personalitate 
ar avea influență mai încet. Dar cred că riscul e mai mic acum 
şi, cu timpul, nu va mai fi deloc un risc serios. Cred că l-am 
putea aduce înapoi, dacă asta vrei. 

— Dar nu-i ce-a vrut Jared, nu-i aşa? întrebă Sagan. Ştia că 
i-a fost înregistrată conştiinţa. Ar fi putut să-mi ceară să încerc 
s-o salvez. N-a făcut-o. 

— Nu, n-a făcut-o, fu de acord Cainen. 

— Jared şi-a făcut alegerea, hotărî Sagan. Şi era alegerea 
lui. Şterge înregistrarea, te rog, Cainen. 

— Iar acum vezi de ce ştiu că ai un suflet, zise Cainen. Te 
rog, acceptă-mi scuzele pentru că m-am îndoit vreodată. 

— Nu-i nevoie să te scuzi. Dar le accept. 

— Mulţumesc, zise Cainen. lar acum, locotenent Sagan, 
mă întrebam dacă ţi-aş putea cere o favoare. Sau poate că 
nu este atît de mult o favoare, cît lichidarea unei datorii între 
noi. 

— Ce este? întrebă Sagan. 

Cainen se uită pe lîngă Sagan la Wilson, care păru deoodată 
extrem de stînjenit. 

— Nu trebuie să stai pentru asta, prietene, îi spuse Cainen 
lui Wilson. 

— Sigur că o să stau, protestă Wilson. Dar dă-mi voie să 
repet: eşti un neghiob blestemat. 

— Am notat. Şi apreciez gîndul. 

Wilson încrucişă braţele şi păru rănit. 

— Spune-mi, vorbi Sagan. 

— Aş dori să mor, locotenente, spuse Cainen. În ultimele 
cîteva luni, am început să simt că efectul medicamentului pe 
care mi-l dați scade. Cu fiecare zi am dureri tot mai mari. 

— Îţi putem da mai mult, sugeră Sagan. 

— Da, şi poate că ar funcţiona, zise Cainen. Dar am dureri 
şi mai presus de simplul aspect fizic. Sînt departe de poporul 
şi de casa mea, şi departe de lucrurile care mă fac fericit. Pre- 
ţuiesc prietenia cu Harry Wilson şi cu tine — tu, dintre toţi oa- 
menii! — dar cu fiecare zi simt acea parte din mine care este 

rraey, partea care este cu adevărat eu, devenind tot mai rece şi 
mai mică. Peste nu prea multă vreme, n-o să mai rămînă nimic 
din ea şi o să rămîn singur, absolut singur. Voi fi în viaţă, dar 
mort pe dinăuntru. 

— Potsă vorbesc cu generalul Szilard să fii eliberat, propuse 
ea. 

— Asta i-am spus şi eu, interveni Wilson. 

— Ştii că n-or să-mi dea drumul niciodată, zise Cainen. 
Am lucrat prea mult pentru voi. Ştiu mult prea multe. Şi chiar 
dacă m-ar elibera, crezi că rraey m-ar primi înapoi cu braţele 
deschise? Nu, locotenente, sînt departe de casă şi ştiu că nu 
mă pot întoarce niciodată. 

— Îmi pare rău că ţi-am făcut asta, Cainen, spuse Sagan. 
Dacă aş putea să schimb lucrurile pentru tine, aş face-o. 

— De ce s-o faci? Ţi-ai salvat poporul de război, locotenente. 
Eu sînt doar o parte din preț. 

— Tot îmi pare rău. 

— Atunci plăteşte-ţi această datorie față de mine, îi ceru 
Cainen. Ajută-mă să mor. 

- Cum să fac asta? 

— În studiile mele despre cultura umană am învățat despre 
seppuku, explică rraey-ul. Ştii ce este asta? 

Sagan clătină din cap. 

— Sinucidere rituală, de la japonezii voştri. Ritualul include 
un Kaishakunin, un secund — cineva care alină suferința per- 
soanei care comite seppuku, ucigînd-o în momentul celei mai 
mari agonii. Aş alege să mor de boala pe care mi-ai provocat-o, 
locotenent Sagan, dar mă tem că atunci cînd agonia ar fi mai 
mare, aş striga îndurare, cum am făcut prima oară, făcîndu-mă 
de ruşine şi pornind pe calea care m-a adus aici. Un secund 
m-ar salva de acea ruşine. Îți cer să fii secundul meu, locotenent 
Sagan. 

— Nu cred că Forţele Coloniale de Apărare mi-ar permite 
să te ucid, îl preveni Sagan. În afara luptei. 

— Da, şi găsesc acest lucru incredibil de ironic, spuse 
Cainen. Totuşi, în acest caz îţi vor permite. Am cerut deja 
permisiunea generalului Mattson şi mi-a acordat-o. l-am cerut 


310 / JOHN SCALZI 


de asemenea generalului Szilard permisiunea ca tu să-mi fii 
secund. A fost de acord. 

— Ce vei face dacă refuz? întrebă Sagan. 

— Ştii ce voi face, răspunse Cainen. Cînd ne-am întîlnit 
prima oară mi-ai spus că tu credeai că vreau să trăiesc, şi aveai 
dreptate. Dar aşa cum am zis mai devreme, acela a fost un alt 
loc şi un alt timp. În acest timp şi loc, vreau să fiu eliberat. 
Dacă asta înseamnă că voi fi singur, atunci voi fi singur. Dar 
sper că nu va fi cazul. 

— Nu va fi, replică Sagan. Accept, Cainen. Voi fi secundul 
tău. 

— Îţi mulțumesc din adîncul sufletului, locotenent Sagan, 
prietena mea. 

Cainen se uită la Wilson, care plîngea. 

— Şi tu, Harry? Ţi-am cerut mai devreme să mă asişti şi ai 
refuzat. Îți cer din nou. 

Wilson dădu din cap cu violenţă. 

— Da! exclamă el. O s-o fac, ticălos jalnic ce eşti! O să fiu 
aici cînd mori! 

— Mulţumesc, Harry, spuse Cainen şi se întoarse din nou 
spre Sagan. Am nevoie de două zile ca să închei lucrurile aici. 
Vei veni să mă vizitezi în cea de-a treia zi, spre seară? 

— O să fiu aici, promise Sagan. 

— Pumnalul tău de luptă va fi, cred, suficient. 

— Dacă asta îți doreşti... Mai e ceva ce-ai vrea să fac pentru 
tine? 

— Un singur lucru. Şi-o să înțeleg dacă nu-l poţi face. 

— Spune-mi. 

— M-am născut pe colonia Fala, zise Cainen. Acolo am 
crescut. După ce mor, acolo aş dori să mă întorc. Ştiu că va fi 
un lucru greu de făcut... 

— O să-l fac. Chiar dacă va trebui să te duc chiar eu. Îţi 
promit, Cainen. Îţi promit că o să te întorci acasă. 

La o lună după ce Zoë şi Sagan se întoarseră pe stația 
Phoenix, Sagan o luă pe Zoë pe o navetă ca să viziteze piatra 
de mormînt a părinţilor ei. 

Pilotul navetei era locotenentul Cloud, care întrebă de 
Jared. Sagan îi spuse că a murit. Locotenentul Cloud rămase 
tăcut pentru o clipă şi apoi începu să-i spună lui Sagan glumele 
pe care le ştia de la Jared. Sagan rise. 

La piatra de mormînt, Sagan rămase în picioare, în timp 
ce Zoë îngenunche şi citi numele părinţilor ei, limpede şi 
calm. În luna care trecuse, Sagan o văzuse pe Zoë schim- 
bîndu-se — din fetița nesigură pe care-o întîlnise prima oară, 
părînd mai mică decît în realitate şi întrebînd pe un ton 
plîngăreț despre tatăl ei — într-o persoană mai fericită, mai 
vorbăreaţă şi mai apropiată de vîrsta pe care-o avea. Şi care, 
din întîmplare, era doar cu puţin mai mică decît a lui Sagan. 

— Numele meu e și el aici, observă Zoë, urmărind inscripția 
cu degetul. 

— Pentru o vreme, cînd ai fost luată prima oară de 
extratereștri, tatăl tău a crezut că ai murit, îi explică Sagan. 

— Ei bine, nu am murit, zise Zoë pe ton sfidător. 

— Nu, zîmbi Sagan. Nu, cu siguranţă că nu. 

Zoë puse mîna pe numele gravat în piatră al tatălui ei. 

— El nu e cu adevărat aici, nu-i aşa? Aici, dedesubtul meu. 

— Nu, răspunse Sagan. A murit pe Arist. Asta-i acolo unde 
erai înainte să venim aici. 

— Ştiu, replică Zoë şi se uită la Sagan. Domnul Jared a 
murit şi el acolo, nu-i aşa? 

— Da. 

— Zicea că mă cunoaşte, dar eu nu mi-l amintesc deloc. 

— Te cunoştea, dar e greu de explicat. O să-ţi povestesc 
cînd o să fii mai mare. 

Zoë se uită din nou la piatra de mormînt. 

— Toţi oamenii care m-au cunoscut au murit, rosti ea, cu o 
voce subţire, tărăgănată. Toţi ai mei s-au dus... 

Sagan se lăsă în genunchi în spatele lui Zoë şi o îmbrăţişă 
scurt, dar cu putere. 

— Îmi pare atât de rău, Zoë. 

— Ştiu, spuse Zoë. Şi mie îmi pare rău. Mi-e dor de tăticul 
şi de mămica şi chiar și de domnul Jared un pic. Chiar dacă 
nu l-am cunoscut foarte bine. 

— Ştiu că şi lor le e dor de tine. 

Veni în faţa lui Zoë. 

— Ascultă, Zoë. În curînd o să plec într-o colonie unde o 
să locuiesc. Dacă vrei, poţi veni cu mine. 

— O să fim numai tu şi cu mine? 

— Păi, tu şi cu mine şi cu un bărbat pe care îl iubesc foarte 
mult. 

— O să-mi placă de el? 

— Aşa cred. Mie îmi place de el, şi îmi place şi de tine, aşa 
că se înţelege de la sine că o să vă placă unul de altul. Tu, eu 
şi cu el. 

— Ca o familie! 

— Da, ca o familie. O să semene foarte mult cu o familie. 

— Dar am deja un tătic şi o mămică... 

— Ştiu, Zoë. N-aş vrea să-i uiţi niciodată. John şi cu mine 
o să fim doar doi adulţi care or să fie foarte norocoşi să 
locuiască împreună cu tine. 

— John, spuse Zoë. John şi Jane. John şi Jane şi Zoë... 

— John şi Jane şi Zoë, repetă Sagan. 

— John şi Jane şi Zoë, spuse iar Zoë, ridicîndu-se şi miş- 
cîndu-se în ritmul numelor. John şi Jane şi Zoë. John şi Jane şi 
Zoë! Îmi place! 

— Şi mie. 

— Ei, OK atunci. Şi-acum, mi-e foame! 

Sagan rise. 

— Foarte bine, hai să-ți luăm ceva de mîncare. 

— OK. Dă-mi voie să le zic la revedere lui mămica şi lui 
tăticul. 

Alergă pînă la piatra de mormînt şi depuse un sărut pe ea. 

— Vă iubesc, strigă ea, apoi se întoarse în fugă lîngă Sagan 
şi o luă de mînă. 

— Sînt gata. Hai să mîncăm. Ce ţi-ar plăcea? 

— Ce avem? 

— Sînt multe dintre care putem să alegem, zise Sagan. 
Alege ceva. 

— În regulă. Sînt foarte bună cînd trebuie să fac alegeri, 
ştii? 

— Bine, răspunse Sagan, îmbrățişind-o strîns pe fetiță. Îmi 
pare foarte bine să aud asta... 


MULȚUMIRI 


Mai întîi, pentru toţi cei care cred că ar trebui să fie mai 
uşor să scrii o urmare, pentru că ai creat deja universul: Bua 
ha ha ha ha ha ha! Ei bine, nu. 

Cu acest lucru în minte, îngăduiți-mi să mulțumesc mai 
întîi redactorului meu, Patrick Nielsen Hayden, pentru că 
mi-a trimis din cînd în cînd cîte un e-mail, ca din întîmplare, 
ca să mă anunţe cu cîtă nerăbdare aştepta să citească următorul 
capitol, în loc să mă sugrume, ceea ce probabil că ar fi trebuit 
să facă şi ar putea încă să facă, pentru că acum a căpătat întregul 
manuscris şi n-ar mai primi nici o pedeapsă pentru asta (în 
afară de cazul în care mai vrea o carte). 

Alţi oameni magnifici de la Tor care merită dragoste şi/sau 
bomboane: Teresa Nielsen Hayden, Liz Gorinsky, Irene Gallo, 
scumpa plecată dintre noi Fiona Lee (e în viață, doar că a dusă 
puţin în China), Dot Lin şi Tom Doherty. Cu toate acestea, ca 
regulă generală, toţi cei care lucrează la Tor merită dragoste 
şi/sau bomboane, şi nu spun asta doar pentru că i-am făcut să 
sufere aruncînd termenele în aer. Ei, poate, un pic. Dar nu 
înseamnă că e mai puţin adevărat. Mulţumiri de asemenea lui 
Rich Klin, pentru corectura cu adevărat eroică. 

Recunoaşteţi: socotiți coperta nemaipomenită. Ei, e ade- 
vărat, aşa este, şi toți trebuie să-i mulțumim lui John Harris 
pentru asta. 


316 / JOHN SCALZI 


Îi mulțumesc, ca întotdeauna, lui Ethan Ellenberg, agentul 
meu, a cărui judicioasă ciondăneală pentru contracte e un 
spectacol de urmărit. 

Unul dintre motivele pentru care această carte există este 
acela că primul volum din serie, Războiul bătrînilor, a fost destul 
de norocos încît să fi fost lăudat online de către oameni al 
căror gust în materie de lectură se bucură de încrederea citi- 
torilor. Le mulțumesc tuturor şi adaug mulțumiri speciale lui 
Glenn Reynolds, Cory Doctorow, Stephen Green, Stephen 
Bainbridge şi Eugene Volokh. În cazul în care vă întrebaţi 
vreodată dacă vorbele online funcţionează, apropo: O, vai, 
da! 

Dacă vă întrebaţi de ce anumite lucruri din carte par atît 
de bune, răspunsul scurt este: pentru că le-am văzut că merg 
în alte cărți şi mi-am zis: „Ce chestie excelentă. Cred c-o s-o 
fur.” Lista scriitorilor de la care am furat în mod conştient îi 
include pe Nick Sagan (ideea transferului de conştiinţă, folosită 
cu un efect excelent în Edenborn), Scott Westerfeld (ale cărui 
uluitoare bătălii spaţiale din The Risen Empire şi The Killing of 
Worlds vă vor face să plîngeţi de bucurie) şi David Grin, al 
cărui concept de „ridicare” (vezi The Uplift War) trebuie men- 
ţionat. Mulţumesc de asemenea diferiților scriitori de SF&F 
pe care îi pomenesc în cursul cărții. 

Ca întotdeauna, Regan Avery a fost indispensabilă ca primă 
cititoare. Fiecare scriitor ar trebui să aibă cîte o Regan. Dar 
n-o puteți avea pe Regan Avery. E a mea. Mrrrrrrr! 

Chad Brink mi-a trimis prin poştă un exemplar al uneia 
dintre cărțile mele ca să-i dau un autograf, şi mi-au trebuit 
cîteva luni să i-o restitui. De fapt, s-ar putea s-o mai am încă 
acasă. Îmi închipui că punîndu-l aici, la mulţumiri, în această 
carte, compensez faptul că sînt un restituitor de cărți prin 
poştă atît de groaznic. De asemenea, e limpede, n-ar trebui 
să-mi trimiți cărțile prin poştă ca să le semnez. Nu eşti tu de 
vină, Chad, eu sînt. 

Deven Desai, Natasha Kordus, Kevin Stampfl, Mykal Burns, 
Daniel Mainz, Justine Larbalestier, Lauren McLaughlin, Andrew 
Woffinden, Charlie Stross, Bill Schafer, Karen Meisner, Anne 

KG Murphy, Cian Chang, Kristy Gaitten, John Anderson, 
Stephen Bennett, Erin Barbee, Joe Rybicki şi mulți alții pe care 
nu mi-i pot aminti pentru că e 4:30 dimineaţa, dar voi ştiţi 
cine sînteţi, vă iubesc pe toţi şi aş dori să am copii cu voi. Chiar 
gemeni. 

La urmă dar nu cele din urmă, acordaţi-mi o clipă pentru 
a le mulțumi lui Kristine şi Athena Scalzi pentru că au avut 
atita răbdare cu mine pe cît s-a putut, în timpul scrierii acestei 
cărți. Scrierea cărții a fost deosebit de dificilă pentru Athena, 
care la un moment dat s-a întors spre mama ei şi a declarat: 
„Lăticul a devenit plicticos”. Promit să fiu mai puţin plicticos 
de acum înainte, începînd chiar din această clipă. 


John Scalzi 


